Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_3622.txt	តម្លៃជាមធ្យមនៃផ្ទះដែលមានស្រាប់នៅអាម៉េរិក បានកើនដល់ ៤២៦៩០០ដុល្លារ ក្នុងខែមិថុនា ដែលជាតម្លៃខ្ពស់បំផុតចាប់តាំងពីឆ្នាំ ១៩៩៩។ នេះបើតាមសមាគមជាតិនៃអ្នកអចលនទ្រព្យអាម៉េរិក។	គិតត្រឹមខែមិថុនា តម្លៃផ្ទះនៅអាម៉េរិកបានបង្កើតកំណត់ត្រាសម្រាប់រយៈពេលពីរខែជាប់ៗគ្នា ហើយកើនឡើង ៤,១ភាគរយធៀបនឹងគ្រាដូចគ្នាក្នុងឆ្នាំ២០២៣។ ទោះជាយ៉ាងណាក៏ដោយ សន្ទុះនៃកំណើនថ្លៃផ្ទះបានធ្លាក់ចុះ ដោយសារការផ្គត់ផ្គង់ដែលបានពង្រីកទៅតំបន់ជាច្រើននៅរយៈពេល ៤ឆ្នាំចុងក្រោយ។ កាលពីខែមិថុនា ការលក់ផ្ទះដែលមានស្រាប់នៅអាម៉េរិកបានថយចុះ ៥,៤ភាគរយដែលជាការកត់សម្គាល់ជាខែទី៤ នៃការធ្លាក់ចុះជាប់ៗគ្នា។ មានផ្ទះចំនួន ៣,៨៩លានខ្នងដែលត្រូវបានលក់ចេញ ដែលជាកម្រិតទាបបំផុតចាប់តាំងពីខែធ្នូ។ ពីមុនសេដ្ឋវិទូដែលបានស្ទង់មតិដោយ Reuters បានព្យាករថា ការលក់នឹងធ្លាក់ចុះត្រឹមតែ ៤លានខ្នងនៅឆមាសទី១។ នេះបើតាមការចុះផ្សាយរបស់សារព័ត៌មាន Vietnam Express នៅថ្ងៃទី២៤ ខែកក្កដា។ ជាមធ្យម ផ្ទះមួយត្រូវចំណាយពេល២២ថ្ងៃ បន្ទាប់ពីការចុះបញ្ជីដើម្បីស្វែងរកម្ចាស់ថ្មី ជំនួសឱ្យ ១៨ថ្ងៃក្នុងខែមិថុនា ឆ្នាំ២០២៣។ លោកស្រី Nancy Vanden Houten សេដ្ឋវិទូជាន់ខ្ពស់នៅ Oxford Economics បានលើកឡើងថា ៖« កំណត់ត្រាថ្លៃផ្ទះខ្ពស់ និងការកើនឡើងអត្រាការប្រាក់បានសបញ្ជាក់ឲ្យឃើញលើការលក់នៅខែមិថុនា»។ ទីផ្សារអចលនទ្រព្យត្រូវបានគេរំពឹងថា នឹងមានភាពតានតឹងតិចជាងនៅក្នុងឆមាសទី២នៃឆ្នាំនេះ។ អត្រាការប្រាក់ថេររយៈពេល ៣០ឆ្នាំជាមធ្យមលើប្រាក់កម្ចីទិញផ្ទះបានធ្លាក់ចុះដល់កម្រិតទាបរយៈពេល ៤ខែគឺ ៦,៧៧ភាគរយកាលពីសប្តាហ៍មុន ពី ៧,២២ភាគរយនៅដើមខែឧសភា។ នេះបើយោងតាមទិន្នន័យពីក្រុមហ៊ុនហិរញ្ញវត្ថុ Freddie Mac ។ លោកស្រី Nancy Vanden Houten បានអះអាងថា៖« ការធ្លាក់ចុះថ្មីៗនេះនៃអត្រាការប្រាក់កម្ចីទិញផ្ទះ យើងរំពឹងថានឹងកើនឡើងនៅពេលដែលធនាគារកណ្តាល (Fed) ចាប់ផ្តើមបន្ថយអត្រាការប្រាក់ នឹងផ្តល់ការគាំទ្រមួយចំនួនដល់ការលក់ផ្ទះនៅចុងឆ្នាំនេះ»។ ទោះជាយ៉ាងណាក៏ដោយ លំនៅឋានតម្លៃសមរម្យនៅតែខ្វះខាត ហើយមិនមានការផ្គត់ផ្គង់លំនៅដ្ឋានថ្មីគ្រប់គ្រាន់ទេ។ រដ្ឋាភិបាលបាននិយាយថា ការសាងសង់ផ្ទះសម្រាប់គ្រួសារតែមួយ បានធ្លាក់ចុះដល់កម្រិតទាបក្នុងរយៈពេលប្រាំបីខែ ដល់ខែមិថុនានេះ ហើយការអនុញ្ញាតសាងសង់មានកម្រិតទាបបំផុតក្នុងរយៈពេលមួយឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3623.txt	ចាប់តាំងពីដើមឆ្នាំរហូតមកដល់ពេលនេះ ប្រាក់ដុល្លារសិង្ហបុរីបានប្រែប្រួលថ្លៃតិចបំផុតជាមួយអត្រាប្តូរប្រាក់ ចន្លោះពី ១,៣២-១,៣៥ដុល្លារសិង្ហបុរី ក្នុង១ដុល្លារអាម៉រិក ខណៈរូបិយប័ណ្ណជាច្រើននៅអាស៊ី ដូចជាប្រាក់យ៉េនជប៉ុនបានធ្លាក់ថ្លៃយ៉ាងខ្លាំងបើធៀបនឹងប្រាក់ដុល្លារអាម៉េរិក។	វាមានលទ្ធភាពអាចទៅរួចដែលថា ប្រាក់ដុល្លារសិង្ហបុរីនឹងក្លាយជារូបិយប័ណ្ណកើនថ្លៃខ្លាំងបំផុតនៅក្នុងតំបន់អាស៊ីសម្រាប់រយៈពេលបីឆ្នាំជាប់ៗគ្នាមកទល់ឆ្នាំនេះ ស្របពេលធនាគារកណ្តាលរបស់ប្រទេសមួយនេះ បានខិតខំប្រឹងប្រែងដោយប្រើរូបិយប័ណ្ណក្នុងស្រុកដ៏រឹងមាំមួយនេះដើម្បីប្រឆាំងនឹងអតិផរណា។ នេះបើតាមការចុះផ្សាយរបស់សារព័ត៌មាន Bloomberg ។ ប្រាក់ដុល្លារសិង្ហបុរីជាប់ចំណាត់ថ្នាក់លេខ៣ ក្នុងចំណោមរូបិយប័ណ្ណដែលតាមពីក្រោយប្រាក់ដុល្លារហុងកុង និងប្រាក់រ៉ូពីឥណ្ឌា។ យ៉ាងណាក៏ដោយ ប្រាក់ដុល្លារសិង្ហបុរីកំពុងប្រកៀកយ៉ាងដិតដល់នូវរូបិយប័ណ្ណទាំងពីរនេះ ទាក់ទងនឹងអត្រាកំណើនដោយសារតែការរំពឹងទុកថា សម្ពាធអតិផរណានឹងបង្ខំឱ្យអាជ្ញាធររូបិយវត្ថុសិង្ហបុរី (MAS) ដែលជាធនាគារកណ្តាលរបស់ប្រទេសនេះ រក្សាស្ថានភាពគោលនយោបាយរូបិយវត្ថុគាំទ្រការឡើងថ្លៃរូបិយប័ណ្ណក្នុងស្រុក។ ដូចដែលបានរំពឹងទុក MAS នឹងប្រកាសលទ្ធផលនៃការត្រួតពិនិត្យគោលនយោបាយរូបិយវត្ថុតាមកាលកំណត់របស់ខ្លួននៅថ្ងៃទី២៦ ខែកក្កដា។ «យើងព្យាករថា ប្រាក់ដុល្លារសិង្ហបុរីនឹងបន្តដំណើរការល្អជាងនៅឆមាសទីពីរនៃឆ្នាំនេះ ដោយឈរលើមូលដ្ឋានថា MAS នឹងមិនកាត់បន្ថយការធ្លាក់ចុះនៃអត្រាគោលនយោបាយ S$NEER (ប្រាក់ដុល្លារសិង្ហបុរីអត្រាប្តូរប្រាក់មានប្រសិទ្ធភាព)»។ អ្នកយុទ្ធសាស្រ្តម៉ាក្រូ Alex Loo ក្រុមហ៊ុន TD Securities បានបញ្ជាក់បែបនេះ។ លោក Alex Loo បន្តថា ប្រាក់ដុល្លារសិង្ហបុរីនឹងបន្តទទួលបានអត្ថប្រយោជន៍ពីនិន្នាការកើនឡើងនៃអត្រាប្តូរប្រាក់។ លើសពីនេះ សន្ទុះកំណើនសេដ្ឋកិច្ច និងនិន្នាការកើនឡើងនៃសកម្មភាពពាណិជ្ជកម្មសកល ក៏បង្កើនភាពទាក់ទាញនៃរូបិយប័ណ្ណនេះដល់វិនិយោគិនដែរ។ MAS ប្រើអត្រាប្តូរប្រាក់ជាឧបករណ៍គោលនយោបាយរូបិយវត្ថុដ៏សំខាន់។ នៅឆ្នាំ២០២៤ ទីភ្នាក់ងារនេះបានអនុញ្ញាតឱ្យប្រាក់ដុល្លារសិង្ហបុរីឡើងថ្លៃធៀបនឹងរូបិយប័ណ្ណរបស់ដៃគូពាណិជ្ជកម្មសំខាន់ៗរបស់សិង្ហបុរីដែលជាមធ្យោបាយមួយដើម្បីប្រយុទ្ធប្រឆាំងនឹងអតិផរណា។ ដើម្បីធ្វើដូច្នេះ MAS ផ្តោតលើប្រតិបត្តិការអត្រាប្តូរប្រាក់គោលនយោបាយ ដែលហៅថា S$NEER ។ នេះជាគោលការណ៍ដែលអនុញ្ញាតឱ្យអត្រាប្តូរប្រាក់ដុល្លារសិង្ហបុរីមានការប្រែប្រួលក្នុងចន្លោះជាក់លាក់មួយ។ ប្រសិនបើអត្រាប្តូរប្រាក់ទីផ្សារប្រែប្រួលចេញពីរង្វង់កំណត់នេះ MAS អាចធ្វើអន្តរាគមន៍ដោយការទិញ ឬលក់ប្រាក់ដុល្លារអាម៉េរិក ដើម្បីនាំយកអត្រាប្តូរប្រាក់ត្រឡប់ទៅរង្វង់នេះវិញ។ ចាប់តាំងពីដើមឆ្នាំរហូតមកដល់ពេលនេះ ប្រាក់ដុល្លារសិង្ហបុរីមានការប្រែប្រួលត្រឹមតែចន្លោះពី ១,៣២-១,៣៥ដុល្លារសិង្ហបុរីក្នុង ១ដុល្លារអាម៉េរិក ខណៈរូបិយប័ណ្ណជាច្រើននៅអាស៊ី ដូចជាប្រាក់យ៉េនរបស់ជប៉ុនបានធ្លាក់ចុះយ៉ាងខ្លាំងបើធៀបនឹងប្រាក់ដុល្លារ ដោយសារតែការពន្យារពេលរបស់ធនាគារកណ្តាលអាម៉េរិក (Fed) កាត់បន្ថយអត្រាការប្រាក់។ លើកលែងតែរយៈពេលនៃភាពប្រែប្រួលដោយសារតែផលប៉ះពាល់នៃជំងឺកូវីដ-១៩ ដែលប្រាក់ដុល្លារសិង្ហបុរីបានរក្សានៅក្រៅចន្លោះនេះក្នុងរយៈពេល ៥ឆ្នាំចុងក្រោយនេះ។ អតិផរណាស្នូលរបស់សិង្ហបុរីអាចនឹងធ្លាក់ចុះមកត្រឹម ៣ភាគរយនៅក្នុងខែមិថុនា។ នេះបើយោងតាមការស្ទង់មតិរបស់ Bloomberg ។ យោងតាមការព្យាករ អតិផរណាស្នូលរបស់សិង្ហបុរីនឹងធ្លាក់ចុះមកនៅត្រឹមប្រហែល ២ភាគរយនៅឆ្នាំក្រោយ។ ទស្សនវិស័យកំណើនសេដ្ឋកិច្ចដ៏រឹងមាំរបស់សិង្ហបុរី ក៏បង្កើនលទ្ធភាពដែល MAS នឹងអនុញ្ញាតឱ្យប្រាក់ដុល្លារសិង្ហបុរីបន្តឡើងថ្លៃ។ ផលិតផលក្នុងស្រុកសរុប (GDP) របស់សិង្ហបុរីបានកើនឡើង ២,៩ភារយក្នុងត្រីមាសទីពីរនៃឆ្នាំនេះ ដែលជាការកើនឡើងខ្លាំងជាងការព្យាករ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3624.txt	ទីក្រុង Incheon របស់កូរ៉េខាងត្បូង បានប្រកាសពីគោលនយោយជួយចេញថ្លៃផ្ទះជួល ០,៧៥ដុល្លារក្នុងមួយថ្លៃសម្រាប់គូស្វាមីភរិយាថ្មីថ្មោង។ ការលើកទឹកចិត្តនេះផ្តល់ជូនរយៈពេល ៦ឆ្នាំក្រោយរៀបការ ដើម្បីលើកទឹកចិត្តឲ្យពួកគេមានកូន។	អភិបាលក្រុង Incheon លោក Yoo Jeong Bok បានប្រកាសពីគោលនយោបាយមួយហៅថា«បន្ថែមផ្ទះក្នុងក្តីសុបិន» ចាប់ពីឆ្នាំ ២០២៥ ដើម្បីដោះស្រាយបញ្ហាលំនៅដ្ឋានសម្រាប់គូស្វាមីភរិយាថ្មោងថ្មី ដើម្បីជួយកែលម្អអត្រាកំណើតទាប។ ចាប់ផ្តើមពីឆ្នាំ ២០២៥ មន្ត្រីក្រុង Incheon បានប្រកាសពីគម្រោងផ្តល់ការឧបត្ថម្ភលំនៅដ្ឋាន ១០០០វ៉ុន (០,៧២ដុល្លារ) ក្នុងមួយថ្ងៃសម្រាប់គូស្វាមីភរិយាថ្មីថ្មោងរហូតដល់ ៦ឆ្នាំគិតចាប់ពីថ្ងៃរៀបការ។ ផ្ទះល្វែងដែលត្រូវជួលសម្រាប់គូស្វាមីភរិយាដែលគ្មានកូនមានទំហំអតិបរមា ៦៥ម៉ែត្រការ៉េ និងអតិបរមា ៧៥ម៉ែត្រការ៉េសម្រាប់គ្រួសារដែលមានកូនម្នាក់ និង ៨៥ម៉ែត្រការ៉ា ឬ តិចជាងនេះសម្រាប់គ្រួសារដែលមានកូនយ៉ាងហោចណាស់២នាក់។ ត្រង់ចំណុចនេះ គូស្វាមីភរិយាថ្មោងថ្មីទាំងនេះនឹងទទួលបានប្រាក់ឧបត្ថម្ភ ៣០ ០០០វ៉ុន ស្មើនឹង ៤ភាគរយនៃតម្លៃជួលជាមធ្យម ៧៥០ ០០០វ៉ុន (ជិត ៧៦០ដុល្លារ) ក្នុងមួយខែនៅក្រុង Icheon។ បន្ថែមពីការឧបត្ថម្ភធនផ្នែកលំនៅឋាន រដ្ឋាភិបាលទីក្រុង Incheon ក៏បានសម្រេចចិត្តបញ្ចុះអត្រាការប្រាក់កម្ចី ដើម្បីផ្តល់ឲ្យប្រជាជនក្នុងការទិញលំនៅដ្ឋានក្នុងក្រុងដ៏ថ្លៃមួយនេះដែរ។ ជាពិសេស គ្រួសារដែលមានកូនកើតក្រោយឆ្នាំ២០២៥ អាចខ្ចីប្រាក់ជាអតិបរមា ៣០០លានវ៉ុន ដើម្បីទិញផ្ទះដែលមានអត្រាការប្រាក់ចុះមកត្រឹម០,៨ភាគរយសម្រាប់គ្រួសារដែលមានកូនម្នាក់ និង ១ភាគរយសម្រាប់គ្រួសារដែលមានកូនតិចបំផុត២នាក់។ បើតាមលោក Yoo គោលនយោបាយរបស់ទីក្រុង Incheon ក្នុងការផ្តល់អាទិភាពដល់ការគាំទ្រលំនៅដ្ឋានដល់គូស្វាមីភរិយាថ្មីថ្មោង នឹងក្លាយជាវិធានការមួយដើម្បីជួយលើកទឹកចិត្តដល់ការមានកូននៅក្នុងទីក្រុង និងទូទាំងកូរ៉េខាងត្បូង។ អភិបាលក្រុងរូបនេះរំពឹងថា គោលនយោបាយនេះនឹងក្លាយជាផែនការទូលំទូលាយមួយ ដើម្បីកែលម្អអត្រាកំណើតទាប ហើយទីក្រុង Incheon នឹងនាំមុខគេក្នុងការយកឈ្នះលើអត្រាកំណើតទាប។ នេះបើតាមសារព័ត៌មានកូរ៉េខាងត្បូង MK។ គួរបញ្ជាក់ថា ប៉ុន្មានឆ្នាំចុងក្រោយនេះកូរ៉េខាងត្បូងបានកត់ត្រានូវអត្រាកំណើតទាប ហើយអាជ្ញាធរថែមទាំងបានប្រកាសដាក់ប្រទេសក្នុងភាពអាសន្ន ដោយសារតែប្រជាជនមិនព្រមមានកូន។ បើតាមអ្នកជំនាញ សម្ពាធក្នុងការទិញផ្ទះមួយខ្នងក្រោយរៀបការ និងការចំណាយដ៏ច្រើនសន្ធឹកសន្ធាប់ក្នុងការចិញ្ចឹមកូន រួមជាមួយនឹងកង្វល់លើការចំណាយជាច្រើនទៀត ធ្វើឱ្យយុវវ័យកូរ៉េជាច្រើនមិនចង់រៀបការ និងមានកូន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3625.txt	អាម៉េរិកបានប្រកាសបទបញ្ញត្តិថ្មីដ៏តឹងតែងជាងមុនដោយដាក់សម្ពាធលើទំនិញដែក និងអាលុយមីញ៉ូមដែកនាំចូលពីម៉ិកស៊ិក។ ចំណាត់ការនេះ ជាវិធានការមួយរារាំងទំនិញចិនគេចពីពន្ធដែលចូលតាមច្រកម៉ិកស៊ិក។	ថ្លែងទៅកាន់សារព័ត៌មាននៅថ្ងៃទី១០ ខែកក្កដា ប្រធានក្រុមប្រឹក្សាសេដ្ឋកិច្ចជាតិអាម៉េរិក លោកស្រី Lael Brainard បានលើកឡើងថា ដែកថែបដែលនាំចូលពីម៉ិកស៊ិក អាចមានសិទ្ធិទទួលបានការឧបត្ថម្ភធនគ្មានពន្ធ ប្រសិនបើវាត្រូវបានរំលាយ និងស្លនៅអាម៉េរិក ឬកាណាដា។ បើមិនដូច្នោះទេ ផលិតផលនេះនឹងត្រូវជាប់ពន្ធ២៥ភាគរយ ។ អាលុយមីញ៉ូម ដែលអាម៉េរិកនាំចូលពីម៉ិកស៊ិកត្រូវបានរំលាយ ឬស្លនៅចិន បេឡារុស្ស អ៊ីរ៉ង់ ឬរុស្ស៊ី ក៏នឹងត្រូវប្រឈមមុខនឹងពន្ធ ១០ភាគរយដែរ។ ម៉ិកស៊ិកនឹងតម្រូវឱ្យអ្នកនាំចូលផ្តល់ព័ត៌មានបញ្ញាក់ពីប្រភពដើមនៃផលិតផល។ លោកស្រី Brainard បានសង្កត់ធ្ងន់ថា វិធានការនេះជួយទប់ស្កាត់គម្លាតដ៏ធំមួយដែលរដ្ឋបាលពីមុនបរាជ័យក្នុងការដោះស្រាយ។ ប្រទេសមួយចំនួនដូចជា ចិនបានគេចពន្ធរបស់អាម៉េរិក តាមរយៈការដឹកជញ្ជូនផលិតផលឆ្លងកាត់ម៉ិកស៊ិក។ ជាង ៩០ភាគរយនៃដែកថែប ៣,៨លានតោនដែលអាម៉េរិកនាំចូលពីម៉ិកស៊ិកត្រូវបានរំលាយ និងស្លនៅអាម៉េរិក កាណាដា ឬម៉ិកស៊ិក។ ទន្ទឹមនេះ ក្នុងចំណោមអាលុយមីញ៉ូម ១០៥ពាន់តោនពីម៉ិកស៊ិក មាន ៩៤ភាគរយត្រូវបានរំលាយ ឬស្លនៅប្រទេសអាម៉េរិកខាងជើងទាំងបីនេះ។ យ៉ាងណាមិញ មន្ត្រីអាម៉េរិកយល់ថា ចិនកំពុងផលិតលើសពីតម្រូវការក្នុងស្រុក ដោយបារម្ភថាការនាំចេញទំនិញលើសនេះ នឹងប៉ះពាល់ដល់ទីផ្សារផ្សេងទៀត។ តំណាងពាណិជ្ជកម្មអាម៉េរិកលោកស្រី Katherine Tai បានបញ្ជាក់ថា វិធានការសម្របសម្រួលជាមួយម៉ិកស៊ិក នឹងជួយធានាបាននូវលទ្ធភាពយូរអង្វែងនៃឧស្សាហកម្មអាលុយមីញ៉ូម និងដែកថែបរបស់អាម៉េរិក។ កន្លងមក អនុរដ្ឋមន្ត្រីក្រសួងរតនាគារអាម៉េរិកទទួលបន្ទុកកិច្ចការអន្តរជាតិ លោក Jay Shambaugh បានអះអាងថា មិនមែនអាម៉េរិកតែម្នាក់ឯងទេ ដែលខិតខំប្រឹងប្រែងដើម្បីឆ្លើយតបទៅនឹងផលប៉ះពាល់ការអនុវត្តមិនចំទីផ្សារ«Non-market Practices» របស់ចិន។ នៅខែឧសភា ឆ្នាំ២០២៤ អាម៉េរិកបានប្រកាសដំឡើងពន្ធយ៉ាងខ្លាំងលើការនាំចូលទំនិញពីចិន រួមទាំងរថយន្តអគ្គិសនី និងគ្រឿងអេឡិចត្រូនិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3626.txt	នាយកប្រតិបត្តិក្រុមហ៊ុន Tesla បានបាត់បង់ទ្រព្យច្រើនបំផុតនៅលើពិភពលោកក្នុងសន្ទស្សន៍ជួញដូរថ្ងៃទី២៤ ខែកក្កដា ខណៈភាគហ៊ុនរបស់ក្រុមហ៊ុនរថយន្តអគ្គិសនីបានធ្លាក់ចុះ ក្រោយការប្រកាសលទ្ធផលអាជីវកម្មនៅត្រីមាសទី២។	ការបិទសន្ទស្សន៍ជួញដូរនៅថ្ងៃទី២៤ ខែកក្កដា ភាគហ៊ុនរបស់ក្រុមហ៊ុនរថយន្តអគ្គិសនី Tesla របស់អាម៉េរិកបានធ្លាក់ចុះ ១២,៣ភាគរយដែលជាកម្រិតទាបបំផុតចាប់តាំងពីឆ្នាំ២០២០។ ការណ៍នេះបានធ្វើឱ្យទ្រព្យសម្បត្តិរបស់លោក Elon Muskបាត់បង់ ២១,៧ពាន់លានដុល្លារក្នុងមួយពេលត្រឹមតែមួយថ្ងៃ ដែលសល់ទំហំទ្រព្យប្រមាណ ១៤១ពាន់លានដុល្លារ។ នេះក៏ជាការធ្លាក់ចុះទ្រព្យសកម្មច្រើនបំផុតក្នុងពិភពលោក។ នេះបើតាមសន្ទស្សន៍មហាសេដ្ឋីរបស់សារព័ត៌មាន Bloomberg ។ អ្នកដែលមានទ្រព្យសកម្មធ្លាក់ចុះខ្លាំងជាងគេទី២ គឺលោក Mark Zuckerberg នាយកប្រតិបត្តិក្រុមហ៊ុន Meta ដោយទ្រព្យសម្បត្តិធ្លាក់ចុះជិត ៩,៥ពាន់លានដុល្លារ។ ទោះបីជាទ្រព្យសម្បត្តិរបស់លោក Musk បានធ្លាក់ចុះយ៉ាងខ្លាំងក៏ពិតមែនក៏ដោយ ប៉ុន្តែនាយកប្រតិបត្តិរូបនេះនៅតែជាបុគ្គលដែលមានបំផុតមួយរូបនៅលើពិភពលោក។ តាមពីក្រោយដោយស្ថាបនិកក្រុមហ៊ុន Amazon លោក Jeff Bezos (២០៤ ពាន់លានដុល្លារ) និងនាយក LVMH លោក Bernard Arnault (១៨៧ ពាន់លានដុល្លារ) ។ លោក Musk មានទ្រព្យសម្បត្តិនៅក្នុងវិស័យជាច្រើន។ យោងតាមទស្សនាវដ្តី Forbes បច្ចុប្បន្នលោកកាន់កាប់ភាគហ៊ុន ១២ភាគរយនៅក្នុងក្រុមហ៊ុន Tesla និង ៤២ភាគរយនៃភាគហ៊ុននៅក្នុងក្រុមហ៊ុនអវកាស SpaceX ។ មហាសេដ្ឋីរូបនេះក៏មានភាគហ៊ុនច្រើនជាង ៧០ភាគរយនៃបណ្តាញសង្គម X និងប្រហែល ៦០ភាគរយនៃ xAI ដែលជាក្រុមហ៊ុនបញ្ញាសិប្បនិមិត្តទើបតែបង្កើតថ្មីៗនេះ។ ភាគហ៊ុន Tesla បានធ្លាក់ចុះបន្ទាប់ពីក្រុមហ៊ុនបានប្រកាសរបាយការណ៍ហិរញ្ញវត្ថុត្រីមាសទី២ នៅថ្ងៃទី២៣ ខែកក្កដា។ ដូច្នោះហើយ ប្រាក់ចំណេញរបស់ក្រុមហ៊ុនរថយន្តអគ្គិសនីរបស់អាម៉េរិកបានធ្លាក់ចុះ ៤០ភាគរយធៀបនឹងគ្រាដូចគ្នាកាលពីឆ្នាំមុនមកត្រឹម ១,៨ពាន់លានដុល្លារ។ មូលហេតុចម្បងដោយសារក្រុមហ៊ុនកាត់បន្ថយតម្លៃរថយន្តដើម្បីជំរុញតម្រូវការ ខណៈបានបង្កើនការចំណាយលើគម្រោង AI ។ ការគណនារបស់ទីភ្នាក់ងារព័ត៌មាន Reuters បានបង្ហាញថា ប្រាក់ចំណេញរបស់ក្រុមហ៊ុន Tesla ក្នុងមួយរថយន្តដែលលក់បាននាពេលបច្ចុប្បន្នគឺប្រហែល ៨២០០ដុល្លារ ធ្លាក់ចុះពាក់កណ្តាល បើធៀបនឹងដើមឆ្នាំ ២០២២។ តាមអ្នកវិភាគលទ្ធផលនេះ ក្រុមហ៊ុន Tesla ដែលជាអ្នកត្រួសត្រាយផ្លូវក្នុងវិស័យរថយន្តអគ្គិសនីនៅអាម៉េរិក បច្ចុប្បន្នកំពុងប្រឈមមុខនឹងការប្រកួតប្រជែងដ៏ខ្លាំងក្លាពីដៃគូប្រកួតប្រជែងក្នុងស្រុក និងបរទេស។ ដោយសារទីផ្សាររថយន្តអគ្គិសនីកំពុងណែនណាន់តាន់តាប់ ចំណាប់អារម្មណ៍អ្នកប្រើប្រាស់ក៏ថយចុះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3627.txt	ក្រសួងពាណិជ្ជកម្មចិន នៅថ្ងៃទី១៥ ខែកក្កដា បានស្នើឲ្យអង្គការពាណិជ្ជកម្មពិភពលោក (WTO) បង្កើតគណៈកម្មការជំនាញមួយ ដើម្បីជួយដោះស្រាយវិវាទជុំវិញការឧបត្ថម្ភធនរថយន្តអគ្គិសនីអាម៉េរិកក្រោមច្បាប់កាត់បន្ថយអតិផរណា។	អត្ថបទទាក់ទង ចិនប្តឹងអាម៉េរិកទៅអង្គការពាណិជ្ជកម្មដោយចោទរើសអើងផលិតផលខ្លួន ក្រសួងពាណិជ្ជកម្មចិនបានប្រកាសថា ដើម្បីការពារសិទ្ធិ និងផលប្រយោជន៍នៃឧស្សាហកម្មរថយន្តថាមពលថ្មី កាលពីថ្ងៃទី២៦ ខែមីនា ប្រទេសនេះបានប្តឹងទៅ WTO អំពីការឧបត្ថម្ភធនរបស់អាម៉េរិកលើវិស័យរថយន្តអគ្គិសនី។ បណ្តឹងនេះ កើតមានក្រោយភាគីទាំងពីរមិនអាចឈានដល់ការឯកភាពគ្នាតាមរយៈការពិគ្រោះយោបល់។ បើតាមក្រសួងពាណិជ្ជកម្មចិន ច្បាប់កាត់បន្ថយអតិផរណារបស់អាម៉េរិក (IRA) ផ្តោតតែលើផលិតផលដែលមានប្រភពមកពីតំបន់មួយចំនួនដូចជាអាម៉េរិក ដោយចាត់ទុកថានេះជាលក្ខខណ្ឌចាំបាច់ដើម្បីទទួលបានការឧបត្ថម្ភធន។ ទន្ទឹមនេះ IRA មិនរាប់បញ្ចូលផលិតផលពីប្រទេសជាសមាជិក WTO ដូចជាចិន, បង្កើតរបាំងពាណិជ្ជកម្ម និងបង្កើនតម្លៃនៃការបំប្លែងទៅជាថាមពលបៃតង។ ភាគីចិនយល់ថា នេះជាការរើសអើង សកម្មភាពគាំពារនិយម និងរំលោភលើបទប្បញ្ញត្តិរបស់ WTO។ ក្រសួងពាណិជ្ជកម្មចិន អំពាវនាវឱ្យអាម៉េរិកគោរពតាមបទប្បញ្ញត្តិរបស់ WTO និងបញ្ឈប់ការបំពានលើគោលនយោបាយឧស្សាហកម្ម ក្នុងគោលបំណងធ្វើឱ្យកិច្ចសហប្រតិបត្តិការអន្តរជាតិចុះខ្សោយ ដើម្បីប្រយុទ្ធប្រឆាំងនឹងការប្រែប្រួលអាកាសធាតុ។ ចាប់តាំងពីចុងខែមីនាឆ្នាំនេះ ចិនបានចាប់ផ្តើមដាក់បណ្តឹងទៅកាន់ WTO បន្ទាប់ពីរដ្ឋបាលរបស់ប្រធានាធិបតីអាម៉េរិក ចូ បៃឌិន បានអនុម័តច្បាប់ IRA ដែលជាច្បាប់អនុញ្ញាតឱ្យមានការលើកទឹកចិត្តពន្ធរាប់ពាន់លានដុល្លារ ដើម្បីជួយអ្នកប្រើប្រាស់ទិញរថយន្តអគ្គិសនី និងគាំទ្រក្រុមហ៊ុនថាមពលកកើតឡើងវិញ។ តំណាងពាណិជ្ជកម្មអាម៉េរិកលោកស្រី Katherine Tai បានបញ្ជាក់ថា IRA ជាឧបករណ៍សម្រាប់ដោះស្រាយវិបត្តិអាកាសធាតុ និងការវិនិយោគក្នុងការប្រជែងសេដ្ឋកិច្ចអាម៉េរិក។ ច្បាប់ខាងលើនេះ បានអនុម័តដោយកញ្ចប់ថវិកា៤៣០ពាន់លានដុល្លារ ដែលរួមមាន ៣៦៩ពាន់លានដុល្លារ ទៅលើគោលនយោបាយអាកាសធាតុ និងថាមពល ហើយប្រមាណ ៦៤ពាន់លានដុល្លារដើម្បីពង្រីកគោលនយោបាយស្តីពីច្បាប់ថែទាំដែលមានតំលៃសមរម្យ (Affordable Care Act) ដើម្បីកាត់បន្ថយការចំណាយលើការធានារ៉ាប់រងសុខភាព។ ទន្ទឹមនេះ ច្បាប់នេះក៏រួមបញ្ចូលទាំងឥណទានពន្ធសម្រាប់រថយន្តអគ្គិសនីដែលផលិតនៅអាម៉េរិកខាងជើង និងគាំទ្រដល់ខ្សែច្រវាក់ផ្គត់ផ្គង់អាគុយរថយន្តអគ្គិសនីអាម៉េរិក។ អត្រាពន្ធសាជីវកម្មអប្បបរមា ១៥ភាគរយសម្រាប់ក្រុមហ៊ុនដែលមានប្រាក់ចំណូលលើសពី ១ពាន់លានដុល្លារក្នុងមួយឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3628.txt	យោងតាមទិន្នន័យពីការិយាល័យស្ថិតិជាតិចិននៅថ្ងៃទី១៥ ខែកក្កដា សេដ្ឋកិច្ចធំទីពីររបស់ពិភពលោកបានកើនត្រឹមតែ ៤,៧ភាគរយប៉ុណ្ណោះក្នុងត្រីមាសទី២ ដែលទាបជាង ៥,៣ភាគរយកាលពីត្រីមាសទី១ និងការព្យាករពីមុន។	ទិន្នន័យកំណើនសេដ្ឋកិច្ចចិនសម្រាប់រយៈពេល ៦ខែឆ្នាំនេះ ត្រូវបានប្រកាសនៅពេលបើក សន្និបាតលើកទី៣ នៃគណៈកម្មាធិការមជ្ឈិមនៃបក្សកុម្មុយនីស្តចិន។ សន្និបាតនេះ ត្រូវបានគេរំពឹងថានឹងធ្វើការសម្រេចចិត្តលើគោលនយោបាយជាច្រើន ដែលជះឥទ្ធិពលយ៉ាងខ្លាំងទៅលើដំណើរការកំណែទម្រង់ និងការអភិវឌ្ឍន៍ប្រទេសនេះក្នុងរយៈពេល ១០ឆ្នាំខាងមុខ។ បើតាមទិន្នន័យពីការិយាល័យស្ថិតិជាតិចិន នៅឆមាសទី១ ឆ្នាំនេះ កំណើនផលិតផលក្នុងស្រុកសរុប (GDP) របស់ប្រទេសមានតម្លៃជិត ៨៥០០ពាន់លានដុល្លារ ដែលកើន ៥ភាគរយបើធៀបគ្រាដូចគ្នាកាលពីឆ្នាំមុន។ ទន្ទឹមនេះ នៅត្រីមាសទី១ ឆ្នាំនេះ កំណើន GDP ចិនកើនឡើង ៥,៣ភាគយ ខណៈត្រីមាសទី២ កើនតែ ៤,៧ភាគរយ។ មុនពេលទិន្នន័យខាងលើត្រូវបានចេញផ្សាយ ការព្យាករជាពីស្ថាប័នក្នុងស្រុកចំនួន ៩ ដែលសារព័ត៌មានចិន Jiemian News ទទួលបានបង្ហាញថា GDP របស់ប្រទេសនៅក្នុងត្រីមាសទី២ នឹងកើន ៥,១ភាគរយនៅឆ្នាំនេះ។ ដូច្នេះ បើតាមទិន្នន័យដែលទើបចេញថ្មី អត្រាកំណើនសេដ្ឋកិច្ចរបស់ចិន មិនទទួលបានដូចការរំពឹងទុកទេ។ ការវាយតម្លៃសកម្មភាពសេដ្ឋកិច្ចកន្លងមក ពីការិយាល័យស្ថិតិជាតិចិនបានសង្កត់ធ្ងន់ថា សេដ្ឋកិច្ចរបស់ប្រទេសជារួមមានស្ថិរភាពនៅក្នុងឆមាសទី១ ឆ្នាំនេះ ប៉ុន្តែបរិយាកាសខាងក្រៅនៅតែមានភាពស្មុគស្មាញខ្លាំង។ អ្នកជំនាញចិនមួយចំនួនយល់ថា តម្រូវការក្នុងស្រុកមានភាពទន់ខ្សោយ កំណើននៃការប្រើប្រាស់កំពុងធ្លាក់ចុះ ហើយការវិនិយោគអចលនទ្រព្យមិនបានបង្ហាញសញ្ញានៃភាពប្រសើរឡើង ដែលបណ្តាលឱ្យកំណើន GDP របស់ចិននៅក្នុងត្រីមាសទី២ ទាបជាងគ្រាដូចគ្នាកាលពីឆ្នាំមុន។ ទិន្នន័យផ្លូវការបង្ហាញថា តម្លៃផ្ទះថ្មីក្នុងខែមិថុនាក្នុងប្រទេសនេះ បានធ្លាក់ចុះក្នុងអត្រាលឿនបំផុតនៅរយៈពេល ៩ឆ្នាំចុងក្រោយនេះ។ កន្លងមក បើតាមទិន្នន័យស្ទង់មតិសេដ្ឋកិច្ចពីក្រុមហ៊ុន Yicai ដែលជាបណ្តាញព័ត៌មានហិរញ្ញវត្ថុ និងពាណិជ្ជកម្មឈានមុខគេរបស់ប្រទេសបានចេញផ្សាយនៅថ្ងៃទី១១ ខែកក្កដា អត្រាកំណើន GDP របស់ចិនក្នុងឆ្នាំ ២០២៤ អាចកើនដល់ ៥,០៦ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3629.txt	ទោះបីជាមានគោលដៅកាត់បន្ថយការបញ្ចេញកាបូន ក៏ចំនួននៃការលក់កង់នៅអឺរ៉ុបក្នុងឆ្នាំ២០២៣ បានកត់ត្រាការធ្លាក់ចុះយ៉ាងខ្លាំង ដោយសារការផ្គត់ផ្គង់លើសតម្រូវការ។	តាមសហព័ន្ធឧស្សាហកម្មកង់អឺរ៉ុប (CONEBI) នៅឆ្នាំ២០២៣ មានកង់បុរាណប្រមាណ ១១,៧លានគ្រឿងដែលត្រូវបានលក់ចេញនៅអឺរ៉ុប បើធៀបនឹង១៤,៧ លានគ្រឿងកាលពីឆ្នាំ ២០២២។ បើទោះបីជាមានចំណែកច្រើនជាង ៣០ភាគរយនៅលើទីផ្សារជាលើកដំបូង ក៏ការលក់កង់អគ្គិសនីមានធ្លាក់ចុះពីចំនួន ៥,៥លានគ្រឿងនៅឆ្នាំ២០២២ ត្រឹម ៥,១លានគ្រឿងនៅឆ្នាំ២០២៣។ នៅហូឡង់ កង់អគ្គិសនីមានចំណែកទីផ្សារខ្ពស់បំផុត (៥៦ភាគរយ)។ ទន្ទឹមនេះ នៅអាល្លឺម៉ង់ អូទ្រីស និងបែលហ្ស៊ិក កង់អគ្គិសនីក៏មានច្រើនជាង ៥០ភាគរយនៃការលក់កង់សរុបបដែរ ខណៈបារាំង (៣០ភាគរយ) និងអង់គ្លេស (៩ភាគរយ)។ នៅក្នុងរបាយការណ៍ប្រចាំឆ្នាំរបស់ខ្លួន CONEBI ពន្យល់ថា ទីផ្សារកំពុងប្រឈមមុខតម្រូវការលើស ក្រោយពីការកើនឡើងនៃការលក់នៅប៉ុន្មានឆ្នាំចុងក្រោយ ស្របពេលមានជំងឺរាលដាលកូវីដ-១៩ មកដល់។ យ៉ាងណាមិញ CONEBI នៅតែមានសុទិដ្ឋិនិយមទីផ្សារទំនងជាមានស្ថិរភាពនៅឆ្នាំ២០២៤ ហើយទីផ្សារកង់អឺរ៉ុបនឹងបន្តនិន្នាការរីកចម្រើនរហូតដល់ឆ្នាំ២០៣០។ ដើម្បីសម្រេចបាននូវគោលដៅនេះ តំបន់នេះត្រូវការជាចាំបាច់ដូចជា សេចក្តីប្រកាសរបស់សហភាពអឺរ៉ុប (EU) នាពេលថ្មីៗនេះស្តីពីការប្រើប្រាស់កង់ដែលត្រូវបានអនុម័តដោយសភាអឺរ៉ុប ក្រុមប្រឹក្សា និងគណៈកម្មការដែលប្រកាសដោយគណៈកម្មការអឺរ៉ុប។ សេចក្តីប្រកាសនេះ មានគោលបំណងលើកកម្ពស់ការជិះកង់ក្នុងទីក្រុងនានាក្នុងគោលបំណងកាត់បន្ថយការបញ្ចេញឧស្ម័នកាបូនិក និងការលើកកម្ពស់គុណភាពជីវិតរបស់ប្រជាជន ខណៈការលើកទឹកចិត្តដល់ការអភិវឌ្ឍគោលនយោបាយជិះកង់នៅទូទាំងទ្វីបអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_363.txt	លោក វ្ល៉ាឌីមៀ ពូទីន ត្រូវបានគណបក្សរួបរួមរុស្ស៊ីយល់ព្រមគាំទ្រជាបេក្ខជនប្រធានាធិបតីបន្តទៀតនៅឆ្នាំក្រោយ។ ការបោះឆ្នោតប្រធានាធិបតីនៅរស្ស៊ីគ្រោងនឹងធ្វើឡើងនៅថ្ងៃទី១៥-១៧ ខែមីនា ឆ្នាំ២០២៤។	យោងតាមទីភ្នាក់ងារសារព័ត៌មាន TASS នៅថ្ងៃទី១៧ ខែធ្នូ សមាជគណបក្សរួបរួមរុស្ស៊ីលើកទី២១ បានយល់ព្រមគាំទ្រលោក វ្ល៉ាឌីមៀ ពូទីន ដែលកំពុងកាន់អំណាចជាបេក្ខភាពចូលរួមបោះឆ្នោតជ្រើសរើសប្រធានាធិបតីនៅឆ្នាំ២០២៤ ។ លោក ឌីមីទ្រី ម៉េដវ៉េដេវ (Dmitry Medvedev) អនុប្រធានក្រុមប្រឹក្សាសន្តិសុខសហព័ន្ធ និងប្រធានបក្សរួបរួមរុស្ស៊ីបានអំពាវនាវឱ្យសមាជិកបក្សទាំងអស់ប្រមូលផ្តុំសកម្មជន ដើម្បីគាំទ្រលោក ពូទីន មុនពេលបោះឆ្នោត ដែលគ្រោងធ្វើឡើងនៅថ្ងៃទី ១៥-១៧ ខែមីនាឆ្នាំក្រោយ។ ថ្លែងក្រោយបញ្ចប់សមាជបក្ស លោក ពូទីន បាននិយាយថា ការគាំទ្ររបស់គណបក្សរួបរួមរុស្ស៊ីពិតជាមានសារៈសំខាន់ខ្លាំងណាស់សម្រាប់រូបលោក ហើយថាស្ថានភាពបច្ចុប្បន្នទាមទារឱ្យមានសាមគ្គីភាព និងការត្រៀមខ្លួនដើម្បីឆ្លើយតបទៅនឹងបញ្ហាប្រឈមផ្សេងៗ។ នៅថ្ងៃទី៨ ខែធ្នូ លោកពូទីន បានប្រកាសថា ខ្លួនចង់ឈរឈ្មោះបោះឆ្នោតឡើងវិញ នៅខែមីនា ឆ្នាំក្រោយ។ អាណត្តិប្រធានាធិបតីបច្ចុប្បន្នរបស់លោក នឹងផុតកំណត់នៅថ្ងៃទី៧ ខែឧសភា ឆ្នាំ២០២៤។ គួរបញ្ជាក់ថា លោក ពូទីន បានកាន់តំណែងជាប្រធានាធិបតីពីរអាណត្តិជាប់គ្នាពីឆ្នាំ ២០០០ ដល់ឆ្នាំ២០០៨។ បន្ទាប់មកលោកបានធ្វើជានាយករដ្ឋមន្ត្រី ហើយត្រូវបានបោះឆ្នោតជ្រើសរើសជាប្រធានាធិបតីម្តងទៀតក្នុងឆ្នាំ២០១២ និង២០១៨ ។ នៅឆ្នាំ ២០២០ ប្រធានាធិបតី ពូទីន បានចុះហត្ថលេខាលើច្បាប់ដែលអនុញ្ញាតឱ្យរូបលោកអាចឈរឈ្មោះជាប្រធានាធិបតីដល់ឆ្នាំ២០៣៦ បន្ទាប់ពីអាណត្តិបច្ចុប្បន្នរបស់លោកនឹងត្រូវបញ្ចប់នៅឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3630.txt	រុស្ស៊ីប្រកាសបន្តការហាមឃាត់បច្ចុប្បន្ន លើការនាំចេញអង្កររហូតដល់ដំណាច់ឆ្នាំ២០២៤។ ការហាមឃាត់នេះមានគោលបំណងរក្សាស្ថិរភាពទីផ្សារអង្ករក្នុងស្រុក។	រដ្ឋាភិបាលរុស្ស៊ីនៅថ្ងៃទី៦ ខែកក្កដា បានប្រកាសថា ប្រទេសនេះបានបន្តការហាមឃាត់បច្ចុប្បន្នលើការនាំចេញអង្ករ សម្រាប់រយៈពេល ៦ខែទៀតរហូតដល់ថ្ងៃដំណាច់ឆ្នាំ២០២៤។ បើតាមការពន្យល់របស់វិមានក្រឹមឡាំង ការសម្រេចចិត្តខាងលើត្រូវបានធ្វើឡើងដើម្បីរក្សាស្ថិរភាពទីផ្សារអង្ករក្នុងស្រុក។ ការហាមប្រាមនេះ នឹងមិនប៉ះពាល់ដល់ប្រទេសសមាជិកសហភាពសេដ្ឋកិច្ចអឺរ៉ាស៊ីរួមទាំង អាមេនី បេឡារុស្ស កាហ្សាក់ស្ថាន និងកៀហ្ស៊ីស៊ីស្ថានឡើយ។ បន្ថែមពីនេះ អង្ករ និងស្រូវដែលផលិតនៅរុស្ស៊ីក៏អាចដឹកជញ្ជូនទៅក្រៅប្រទេសបាន តាមរយៈជាជំនួយមនុស្សធម៌។ រុស្ស៊ីបានចេញការហាមឃាត់ការនាំចេញអង្ករចាប់ពីថ្ងៃទី២៩ ខែកក្កដាឆ្នាំ ២០២៣ ដែលដំបូងឡើយគ្រោងបិទត្រឹមចុងឆ្នាំ២០២៣ ប៉ុណ្ណោះ។ រុស្សីមានភាពល្បីល្បាញដោយសារស្រូវសាលី ប៉ុន្តែការដាំស្រូវភាគច្រើននៅតំបន់ភាគនិរតីនៃប្រទេស ដែលនៅជិតព្រំដែនជាមួយ អាស៊ែបៃហ្សង់ ហ្សកហ្ស៊ី និងកាហ្សាក់ស្ថាន។ ទន្ទឹមនេះ មួយផ្នែកតូចនៃផលិតកម្មស្រូវ គឺនៅភាគខាងកើតនៃប្រទេសតាមបណ្តោយព្រំដែនជាមួយចិន និងកូរ៉េខាងជើង។ ប្រហែល ៧៣ភាគរយនៃផលិតកម្មស្រូវរបស់រុស្ស៊ីត្រូវបានដាំដុះនៅក្នុងតំបន់ Krasnodar ។ ការហាមឃាត់របស់រដ្ឋាភិបាលរុស្ស៊ីលើការនាំចេញអង្ករមានគោលបំណងការពារទីផ្សារក្នុងស្រុក បន្ទាប់ពីទំនប់វារីអគ្គិសនី Fedorovsky ក្នុងតំបន់ Krasnodar មានបញ្ហាក្នុងខែមេសា ឆ្នាំ២០២២។ ឧបទ្ទវហេតុនេះ បានបណ្តាលឱ្យផលិតកម្មស្រូវរបស់រុស្ស៊ីក្នុងឆ្នាំ២០២២ ធ្លាក់ចុះមកនៅត្រឹម ៧៩៧,៦ពាន់តោន បើប្រៀបធៀបទៅនឹង ១ ០៧៦លានតោនដែលបានកត់ត្រាក្នុងឆ្នាំ២០២១។ នេះជាលើកដំបូង ដែលរុស្សីផលិតអង្ករក្រោម ១លានតោនក្នុងរយៈពេលប៉ុន្មានឆ្នាំចុងក្រោយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3631.txt	វៀតណាមបានចំណាយប្រាក់ជាង ២៧ពាន់លានដុល្លារ ដើម្បីបង្កើនប្រាក់បៀវត្សដល់កម្មាភិបាល និងមន្ត្រីរដ្ឋដល់ ៣០ភាគរយត្រូវបានគេមើលឃើញថាជាកិច្ចខិតខំប្រឹងប្រែងទប់ស្កាត់ និងប្រឆាំងអំពើពុករលួយ។	រដ្ឋាភិបាលវៀតណាមបានរៀបចំគម្រោងដំឡើងប្រាក់បៀវត្សមូលដ្ឋានអស់រយៈពេលជាច្រើនឆ្នាំ ហើយចុងក្រោយបានអនុម័តដោយរដ្ឋសភានៅថ្ងៃទី២៩ ខែមិថុនា។ ចាប់ពីថ្ងៃទី១ ខែកក្កដាឆ្នាំនេះ វៀតណាម បានដំឡើងប្រាក់ខែគោលសម្រាប់មន្ត្រីរដ្ឋ បុគ្គលិកសាធារណៈ និងកម្មករក្នុងវិស័យរដ្ឋកើនឡើង ៣០ភាគរយ។ កន្លងមក អគ្គលេខាបក្សកុម្មុយនិស្តវៀតណាមលោក ង្វៀន ហ្វ៊ូ ជុង ធ្លាប់លើកឡើងថា ត្រូវតែប្រឆាំងអំពើពុករលួយឲ្យស្របតាមបាវចនាបក្ស ធ្វើយ៉ាងណាឱ្យកម្មាភិបាល និងមន្ត្រីរដ្ឋ«មិនស្ម័គ្រចិត្ត មិនអាច និងមិនហ៊ាន»ប្រព្រឹត្តអំពើពុករលួយ។ ជាពិសេសគឺ«មិនចង់បាន»អំពើពុករលួយនៅពេលកម្មាភិបាល និងមន្ត្រីរដ្ឋមានប្រាក់ខែល្អគ្រប់គ្រាន់សម្រាប់មើលថែគ្រួសារ ទើបអាចធ្វើការងារដោយសន្តិវិធី។ ការដំឡើងប្រាក់បៀវត្សមូលដ្ឋាននៅវៀតណាមបានកើនឡើងពី ១,៨លានដុងទៅ ២,៣៤លានដុងក្នុងមួយខែ។ បៀវត្សមូលដ្ឋាន គឺសម្រាប់គុណមេគុណរបស់មនុស្សម្នាក់ៗ អាស្រ័យលើមុខតំណែង ជំនាញ គុណវុឌ្ឍិ អតីតភាពការងារ ទៅជាប្រាក់ខែប្រចាំខែ។ ឧទាហរណ៍ និស្សិតបញ្ចប់ការសិក្សាថ្មីដែលធ្វើការមានមេគុណប្រាក់បៀវត្សរ៍កំណត់ ២.៣៤ នឹងទទួលប្រាក់បៀវត្សរ៍ថ្មីចាប់ពីថ្ងៃទី១ ខែកក្កដា បុគ្គលនេះនឹងទទួលបាន ៥ ៤៧៥ ៦០០ដុងក្នុងមួយខែ ដែលស្មើនឹង ២២០ដុល្លារ បើធៀបនឹង ៤ ២១២ ០០០ដុងកាលពីមុន។ យ៉ាងណាមិញ ប្រាក់បៀវត្សនេះពិតជាមិនស្មើនឹងប្រាក់ខែកម្មករដែលគ្មានសញ្ញាបត្រធ្វើការនៅក្នុងរោងចក្រ និងសួនឧស្សាហកម្មដែលមានចាប់ពី ៦ទៅ១០លានដុងក្នុងមួយខែ។ នេះបើយោងតាមការស្រាវជ្រាវរបស់ VOA ជាភាសាវៀតណាម។ ទោះយ៉ាងណាក៏ដោយ ក្រៅពីប្រាក់បៀវត្ស បុគ្គលិកផ្នែកសាធារណៈក៏មានប្រាក់ឧបត្ថម្ភផ្សេងៗទៀតដែរ។ មេគុណ ២.៣៤ មិនមែនជាសន្ទស្សន៍ទាបបំផុតនៅលើតារាងប្រាក់ខែវៀតណាមទេ។ មន្ត្រីរដ្ឋនៃក្រុម C៣ កម្រិតទី១ មានមេគុណប្រាក់បៀវត្សរ៍ ១.៣៥ ដែលទទួលប្រាក់ខែត្រឹមតែ ៣ ១៥៩ ០០០ដុងក្នុងមួយខែ ដែលមានតម្លៃប្រហែល ១២៥ដុល្លារប៉ុណ្ណោះ។ ចំណែក មុខតំណែងជាថ្នាក់ដឹកនាំដូចជា អគ្គលេខាធិការ និងប្រធានាធិបតីត្រូវបានគណនាដោយមេគុណប្រាក់បៀវត្សរ៍ ១៣ ហើយនឹងមានប្រាក់ខែថ្មី ៣០,៤២លានដុងក្នុងមួយខែ ស្មើនឹងជាង ១២០០ដុល្លារ ខណៈមេគុណប្រាក់បៀវត្សរ៍របស់នាយករដ្ឋមន្ត្រី និងប្រធានរដ្ឋសភាគឺ ១២,៥ ដែលនឹងទទួលប្រាក់ខែថ្មី ២៩,២៥លានដុងក្នុងមួយខែ ដែលតិចជាង ១២០០ដុល្លារ។ តាមការស្រាវជ្រាវរបស់សារព័ត៌មាន VOA ជាភាសាវៀតណាម នេះគ្រាន់តែជួយប្រយុទ្ធប្រឆាំងអំពើពុករលួយតិចតួចប៉ុណ្ណោះ និងមិនអាចទប់ស្កាត់អំពើពុករលួយសម្រាប់មន្ត្រីជាន់ខ្ពស់នោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3632.txt	ឥណ្ឌាបានផ្តល់វិភាគទានប្រចាំឆ្នាំលើកដំបូងចំនួន២,៥លានដុល្លារក្នុងចំណោម ៥លានដុល្លារសម្រាប់អំឡុងឆ្នាំ២០២៤-២០២៥ ដើម្បីគាំទ្រការងារ និងជំនួយសង្គ្រោះជនភៀសខ្លួនប៉ាឡេស្ទីន។	រដ្ឋាភិបាលឥណ្ឌាបានផ្ទេរប្រាក់ដំបូងចំនួន ២,៥លានដុល្លារទៅទីភ្នាក់ងារអង្គការសហប្រជាជាតិសម្រាប់ជំនួយ និងការងារសម្រាប់ជនភៀសខ្លួនប៉ាឡេស្ទីន (UNRWA) ដែលជាផ្នែកមួយនៃជំនួយប្រចាំឆ្នាំដែលមានតម្លៃ ៥លានដុល្លារ សម្រាប់រយៈពេល ២០២៤-២០២៥។ ព័ត៌មានខាងលើត្រូវបានប្រកាសដោយការិយាល័យតំណាងឥណ្ឌានៅក្រុង Ramallah នាថ្ងៃទី១៥ ខែកក្កដា តាមបណ្ដាញសង្គម X។ UNRWA បាននិងកំពុងដំណើរការកម្មវិធីផ្តល់ការងារ និងការសង្គ្រោះដោយផ្ទាល់ដល់ជនភៀសខ្លួនប៉ាឡេស្ទីនដែលបានចុះឈ្មោះតាំងពីឆ្នាំ ១៩៥០។ បច្ចុប្បន្ន UNRWA កំពុងតស៊ូដើម្បីរក្សាប្រតិបត្តិការស្របពេលមានសង្រ្គាមអ៊ីស្រាអែល និងក្រុមហាម៉ាស់នៅកាហ្សា។ ប៉ុន្មានឆ្នាំមកនេះ ឥណ្ឌាបានផ្តល់ហិរញ្ញប្បទានដែលមានតម្លៃ ៣៥លានដុល្លារដល់កម្មវិធីរបស់ UNRWA រួមទាំងការអប់រំ សុខភាព ការផ្តល់ជំនួយសង្គ្រោះ និងសេវាសង្គមដើម្បីគាំទ្រជនភៀសខ្លួនប៉ាឡេស្ទីន ។ ក្នុងអំឡុងសន្និសីទ UNRWA នាពេលថ្មីៗនេះ ដែលធ្វើឡើងនៅទីក្រុងញូវយ៉ក ឥណ្ឌាបានប្រកាសថា បន្ថែមពីលើជំនួយផ្នែកហិរញ្ញវត្ថុ ប្រទេសនេះនឹងផ្តល់ថ្នាំពេទ្យដល់ UNRWA ដោយផ្អែកលើតម្រូវការជាក់លាក់របស់ខ្លួន។ បន្ថែមពីនេះ ឥណ្ឌាបានរំលឹកឡើងវិញនូវការអំពាវនាវឱ្យមានការផ្តល់ជំនួយមនុស្សធម៌ប្រកបដោយសុវត្ថិភាព ទាន់ពេលវេលា និងនិរន្តរភាពដល់ប្រជាជនប៉ាឡេស្ទីន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3633.txt	តម្លៃមាសអន្តរជាតិ ១ អោនស៍នៅព្រឹកថ្ងៃទី២៥ ខែកក្កដា បានធ្លាក់ចុះជាង៣០ ដុល្លារ ដោយសារអ្នកវិនិយោគបានលក់ ដើម្បីយកប្រាក់ចំណេញ មុនពេលអាម៉េរិកបានប្រកាសអំពីទិន្នន័យសេដ្ឋកិច្ចសំខាន់ៗជាច្រើន។	ការបើកសន្ទស្សន៍ជួញដូរនៅព្រឹកថ្ងៃទី២៥ ខែកក្កដា តម្លៃមាសពិភពលោកបានធ្លាក់ចុះជាង១ភាគរយ ដែលបច្ចុប្បន្នមានតម្លៃ ២៣៧១ដុល្លារក្នុងមួយអោនស៍។ ទីផ្សារបានធ្លាក់ចុះដោយសារ អ្នកវិនិយោគបានលក់ដើម្បីយកប្រាក់ចំណេញមុនពេលអាម៉េរិកបានប្រកាសទិន្នន័យសេដ្ឋកិច្ចសំខាន់ៗដែលប៉ះពាល់ដល់ការរំពឹងទុកនៃការកាត់បន្ថយអត្រាការប្រាក់នៅឆ្នាំនេះ។ «នៅពេលអ្នកក្រឡេកមើលមូលដ្ឋានគ្រឹះ អ្នកនឹងឃើញថាមិនមានធាតុផ្សំណាមួយដែលដាក់សម្ពាធលើមាសនោះទេ។ ដូច្នេះហេតុផលចម្បងនោះគឺ អ្នកវិនិយោគលក់ដើម្បីយកប្រាក់ចំណេញ។ តាមបច្ចេកទេស តម្លៃអាចនឹងធ្លាក់ចុះថែមទៀត»។ លោក Kelvin Wong អ្នកវិភាគទីផ្សារជាន់ខ្ពស់នៅ OANDA បានប្រាប់ Reuters បែបនេះ។ ថ្ងៃទី២៥ ខែកក្កដា អាម៉េរិកនឹងប្រកាសទិន្នន័យផលិតផលក្នុងស្រុកសរុប (GDP) ត្រីមាសទី២។ នៅថ្ងៃទី២៦ ខែកក្កដា ទីផ្សារនឹងទទួលបានរបាយការណ៍ស្តីពីសន្ទស្សន៍តម្លៃចំណាយផ្ទាល់ខ្លួន (PCE) ដែលជារង្វាស់អតិផរណាដ៏ពេញនិយមរបស់ធនាគារកណ្តាលអាមេរិក (Fed)។ តួលេខទាំងនេះអាចប៉ះពាល់ដល់ផែនការកាត់បន្ថយអត្រាការប្រាក់របស់ Fed ។ វិនិយោគិនបច្ចុប្បន្នរំពឹងថា Fed នឹងកាត់បន្ថយអត្រាការប្រាក់នៅក្នុងកិច្ចប្រជុំខែកញ្ញា ហើយបរិយាកាសអត្រាការប្រាក់ទាបនឹងផ្តល់អត្ថប្រយោជន៍ដល់មាស ដោយសារលោហៈដ៏មានតម្លៃមិនបានបង់ការប្រាក់។ ប្រសិនបើ PCE បង្ហាញថាអតិផរណារបស់អាម៉េរិកកំពុងធ្លាក់ចុះ ហើយលទ្ធភាពនៃការកាត់បន្ថយអត្រាការប្រាក់របស់ Fed នៅក្នុងខែកញ្ញាកើនឡើងនោះ តម្លៃមាសនឹងកើនឡើងម្តងទៀតតាមការព្យាកររបស់លោក Wong ។ ការស្ទង់មតិថ្មីៗនេះដោយ Reuters បង្ហាញថា លោហៈដ៏មានតម្លៃត្រូវបានគេព្យាករថា នឹងកើនដល់កម្រិតកំពូលថ្មីនៅក្នុងប៉ុន្មានខែខាងមុខនេះ។ កាលប៉ុន្មានថ្ងៃមុន តម្លៃមាស បានកើនដល់ ២៤៦០ដុល្លារឯណោះ ក្នុង១ អោនស៍។ តម្លៃនោះ ជាតម្លៃដ៏ខ្ពស់បំផុត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3634.txt	ថៃនឹងបើកការចុះឈ្មោះសម្រាប់ប្រជាជនអាចទទួលបានប្រាក់ប្រមាណ ២៧៦ដុល្លារ ក្នុងម្នាក់ ចាប់ពីខែសីហា តទៅ ដើម្បីជំរុញសេដ្ឋកិច្ច។	នាយករដ្ឋមន្ត្រីថៃ លោក សេដ្ឋា ថាវីស៊ីន នៅថ្ងៃទី១៥ ខែកក្កដា បានបង្ហោះសារនៅលើបណ្តាញសង្គម X ថា ចាប់ពីថ្ងៃទី១ ខែសីហា ប្រជាជន និង អ្នកលក់ដូរនានាអាចចុះឈ្មោះដើម្បីចូលរួមក្នុងកម្មវិធីកាបូបអេឡិចត្រូនិក (e-Wallet) របស់រដ្ឋាភិបាល។ ផែនការនេះត្រូវបានប្រកាសកាលពីខែមេសា។ ទាក់ទិននឹងផែនការខាងលើ ថៃនឹងចែកប្រាក់ ១ម៉ឺនបាត (២៧៦ដុល្លារ) ទៅក្នុងកម្មវិធី e-Wallet សម្រាប់អ្នកដែលមានសិទ្ធិទទួលបាន។ បន្ទាប់ពីទទួលបានប្រាក់ហើយ ប្រជាជននឹងត្រូវចំណាយក្នុងរយៈពេល៦ខែ ដោយទិញទំនិញពីហាងដែលបានចុះឈ្មោះដើម្បីចូលរួមក្នុងកម្មវិធីនេះ។ ផលិតផលដូចជាថ្នាំជក់ ឬភេសជ្ជៈមានជាតិអាល់កុលមិនត្រូវបានអនុញ្ញាតលក់នៅហាងទាំងនេះទេ។ នេះជាកម្មវិធីជំរុញសេដ្ឋកិច្ចថៃរបស់លោក សេដ្ឋា ។ មួយទសវត្សរ៍មកនេះ ថៃមានអត្រាកំណើនសេដ្ឋកិច្ចជាមធ្យមតិចជាង២ភាគរយ។ នៅត្រីមាសទី១ ឆ្នាំនេះ ផលិតផលក្នុងស្រុកសរុប (GDP) របស់ថៃបានកើនត្រឹមតែ ១,៥ភាគរយប៉ុណ្ណោះ។ រដ្ឋាភិបាលថៃគ្រោងនឹងបញ្ចេញមូលនិធិក្នុងត្រីមាសចុងក្រោយនៃឆ្នាំនេះ។ បើតាមអនុរដ្ឋមន្ត្រីក្រសួងហិរញ្ញវត្ថុ លោក Julapun Amornvivat កញ្ចប់ថវិកានេះ រំពឹងថានឹងជះឥទ្ធិពល ជាវិជ្ជមានដល់សេដ្ឋកិច្ចជាតិ។ នៅក្រោមគម្រោងនេះ អ្នកដែលមានអាយុលើសពី ១៦ឆ្នាំមានប្រាក់ចំណូលតិចជាង ៧ម៉ឺនបាត (១៩០០ដុល្លារ) ក្នុងមួយខែ និងតិចជាង ៥០ម៉ឺនបាតក្នុងគណនីធនាគារ ទើបមានសិទ្ធិទទួលបាន។ លោក សេដ្ឋា បានសង្គត់ធ្ងន់ថា ៖«នេះជាកម្មវិធីមានទំហំដ៏ធំមិនធ្លាប់មាន ដើម្បីផ្តល់ប្រាក់ទៅប្រជាជន ពាណិជ្ជករ អាជីវកម្ម ព្រមទាំងសេដ្ឋកិច្ចទាំងមូល។ ដើម្បីធានាបាននូវលក្ខណៈវិនិច្ឆ័យត្រឹមត្រូវ ដំណើរការអនុវត្តនឹងត្រូវការពេលវេលា។ យ៉ាងណាមិញ អ្នកគ្រប់គ្នានឹងមិនចាំបាច់រង់ចាំយូរនោះទេ»។ លោកគ្រោងនឹងប្រកាសព័ត៌មានលម្អិតនៅថ្ងៃទី២៤ ខែកក្កដា បន្ទាប់មកដាក់ជូនគណៈរដ្ឋមន្ត្រីដើម្បីអនុម័ត។ ក្រសួងហិរញ្ញវត្ថុថៃប៉ាន់ប្រមាណថា ច្រើនបំផុត ៩០ភាគរយនៃអ្នកមានសិទ្ធិ ៥០លាននាក់ប៉ុណ្ណោះ ដែលនឹងចុះឈ្មោះសម្រាប់កម្មវិធីនេះ។ ចំណែក ការចំណាយសរុបទំនងជាមានត្រឹមតែប្រហែល ៤៥០ពាន់លានបាត (១២,៧ពាន់លានដុល្លារ)។ កញ្ចប់ទឹកប្រាក់សម្រាប់គម្រោងនេះ មកពីថវិកាជាតិឆ្នាំ២០២៤ និងឆ្នាំ២០២៥។ យ៉ាងណាមិញ ទេសាភិបាលធនាគារកណ្តាលថៃ លោក Sethaput Suthiwartnaruput បានរក្សាជំហរប្រឆាំងចំពោះផែនការចែកចាយប្រាក់សម្រាប់ប៉ុន្មានខែកន្លងមកនេះ។ លោកអះអាងថា សេដ្ឋកិច្ចនេះកំពុងស្ថិតក្នុងការស្តារឡើងវិញបន្ទាប់ពីជំងឺរាលដាលកូវីដ-១៩ ហើយបច្ចុប្បន្នមិនស្ថិតក្នុងភាពអាសន្នដែលតម្រូវឱ្យមានកញ្ចប់ថវិកាជំរុញច្រើនលើសលប់នោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3635.txt	ចិនសម្លឹងមើលទីផ្សាររថយន្តនៅអាស៊ីអាគ្នេយ៍ ក្រោយពីអឺរ៉ុប និងអាម៉េរិកបានដំឡើងពន្ធយ៉ាងច្រើនលើរថយន្តអគ្គិសនីខ្លួន។ ថ្មីៗនេះ ក្រុមហ៊ុនចិន BYD បានដំឡើងរោងចក្រផលិតផលរថយន្តអគ្គិសនីនៅខេត្ត Rayong របស់ថៃដែលអាចផលិតបាន ១៥ម៉ឺនគ្រឿងក្នុងមួយឆ្នាំ។ នេះបើតាមសារព័ត៌មាន The Laotian Times ។	ការរីកចម្រើនឧស្សាហកម្មរថយន្តអគ្គិសនីរបស់ចិន បានកំពុងសម្លឹងមើលទីផ្សារនៅអាស៊ីអាគ្នេយ៍ ដែលជាផ្នែកមួយជំរុញការប្រើប្រាស់រថយន្តអគ្គិសនីទូទាំងពិភពលោក។ ចិនបានបំបែកកំណត់ត្រានាំចេញរថយន្តកាលពីឆ្នាំ២០២៣ ដោយមានរថយន្តអគ្គិសនីចំនួន ១,២លានគ្រឿង និងរថយន្តធម្មតាចំនួន ៤លានគ្រឿង ដែលជាចម្បងទៅកាន់តំបន់អឺរ៉ុប និងអាស៊ីប៉ាស៊ីហ្វិក រួមទាំងថៃ និងអូស្ត្រាលី។ យ៉ាងណាមិញ ការរីកចម្រើនយ៉ាងឆាប់រហ័សរបស់ចិននៅក្នុងវិស័យរថយន្តអគ្គិសនី បានធ្វើឲ្យអាម៉េរិក និងសហភាពអឺរ៉ុបមានការខ្វល់ខ្វាយយ៉ាងខ្លាំង ដែលឆ្លើយតបដោយការដាក់ដំឡើងពន្ធ ដើម្បីជួយក្រុមហ៊ុនក្នុងស្រុករបស់ពួកគេ។ ទីផ្សាររថយន្តអគ្គិសនីពិភពលោកមានការរីកចម្រើនគួរឱ្យកត់សម្គាល់ ដោយមានចំនួនជាង ១៣លានគ្រឿង ដែលបានចុះបញ្ជីក្នុងឆ្នាំ២០២៣ ដែលកើន ៣,៥លានគ្រឿងច្រើនជាងឆ្នាំមុន។ ចិនមានចំនួនជិត ៦០ភាគរយនៃការចុះបញ្ជីរថយន្តទាំងនេះ ស្របពេលអឺរ៉ុប និងអាម៉េរិកតាមពីក្រោយនៅ ២៥ភាគរយ និង ១០ភាគរយរៀងគ្នា។ ក្រុមហ៊ុនផលិតរថយន្តរបស់ចិនដូចជា BYD Auto, SAIC Motor, Li Auto, Geely និង Chery បានកាន់កាប់ ៥៣ភាគរយនៃចំណែកទីផ្សាររថយន្តសកលក្នុងឆ្នាំ២០២៣ ក្នុងនោះ BYD បានវ៉ាដាច់ម៉ាករថយន្តដែលលក់ដាច់បំផុតរបស់ពិភពលោក Tesla។ បច្ចុប្បន្ន ចិនកំពុងផ្តោតលើទីផ្សាររថយន្តនៅតំបន់អាស៊ីអាគ្នេយ៍ ដោយតម្រូវការរថយន្តអគ្គិសនីបានកើនឡើង ៨៩៤ភាគរយក្នុងឆ្នាំ២០២៣។ ក្រុមហ៊ុនចិនកំពុងវិនិយោគយ៉ាងច្រើននៅក្នុងតំបន់នេះ ដោយដំឡើងរោងចក្រ និងបោះទុនដើម្បីយកឈ្នះដៃគូប្រកួតប្រជែងលោកខាងលិច និងអាស៊ីផ្សេងទៀត។ ថៃបានក្លាយជាទីផ្សារសំខាន់ក្នុងយុទ្ធសាស្ត្រពង្រីកឧស្សាហកម្មរថយន្តអគ្គិសនីរបស់ចិន។ កាលពីថ្ងៃទី៤ ខែកក្កដា ចិនបានបើកដំណើរការរោងចក្រផលិតរថយន្តអគ្គិសនីដំបូងនៅទីក្រុង Rayong ប្រទេសថៃ ដោយដាក់បង្ហាញអំពីរថយន្ត BYD Dolphin ។ រោងចក្រនេះអាចផលិតរថយន្តបាន ១៥ម៉ឺនគ្រឿងក្នុងមួយឆ្នាំ។ ក្រៅពីថៃ ចិនក៏កំពុងដំឡើងរោងចក្រផលិតនៅ អ៊ូសបេគីស្ថាន ហុងគ្រី និងប្រេស៊ីលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3636.txt	ជប៉ុនត្រូវបានព្យាករថានឹងខ្វះពលករបរទេស ១លាននាក់បន្ថែមទៀតនៅឆ្នាំ២០៤០ ប្រសិនបើប្រទេសនេះចង់សម្រេចបានគោលដៅកំណើនសេដ្ឋកិច្ច ក្នុងបរិបទចំនួនប្រជាជនកំពុងធ្លាក់ចុះ។	បើផ្អែកលើសន្ទុះនៃតម្រូវការពលករនាពេលបច្ចុប្បន្ន នៅឆ្នាំ២០៤០ នឹងមានជនបរទេសចំនួន ៥,៩១លាននាក់ធ្វើការនៅជប៉ុន។ តួលេខនេះបានធ្វើឲ្យជប៉ុនអាចខ្វះពលករប្រមាណជិត ១លាននាក់ ដែលត្រូវការដើម្បីរក្សាគោលដៅកំណើនសេដ្ឋកិច្ចប្រចាំឆ្នាំ ១,២៤ភាគរយ។ នេះបើតាមស្រាវជ្រាវរបស់ទីភ្នាក់ងារសហប្រតិបត្តិការអន្តរជាតិជប៉ុន (JICA) ចេញផ្សាយនៅថ្ងៃទី៤ ខែកក្កដា។ គម្លាតនៃតម្រូវការពលករនេះ គឺធំជាងការប៉ាន់ប្រមាណរបស់ JICA ដល់ទៅ ២ដងកាលពីឆ្នាំ ២០២២។ មូលហេតុចម្បងដែលនាំឲ្យជប៉ុនខ្វះកម្លាំងពលកម្ម ដោយសារអ្នកសេដ្ឋកិច្ចបានកែសម្រួលទិន្នន័យ ពេលដែលកំណើននៃបណ្តាប្រទេសដែលផ្តល់កម្លាំងពលកម្មច្រើនដល់ជប៉ុនត្រូវបានព្យាករថានឹងធ្លាក់ចុះ។ តម្រូវការពលករបរទេសមានតួនាទីយ៉ាងសំខាន់ចំពោះសេដ្ឋកិច្ចជប៉ុន ក្នុងបរិបទនៃចំនួនប្រជាជនវ័យចំណាស់ និងការថយចុះអត្រាកំណើត។ គិតត្រឹមខែតុលា ឆ្នាំ២០២៣ ចំនួនពលករបរទេសដែលធ្វើការនៅជប៉ុនបានកើនឡើង ៤ដងក្នុងរយៈពេល ១៥ឆ្នាំ ដោយមានដល់ ២,០៥លាននាក់ ពោលគឺស្មើនឹង៣ភាគរយនៃកម្លាំងពលកម្មសរុប។ រដ្ឋាភិបាលជប៉ុនបានពង្រីកទិដ្ឋាការការងារទៅកាន់វិស័យជាច្រើន ទន្ទឹមនេះក៏បានផ្សព្វផ្សាយដើម្បីបង្កលក្ខណៈងាយស្រួលសម្រាប់ប្រជាជនក្នុងការទទួលយកពលករអន្តោប្រវេសន៍។ យ៉ាងណាមិញអ្នកជំនាញលើកឡើងថា រដ្ឋបាលរបស់នាយករដ្ឋមន្ត្រី ហ៊្វូមីអូ គីស៊ីដា កំពុងប្រឈមនឹងបញ្ហាច្រើនដូចជា តម្លៃប្រាក់យ៉េនខ្សោយ និងប្រាក់ឈ្នួលទាប ធ្វើឱ្យប្រទេសនេះត្រូវប្រឹងប្រែងកាន់តែខ្លាំងដើម្បីប្រជែងជាមួយបណ្តាប្រទេសអភិវឌ្ឍន៍នានាលើពិភពលោក។ ចាប់តាំងពីដើមឆ្នាំមក ប្រាក់យ៉េនបានធ្លាក់ចុះ ១២ភាគរយធៀបនឹងប្រាក់ដុល្លារ។ លើសពីនេះ កូរ៉េខាងត្បូង និងតៃវ៉ាន់ បច្ចុប្បន្នក៏ចង់ទាក់ទាញជនបរទេស ដើម្បីពង្រឹងកម្លាំងការងារដែលកំពុងធ្លាក់ចុះដែរ។ នៅជប៉ុន បើផ្អែកលើទិន្នន័យពីមុនរបស់ទីភ្នាក់ងារសេវាអន្តោប្រវេសន៍ (ISA) និងការស្រាវជ្រាវរបស់ JICA ព្យាករថា ៦២,៣ភាគរយនៃពលករបរទេសនឹងចាកចេញពីប្រទេសនេះក្នុងរយៈពេល ៣ឆ្នាំខាងមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3637.txt	លោកស្រី Ursula von der Leyen នៅថ្ងៃទី១៨ ខែកក្កដា ត្រូវបានសមាជិកសភាអឺរ៉ុបគាំទ្រឲ្យជាប់ឆ្នោតជាប្រធានគណៈកម្មាធិការអឺរ៉ុប (EC) ឡើងវិញ ក្នុងសម័យប្រជុំសភាថ្មីនៅទីក្រុង Strasbourg ប្រទេសបារាំង។	ដោយមានការគាំទ្រចំនួន៤០១សំឡេង និងការប្រឆាំងត្រឹម ២៨៤សំឡេង លោកស្រី Ursula von der Leyen ដែលជាអ្នកនយោបាយអាល្លឺម៉ង់វ័យ ៦៥ឆ្នាំរូបនេះ បានទទួលសំឡេងភាគច្រើនជាចាំបាច់ (លើសពី ៣៦១សំឡេង) ដើម្បីជាប់ឆ្នោតជាប្រធានគណៈកម្មការអឺរ៉ុប (EC) សម្រាប់អាណត្តិ ៥ឆ្នាំបន្តទៀត។ នេះជាលទ្ធផលដែលគេអាចទាយទុកមុនបាន ព្រោះលោកស្រី Leyen មានការគាំទ្រពីប្រមុខរដ្ឋជាច្រើននៃប្លុកទាំង ២៧ប្រទេសនេះ រួមជាមួយនឹងសមិទ្ធផលលេចធ្លោក្នុងអាណត្តិកន្លងមក ដូចជាការដឹកនាំអឺរ៉ុបជម្នះវិបត្តិសុខភាពកូវីដ-១៩ ជាពិសេសសំឡេងអឺរ៉ុបក្នុងការគាំទ្រអ៊ុយក្រែន។ លើសពីនេះ លោកស្រី Leyen ក៏មានការគាំទ្រពីក្រុមចម្រុះសំខាន់ៗនៅក្នុងសភាដែរ ដូចជាគណបក្សប្រជាជនអឺរ៉ុប (EPP) ក្រុមអ្នកសង្គមប្រជាធិបតេយ្យ (S&D) និងក្រុមសេរីនិយម (Renew Europe)។ សម្ព័ន្ធទាំងបីបានបញ្ជាក់ថា ពួកគេមើលឃើញពីសមត្ថភាពដោះស្រាយបញ្ហារបស់លោកស្រី Leyen សម្រាប់អាណត្តិបន្ទាប់។ «ជាការពិត អ្វីគ្រប់យ៉ាងដែលលោកស្រី Ursula von der Leyen បានបង្ហាញនៅក្នុងរបៀបវារៈដោះស្រាយបញ្ហាសង្គម ជាផ្នែកមួយនៃរបៀបវារៈរបស់យើង វាក៏ជាផ្នែកនៃតម្រូវការរបស់យើងដែរ»។ លោកស្រី Iratxe García ប្រធានក្រុម S&D បានបញ្ជាក់ការគាំទ្របែបនេះ។ យោងតាមក្រុមអ្នកសង្កេតការណ៍ រឿងចាំបាច់ដំបូងបន្ទាប់ពីលោកស្រី Leyen ជាប់ឆ្នោតឡើងវិញ គឺត្រូវជ្រើសរើសសមាជិកគណៈកម្មការថ្មីឱ្យបានឆាប់រហ័ស ដើម្បីរៀបចំផែនការគោលនយោបាយសម្រាប់សហភាពអឺរ៉ុប។ អំឡុងពេលអាណត្តិនេះ លោកស្រី Ursula vonder Leyen នឹងប្រឈមមុខនឹងបញ្ហាប្រឈមជាច្រើន ដែលលេចធ្លោជាងគេ គឺការរក្សាបាននូវការគាំទ្រជាប់លាប់សម្រាប់អ៊ុយក្រែន ក៏ដូចជាការដោះស្រាយភាពតានតឹងពាណិជ្ជកម្មរវាងសហភាពអឺរ៉ុប និងចិន។ លោកស្រី von der Leyen ធ្លាប់បានបម្រើការជារដ្ឋមន្ត្រីការពារជាតិអាល្លឺម៉ង់ក្រោមការដឹកនាំរបស់អតីតអធិការបតី Angela Merkel ក្នុងឆ្នាំ ២០១៣ ដល់ ២០១៩។ នៅខែធ្នូ ឆ្នាំ២០១៩ លោកស្រីបានក្លាយជាមេដឹកនាំស្ត្រីដំបូងគេរបស់គណៈកម្មការអឺរ៉ុប។ ភ្លាមៗបន្ទាប់ពីលោកស្រី Ursula vonder Leyen បានជាប់ឆ្នោតឡើងវិញ ប្រធានាធិបតីបារាំង អេម៉ានុយអែល ម៉ាក្រុង នាយករដ្ឋមន្រ្តីអាល្លឺម៉ង់ Olaf Scholz និងប្រធានាធិបតីអ៊ុយក្រែន វ្ល៉ាឌីមៀ ហ្សេឡេនស្គី បានផ្ញើសារអបអរសាទរ ហើយបានសង្កត់ធ្ងន់ថា ការបោះឆ្នោតឡើងវិញរបស់លោកស្រី Leyen នឹងនាំឱ្យអឺរ៉ុបកាន់តែប្រជាធិបតេយ្យ និងរីកចម្រើន៕ អត្ថបទទាក់ទង Forbes ៖ ប្រធានគណៈកម្មការអឺរ៉ុប ជាស្រ្តីមានឥទ្ធិពលបំផុតប្រចាំឆ្នាំ២០២៣ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3638.txt	តំបន់អភិវឌ្ឍអចលនទ្រព្យ Forest City របស់ម៉ាឡេស៊ីដែលគេប្រដូចថាជា«ទីក្រុងខ្មោច» បានទាក់ទាញអ្នកផលិតភាពយន្តអន្តរជាតិល្បីៗដូចជា Netflix , KBS ដើម្បីចូលរួមផ្សព្វផ្សាយពីសក្តានុពលទេសចរដល់ទីក្រុងនេះ។	ចាប់ផ្តើមកសាងនៅដំណាច់ឆ្នាំ២០១៥ គម្រោង Forest City ដែលមានតម្លៃ ១០០ពាន់លានដុល្លារ មានគោលបំណងលើកកម្ពស់ទីផ្សារអចលនទ្រព្យនៅម៉ាឡេស៊ី ។ គម្រោងនេះមានគោលបំណងផ្តល់លំនៅឋានសម្រាប់ប្រជាជនចំនួន ៧០ម៉ឺននាក់នៅឆ្នាំ២០៣៥ រួមទាំងអគារផ្ទះល្វែង សួនទឹក និងសណ្ឋាគារ។ យ៉ាងណាមិញ ដោយសារតែមានចំនួនមនុស្សរស់នៅទីនោះតិចពេក តំបន់អភិវឌ្ឍន៍នេះប្រែជាស្ងាត់ជ្រងំ និងជាបន្ទុកដ៏ធំមួយសម្រាប់ម្ចាស់គម្រោងគឺ Country Garden ដែលជាក្រុមហ៊ុនអចលនទ្រព្យដ៏ធំរបស់ចិន កំពុងប្រឈមមុខនឹងបញ្ហាហិរញ្ញវត្ថុធ្ងន់ធ្ងរ។ គិតត្រឹមចុងឆ្នាំ២០២៣ មានតែប្រហែល ១៥ភាគរយនៃផ្ទៃដីដែលបានគ្រោងទុកប៉ុណ្ណោះដែលបានបញ្ចប់គម្រោង ខណៈផ្ទះល្វែងដែលសាងសង់រួចរាល់ភាគច្រើនមិនមានអ្នកជួល ឬកក់ឡើយ។ ពេលនេះ ទីក្រុង Forest City កំពុងទទួលបានការចាប់អារម្មណ៍មកវិញ ដោយសារការផ្សព្វផ្សាយកម្មវិធីទូរទស្សន៍ និងភាពយន្តឯកសារល្បីៗមួយចំនួន។ បើសារព័ត៌មាន Business Insider ទីក្រុងស្ងាត់មួយនេះត្រូវបានថតនៅវគ្គមួយនៃកម្មវិធី« The Mole» រដូវកាលទី២ របស់ក្រុមហ៊ុន Netflix ដែលបានចេញផ្សាយកាលពីសប្តាហ៍មុន។ កម្មវិធី The Mole មានលក្ខណៈជាការប្រកួតប្រជែង ដើម្បីទទួលបានប្រាក់រង្វាន់។ វគ្គទី១០ របស់កម្មវិធីរដូវកាលទី២ ត្រូវបានថតទិដ្ឋភាពទាំងស្រុងនៅម៉ាឡេស៊ី និងតំបន់ Forest City ទីក្រុងគូឡាឡាំពួ និងកោះ Tioman។ ត្រង់ចំណុចមួយនោះពិធីករ Ari Shapiro បានណែនាំថា Forest City ជាកន្លែងដ៏ល្អឥតខ្ចោះសម្រាប់វិស្សមកាលចំពោះអ្នកដែលមានលទ្ធភាពចំណាយ។ បើតាម Forest City ក្រុមហ៊ុន Netflix ជាអ្នកផលិតរឿងដំបូងគេដែលជ្រើសរើសកន្លែងនេះជាទីតាំងសម្រាប់ថត។ អ្នកផលិតខ្សែភាពយន្តបានបង្ហាញនូវការពេញចិត្តចំពោះទិដ្ឋភាពនៃអគារខ្ពស់ៗដែលនៅទល់នឹងសមុទ្រ ដោយមានសណ្ឋាគារ និងទីតាំងវាយកូនហ្គោល។ កត្តាទាំងនេះត្រូវបានចាត់ទុកថាជាទីតាំងសក្តិសមសម្រាប់ការថត។ បន្ថែមពីនេះ ក្រុមហ៊ុនដ៏ល្បី KBS របស់កូរ៉េខាងត្បូងក៏បានថតរឿង«Battle Trip» ដែលមានលក្ខណៈជាវីដេអូឯកសារ ខណៈទូរទស្សន៍អាល្លឺម៉ង់ ProSieben ក៏បានថតភាពយន្តឯកសារខ្លីអំពី Forest City ។ ភាពយន្តឯកសារអូទ្រីសដែលមានចំណងជើងថា «Hungry: Tipping the Scales» ក៏ត្រូវបានថតនៅទីនោះដែរ។ ការទាក់ទាញអ្នកផលិតភាពយន្តអន្តរជាតិមកកាន់ Forest City ជាសញ្ញាវិជ្ជមានដែលបង្ហាញពីសក្តានុពលនៃការអភិវឌ្ឍទេសចរណ៍ និងការកម្សាន្តនៃតំបន់ទីក្រុងនេះ។ លោក Samuel Tan នាយកប្រតិបត្តិនៃក្រុមហ៊ុនប្រឹក្សាអចលនទ្រព្យ KGV International Property Consultants រំពឹងថា Forest City នឹងត្រូវបានផ្សព្វផ្សាយកាន់តែទូលំទូលាយដល់សាធារណៈជនអន្តរជាតិ ដោយទាក់ទាញភ្ញៀវទេសចរឱ្យមកទស្សនា និងទទួលបានបទពិសោធន៍ ដោយសារភាពយន្ត និងកម្មវិធីទូរទស្សន៍ត្រូវបានថតនៅទីនេះ។ លោកសង្កត់ធ្ងន់ថា៖ «ប្រសិទ្ធភាពនៃប្រព័ន្ធផ្សព្វផ្សាយខាងលើ អាចខ្លាំងជាងការផ្សាយពាណិជ្ជកម្មធម្មតា»។ នេះបើតាម Business Insider ៕ អត្ថបទទាក់ទង ម៉ាឡេស៊ី៖ Forest City អភិវឌ្ឍដោយក្រុមហ៊ុនចិនក្លាយជាទីក្រុងខ្មោច? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3639.txt	ទណ្ឌកម្មរបស់អាម៉េរិកកំពុងបង្កការរំខានដល់ការនាំចូលរថយន្តរបស់រុស្ស៊ីពីចិន ដោយសារធនាគារធំៗមានការស្ទាក់ស្ទើរក្នុងការធ្វើប្រតិបត្តិការទូទាត់។	ទីក្រុងប៉េកាំង និងម៉ូស្គូត្រូវអនុវត្តវិធីស្មុគស្មាញ ខណៈការទូទាត់នៅមិនទាន់រួចរាល់ទេ។ ក្រុមហ៊ុនមួយក្នុងចំណោមក្រុមហ៊ុនជាច្រើន បានសម្រេចប្រើប្រាស់ធនាគារក្នុងស្រុកតូចៗរបស់ចិន។ លោក Alexei Podshchekoldin ប្រធានសមាគមអ្នកចែកចាយរថយន្តរុស្ស៊ីបានប្រាប់ Reuters បែបនេះ នៅថ្ងៃទី ១០ ខែកក្កដា។ ក្តីបារម្ភក្នុងការរងទណ្ឌកម្មពីអាម៉េរិក បានធ្វើឱ្យធនាគារធំៗជាច្រើនមានការស្ទាក់ស្ទើរក្នុងការទូទាត់។ ធនាគារទាំងនេះ អាចកាត់បន្ថយការផ្គត់ផ្គង់ប្រាក់ដុល្លារប្រសិនបើហ៊ានបំពាន។ បទប្បញ្ញត្តិនេះ ត្រូវបានណែនាំដោយអាម៉េរិកកាលពីដើមខែមុន។ ទន្ទឹមនេះ បទបញ្ញត្តិខាងលើ បានដាក់បន្ទុកដល់ធនាគារ ជាពិសេសសម្រាប់ក្រុមហ៊ុននាំចូលតូចៗ។ ជាលទ្ធផល ចិនបាននាំចេញរថយន្តតិចជាងមុន។ អ្នកនាំចូលរបស់រុស្ស៊ីបាត់បង់ការផ្គត់ផ្គង់ និងប្រឈមមុខនឹងហានិភ័យនៃការកើនចំណាយ។ ចាប់តាំងពីឆ្នាំ ២០១៤ រុស្ស៊ីបានចាប់ផ្តើមកាត់បន្ថយការពឹងផ្អែកលើប្រាក់ដុល្លារបន្ទាប់ពីការបញ្ចូលឧបទ្វីបគ្រីមៀ។ នៅឆ្នាំ ២០១៨ នៅពេលអាម៉េរិកដាក់ទណ្ឌកម្មសេដ្ឋកិច្ចកាន់តែច្រើន ទីក្រុងមូស្គូបានចាប់ផ្តើមលក់មូលបត្របំណុលរបស់រដ្ឋាភិបាលអាម៉េរិក ហើយសម្លឹងមើលការជួញដូរជាប្រាក់រូប្លិ៍ និងរូបិយប័ណ្ណផ្សេងទៀត។ សម្រាប់ឆ្នាំ ២០២២ បន្ទាប់ពីត្រូវបានដាក់ទណ្ឌកម្មដោយលោកខាងលិចដោយសារតែសង្គ្រាមនៅអ៊ុយក្រែន ទីក្រុងម៉ូស្គូបានពន្លឿនដំណើរការឈប់ពឹងប្រាក់ដុល្លារយ៉ាងឆាប់រហ័ស។ ចិនក៏ចង់កាត់បន្ថយការពឹងផ្អែកលើប្រាក់ដុល្លារ ដើម្បីគ្រប់គ្រងហានិភ័យនេះដែរ។ បន្ទាប់ពីសង្គ្រាមនៅអ៊ុយក្រែនផ្ទុះឡើង ក្រុមហ៊ុនផលិតរថយន្តចិនដែលធ្លាប់លក់នាំចេញច្រើនទៅរុស្ស៊ី បច្ចុប្បន្នមានចំនួនពាក់កណ្តាលនៃចំណែកទីផ្សារនេះប៉ុណ្ណោះ។ ទិន្នន័យគយរបស់ចិនបង្ហាញថា ត្រឹម ៥ខែឆ្នាំនេះ ការនាំចេញរថយន្តពីសេដ្ឋកិច្ចទីពីររបស់ពិភពលោកទៅកាន់រុស្ស៊ីបានកើនឡើង ៣៦ភាគរយជាតម្លៃ ធៀបគ្រាដូចគ្នាឆ្នាំមុន ប្រហែល ៤,៩ពាន់លានដុល្លារ។ «សាខាធនាគាររុស្ស៊ីនៅចិន បានបើកគណនីជាប្រាក់រូប្លិ៍ ប៉ុន្តែប្រតិបត្តិការមិនទាន់អនុវត្តបានទេ។ ប្រាក់នៅក្នុងធនាគារ ហើយមិនដឹងទៅណាទេ»។ លោក Podshchekoldin បញ្ជាក់បែបនេះ។ កន្លងមក សកម្មភាពទូទាត់ពាណិជ្ជកម្មពាក់ព័ន្ធនឹងធនាគារធំៗនៅរុស្ស៊ី និងចិនមានភាពមមាញឹក។ ប៉ុន្តែធនាគារទាំងនេះ ត្រូវបានរារាំងជាបណ្តើរៗ ហើយបញ្ចូលទៅក្នុងបញ្ជីទណ្ឌកម្ម។ បន្ទាប់មក ប្រតិបត្តិការទូទាត់ទាំងអស់បានផ្លាស់ប្តូរទៅធនាគារតូចៗ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_364.txt	តាមការបញ្ជាក់ទិន្នន័យចុងក្រោយ មន្រ្តីអ៉ីស្រាអែល បានបញ្ជាក់ថា ករណីស្លាប់នៅអ៊ីស្រាអែល មានយ៉ាងហោចណាស់ ២៥០នាក់ ខណៈអ្នករបួសមានប្រមាណ ១៥០០នាក់។ ចំណែកក្រសួងសុខាភិបាលប៉ាឡេស្ទីន បានអះអាងថាប្រជាជនប៉ាឡេស្ទីន យ៉ាងហោចណាស់ ២៣២នាក់ បានបាត់បងជីវិត។ នេះបើតាមការចុះផ្សាយរបស់សារព័ត៍មាន Al Jazeera នៅថ្ងៃទី៨ ខែតុលា។	ចាប់តាំងពីព្រឹកថ្ងៃទី៧ ខែតុលាមក យោធាអ៉ីស្រាអែល និងក្រុមហាម៉ាស នៅតែបន្តប្រយុទ្ធគ្នា ក្រោយមានការលួចវាយប្រហារពីក្រុមហាម៉ាស។ ក្រុមហាម៉ាស បានចូលទៅក្នុងតំបន់ចំនួន ២២ ផ្នែកខាងក្រៅនៃតំបន់កាហ្សា។ តាមទិន្នន័យចុងក្រោយ មន្រ្តីជួយសង្រ្គោះអ៉ីស្រាអែល បានបញ្ជាក់ថា យ៉ាងហោចណាស់ មនុស្សចំនួន ២៥០នាក់នៅអ៉ីស្រាអែលបាត់បង់ជីវិត។ ចំណែកក្រសួងសុខាភិបាលប៉ាឡេស្ទីន បានអះអាងថាប្រជាជនប៉ាឡេស្ទីន យ៉ាងហោចណាស់ ២៣២នាក់ បានបាត់បងជីវិត និងរបួសប្រមាណ ១៧០០នាក់។ បន្ថែមពីនេះ ក្រុមហាម៉ាស បានចាប់ប្រជាជនស៉ីវិល និងទាហាន នៅតំបន់កាហ្សា (Gaza) ជាច្រើននាក់ផង។ ជម្លោះនេះ ត្រូវបានបារម្ភថា អាចបង្កឱ្យមានករណីស្លាប់កើនឡើងថែមទៀត ក្រោយអ៉ីស្រាអែលប្រកាសសងសឹក។ នៅយប់ថ្ងៃទី៧ ខែតុលា នាយករដ្ឋមន្រ្តីអ៉ីស្រាអែល បានប្រកាសប្រើកម្លាំងយោធារបស់ខ្លួនទាំងអស់ ដើម្បីកម្ទេចក្រុមហាម៉ាស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3640.txt	ការនាំចេញរបស់បណ្តាប្រទេសអាស៊ានទាំង១០ ទៅកាន់អាម៉េរិកក្នុងត្រីមាសទី១ ឆ្នាំនេះឈានដល់ ៦៧,២ ពាន់លានដុល្លារ។ ទំហំទឹកប្រាក់នេះខ្ពស់ជាងការនាំចេញទៅកាន់ចិនមានត្រឹមតែ ៥៧ ពាន់លានដុល្លារ។	នៅត្រីមាសទី១ ឆ្នាំ២០២៤ ជាលើកដំបូងបន្ទាប់ពីរយៈពេល ៦ត្រីមាសដែលទំហំទឹកប្រាក់នៃការនាំចេញរបស់បណ្តាប្រទេសអាស៊ានទៅកាន់អាម៉េរិក បាននាំមុខចិន។ បើតាមទិន្នន័យសារព័ត៌មានជប៉ុន Nikkei Asia ចំណូលនៃការនាំចេញសរុបរបស់ប្រទេសអាស៊ានទាំង១០ ទៅកាន់អាម៉េរិកនៅត្រីមាសទី១ ឆ្នាំនេះបានកើនឡើងដល់ ៦៧,២ពាន់លានដុល្លារដែលខ្ពស់ជាងទៅចិន ៥៧ពាន់លានដុល្លារ។ អ្នកវិភាគនិយាយថា នេះឆ្លុះបញ្ចាំងពីនិន្នាការនៃការកើនឡើងនៃការទិញគ្រឿងបន្លាស់ និងបន្ទះឈីបរបស់អាម៉េរិកពីអាស៊ាន ហើយក៏បង្ហាញពីការធ្លាក់ចុះនៃកំណើនសេដ្ឋកិច្ចចិនផងដែរ។ អាស៊ានរួមមានប្រទេសសមាជិកព្រុយណេ កម្ពុជា ឡាវ ឥណ្ឌូណេស៊ី ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម។ នៅក្នុងប្លុកនេះ ការនាំចេញរបស់ម៉ាឡេស៊ីទៅកាន់អាម៉េរិកតែឯងបានកើនឡើង ៨ភាគរយ បើប្រៀបទៅនឹងត្រីមាសទី១ ឆ្នាំមុន ខណៈការនាំចេញទៅកាន់ចិនបានថយចុះ ៣,៣ភាគរយ។ លោកស្រី Intan Nadia Jalil សេដ្ឋវិទូនៅក្រុមហ៊ុន CIMB Group បានប្រាប់ Nikkei Asia ថា ៖« និន្នាការបច្ចុប្បន្នត្រូវបានចាក់ឫសទាំងកត្តារចនាសម្ព័ន្ធ និងវដ្តសេដ្ឋកិច្ចចិន ខណៈចិននៅតែជាផ្នែកសំខាន់នៃខ្សែច្រវាក់តម្លៃអេឡិចត្រូនិក ការកើនឡើងនៃការចំណាយ ក៏ដូចជាកត្តាស្ថាប័ន និងនយោបាយ។ ភាពតានតឹងផ្នែកពាណិជ្ជកម្មដ៏សំខាន់បំផុតជាមួយអាម៉េរិក កំពុងជំរុញឱ្យអាជីវកម្មប្រទេសនេះ ផ្លាស់ទីកាន់តែឆ្ងាយពីចិន ហើយម៉ាឡេស៊ីជាកន្លែងមួយដែលទទួលបានអត្ថប្រយោជន៍ពីនិន្នាការនេះ»។ ទន្ទឹមនេះ លោកស្រី Arinah Najwa នាយកក្រុមហ៊ុនប្រឹក្សា BowerGroupAsia បាននិយាយថា អាជីវកម្មអាម៉េរិកចង់កាត់បន្ថយហានិភ័យពីចិន និងធ្វើពិពិធកម្មខ្សែសង្វាក់ផ្គត់ផ្គង់ ដើម្បីកាត់បន្ថយការពឹងផ្អែកលើសេដ្ឋកិច្ចធំទីពីររបស់ពិភពលោក។ លោកស្រី Najwa និយាយថា ម៉ាឡេស៊ីជាទិសដៅជំនួសដ៏គួរឱ្យទាក់ទាញមួយ ដោយសារប្រព័ន្ធអេកូឡូស៊ីផលិតកម្មដែលបានអភិវឌ្ឍ ទីតាំងភូមិសាស្រ្តជាយុទ្ធសាស្ត្រ និងកម្លាំងពលកម្មដែលមានលក្ខណៈសម្បត្តិគ្រប់គ្រាន់ដែលអាចជំនួសចិនបាន។ សម្រាប់វៀតណាម ទីផ្សារអាម៉េរិកមាន ២៨ភាគរយនៃទំហំនាំចេញសរុបក្នុងឆ្នាំ ២០២៣ ខណៈចិនមាន ១៧ភាគរយ។ ក្នុងត្រីមាសទី១ ឆ្នាំនេះ ការនាំចេញរបស់វៀតណាមទៅកាន់អាម៉េរិកបានកើន ២៤ភាគរយធៀបគ្រាដូចគ្នាកាលពីឆ្នាំមុន ដល់ ២៥,៧ពាន់លានដុល្លារ ដែលជាកំណើនដ៏ធំបំផុតក្នុងចំណោមប្រទេសសមាជិកអាស៊ាន និងលើសថៃ (១២,៦ពាន់លានដុល្លារ), កម្ពុជា(១,៩៨ពាន់លានដុល្លារ) និងសិង្ហបុរី (១២ ពាន់លានដុល្លារ)។ ចំណែកថៃ ចំណូលនៃការនាំចេញនៅក្នុងត្រីមាសទី១ ទៅកាន់ចិនបានធ្លាក់ចុះ ៥,១ភាគរយ បើធៀបទៅនឹងត្រីមាសទី១ ឆ្នាំមុន ក្នុងនោះការនាំចេញផលិតផលដូចជាកៅស៊ូ ផលិតផលដំឡូងមី និងផ្លែឈើមានការថយចុះ។ ផ្ទុយទៅវិញ ការនាំចេញរបស់ថៃទៅកាន់អាម៉េរិកបានកើនឡើង ៩,៨ភាគរយ ភាគច្រើនដោយសារផលិតផលកសិកម្ម។ អ្នកវិភាគនៅវិទ្យាស្ថានស្រាវជ្រាវ Kasikorn របស់ថៃបាននិយាយថា សេដ្ឋកិច្ចចិនកំពុងប្រឈមមុខនឹងហានិភ័យនៃបរិត្តផរណា។ ចំណែកអតិផរណាប្រទេសនេះ បានធ្លាក់ចុះ៤ខែជាប់គ្នាកដល់ខែមីនាដែលបង្ហាញថា តម្រូវការក្នុងស្រុកអាចនៅតែខ្សោយ។ កត្តាសំខាន់មួយទៀតដែលជះឥទ្ធិពលដល់ការនាំចេញរបស់ថៃក្នុងត្រីមាសទី១ ឆ្នាំនេះ គឺសកម្មភាពនាំចេញរថយន្ត។ លោក Surapong Paisitpattanapong ប្រធានសមាគមឧស្សាហកម្មរថយន្តថៃបាននិយាយថា ទិន្នផលនាំចេញរថយន្តរបស់ថៃបានធ្លាក់ចុះមកនៅត្រឹម ២៧៣ ៦៨០គ្រឿងក្នុងត្រីមាសទី១ ធ្លាក់ចុះ ៥ភាគរយ បើធៀបគ្រាដូចគ្នាកាលពីឆ្នាំមុន។ លោក Poonpong Naiyanapakorn ប្រធានការិយាល័យគោលនយោបាយ និងយុទ្ធសាស្ត្រពាណិជ្ជកម្មនៃក្រសួងពាណិជ្ជកម្មថៃ (TPSO) បាននិយាយថា ការនាំចេញរបស់ថៃទៅកាន់ចិន បានថយចុះខ្លាំងដោយសារតែតម្រូវការចុះខ្សោយនៅក្នុងសេដ្ឋកិច្ចធំទីពីររបស់ពិភពលោក។ «ទោះបីជាសេដ្ឋកិច្ចចិន បង្ហាញពីសញ្ញានៃការងើបឡើងវិញនៅឆ្នាំនេះក៏ដោយ ប៉ុន្តែវាមិនទាន់បានងើបឡើងវិញពេញលេញនៅឡើយ»។ លោក Naiyanapakorn លើកឡើងបែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3641.txt	បំណុលសកលសរុបរួមទាំងបំណុលសាធារណៈ សាជីវកម្ម និងប្រជាជនមានចំនួន ៣១៥ទ្រីលានដុល្លារ កើនឡើង ១,៣ទ្រីលានដុល្លារ នៅត្រីមាសទី១ ឆ្នាំ២០២៤ បើធៀបទៅនឹងត្រីមាសមុន។ នេះបើតាមរបាយការណ៍ចុងក្រោយរបស់វិទ្យាស្ថានហិរញ្ញវត្ថុអន្តរជាតិ (IIF)។	របាយការណ៍ត្រួតពិនិត្យបំណុលសកលប្រចាំត្រីមាសដែលទើបតែចេញផ្សាយដោយ IIF បានលើកឡើងថា បំណុលសកលកំពុងកើនឡើងច្រើនបំផុត លឿនបំផុត ចាប់តាំងពីសង្គ្រាមលោកលើកទីពីរ។ សន្ទុះបំណុលពិភពលោក បានកើន២ត្រីមាសជាប់ៗគ្នា ហើយភាគច្រើនត្រូវបានជំរុញដោយទីផ្សារដែលកំពុងរីកចម្រើនមិនធ្លាប់មានពីមុនដល់ជាង ១០៥ទ្រីលានដុល្លារ ដែលកើនចំនួន ៥៥ទ្រីលានដុល្លារបើធៀបមួយទសវត្សរ៍មុន។ ប្រហែល ២ភាគ៣ នៃបំណុលសរុបចំនួន ៣១៥ទ្រីលានដុល្លារ គឺជំពាក់ដោយប្រទេសដែលមានសេដ្ឋកិច្ចអភិវឌ្ឍ ដោយជប៉ុន និងអាម៉េរិកបានរួមចំណែកច្រើនបំផុត។ ទោះជាយ៉ាងណាក៏ដោយ ផលធៀបបំណុលទៅផលិតផលក្នុងស្រុកសរុប (GDP) នៃប្រទេសទាំងនេះជាទូទៅមាននិន្នាការថយចុះ។ ផលធៀបបំណុលទៅ GDP ត្រូវបានចាត់ទុកថាជាសូចនាករដ៏ល្អ ដើម្បីវាស់ស្ទង់សមត្ថភាពរបស់ប្រទេសមួយក្នុងការសងបំណុល។ ទន្ទឹមនេះ ទីផ្សារដែលកំពុងរីកចម្រើនមានបំណុលសរុប ១០៥ទ្រីលានដុល្លារ ប៉ុន្តែផលធៀបបំណុលទៅ GDP បានកើនឡើងដល់កំណត់ត្រា ២៥៧ភាគរយ។ ជាលទ្ធផល អនុបាតបំណុលសកលធៀប GDP បានកើនឡើងជាលើកដំបូងក្នុងរយៈពេល៣ឆ្នាំ។ ចិន ឥណ្ឌា និងម៉ិកស៊ិក ជាទីផ្សារដែលមានផលធៀបធំបំផុតនៃតួលេខ១០៥ទ្រីលានដុល្លារនេះ។ សម្រាប់ឥណ្ឌា មូលនិធិរូបិយវត្ថុអន្តរជាតិ (IMF) ធ្លាប់បានព្រមានថា បំណុលរបស់ប្រទេសនេះអាចលើសពីទំហំសេដ្ឋកិច្ចនៅចុងទសវត្សរ៍នេះ ក្នុងបរិបទដែលរដ្ឋាភិបាលត្រូវចំណាយប្រាក់យ៉ាងច្រើនជារៀងរាល់ឆ្នាំដើម្បីឆ្លើយតប ទៅនឹងគ្រោះមហន្តរាយធម្មជាតិ។ បើតាមវិទ្យាស្ថាន IIF អតិផរណាខ្ពស់ ការកើនឡើងភាពតានតឹងពាណិជ្ជកម្ម និងភូមិសាស្ត្រនយោបាយ ជាកត្តាដែលអាចបង្កឱ្យមានហានិភ័យធំក្នុងការសងបំណុល ដោយបង្កើនសម្ពាធលើការចំណាយទូទៅនៅទូទាំងពិភពលោក។ ក្នុងចំនោមបំណុលសរុប ៣១៥ ទ្រីលានដុល្លារ មានបំណុលប្រជាជនដែលរួម បំណុលកម្ចីទិញផ្ទះ បំណុលកាតឥណទាន បំណុលសិស្ស...មានចំនួន ៥៩,១ទ្រីលានដុល្លារ ស្មើនឹង១៨,៧ភាគរយនៃបំណុលសរុប។ ចំណែកបំណុលសាជីវកម្មមានចំនួន ១៦៤,៥ទ្រីលានដុល្លារស្មើនឹង ៥២,២ភាគរយ ក្នុងនោះ ៧០,៤ទ្រីលានដុល្លារជាអាជីវកម្មក្នុងវិស័យឯកជន ខណៈបំណុលសាធារណៈមាន ៩១,៤ទ្រីលានដុល្លារ។ IIF បានជឿជាក់ថាកិច្ចខិតខំប្រឹងប្រែងកាត់បន្ថយបំណុលក្រោយជំងឺរាលដាលកូវីដ-១៩បានបញ្ចប់ នៅពេលរដ្ឋាភិបាលចាប់ផ្តើមកាត់បន្ថយពន្ធ និងបង្កើនការចំណាយនៅឆ្នាំនេះ ដែលជាឆ្នាំដែលមានចំនួនបោះឆ្នោតយ៉ាងច្រើននៅទូទាំងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3642.txt	រថយន្តអគ្គិសនីរបស់ចិនដែលនាំចូលទៅអឺរ៉ុបត្រូវបង់ពន្ធចាប់ពី ១៧,៤ភាគរយដល់ ៣៨,១ភាគរយ ដែលជំនួសឱ្យអត្រាពន្ធទូទៅពីមុន ១០ភាគរយ ចាប់ពីថ្ងៃទី៤ ខែកក្កដា។	គណៈកម្មការអឺរ៉ុប (EC) ដែលទើបតែបានប្រកាសពីលទ្ធផលបឋមនៃការស៊ើបអង្កេត បានបង្ហាញថា ខ្សែច្រវាក់តម្លៃរថយន្តអគ្គិសនីរបស់ចិនទទួលបានអត្ថប្រយោជន៍ពីការឧបត្ថម្ភធនមិនយុត្តិធម៌ ដែលប៉ះពាល់ដល់ដៃគូប្រកួតប្រជែងរបស់សហភាពអឺរ៉ុប។ ចាប់ពីថ្ងៃទី៤ ខែកក្កដា ក្រុមហ៊ុនរថយន្តអគ្គិសនីក្នុងស្រុករបស់ចិនទាំងបីដែលមានចំណែកទីផ្សារធំជាងគេនៅអឺរ៉ុប រួមមាន BYD, Geely និង SAIC នឹងត្រូវដាក់អត្រាពន្ធថ្មី ១៧,៤ភាគរយ, ២០ភាគរយ និង ៣៨,១ភាគរយរៀងគ្នា។ ក្រុមហ៊ុន Geely គ្រប់គ្រងស៊េរីម៉ាករថយន្តល្បីៗរួមមាន Polestar, Lotus (អង់គ្លេស) និង Volvo (ស៊ុយអែត) ខណៈ SAIC កាន់កាប់ម៉ូដែល MG ដែលជាម៉ាករថយន្តអគ្គិសនីលក់ដាច់បំផុតមួយនៅអឺរ៉ុប។ ក្រៅពីនេះ ក្រុមហ៊ុនផលិតរថយន្តអគ្គិសនីផ្សេងទៀតនៅចិន នឹងប្រឈមមុខនឹងពន្ធគយយ៉ាងហោចណាស់ ២១ភាគរយ។ ភាពខុសគ្នានៃពន្ធគយសម្រាប់ម៉ាកយីហោនីមួយៗគឺផ្អែកលើការប៉ាន់ប្រមាណនៃទំហំនៃការឧបត្ថម្ភធនលើសលប់ ឬមិនយុត្តិធម៌ដែលទីក្រុងប៉េកាំងផ្តល់ឱ្យពួកគេ។ នេះបើយោងតាមគណកម្មការអឺរ៉ុប។ ពន្ធសម្រាប់រថយន្តអាម៉េរិក Tesla ដែលផលិតនៅទីក្រុងសៀងហៃ អាចនឹងត្រូវបានគណនាដោយឡែក។ យ៉ាងណាមិញ គណៈកម្មការអឺរ៉ុប បានបញ្ជាក់ថា ខ្លួនបានទាក់ទងទីក្រុងប៉េកាំងដើម្បីស្វែងរកមធ្យោបាយដែលអាចធ្វើទៅបានជុំវិញដំណោះស្រាយបញ្ហានេះ ប៉ុន្តែប្រសិនបើគ្មានការដោះស្រាយប្រកបដោយប្រសិទ្ធភាពទេ ពន្ធថ្មីនឹងចូលជាធរមានជាផ្លូវការនៅខែក្រោយតាមការគ្រោងទុក។ តាមក្រុមហ៊ុនស្រាវជ្រាវ Rhodium Group ចំណូលនៃរថយន្តអគ្គិសនីដែលនាំចូលទៅអឺរ៉ុបបានកើនឡើងយ៉ាងខ្លាំងពី ១,៦ពាន់លានដុល្លារក្នុងឆ្នាំ២០២០ ដល់ ១១,៥ពាន់លានដុល្លារកាលពីឆ្នាំមុន។ ភាគច្រើនបានមកពីក្រុមហ៊ុនផលិតលោកខាងលិចដែលមានរោងចក្រនៅចិនដូចជា Tesla និង BMW ។ យ៉ាងណាក៏ដោយ មន្ត្រីសហភាពអឺរ៉ុប បានបារម្ភថា ក្រុមហ៊ុនផលិតក្នុងស្រុករបស់ចិននឹងដណ្តើមចំណែកទីផ្សារពីម៉ាកយីហោអឺរ៉ុបជាមួយនឹងរថយន្តដែលមានតម្លៃថោក និងឧបត្ថម្ភធន។ បើតាមគណៈកម្មការអឺរ៉ុប ចំណែកទីផ្សាររថយន្តអគ្គិសនីចិនផ្ទាល់នៅក្នុងសហភាពអឺរ៉ុបបានកើនឡើងពីតិចជាង ១ភាគរយទៅ ៨ភាគរយ ហើយត្រូវបានព្យាករថានឹងកើនឡើងដល់ ១៥ភាគរយនៅឆ្នាំ ២០២៥។ លោក Andrew Kenningham ប្រធានសេដ្ឋវិទូអឺរ៉ុបនៅក្រុមហ៊ុន Capital Economics បានវាយតម្លៃថា ការសម្រេចចិត្តរបស់ EU ជាការផ្លាស់ប្តូរដ៏សំខាន់មួយនៅក្នុងគោលនយោបាយពាណិជ្ជកម្មរបស់ប្លុកនេះ ពីព្រោះទោះបីជាពួកគេជារឿយៗប្រើវិធានការការពារពាណិជ្ជកម្មប្រឆាំងនឹងទំនិញរបស់ចិនក៏ដោយ ប៉ុន្តែកុំធ្វើវាចំពោះឧស្សាហកម្មសំខាន់ដូចជារថយន្ត។ សេដ្ឋវិទូរូបនេះ បានយល់ថា អ្នកបង្កើតគោលនយោបាយអឺរ៉ុបចង់ចៀសវាងការកើតឡើងម្តងទៀតនៃអ្វីដែលបានកើតឡើងជាមួយនឹងបន្ទះស្រូបពន្លឺព្រះអាទិត្យកាលពីមួយទសវត្សរ៍មុន នៅពេលដែលសហភាពអឺរ៉ុបបានចាត់វិធានការត្រឹមតែកម្រិតដែលធ្វើឱ្យក្រុមហ៊ុនផលិតជាច្រើននៅអឺរ៉ុបសព្វថ្ងៃនេះបាត់បង់ប្រាក់ចំណូល។ ដោយឡែក អ្នកនាំពាក្យក្រសួងការបរទេសចិន លោក Lin Jian បានលើកឡើងថា ការស៊ើបអង្កេតរបស់សហភាពអឺរ៉ុប ជាករណីបុរាណនៃការការពារនិយមហើយថាពន្ធគយនឹងធ្វើឱ្យប៉ះពាល់ដល់កិច្ចសហប្រតិបត្តិការសេដ្ឋកិច្ចចិន និងសហភាពអឺរ៉ុប ក៏ដូចជាស្ថិរភាពផលិតកម្មរថយន្ត និងខ្សែច្រវាក់ផ្គត់ផ្គង់ពិភពលោក។ លោកថាទីក្រុងប៉េកាំងនឹងចាត់វិធានការចាំបាច់ទាំងអស់ដើម្បីការពារយ៉ាងមុតមាំនូវសិទ្ធិ និងផលប្រយោជន៍ស្របច្បាប់របស់ខ្លួន។ នេះបើតាមសារព័ត៌មាន Reuters។ អគ្គលេខាធិការសមាគមរថយន្តដឹកអ្នកដំណើរចិន (CPCA) លោក Cui Dongshu បាននិយាយថា ពន្ធបណ្តោះអាសន្នរបស់ EU គឺស្ថិតនៅក្នុងការរំពឹងទុក ហើយនឹងមិនប៉ះពាល់ខ្លាំងដល់ក្រុមហ៊ុនចិនភាគច្រើននោះទេ។ លោកបានបន្តថា៖ «ក្រុមហ៊ុននាំចេញរថយន្តអគ្គិសនីដែលផលិតនៅចិនរួមមាន Tesla, Geely និង BYD នៅតែមានសក្ដានុពលកំណើនដ៏ធំនៅអឺរ៉ុបនាពេលអនាគត»។ អត្ថបទទាក់ទង តួកគីដំឡើងពន្ធ ៤០ភាគរយលើរថយន្តចិន ដើម្បីការពារក្រុមហ៊ុនក្នុងស្រុក ក្រុមហ៊ុនរថយន្តចិនបិទការិយាល័យនៅអឺរ៉ុប ព្រោះការប្រជែងទីផ្សារ និងពន្ធ អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3643.txt	បន្ទាប់ពីមានការលំបាកផ្នែកហិរញ្ញវត្ថុអស់ជាច្រើនខែ ក្រុមហ៊ុន Fisker ដែលជាក្រុមហ៊ុនរថយន្តអគ្គិសនីរបស់អ្នករចនារថយន្តដ៏ល្បីល្បាញ លោក Henrik Fisker បានដាក់ពាក្យក្ស័យធន។	ការដាក់ពាក្យសុំការពារក្ស័យធនរបស់ក្រុមហ៊ុន Fisker ត្រូវបានទទួលដោយតុលាការអាម៉េរិក Delaware នៅថ្ងៃទី១៧ ខែមិថុនា។ មុននេះ ទ្រព្យសកម្មរបស់ក្រុមហ៊ុនត្រូវបានប៉ាន់ប្រមាណថាមានចំនួនចន្លោះ ៥០០លានដុល្លារទៅ ១ពាន់លានដុល្លារ និងមានបំណុលពី ១០០-៥០០លានដុល្លារ។ «ដូចក្រុមហ៊ុនផ្សេងទៀតនៅវិស័យរថយន្តអគ្គិសនី យើងបានប្រឈមមុខនឹងបញ្ហាជាច្រើនក្នុងរយៈពេលកន្លងមក ដែលបានជះឥទ្ធិពលដល់សមត្ថភាពរបស់យើងក្នុងប្រតិបត្តិការប្រកបដោយប្រសិទ្ធភាព»។ ក្រុមហ៊ុន Fisker បានបញ្ជាក់បែបនេះ។ ក្រុមហ៊ុន Fisker គ្រោងនឹងលក់ចេញទ្រព្យសកម្ម ព្រមទាំងរៀបចំរចនាសម្ព័ន្ធបំណុលឡើងវិញ បន្ទាប់ពីបានចំណាយប្រាក់យ៉ាងច្រើនក្នុងការផលិតរថយន្តអគ្គិសនីដំបូងបង្អស់របស់ខ្លួនគឺ Ocean SUV។ ក្នុងចំណោមក្រុមម្ចាស់បំណុលធំៗចំនួន២០ របស់ក្រុមហ៊ុននេះគឺក្រុមហ៊ុនបច្ចេកវិទ្យាយក្ស Adobe, Google និង SAP មានចំណែកច្រើនជាងគេ ។ ជាការពិត ក្រុមហ៊ុនរថយន្តអគ្គិសនីរបស់អាម៉េរិកមួយនេះ ស្ថិតក្នុងភាពស្រពិចស្រពិលចាប់តាំងពីខែមីនា មកម្លេះ បន្ទាប់ពីក្រុមហ៊ុនបានព្រមានថា ខ្លួនមិនមានសាច់ប្រាក់គ្រប់គ្រាន់សម្រាប់ប្រតិបត្តិការ។ ពួកគេក៏មិនបានទទួលការវិនិយោគថ្មីពីក្រុមហ៊ុនរថយន្តធំណាមួយនោះទេ ដែលធ្វើឲ្យប្រតិបត្តិការកាន់តែពិបាក។ លោក Garrett Nelson នាយករងនៃក្រុមហ៊ុនវិភាគ CFRA Research បានអះអាងថា ៖« ក្រុមហ៊ុន Fisker បានខាតបង់អស់ជាច្រើនខែ។ ដូច្នេះការប្រកាសនេះមិនគួរឱ្យភ្ញាក់ផ្អើលទេ។ ពួកគេមិនមែនជាក្រុមហ៊ុនរថយន្តអគ្គិសនីដំបូងគេដែលប្រកាសក្ស័យធនឡើយ»។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters ។ ក្នុងរយៈពេលពីរឆ្នាំចុងក្រោយនេះ ក្រុមហ៊ុនរថយន្តអគ្គិសនីរបស់អាម៉េរិកជាច្រើនបានក្ស័យធន រួមទាំង Proterra, Lordstown និង Electric Last Mile Solutions ។ ការធ្លាក់ចុះនៃតម្រូវការ ការលំបាកក្នុងការស្វែងរកដើមទុន និងបញ្ហាប្រឈមក្នុងប្រតិបត្តិការ ខណៈខ្សែច្រវាក់ផ្គត់ផ្គង់សកលបានជួបបញ្ហាដែលបណ្តាលឱ្យក្រុមហ៊ុនទាំងនោះដួលរលំ។ Fisker ជាក្រុមហ៊ុនរថយន្តអគ្គិសនីដែលត្រូវបានបង្កើតឡើងក្នុងឆ្នាំ ២០០៧ ដោយអ្នករចនារថយន្តដ៏ល្បីល្បាញរបស់ជនជាតិដាណឺម៉ាក Henrik Fisker ដែលលោកទទួលខុសត្រូវក្នុងការរចនារថយន្តស្ព័រល្បីៗជាច្រើនដូចជា Aston Martin DB9, V8 Vantage, Artega GT និង BMW Z8 ។ ពីមុនលោក Henrik Fisker ក៏ជានាយកផ្នែករចនារបស់ Aston Martin ផងដែរ។ នៅឆ្នាំ២០២៣ ការលក់រថយន្តអគ្គិសនីនៅអាម៉េរិកកើនដល់ ១,២លានគ្រឿង ស្មើនឹង ៧,៦ភាគរយនៃទីផ្សាររថយន្តរបស់ប្រទេស។ នេះបើយោងតាមការប៉ាន់ស្មានដោយក្រុមហ៊ុនបច្ចេកវិទ្យា Cox Automotive ។ អត្រានេះត្រូវបានគេព្យាករថានឹងកើនឡើងដល់ ៣០-៣៩ភាគរយនៅចុងទសវត្សរ៍នេះ។ យ៉ាងណាមិញ ទីផ្សាររថយន្តអគ្គិសនីនៅអាម៉េរិក ក៏ដូចជាពិភពលោកកំពុងចាប់ផ្តើមធ្លាក់ចុះ។ ក្រុមហ៊ុនផលិតរថយន្តរាប់ចាប់ពីក្រុមហ៊ុន Ford រហូតដល់ក្រុមហ៊ុន GM បានកាត់បន្ថយទំហំ និងពន្យារពេលគម្រោងផលិតរថយន្តអគ្គិសនី។ Tesla ដែលបានរួមចំណែក ៥៥ភាគរយនៃការលក់កាលពីឆ្នាំមុន ក៏បានព្រមានថានឹងមានការថមថយចណែកទីផ្សារដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3644.txt	សេដ្ឋីចិនប្រហែល ១៣ ៨០០នាក់បានធ្វើចំណាកស្រុកនៅឆ្នាំ២០២៣។ ចំនួននេះ រំពឹងថានឹងកើនឡើងដល់ ១៥ ២០០នាក់ នៅឆ្នាំ២០២៤ ភាគច្រើនសេដ្ឋីទាំងនេះជ្រើសគោលដៅទៅរស់នៅអាម៉េរិក សិង្ហបុរី និងកាណាដា។	តាមរបាយការណ៍ថ្មីមួយពីក្រុមហ៊ុនប្រឹក្សាផ្នែកចំណាកស្រុកពិភពលោក Henley & Partners ចិនជាប្រទេសដែលមានអត្រាខ្ពស់ជាងគេ ចំពោះអ្នកមានទ្រព្យសម្បត្តិច្រើនបំផុតដែលចាកចេញពីប្រទេសក្នុងឆ្នាំ២០២៣។ នៅឆ្នាំនេះ សេដ្ឋីចិនរំពឹងនឹងចាកចេញពីស្រុកប្រមាណ ១៥ ២០០នាក់។ ក្រុមអ្នកស្រាវជ្រាវរបស់ Henley & Partners បានបង្ហាញនៅក្នុងរបាយការណ៍ថា ភាពមិនច្បាស់លាស់របស់សេដ្ឋកិច្ចចិន និងការកើនឡើងភាពតានតឹងភូមិសាស្ត្រនយោបាយ ជាហេតុផលចម្បងដែលសេដ្ឋីនៅចិនជ្រើសការចំណាកស្រុក ដែលភាគច្រើនទៅរស់នៅអាម៉េរិក កាណាដា និងសិង្ហបុរី។ នេះបើតាមការចុះផ្សាយរបស់សារព័ត៌មាន Nikkei Asia។ តាមនិយមន័យរបស់ Henley & Partners បុគ្គលដែលមានទ្រព្យសម្បត្តិច្រើន (HNWI) ជាអ្នកដែលមានទ្រព្យសម្បត្តិដែលអាចវិនិយោគបានចាប់ពី១លានដុល្លារ ឬច្រើនជាងនេះ។ «វាពិបាកក្នុងការកំណត់ថាតើបុគ្គលអ្នកមានកំពូលៗទាំងនេះមានទ្រព្យសម្បត្តិប៉ុន្មាន។ នៅក្នុងបទពិសោធរបស់យើង ភាគច្រើននៃអ្នកទាំងនេះមានទ្រព្យសម្បត្តិប្រហែល ៣០លានដុល្លារទៅ១ពាន់លានដុល្លារ»។ លោក Andrew Amoils នាយកស្រាវជ្រាវនៅ New World Wealth ដែលជាក្រុមហ៊ុនសហការជាមួយ Henley & Partners ដើម្បីបោះផ្សាយរបាយការណ៍ខាងលើ។ អ្នកមានមួយចំនួនធំដែលចាកចេញពីប្រទេសនេះអាចបង្កើនសម្ពាធលើសេដ្ឋកិច្ចចិនដែលកំពុងធ្លាក់ចុះ។ វិបត្តិដែលអូសបន្លាយពេលថ្មីៗនេះបានធ្វើឱ្យក្រុមហ៊ុនអចលនទ្រព្យធំៗជាច្រើនដួលរលំ ធ្វើឱ្យទ្រព្យសម្បត្តិជាតិធ្លាក់ចុះ ស្របពេលដែលសម្ពាធបំណុលកើនឡើងលើរដ្ឋាភិបាលក្នុងតំបន់។ នៅដើមឆ្នាំ២០២៤ មូលនិធិរូបិយវត្ថុអន្តរជាតិ (IMF) បានវាយតម្លៃថា ចិនកំពុងប្រឈមមុខនឹងអស្ថិរភាព ដោយសារតែវិបត្តិអចលនទ្រព្យ។ នៅខែមេសា ក្រុមហ៊ុនស្រាវជ្រាវទីផ្សារ Fitch Ratings បានទម្លាក់ទស្សនវិស័យឥណទានជាតិរបស់ចិនទៅជាអវិជ្ជមាន ដែលស្រដៀងគ្នាទៅក្រុមហ៊ុន Moody's Investors Service កាលពីខែធ្នូឆ្នាំមុន។ អំឡុងពេលជំងឺរាលដាលកូវីដ-១៩ សេដ្ឋីចិនបានផ្អាកការធ្វើចំណាកស្រុក និងផ្ទេរទ្រព្យសម្បត្តិទៅក្រៅប្រទេស ប៉ុន្តែនិន្នាការនេះបានត្រឡប់មកវិញយ៉ាងឆាប់រហ័សបន្ទាប់ពីការរឹតបន្តឹងការធ្វើដំណើរត្រូវបានដកចេញ។ សិង្ហបុរី ជាគោលដៅទាក់ទាញសម្រាប់ប្រជាជនចិនដែលមានទ្រព្យសម្បត្តិច្រើនតាំងពីយូរមកហើយ ដោយសារទីតាំងជិត ទំនាក់ទំនងវប្បធម៌ និងភាសាស្រដៀងគ្នា។ យ៉ាងណាក៏ដោយ ប្រទេសកោះនេះបានរឹតបន្តឹងបទប្បញ្ញត្តិលើលំហូរប្រាក់ពីចិន។ ថ្មីៗនេះ សិង្ហបុរីបានបដិសេធមិនផ្តល់អាជ្ញាប័ណ្ណដល់បុគ្គលជនជាតិចិន២នាក់ដែលចង់បង្កើតក្រុមហ៊ុនគ្រប់គ្រងទ្រព្យសម្បត្តិសម្រាប់អ្នកមាន បន្ទាប់ពីមានរឿងអាស្រូវលាងលុយកខ្វក់។ ការបង្កើតក្រុមហ៊ុនគ្រប់គ្រងទ្រព្យសម្បត្តិ ជាមធ្យោបាយដ៏ពេញនិយមមួយដើម្បីទទួលបានសញ្ជាតិសិង្ហបុរីសម្រាប់ប្រជាជនចិនដែលមានទ្រព្យសម្បត្តិ។ ក្រៅពីអាម៉េរិក កាណាដា និងសិង្ហបុរី នៅក្នុងរបាយការណ៍ Henley & Partners បានបង្ហាញថា មានការកើនឡើងគួរឱ្យកត់សម្គាល់នៃចំនួនជនជាតិចិន រួមទាំងអ្នកមាន និងវណ្ណៈកណ្តាល ដែលចាប់អារម្មណ៍ធ្វើចំណាកស្រុកទៅជប៉ុន។ លោក Amoils បាននិយាយថា ជីវិតរស់នៅជប៉ុនមានភាពទាក់ទាញយ៉ាងខ្លាំងជាមួយនឹងសួនសាធារណៈដ៏ស្រស់ស្អាត និងទីលានវាយកូនហ្គោល។ ជប៉ុនក៏ត្រូវបានចាត់ថ្នាក់ជាប្រទេសដែលមានសុវត្ថិភាពបំផុតមួយនៅក្នុងពិភពលោក។ នេះបើយោងតាមសន្ទស្សន៍សន្តិភាពសកល។ របាយការណ៍ដដែល បានបញ្ជាក់ថា ស្រដៀងចិនដីគោកដែរ ហុងកុងបានបាត់បង់សេដ្ឋីប្រហែល ៥០០នាក់កាលពីឆ្នាំមុន ស្របពេលមានការបារម្ភកាន់តែខ្លាំងឡើងអំពីស្ថានភាពនយោបាយនៅទីនេះ។ Henley និង Partners ព្យាករថា និន្នាការនេះនឹងបន្តនៅឆ្នាំនេះ។ ចំណែក អង់គ្លេស បានព្យាករថា នឹងមានចំនួនសេដ្ឋីចំណាកស្រុកច្រើនជាងគេទី២ លើពិភពលោកក្នុងឆ្នាំ២០២៤ ដោយមានមនុស្សចំនួន ៩៥០០នាក់ ដែលតាមពីក្រោយចិន ខណៈកូរ៉េខាងត្បូង នឹងបាត់បង់ ១២០០នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3645.txt	ធនាគារកណ្តាលអាម៉េរិក (Fed) បានរក្សាអត្រាការប្រាក់យោងបច្ចុប្បន្នចន្លោះពី ៥,២៥ភាគរយទៅ ៥,៥ភាគរយ ដោយមិនផ្លាស់ប្តូរជាលើកទី៧ ជាប់ៗគ្នា ព្រមទាំងបានព្យាករថានឹងកាត់បន្ថយអត្រាការប្រាក់តែម្តងគត់ក្នុងឆ្នាំនេះ។	ស្របតាមការរំពឹងទុករបស់ទីផ្សារ នៅថ្ងៃទី១២ ខែមិថុនា Fed មិនបានដំឡើងអត្រាការប្រាក់ទេ បន្ទាប់ពីកិច្ចប្រជុំគោលនយោបាយរយៈពេល២ ថ្ងៃ។ អត្រាការប្រាក់យោងនៅអាម៉េរិកបច្ចុប្បន្ន គឺប្រហែល ៥,២៥-៥,៥ភាគរយដែលខ្ពស់បំផុតក្នុងរយៈពេល ២៣ឆ្នាំ។ នៅក្នុងកិច្ចប្រជុំចំនួន ៥លើកកាលពីពេលមុន ស្ថាប័ននេះក៏បានធ្វើការសម្រេចចិត្តស្រដៀងគ្នានេះផងដែរ។ មន្ត្រីរបស់ Fed នៅថ្ងៃទី១១ ខែមិថុនា បានព្យាករថា អត្រាការប្រាក់នឹងត្រូវកាត់បន្ថយតែម្តងគត់ក្នុងឆ្នាំនេះ ជំនួសឱ្យចំនួន៣ដងដូចដែលបានប្រកាសកាលពីដើមឆ្នាំ។ ព័ត៌មាននេះត្រូវបានផ្តល់ឲ្យ ទោះបីជាអតិផរណានៅអាម៉េរិកកាន់តែខិតជិតគោលដៅ ២ភាគរយក៏ដោយ។ ការលើកឡើងនេះ មានសុទិដ្ឋិនិយមជាងការប្រជុំនៅដើមខែឧសភា។ នៅក្នុងសន្និសីទសារព័ត៌មានមួយក្រោយបញ្ចប់ការប្រជុំ ប្រធាន Fed លោក Jerome Powell បានបញ្ជាក់ថា ធនាគារកណ្តាលនៅតែប្រុងប្រយ័ត្នអំពីទស្សនវិស័យអតិផរណា។ នេះបើការចុះផ្សាយរបស់ទីភ្នាក់ងារព័ត៌មាន Reuters។ «ទោះបីជាទិន្នន័យចុងក្រោយបង្ហាញថាតម្លៃបានធ្លាក់ចុះបន្តិចក៏ដោយ វាគឺជាតួលេខត្រឹមតែមួយខែប៉ុណ្ណោះ ហើយវាមិនគ្រប់គ្រាន់ដើម្បីផ្តល់ឱ្យយើងនូវទំនុកចិត្តបន្ថែមទៀតថាអតិផរណាកំពុងធ្លាក់ចុះប្រកបដោយនិរន្តរភាពឆ្ពោះទៅរកគោលដៅ២ភាគរយឡើយ»។ លោក Jerome Powell បានសង្កត់ធ្ងន់បែបនេះ។ នៅថ្ងៃដដែល មុនពេល Fed ធ្វើការសម្រេចចិត្តលើអត្រាការប្រាក់ ក្រសួងការងារអាម៉េរិកបានប្រកាសពីសន្ទស្សន៍តម្លៃទំនិញប្រើប្រាស់ (CPI) សម្រាប់ខែឧសភា ដោយ CPI បានកើនឡើង ៣,៣ភាគរយបើធៀបគ្រាដូចគ្នាកាលពីឆ្នាំមុន។ នេះជាការធ្លាក់ចុះតិចជាងពី ៣,៤ភាគរយកាលពីខែមេសា។ មន្ត្រីរបស់ Fed បានព្យាករអតិផរណានៅចុងឆ្នាំនេះថានឹងមាន ២,៦ភាគរយខ្ពស់ជាងការប៉ាន់ស្មាននៅដើមឆ្នាំនេះបន្តិច។ អតិផរណានៅក្នុងសេដ្ឋកិច្ចដ៏ធំបំផុតរបស់ពិភពលោកបានធ្លាក់ចុះយ៉ាងខ្លាំង ដោយសារការកើនឡើងអត្រាការប្រាក់ចំនួន១១ ចាប់តាំងពីខែមីនាឆ្នាំ២០២២។ ទន្ទឹមនេះ សេដ្ឋកិច្ចអាម៉េរិកនៅ ឆ្នាំ២០២៤ ត្រូវបានគេព្យាករថា នឹងមានកំណើន ២,១ភាគរយ បើទោះបីជាត្រីមាសទី១ មានសភាពនៅទ្រឹងក៏ដោយ។ អត្រាគ្មានការងារធ្វើទំនងជានៅតែស្ថិតក្នុងកម្រិត ៤ភាគរយនាពេលបច្ចុប្បន្ន។ Fed បានថ្លែងនៅក្នុងរបាយការណ៍ថា ៖« ទិន្នន័យថ្មីៗបង្ហាញថាសកម្មភាពសេដ្ឋកិច្ចកំពុងកើនឡើងក្នុងល្បឿនដ៏រឹងមាំ។ មានការងារជាច្រើនត្រូវបានបង្កើតឡើង ហើយអត្រាគ្មានការងារធ្វើមានកម្រិតទាប»។ ភ្លាមៗ បន្ទាប់ពីការប្រកាសរបស់ Fed តម្លៃប្រាក់ដុល្លារ និងទិន្នផលសញ្ញាប័ណ្ណរដ្ឋាភិបាលអាម៉េរិកបានធ្លាក់ចុះ។ ចំណែកតម្លៃមាសពិភពលោកនៅថ្ងៃទី១២ ខែមិថុនា បានកើនឡើង ៨,៣ដុល្លារដល់ ២៣២៤ដុល្លារក្នុងមួយអោនស៍។ ក្នុងអំឡុងពេលជួញដូនេះ លោហៈដ៏មានតម្លៃនៅចំណុចមួយបានកើនឡើងជិត ៣០ដុល្លារក្នុងមួយម៉ោង ដល់ ២៣៤០ដុល្លារ បន្ទាប់ពីទិន្នន័យអតិផរណាត្រូវបានប្រកាស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3646.txt	ប៉ុន្មានថ្ងៃបន្ទាប់ពីសហភាពអឺរ៉ុបបានដំឡើងពន្ធនាំចូលលើរថយន្តអគ្គិសនីរបស់ចិន ទីក្រុងប៉េកាំងបានឆ្លើយតបដោយប្រកាសចាប់ផ្តើមស៊ើបអង្កេតប្រឆាំងការលក់បង្ខូចថ្លៃលើសាច់ជ្រូកនាំចូលពីប្លុកនេះវិញ។	ក្រសួងពាណិជ្ជកម្មចិនបានប្រកាសថា ខ្លួននឹងស៊ើបអង្កេតប្រឆាំងការលក់បង្ខូចថ្លៃលើសាច់ជ្រូក និងផលិតផលពាក់ព័ន្ធផ្សេងទៀតដែលនាំចូលពីសហភាពអឺរ៉ុប(EU)។ ការចាប់ផ្តើមស៊ើបអង្កើតនេះ នឹងប៉ះពាល់ដល់អេស្ប៉ាញ ហូឡង់ និងដាណឺម៉ាកដែលជាប្រទេសនាំចូលសាច់ជ្រូកច្រើនជាងគេនៅចិន។ ការស៊ើបអង្កេតនេះចាប់ផ្តើមពីថ្ងៃទី ១៧ ខែមិថុនា ដែលត្រូវបានផ្តួចផ្តើមឡើងបន្ទាប់ពីសមាគមបសុសត្វចិនបានដាក់ពាក្យបណ្តឹងក្នុងនាមវិស័យសាច់ជ្រូកក្នុងស្រុក។ ចំណាត់ការរបស់ទីក្រុងប៉េកាំង ត្រូវមើលឃើញថា ជាការសងសឹកចំពោះការដាក់ពន្ធប្រឆាំងការឧបត្ថម្ភធនរបស់សហភាពអឺរ៉ុបរហូតដល់ ៣៨,១ភាគរយ លើរថយន្តអគ្គិសនីដែលនាំចូលពីចិនកាលពីថ្ងៃទី១២ ខែមិថុនា។ អត្ថបទទាក់ទង អឺរ៉ុបដាក់ពន្ធរថយន្តអគ្គិសនីចិនរហូតដល់ ៣៨,១ភាគរយ លោក Jens Eskelund ប្រធានសភាពាណិជ្ជកម្មអឺរ៉ុបនៅចិនបាននិយាយថា នេះមិនមែនជារឿងភ្ញាក់ផ្អើលទេព្រោះវាមិនមែនជាលើកទីមួយទេដែលការស៊ើបអង្កេតត្រូវបានឆ្លើយតបតាមរបៀបនេះ។ នេះបើតាមសារព័ត៌មាន Reuters ។ បច្ចុប្បន្នអេស្ប៉ាញ ជាអ្នកផ្គត់ផ្គង់សាច់ជ្រូកធំជាងគេទៅកាន់ចិន។ ក្រុមហ៊ុន Interporc បាននិយាយថា ខ្លួននឹងសហការយ៉ាងជិតស្និទ្ធជាមួយអាជ្ញាធរចិនក្នុងការស៊ើបអង្កេតនេះ។ Interporc បានបញ្ជាក់ថា ចិន និង EU នៅតែមានពេលច្រើនដើម្បីឈានដល់កិច្ចព្រមព្រៀងមួយ។ អំឡុងពេលនេះ ក្រុមហ៊ុនសាច់សត្វនៅអឺរ៉ុបនៅតែអាចនាំចេញទៅកាន់ប្រទេសដែលមានសេដ្ឋកិច្ចធំជាងគេទីពីររបស់ពិភពលោកដោយមិនជាប់ពន្ធ។ ក្រសួងពាណិជ្ជកម្មចិនបាននិយាយថា ការស៊ើបអង្កេតនឹងត្រូវបញ្ចប់នៅខែមិថុនា ឆ្នាំ២០២៥ ប៉ុន្តែអាចបន្តរយៈពេលប្រាំមួយខែទៀតប្រសិនបើចាំបាច់។ ជាមួយវិធានការប្រឆាំងសាច់ជ្រូកអឺរ៉ុប ក្រុមហ៊ុនសាច់ជ្រូកមកពីអាម៉េរិកខាងត្បូង អាម៉េរិក និងរុស្ស៊ីអាចទទួលបានចំណែកទីផ្សារកាន់តែច្រើន ប្រសិនបើទីក្រុងប៉េកាំងកំណត់ការនាំចូលសាច់ពីអឺរ៉ុប។ កាលពីខែមុនសារព័ត៌មានចិន Global Times បាននិយាយថា ក្រុមហ៊ុនចិនជាច្រើនកំពុងរៀបចំស្នើសុំអាជ្ញាធរដើម្បីស៊ើបអង្កេតការប្រឆាំងការលក់បង្ខូចថ្លៃលើសាច់ជ្រូកអឺរ៉ុប។ មុននោះ ក្រុមហ៊ុនចិន ក៏ចង់ឱ្យមន្ត្រីពិនិត្យមើលផលិតផលទឹកដោះគោរបស់តំបន់នេះផងដែរ។ រដ្ឋាភិបាលចិនជារឿយៗ បានដាក់ពន្ធប្រឆាំងការលក់បង្ខូចថ្លៃលើទំនិញនាំចូលពីបរទេសនៅពេលដែលសង្ស័យថាផលិតផលត្រូវបានលក់ក្រោមតម្លៃក្នុងស្រុក ដើម្បីការពារអាជីវកម្មក្នុងស្រុក។ តបនឹងរឿងនេះ អ្នកនាំពាក្យរបស់គណៈកម្មការអឺរ៉ុប (EC) បាននិយាយថា ប្លុកនេះមិនព្រួយបារម្ភអំពីការស៊ើបអង្កេតរបស់ចិនទេ។ គណៈកម្មការអឺរ៉ុបបានបញ្ជាក់ទៀតថា នឹងធ្វើអន្តរាគមន៍ក្នុងកម្រិតសមស្របដើម្បីធានាថាការស៊ើបអង្កេតអនុលោមតាមបទប្បញ្ញត្តិរបស់អង្គការពាណិជ្ជកម្មពិភពលោក (WTO)។ សហភាពអឺរ៉ុប បានរួមចំណែកច្រើនជាងពាក់កណ្តាលនៃការនាំចូលសាច់ជ្រូករបស់ចិនចំនួន ៦ពាន់លានដុល្លារក្នុងឆ្នាំ ២០២៣។ នេះបើយោងតាមទិន្នន័យគយចិន។ ក្នុងនោះ សាច់ជ្រូកជាង ៧០០លានដុល្លារបានមកពីអេស្ប៉ាញ តាមពីក្រោយដោយហូឡង់ និងដាណឺម៉ាក ដែលមានចំនួន ៦២០លានដុល្លារ និង ៥៥០លានដុល្លាររៀងគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3647.txt	ប្រេស៊ីល ៖ សត្វគោ Viatina-19 FIV Mara Movéis ជាគោដែលមានតម្លៃថ្លៃបំផុតលើពិភពលោកមិនធ្លាប់មាន ដោយមានតម្លៃដល់ ៤លានដុល្លារ។ នេះបើយោងតាមកំណត់ត្រាពិភពលោក Guinness ។	គោ Viatina-19 ជាគោពណ៌សមានទំងន់ ១,១តោន ដែលស្មើរនឹង ២ដងច្រើនជាងគោពេញវ័យនៃពូជដូចគ្នាដែលមានឈ្មោះ Nelore ។ គោ Viatina-19 នេះបានឈ្នះការប្រកួតថ្នាក់ជាតិរបស់ប្រេស៊ីល បន្ទាប់មកត្រូវបានដេញថ្លៃជាច្រើនជុំ ហើយបច្ចុប្បន្នមានតម្លៃ ៤លានដុល្លារ។ តម្លៃនេះស្មើរនឹង ៣ដងនៃគោថ្លៃបំផុតដំបូងគេក្នុងពិភពលោក។ គោនេះត្រូវបានចិញ្ចឹមនៅក្នុងកសិដ្ឋានមួយក្នុងទីក្រុង Uberaba រដ្ឋ Minas Gerais។ វាត្រូវបានថែរក្សាជាលក្ខណៈឯកជនដោយកាមេរ៉ាសុវត្ថិភាព មានទាំងពេទ្យសត្វ និងឆ្មាំសន្តិសុខ។ ម្ចាស់គោនេះ បានរៀបចំផ្ទាំងប៉ាណូចំនួន២ នៅលើផ្លូវហាយវេដើម្បីសរសើរ Viatina-19 ដើម្បីទាក់ទាញអ្នកទស្សនា និងនិស្សិតពេទ្យសត្វឱ្យមកមើលគោមួយនេះ។ វិស័យចិញ្ចឹមគោក្របី ជាប្រភពសំខាន់នៃការអភិវឌ្ឍសេដ្ឋកិច្ចរបស់ប្រេស៊ីល ហើយរដ្ឋាភិបាលកំពុងធ្វើការដណ្តើមយកទីផ្សារនាំចេញថ្មីៗជាច្រើនទៀត។ ជាពិសេស Viatina-19 ជានិមិត្តរូបនៃមហិច្ឆតារបស់ប្រេស៊ីល ក្នុងការអភិវឌ្ឍសត្វគោដែលមានសាច់ប្រភេទល្អបែបនេះ។ គោដ៏មានតម្លៃដូចជា Viatina-19 ត្រូវបានចិញ្ចឹមសម្រាប់ការបង្កាត់ពូជ ដើម្បីបន្តអភិវឌ្ឍជំនាន់កាន់តែល្អ។ លោកស្រី Ney Pereira ដែលជាម្ចាស់ម្នាក់បាននិយាយថា ៖« យើងមិនសម្លាប់សត្វដែលល្អបំផុតនោះទេ ប៉ុន្តែយើងបង្កាត់ពូជពួកវា។ ចុងក្រោយ ពួកវានឹងចិញ្ចឹមពិភពលោក។ ខ្ញុំគិតថា Viatina នឹងធ្វើដូច្នេះ»។ នេះបើតាមសារព័ត៌មាន AP។ ពេទ្យសត្វ Lorrany Martins ដែលជាកូនស្រីរបស់អ្នកស្រី Ney Pereira ពន្យល់ថា Viatina-19 មានតម្លៃថ្លៃដោយសារតែការលូតលាស់សាច់ដុំឆាប់រហ័ស ការមានកូនល្អ និងសំខាន់គឺការបញ្ជូនលក្ខណៈល្អរបស់វាទៅកាន់កូនចៅ។ អ្នកបង្កាត់ពូជផ្សេងទៀតក៏បានកោតសរសើរចំពោះសត្វគោនេះដែរ ដោយសារវាមានរោមដ៏ស្រស់ស្អាត សមត្ថភាពជាម្តាយចិញ្ចឹមកូនល្អ និងរូបរាងដ៏ស្រស់ស្អាតរបស់វា។ Viatina-19 បានឈ្នះពានរង្វាន់អន្តរជាតិជាច្រើនដូចជា «បវរកញ្ញាអាម៉េរិកខាងត្បូង» និង «ជើងឯកពិភពលោក» ដែលការប្រលងនេះត្រូវបានចាត់ទុកថាជាបវរកញ្ញាគោដែលប្រារព្ធឡើងនៅទីក្រុង Fort Worth រដ្ឋតិចសាស់អាម៉េរិក។ បច្ចុប្បន្ន កសិករដែលចង់ទទួលបានកូនគោពី Viatina-19 ត្រូវចំណាយប្រាក់ប្រហែល ២៥ម៉ឺនដុល្លារ។ ប្រេស៊ីលមានគោធំជាងគេនៅលើពិភពលោកដែលមានគោជាង ២៣០លានក្បាល។ ប្រទេសនេះបាននាំចេញសាច់គោច្រើនជាង២លានតោនក្នុងឆ្នាំ ២០២២ និង ២០២៣ ដែលជាចំនួនច្រើនបំផុតចាប់តាំងពីស្ថិតិបានចាប់ផ្តើមក្នុងឆ្នាំ១៩៩៧។ សាច់គោភាគច្រើនត្រូវបាននាំចេញទៅប្រទេសកំពុងអភិវឌ្ឍ ជាពិសេសចិន។ ប្រធានាធិបតី Luiz Inacio Lula da Silva កំពុងព្យាយាមស្វែងរកទីផ្សារថ្មីសម្រាប់សាច់គោរបស់ប្រទេសនេះ។ កាលពីខែមុន លោក Lula បានជួបជាមួយនាយករដ្ឋមន្ត្រីប្រទេសកំណើតសាច់គោ Wagyu ហើយបានអញ្ជើញលោក ហ៊្វូមីអូ គីស៊ីដា ឱ្យភ្លក្សរសជាតិសាច់គោប្រេស៊ីល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3648.txt	តួកគី នឹងដាក់អត្រាពន្ធថ្មីចំនួន៤០ភាគរយ លើរថយន្តដែលនាំចូលពីចិន ដើម្បីការពារផលិតកម្មក្នុងស្រុក ចាប់ពីថ្ងៃទី៧ ខែកក្កដា ។	អត្រាពន្ធថ្មីត្រូវបានគណនាលើតម្លៃរថយន្តនាំចូលពីចិន ហើយកើនឡើង ៣០ភាគរយបើប្រៀបធៀបទៅនឹងបទប្បញ្ញត្តិចាស់ លើកលែងតែរថយន្តអគ្គិសនី។ នៅក្នុងសេចក្តីថ្លែងការណ៍មួយ ក្រសួងពាណិជ្ជកម្មតួកគីបានបញ្ជាក់ថា ការសម្រេចចិត្តដាក់ពន្ធបន្ថែម គឺផ្អែកលើគោលដៅកាត់បន្ថយឱនភាពគណនីចរន្ត និងការលើកទឹកចិត្តដល់ការវិនិយោគ និងផលិតកម្មក្នុងស្រុក។ «ពន្ធបន្ថែមនឹងអនុវត្តចំពោះរថយន្តដឹកអ្នកដំណើរធម្មតា និងរថយន្តកូនកាត់ (រថយន្តកូនកាត់សាំង-អគ្គិសនី) ពីចិន ដើម្បីការពារ និងបង្កើនចំណែកទីផ្សារនៃផលិតកម្មក្នុងស្រុក»។ នេះបើតាមការបញ្ជាក់របស់ក្រសួងពាណិជ្ជកម្មតួកគី។ កាលពីឆ្នាំមុន ប្រទេសនេះបានដាក់ពន្ធ ៤០ភាគរយលើរថយន្តអគ្គិសនីដែលនាំចូលពីចិន ហើយបានដាក់ចេញបទប្បញ្ញត្តិមួយចំនួនទាក់ទងនឹងសេវាកម្ម និងការថែទាំរថយន្តទាំងនេះ។ តួកគីកំពុងលើកទឹកចិត្តដល់ការផលិត និងការនាំចេញកាន់តែច្រើន ដើម្បីកាត់បន្ថយឱនភាពពាណិជ្ជកម្មដ៏លំបាករបស់ខ្លួនដែលមានចំនួន ៤៥,២ពាន់លានដុល្លារកាលពីឆ្នាំមុន។ នេះបើតាមសារព័ត៌មាន Reuters។ ម៉ាករថយន្តធំៗរបស់ចិនដូចជា Cherry, BYD Skywell, MG, Leapmotor, Seres, DFSK, Maxus, Hongqi, NETA និង SWM មានចំនួនជិត ១០ភាគរយនៃចំណែកទីផ្សាររថយន្តនៅតួកគី។ នៅឆ្នាំ ២០២២ រថយន្តដែលផលិតនៅចិនប្រហែល ៣៤៥៦គ្រឿងត្រូវលក់នៅតួកគី។ ចំនួននេះបានកើនឡើងជិត ១៣ដងក្នុងរយៈពេល ១០ខែនៃឆ្នាំ២០២៣ ស្មើនឹង ៤៣៥៦២គ្រឿង។ រថយន្តរបស់ចិនមានការពេញនិយមខ្លាំង ដោយសារតែតម្លៃ និងគុណភាព។ នេះបើតាមកាសែតតួកគី Hurriyet Daily ។ លោក Baran Çelik ប្រធានសមាគមអ្នកនាំចេញរថយន្ត Uludağ (OİB) បាននិយាយថា ៖« វាហាក់បីដូចជាវាមានប្រយោជន៍សម្រាប់អ្នកប្រើប្រាស់ក្នុងរយៈពេលខ្លី។ ប៉ុន្តែក្នុងរយៈពេលវែង ការប្រកួតប្រជែងមិនយុត្តិធម៌អាចកើតឡើងនៅពេលដែលពួកគេទទួលបានចំណែកទីផ្សារ»។ វិស័យរថយន្តជាឧស្សាហកម្មនាំចេញដ៏ធំបំផុតរបស់តួកគីក្នុងរយៈពេល ១៥ឆ្នាំកន្លងមក ហើយបាននាំមកនូវអតិរេកពាណិជ្ជកម្ម ប៉ុន្តែបានចាប់ផ្តើមឱនភាពវិញកាលពីឆ្នាំមុន។ បើតាមលោក Çelik ឱនភាពអាចឈានដល់ចន្លោះពី ៣,៥-៤ ពាន់លានដុល្លារនាពេលអនាគត។ អត្ថបទទាក់ទង ក្រុមហ៊ុនរថយន្តចិនបិទការិយាល័យនៅអឺរ៉ុប ព្រោះការប្រជែងទីផ្សារ និងពន្ធ អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប គួរបញ្ជាក់ថា ចិនកំពុងប្រឈមនឹងសម្ពាធពាណិជ្ជកម្មកើនឡើងពីប្រទេសមួយចំនួន ខណៈការនាំចេញរថយន្តអគ្គិសនីរបស់ខ្លួនត្រូវបានចោទប្រកាន់ថា ទទួលបានការឧបត្ថម្ភធនដើម្បីលក់ក្នុងតម្លៃទាប។ កាលពីពាក់កណ្តាលខែឧសភា អាម៉េរិក បានដាក់ពន្ធលើសពី ១០០ភាគរយលើយានយន្តអគ្គិសនីរបស់ចិន ដោយមានហេតុផលរារាំងទំនិញថោកៗមានច្រើនក្នុងប្រទេស។ នៅសប្តាហ៍ក្រោយ គណៈកម្មការអឺរ៉ុបរំពឹងថានឹងប្រកាសថាតើខ្លួននឹងដាក់ពន្ធបន្ថែមបណ្តោះអាសន្នលើរថយន្តអគ្គិសនីរបស់ចិន ឬយ៉ាងណា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3649.txt	រដ្ឋាភិបាលទីក្រុងតូក្យូនឹងដាក់ដំណើរការ App ណាត់ជួបផ្ទាល់ខ្លួននៅដើមរដូវក្តៅនេះ ដើម្បីជួយដល់អ្នកដែលចង់មានដៃគូរៀបការ។ កម្មវិធីនេះ ជាផ្នែកមួយនៃកិច្ចខិតខំប្រឹងប្រែងរបស់រដ្ឋាភិបាលក្នុងការជំរុញអត្រាកំណើតជាតិកំពុងធ្លាក់ចុះ។	អត្រាកំណើតជាមធ្យមសម្រាប់ស្ត្រីនៅជប៉ុនបានថយចុះពីអត្រា ១,២៦ ក្នុងឆ្នាំ២០២២ មកនៅកម្រិតទាបបំផុតគឺ ១,២ ក្នុងឆ្នាំ២០២៣ ដែលការធ្លាក់ចុះ ៨ឆ្នាំជាប់គ្នា។ នេះបើតាមក្រសួងសុខាភិបាលជប៉ុនប្រកាសទិន្នន័យនៅថ្ងៃទី៥ ខែមិថុនា។ ចំនួននេះ គឺទាបជាងកម្រិតដែលបានណែនាំក្នុងអត្រា ២,១ ដើម្បីធានាបាននូវចំនួនប្រជាជនដែលមានស្ថិរភាពក្នុងប្រទេសមួយនេះ។ ក្រសួងសុខាភិបាលជប៉ុនចាត់ទុកស្ថានភាពនេះថា មានហានិភ័យធ្ងន់ធ្ងរសម្រាប់ជាតិ។ បើតាមមន្ត្រីក្រសួងសុខាភិបាលជប៉ុនប្រាប់សារព័ត៌មាន AFP មានកត្តាជាច្រើនដូចជាអស្ថិរភាពសេដ្ឋកិច្ច ភាពលំបាកក្នុងការរៀបចំការងារ និងការចិញ្ចឹមកូន ជាហេតុផលដែលធ្វើអោយអត្រាកំណើតបន្តធ្លាក់ចុះ។ ក្នុងចំណោមគំនិតផ្តួចផ្តើមលេចធ្លោ មន្ត្រីតូក្យូកំពុងរៀបចំដាក់ឱ្យដំណើរការ App ណាត់ជួបថ្មីមួយ។ ដើម្បីប្រើប្រាស់សេវាកម្មនេះ អ្នកប្រើប្រាស់ត្រូវដាក់ឯកសារបញ្ជាក់ពីភាពនៅលីវ និងលិខិតបង្ហាញពីបំណងចង់រៀបការ។ មន្ត្រីរដ្ឋាភិបាលក្រុងតូក្យូទទួលបន្ទុកកម្មវិធីថ្មីបាននិយាយថា ៖« យើងបានសិក្សាឃើញថា ៧០ភាគរយនៃមនុស្សដែលចង់រៀបការមិនបានចូលរួមយ៉ាងសកម្មក្នុងព្រឹត្តិការណ៍នានា ឬកម្មវិធីដើម្បីស្វែងរកដៃគូឡើយ។ យើងចង់ផ្តល់ឱ្យពួកគេនូវការជំរុញដ៏ទន់ភ្លន់មួយដើម្បីស្វែងរកដែគូ»។ នេះបើតាមសារព័ត៌មាន The Japan Times។ ជប៉ុន ជាប្រទេសមានប្រជាជនចំណាស់ជាងគេទី២ លើពិភពលោកបន្ទាប់ពីម៉ូណាកូដែលកំពុងព្យាយាមស្វែងរកមធ្យោបាយលើកទឹកចិត្តប្រជាជនឱ្យបង្កើតកូនឲ្យបានច្រើន ដើម្បីជៀសវាងវិបត្តិប្រជាសាស្រ្ត។ Related 136753 បន្ទាប់ពីការបញ្ចេញទិន្នន័យថ្មីពីក្រសួងសុខាភិបាល សភាជប៉ុនកាលពីថ្ងៃទី៥ ខែមិថុនា បានអនុម័តវិសោធនកម្មច្បាប់ដោយផ្តល់នូវកញ្ចប់ជំនួយហិរញ្ញវត្ថុបន្ថែម បង្កើនអត្ថប្រយោជន៍នៃការឈប់សម្រាកលំហែមាតុភាព និងការកែលម្អលទ្ធភាពទទួលបានសេវាថែទាំកុមារសម្រាប់ប្រជាពលរដ្ឋ។ នេះជាវិធានការមួយក្នុងចំណោមវិធានការជប៉ុនជាបន្តបន្ទាប់ដើម្បីបង្កើនអត្រាកំណើត ដែលនាយករដ្ឋមន្ត្រី ហ៊្វូមីអូ គីស៊ីដា បានពិពណ៌នាថាជាគ្រោះថ្នាក់បន្ទាន់សម្រាប់សង្គមជប៉ុន។ ប្រទេសជិតខាងរបស់ជប៉ុន ក៏កំពុងប្រឈមនឹងបញ្ហាស្រដៀងគ្នានេះដែរ។ អត្រាកំណើតនៅក្នុងប្រទេសកូរ៉េខាងត្បូងបានធ្លាក់ចុះរយៈពេល ៤ឆ្នាំជាប់ៗគ្នា ដែលឈានដល់កម្រិតទាបបំផុតគឺ ០,៧២ ក្នុងឆ្នាំ២០២៣។ ចំណែក ចំនួនប្រជាជនរបស់ចិនក៏បានធ្លាក់ចុះក្នុងរយៈពេល ៦ទស្សវត្សរ៍មកត្រឹម ១,៤០៩ពាន់លាននាក់។ ស្ថានភាពនេះអាចរារាំងកំណើនសេដ្ឋកិច្ចរបស់ចិន ដោយសារចំនួនប្រជាជនក្នុងវ័យធ្វើការធ្លាក់ចុះយ៉ាងខ្លាំង។ ប្រទេសនេះបានអនុវត្តគោលនយោបាយជាច្រើនដើម្បីលើកកម្ពស់ការបង្កើតកូន ដូចជាការកាត់បន្ថយពន្ធ ការបង្កើនអត្ថប្រយោជន៍សម្ភព និងការឧបត្ថម្ភសម្រាប់លំនៅដ្ឋាន ប៉ុន្តែស្ថានភាពមិនបានប្រសើរឡើងនោះទេ៕ អត្ថបទទាក់ទង ប្រធានាធិបតីកូរ៉េខាងត្បូង ចង់បង្កើតក្រសួងមួយដោះស្រាយអត្រាកំណើតទាប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_365.txt	នាយករដ្ឋមន្ត្រីវៀតណាម ផាម មិញជិញ នៅថ្ងៃទី១២ ខែធ្នូ បានផ្តល់សៀវភៅចំនួន ៦ក្បាលដែលបានបោះពុម្ពផ្សាយនាពេលថ្មីៗនេះដោយលោកអគ្គលេខាបក្ស ង្វៀន ហ៊្វូជុង និង ២ក្បាលទៀត ដោយស្ថាប័ន National Political Publishing House Truth ជូនទៅសមភាគីកម្ពុជា សម្តេច ហ៊ុន ម៉ាណែត។	លោក ផាម មិញជិញ នាយករដ្ឋមន្រ្តីវៀតណាម បានជូនសៀវភៅដល់សមភាគីកម្ពុជា សម្តេច ហ៊ុន ម៉ាណែត ចំនួន ៨ក្បាលនៅរសៀលថ្ងៃទី១២ ខែធ្នូ មុនប្រមុខរដ្ឋាភិបាលកម្ពុជារូបនេះចាកចេញពីទីក្រុងហាណូយ ដើម្បីបញ្ចប់ដំណើរទស្សនកិច្ចផ្លូវការនៅវៀតណាម។ សៀវភៅចំនួន ៦ក្បាល ជាការនិពន្ធផ្ទាល់ដោយអគ្គលេខាបក្សកុម្មុយនីស្តវៀតណាម លោក ង្វៀន ហ៊្វូជុង ដែលមានខ្លឹមសារសំដៅលើការប្រយុទ្ធប្រឆាំងនឹងអំពើពុករលួយ ការលើកកម្ពស់ប្រពៃណីនៃការរួបរួមជាតិ ក៏ដូចជាគោលការណ៍ណែនាំយោធាអំពីយុទ្ធសាស្ត្រការពារជាតិ និងគោលនយោបាយការបរទេស។ បើតាមសារព័ត៌មាន VnEpress បានដកស្រង់សម្តីលោក ផាម មិញជិញ ដើម្បីសរសរបញ្ចប់សៀវភៅទាំងនេះ អគ្គលេខាបក្ស ង្វៀន ហ៊្វូជុង បានចំណាយការខិតខំប្រឹងប្រែងជាច្រើនដើម្បីសង្ខេបការអនុវត្ត ស្រាវជ្រាវ និងបង្កើតទ្រឹស្តីជាច្រើនឆ្នាំ។ សៀវភៅទាំងនេះមានសារៈសំខាន់ជាក់ស្តែង និងទ្រឹស្តីខ្ពស់សម្រាប់ដឹកនាំការអភិវឌ្ឍប្រទេស ហើយកម្ពុជាអាចយកមកប្រើក្នុងដំណើរការកសាង និងអភិវឌ្ឍន៍ប្រទេសបានដូចគ្នា។ បន្ថែមពីនេះប្រមុខរដ្ឋាភិបាលវៀតណាម បានផ្តល់សៀវភៅ ២ក្បាលទៀត ដល់សម្តេចផងដែរ ដែលសៀវភៅទាំងនោះត្រូវបានចេញផ្សាយដោយស្ថាប័ន National Political Publishing House Truth។ នេះជាព្រឹត្តិការណ៍ចុងក្រោយរបស់សម្តេច ហ៊ុន ម៉ាណែត ក្នុងដំណើរទស្សនកិច្ចផ្លូវការលើកដំបូងទៅកាន់វៀតណាមក្នុងនាមជាប្រមុខដឹកនាំរដ្ឋាភិបាលកម្ពុជានៅថ្ងៃទី១១-១២ ខែធ្នូ។ ក្នុងជំនួបពិភាក្សានាថ្ងៃទី១១ ខែធ្នូ នាយករដ្ឋមន្ត្រីទាំងពីរបានពិភាក្សាអំពីទិសដៅសំខាន់ៗ ដើម្បីជំរុញកិច្ចសហប្រតិបត្តិការសេដ្ឋកិច្ច ពាណិជ្ជកម្ម វិនិយោគ សន្តិសុខ និងការពារជាតិ បញ្ហាព្រំដែន បញ្ហាតំបន់ និងអន្តរជាតិ។ ភាគីទាំងពីរបានប្តេជ្ញាសម្រេចឱ្យបាននូវទំហំពាណិជ្ជកម្មទ្វេភាគីចំនួន ២០ពាន់លានដុល្លារនាពេលខាងមុខ។ ក្នុងអំឡុងទស្សនកិច្ចនេះ សម្តេច ហ៊ុន ម៉ាណែត ក៏បានជួបសន្ទនាឥស្សរជនសំខាន់ៗរបស់វៀតណាមមានដូចជាអគ្គលេខាបក្សកុម្មុយនីស្តវៀតណាម ង្វៀន ហ្វ៊ូជុង ប្រមុខរដ្ឋ វ៉ វាន់ធឿង និងប្រធានរដ្ឋសភា វឿង ឌិញហ៊្វេ ផងដែរ។ កម្ពុជា-វៀតណាម បានបង្កើតទំនាក់ទំនងការទូតនៅថ្ងៃទី២៤ ខែមិថុនា ឆ្នាំ១៩៦៧។ ពាណិជ្ជកម្មទ្វេភាគីនឹងកើនឡើងជាមធ្យមជាង ២០ភាគរយក្នុងរយៈពេល ២០១៥-២០២២ និងលើសពី ១០ពាន់លានដុល្លារនៅឆ្នាំ២០២២។ រយៈពេល ៩ខែឆ្នាំនេះ ទំហំពាណិជកម្មរវាងប្រទេសទាំងពីរឈានដល់ ៦,៥ពាន់លានដុល្លារ។ វៀតណាមបន្តនាំមុខអាស៊ាន និងស្ថិតក្នុងប្រទេសកំពូលទាំង ៥ដែលមានការវិនិយោគផ្ទាល់ច្រើនជាងគេនៅកម្ពុជា ជាមួយនឹងគម្រោងវិនិយោគចំនួន ២០៥គម្រោងនិងមានដើមទុនចុះបញ្ជីសរុបចំនួន ២,៩៥ពាន់លានដុល្លារ។ ៩ខែឆ្នាំ២០២៣ ភ្ញៀវទេសចរវៀតណាមមកកម្ពុជាមានចំនួនជាង៦៤ម៉ឺននាក់ ខណៈភ្ញៀវកម្ពុជាទៅវៀតណាមប្រមាណ២៥ម៉ឺននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3650.txt	ប៉ូលិសថៃបានរឹបអូសម្សៅទឹកដោះគោជាង ១២០០០ កំប៉ុង ដែលរត់ពន្ធពីវៀតណាម និងចាប់ខ្លួនជនអន្តោប្រវេសន៍ ៦នាក់ក្នុងការបង្រ្កាបបទល្មើសខុសច្បាស់ នៅថ្ងៃទី១៣ ខែមិថុនា។	មន្រ្តីប៉ូលីសការពារអ្នកប្រើប្រាស់ (CPPD) និងនាយកដ្ឋានចំណីអាហារ និងឱសថ (FDA)របស់ថៃបានរឹបអូសបានវត្ថុតាងចំនួន៤១, ម្សៅទឹកដោះគោប្រហែល ១២៦២៥កំប៉ុង ផលិតផលអាហារបំប៉នកុមារ ១៨០០មុខ និងថ្នាំជាច្រើនទៀតដែលមានតម្លៃសរុបជិត ៥០ម៉ឺនដុល្លារ។ ការវាយឆ្មក់របស់ក្រុមបូលិសនេះ បានកើតឡើងនៅឯឃ្លាំងមួយក្នុងស្រុក Phra Pradaeng ខេត្ត Samut Prakan បន្ទាប់ពី FDA បានសង្ស័យថា មានវេបសាយលក់ទឹកម្សៅដោះគោជាមួយនឹងការផ្សាយពាណិជ្ជកម្មបំផ្លើស និងមិនពិតនៅក្នុងប្រព័ន្ធផ្សព្វផ្សាយជាច្រើន។ ជាពិសេស អ្នកលក់ប្តេជ្ញាថាផលិតផលម្សៅទឹកដោះគោនេះ ត្រូវបានបញ្ជាក់ដោយអាជ្ញាធរ FDA របស់អាម៉េរិក និងជាទឹកដោះគោដែលលក់ដាច់បំផុតលេខ១ នៅនូវែលសេឡង់។ លើសពីនេះ អាជ្ញាធរក៏បានចាប់ខ្លួនជនអន្តោប្រវេសន៍ ៦នាក់មកពីឡាវ និងមីយ៉ាន់ម៉ា ខណៈកំពុងវេចខ្ចប់ផលិតផល។ អ្នកទាំងនេះត្រូវបានចោទប្រកាន់ពីបទឃុបឃិតគ្នាលក់ផលិតផលដែលមិនបានចុះបញ្ជី និងគ្មានប័ណ្ណការងារ។ លោកវរសេនីយ៍ឯក Veeraphong Khlaithong តំណាងមកពី CPPD បានអះអាងថា ពលរដ្ឋវៀតណាមមួយក្រុមនៅពីក្រោយការរត់ពន្ធទឹកដោះគោពីប្រទេសនេះ។ ប្រជាជនទាំងនេះ ពីមុនបានជួលឃ្លាំងដើម្បីទុកផលិតផល មុនពេលបង្ហោះវានៅលើវេបសាយពាណិជ្ជកម្មអេឡិចត្រូនិក។ «អតិថិជនដែលមានចំណាប់អារម្មណ៍នឹងបំពេញឈ្មោះ អាសយដ្ឋាន និងលេខទូរស័ព្ទរបស់ពួកគេនៅលើវេបសាយ។ បន្ទាប់មក អ្នកលក់នឹងទាក់ទងទៅបញ្ចុះបញ្ចូលអតិថិជនឱ្យទិញផលិតផល»។ លោក Veeraphong Khlaithong បានប្រាប់កាសែត Bangkok Post បែបនេះ។ ផលិតផលម្សៅទឹកដោះគោ និង អាហារបំប៉នទាំងនេះត្រូវបានលក់ក្នុងតម្លៃចាប់ពី ៣០ ទៅ ៣២ដុល្លារ។ បើតាមក្រុមប៉ូលិសស៊ើបអង្កេត ពលរដ្ឋវៀតណាមមួយក្រុមនេះតែងតែមកថៃមួយខែម្តង ដើម្បីត្រួតពិនិត្យដំណើរការលក់ដូរ។ ទន្ទឹមនេះ ពួកគេក៏តាមដានយ៉ាងដិតដល់នូវការព្រមានរបស់អាជ្ញាធរថៃ អំពីផលិតផលទឹកដោះគោម្សៅ ដែលមិនត្រូវបានបញ្ជាក់ដោយ FDA។ បន្ថែមពីនេះ ប៉ូលិស CPPD បាននិយាយថា ៖«ពួកគេនឹងផ្លាស់ទីផលិតផលទៅឃ្លាំងមួយផ្សេងទៀតភ្លាមៗ ដើម្បីជៀសវាងពិន័យតាមប្រព័ន្ធច្បាប់ ក្នុងករណីដែលពួកគេដឹងថាផលិតផលរបស់ពួកគេមានហានិភ័យនៃការត្រួតពិនិត្យ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3651.txt	សិង្ហបុរី នឹងពង្រីករីសតចំនួន២ និងកាស៊ីណូលំដាប់ខ្ពស់ចាប់ពីចុងឆ្នាំនេះដែលមានតម្លៃជាង ៧ពាន់លានដុល្លារ ក្នុងគោលបំណងទាក់ទាញភ្ញៀវទេសចរអន្តរជាតិ។	ជាច្រើនឆ្នាំមកហើយ សិង្ហបុរី បានផ្តោតលើការអភិវឌ្ឍរីសត និងកាស៊ីណូ ដើម្បីទាក់ទាញភ្ញៀវទេសចរ និងជំរុញសេដ្ឋកិច្ចរបស់ប្រទេសកោះមួយនេះ។ ដោយបន្តពីដំណាក់កាលដំបូង ដំណាក់កាលទី២ នៃការអភិវឌ្ឍរីសតកាស៊ីណូរួមបញ្ចូលគ្នា មានតម្លៃវិនិយោគសរុប ៧,៤ ពាន់លានដុល្លារ។ រដ្ឋាភិបាលសិង្ហបុរីបានអនុម័តផែនការនេះក្នុងឆ្នាំ ២០១៩ ប៉ុន្តែត្រូវបានពន្យារពេលដោយសារតែជំងឺរាលដាលកូវីដ-១៩ ។ សិង្ហបុរី បានបើករីសតចំនួន២ រួមបញ្ចូលជាមួយកាស៊ីណូក្នុងឆ្នាំ២០១០ ដើម្បីជំរុញទេសចរណ៍ និងនាំមកនូវអត្ថប្រយោជន៍សេដ្ឋកិច្ចជាតិ។ បើតាមក្រសួងពាណិជ្ជកម្ម និងឧស្សាហកម្មសិង្ហបុរី ក្នុងឆ្នាំ ២០១៩ រីសតទាំងពីរនេះបានរួមចំណែកចន្លោះពី ១-២ភាគរយនៃផលិតផលក្នុងស្រុកសរុបប្រចាំឆ្នាំ។ ចំនួនភ្ញៀវអន្តរជាតិទៅកាន់សិង្ហបុរីក៏បានកើនឡើងទ្វេដងដែរ ដល់ ១៩,១លាននាក់ក្នុងឆ្នាំ ២០១៩។ Genting Singapore ជាក្រុមហ៊ុនរបស់ម៉ាឡេស៊ីដែលដំណើរការ Resorts World Sentosa នឹងដេញថ្លៃកិច្ចសន្យាសាងសង់សម្រាប់សណ្ឋាគារថ្មីនៅក្នុងខែកញ្ញា ដោយការសាងសង់រំពឹងថានឹងចាប់ផ្តើមនៅចុងឆ្នាំនេះ។ សណ្ឋាគារទាំងពីរនេះ ត្រូវបានប៉ាន់ស្មានថាមានចំនួន ៧០០បន្ទប់។ រីសតដែលនៅសេសសល់ Marina Bay Sands នឹងបន្ថែមអគារសណ្ឋាគារទី៤ ហើយចាប់ផ្តើមសាងសង់នៅខែកក្កដា ឆ្នាំ២០២៥ ជាមួយកន្លែងប្រកួតកីឡាជាច្រើនដែលអាចផ្ទុករហូតដល់ ១៥០០០កៅអី។ គម្រោងនេះរំពឹងថានឹងបញ្ចប់នៅឆ្នាំ២០២៩។ ផ្នែកកាស៊ីណូ ដែលជាប្រភពចំណូលសំខាន់សម្រាប់រីសតទាំងពីរនេះ ក៏នឹងត្រូវបានពង្រីកផងដែរ។ Marina Bay Sands បានពង្រីកផ្ទៃដីរបស់ខ្លួនចំនួន ២០០០ម៉ែត្រការ៉េ ចំណែក Genting បង្កើនផ្ទៃដីចំនួន ៥០០ម៉ែត្រការ៉េ។ នេះបើយោងតាម Nikkei Asia ។ មិនត្រឹមតែសិង្ហបុរីទេ ថៃក៏កំពុងពិចារណាធ្វើឱ្យកាស៊ីណូស្របច្បាប់ ដើម្បីទាក់ទាញភ្ញៀវផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3652.txt	ធនាគារនៅសិង្ហបុរីកំពុងផ្តល់ការបណ្តុះបណ្តាលបន្ថែមដល់និយោជិត ឱ្យស្គាល់សញ្ញានៃការលាងលុយកខ្វក់ បន្ទាប់ពីមានការចាប់ខ្លួនក្រុមឧក្រិដ្ឋជនចិនដែលបានលាងលុយជាង ២ពាន់លានដុល្លារ តាមរយៈស្ថាប័នហិរញ្ញវត្ថុចំនួន ១៦ នៅក្នុងប្រទេស។	ធនាគារ Citigroup Inc, DBS Group Holding Ltd និងធនាគារនានានៅសិង្ហបុរី បានជាប់ក្នុងរឿងអាស្រូវនៃការលាងលុយកខ្វក់ខាងលើ ដោយបង្កើនការត្រួតពិនិត្យលើអតិថិជនដែលមានទ្រព្យសម្បត្តិ ដើម្បីចៀសវាងការទាក់ទងជាមួយលំហូរសាច់ប្រាក់ខុសច្បាប់។ នេះបើតាមសារព័ត៌មាន Bloomberg នៅថ្ងៃទី១០ ខែមិថុនា។ បុគ្គលិកធនាគារឯកជននៅទីក្រុងសិង្ហបុរី កំពុងទទួលបានការបណ្តុះបណ្តាលបន្ថែមដើម្បីជួយរកឃើញល្បិចដែលឧក្រិដ្ឋជនប្រើក្នុងការលាក់ប្រវត្តិ និងប្រភពលុយរបស់ពួកគេ។ នេះជាសកម្មភាពស្ម័គ្រចិត្តរបស់ស្ថាប័នហិរញ្ញវត្ថុនៅសិង្ហបុរី។ ការណ៍នេះបង្ហាញពីកិច្ចខិតខំប្រឹងប្រែងដើម្បីការពារចន្លោះប្រហោងដែលអនុញ្ញាតឱ្យក្រុមឧក្រិដ្ឋជនបរទេសលាងលុយកខ្វក់នៅសិង្ហបុរី បន្ទាប់ពីរឿងអាស្រូវនៃការលាងលុយច្រើនប្រហែល ២,២៣ពាន់លានដុល្លារ ត្រូវបានលាតត្រដាងកាលពីខែសីហា ឆ្នាំ២០២៣។ កាលពីឆ្នាំមុន សិង្ហបុរីបានចាប់ខ្លួនឧក្រិដ្ឋជនមួយក្រុមមកពីចិន ដោយចោទប្រកាន់ពីបទលាងលុយកខ្វក់ជាង ២ពាន់លានដុល្លារនៃប្រាក់ចំណូលពីការលេងល្បែងអនឡាញតាមរយៈស្ថាប័នហិរញ្ញវត្ថុយ៉ាងហោចណាស់ ១៦នៅក្នុងប្រទេសកោះមួយនេះ។ បុគ្គលដែលត្រូវបានកាត់ទោសទាំង១០នាក់នោះ ត្រូវបានភ្ជាប់ជាមួយនឹងគណនីរបស់គ្រឹះស្ថានហិរញ្ញវត្ថុចំនួន១៦ ដែលប្រតិបត្តិការនៅសិង្ហបុរីមានកាន់កាប់ប្រាក់បញ្ញើ និងការវិនិយោគជាង ៣៧០លានដុល្លារសិង្ហបុរី។ ធនាគារដែលមានទ្រព្យសកម្មច្រើនជាងគេរួមមាន Credit Suisse , សាខាធានាគារ Citigroup និង United Overseas Bank Ltd។ រូបភាព ៖ Bloomberg ជនជាប់ចោទទាំង ១០នាក់បានទទួលទោស ដែលក្នុងនោះ ៩នាក់ត្រូវបានកាត់ទោសឱ្យជាប់ពន្ធនាគារពី១៣ទៅ១៦ខែ ហើយ ១រូបទៀតត្រូវកាត់ទោសនៅថ្ងៃទី១០ ខែមិថុនា ឆ្នាំ២០២៤។ បុគ្គល១៧នាក់ផ្សេងទៀតកំពុងស្ថិតក្រោមការស៊ើបអង្កេត ហើយមិនត្រូវបានចាប់ខ្លួនឡើយ។ បន្ទាប់ពីករណីលាងលុយកខ្វក់ត្រូវបានលាតត្រដាងនៅក្នុងឆ្នាំ២០២៣ រដ្ឋាភិបាលសិង្ហបុរីបានបង្កើតគណៈកម្មាធិការអន្តរក្រសួងដើម្បីពិនិត្យមើលយន្តការប្រឆាំងការលាងលុយ និងពង្រឹងការការពារក្នុងវិស័យនានា រួមទាំងស្ថាប័នហិរញ្ញវត្ថុ អចលនទ្រព្យ និងការជួញដូរលោហធាតុដ៏មានតម្លៃ។ ថ្មីៗនេះ អាជ្ញាធររូបិយវត្ថុសិង្ហបុរី (MAS) បានបញ្ចប់ការត្រួតពិនិត្យនៅនឹងកន្លែងរបស់ធនាគារមួយចំនួនដែលពាក់ព័ន្ធនឹងឧប្បត្តិហេតុនេះ ដោយសម្ភាសបុគ្គលិកដើម្បីកំណត់ចំណុចខ្សោយដែលអាចកើតមាន។ តាមឯកសាររបស់តុលាការ ធនាគារដែលពាក់ព័ន្ធក្នុងសំណុំរឿងនេះមិនត្រឹមតែទទួលយកប្រាក់បញ្ញើប៉ុណ្ណោះទេ ធនាគារខ្លះក៏បានផ្តល់ប្រាក់កម្ចីដល់អាជីវកម្មដែលឧក្រិដ្ឋជនបង្កើតឡើងនៅក្នុងស្រុក ឬជួយពួកគេធ្វើការវិនិយោគផងដែរ។ ស្ថាប័នផ្តល់ប្រាក់កម្ចីដែលមានទំនាក់ទំនងជាមួយឧក្រិដ្ឋជនច្រើនជាងគេ (តាមរយៈប្រាក់បញ្ញើ ប្រាក់កម្ចី និង សេវាកម្មហិរញ្ញវត្ថុ ផ្សេងទៀត ) អាចនឹងត្រូវទទួលរងការផាកពិន័យ និងការដាក់ទណ្ឌកម្មផ្សេងទៀត នៅពេលដែលសវនកម្មបានបញ្ចប់។ សម្រាប់ក្រុមហ៊ុន Citigroup បុគ្គលិកធនាគារមានពេល១ខែ ដើម្បីបញ្ចប់វគ្គបណ្តុះបណ្តាលស្តីពីការទទួលស្គាល់សញ្ញានៃការលាងលុយកខ្វក់៕ រូបភាព ៖ Bloomberg អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3653.txt	អគ្គិភ័យបានឆាបឆេះរោងចក្រថ្មសាកលីចូមមួយនៅភាគខាងត្បូងទីក្រុងសេអ៊ូល។ អ្នកពន្លត់អគ្គីភ័យបានរកឃើញសាកសពយ៉ាងហោចណាស់ ២០នាក់នៅកន្លែងកើតហេតុ។	ករណីឆេះ បានកើតឡើងនៅម៉ោងប្រហែល ៨:៣០នាទីព្រឹកនាថ្ងៃទី២៤ ខែមិថុនា នៅរោងចក្រផលិតថ្មសាកលីចូមក្នុងទីក្រុង Hwaseong ខេត្ត Gyeonggi ខណៈមនុស្សជាង១០០នាក់កំពុងធ្វើការ។ លោក Kim Jin-young មន្ត្រីនាយកដ្ឋានពន្លត់អគ្គិភ័យក្នុងតំបន់បាននិយាយថា អគ្គិភ័យបានឆាបឆេះបន្ទាប់ពីអាគុយជាច្រើនបានផ្ទុះនៅខាងក្នុងឃ្លាំងផ្ទុកថ្មសាកប្រហែល ៣៥០០០គ្រាប់នៅជាន់ទីពីរ។ វីដេអូដែលបានចែករំលែកនៅលើបណ្តាញសង្គមបង្ហាញពីផ្សែងហុយ និងភ្លើងឆេះនៅកន្លែងកើតហេតុ អមដោយការផ្ទុះតូចៗជាច្រើន។ យោងតាមនាយកដ្ឋានពន្លត់អគ្គិភ័យ Hwaseong ភ្លើងបានរីករាលដាលយ៉ាងឆាប់រហ័ស ដោយសារតែថ្មសាកបានផ្ទុះជាបន្តបន្ទាប់ ហើយត្រូវគ្រប់គ្រងបានម៉ោង១រសៀល។ មនុស្សប្រហែល ៨០នាក់ត្រូវបានបញ្ជាក់ថាមានសុវត្ថិភាព។ មនុស្ស ២៣ នាក់កំពុងបាត់ខ្លួន ក្នុងនោះ ២០នាក់ជាជនបរទេស រួមទាំងជនជាតិចិនផងដែរ។ បើតាមទីភ្នាក់ងារព័ត៌មានកូរ៉េ Yonhap យ៉ាងហោចណាស់សាកសពចំនួន ២០នាក់ត្រូវបានរកឃើញនៅពេលដែលអ្នកជួយសង្គ្រោះចូលទៅក្នុងអគារនោះ។ បច្ចុប្បន្ននេះ គេនៅមិនទាន់ដឹងច្បាស់ថាបណ្តាលមកពីមូលហេតុអ្វីជុំវិញការឆេះនៅឡើយ។ អ្នកពន្លត់អគ្គិភ័យជួបប្រទះការលំបាក ដោយសារតែការដុតថ្មលីចូមពិបាកពន្លត់ដោយប្រើវិធីពន្លត់អគ្គីភ័យធម្មតា។ «ដោយសារទីនេះជាកន្លែងផលិតថ្មលីចូម យើងមិនអាចបាញ់ទឹកពន្លត់ភ្លើងបានទេ ដូច្នេះយើងប្រើខ្សាច់ស្ងួត»។ នេះបើតាមលោក Kim Jin-young។ រដ្ឋាភិបាលកូរ៉េខាងត្បូងបានកោះប្រជុំបន្ទាន់មួយ ដើម្បីពិភាក្សាអំពីវិធានការកាត់បន្ថយការខូចខាតនេះ កូរ៉េខាងត្បូង ជាអ្នកផលិតថ្មសាកធំមួយនៅលើពិភពលោក។ ថ្មលីចូមត្រូវបានប្រើប្រាស់ក្នុងឧបករណ៍ជាច្រើនដូចជា កុំព្យូទ័រយួរដៃ និងរថយន្តអគ្គិសនី។ ទោះជាយ៉ាងណាក៏ដោយ វាបង្កហានិភ័យនៃការឆេះ និងការផ្ទុះ ហើយក្រុមហ៊ុនអាកាសចរណ៍ដាក់បទប្បញ្ញត្តិយ៉ាងតឹងរឹងលើការត្រួតពិនិត្យឧបករណ៍ដោយប្រើថ្មប្រភេទនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3654.txt	ក្រសួងដឹកជញ្ជូនអាម៉េរិកបានពិន័យក្រុមហ៊ុនអាកាសចរណ៍ Emirates ចំនួន ១,៨លានដុល្លារ សម្រាប់ការហោះហើរក្រោមកម្ពស់សុវត្ថិភាពដែលបានកំណត់នៅពេលឆ្លងកាត់ដែនអាកាសអ៊ីរ៉ាក់។	ក្រសួងដឹកជញ្ជូនអាម៉េរិកនៅថ្ងៃទី១៣ ខែមិថុនា បានប្រកាសថា ក្រុមហ៊ុនអាកាសចរណ៍ Emirates របស់អេមីរ៉ាតអារ៉ាប់រួមត្រូវបានពិន័យសម្រាប់ការហោះហើរជាច្រើនដងចាប់ពីខែធ្នូ ឆ្នាំ២០២១ ដល់ខែសីហា ឆ្នា២០២២ ពេលអនុវត្តផ្លូវហោះហើររវាងអាម៉េរិក និងអាមីរ៉ាតអារ៉ាប់រួម ដែលហោះទាបជាងរយៈកម្ពស់បានកំណត់លើដែនអាកាសអ៊ីរ៉ាក់។ រដ្ឋបាលអាកាសចរណ៍សហព័ន្ធអាម៉េរិក (FAA) បានហាមឃាត់ក្រុមហ៊ុនអាកាសចរណ៍រមួយនេះ មិនឱ្យហោះហើរលើអ៊ីរ៉ាក់នៅរយៈកម្ពស់ក្រោម ៩៦០០ម៉ែត្រ សម្រាប់ហេតុផលសុវត្ថិភាព។ មន្ត្រីអាកាសចរណ៍អាម៉េរិកនៅតែជឿថា សន្តិសុខ និងស្ថានការណ៍នយោបាយនៅអ៊ីរ៉ាក់គឺពិបាកទាយទុកជាមុនបាន ខណៈយោធារបស់ប្រទេសនេះនៅតែបន្តប្រយុទ្ធជាមួយក្រុមឧទ្ទាមប្រដាប់អាវុធ។ នេះបើតាមការចុះផ្សាយរបស់ទីភ្នាក់ងារព័ត៌មាន AP ។ ក្រុមហ៊ុនអាកាសចរណ៍ Emirates បានចុះហត្ថលេខាលើកិច្ចព្រមព្រៀងហោះហើរលក់កៅអីជើងយន្តហោះជាមួយក្រុមហ៊ុនអាកាសចរណ៍តម្លៃទាបរបស់អាម៉េរិក JetBlue ។ ទាក់ទិននឹងបញ្ហានេះ ក្រុមហ៊ុន JetBlue អាចលក់កៅអីនៅលើជើងហោះហើរ Emirates ដូចជាយន្តហោះរបស់ពួកគេដែរ។ យ៉ាងណាមិញ អាម៉េរិកបានអនុញ្ញាតឱ្យតែក្រុមហ៊ុនអាកាសចរណ៍បរទេសធ្វើប្រតិបត្តិការជើងហោះហើរដែលលក់ក្រោមឈ្មោះក្រុមហ៊ុនអាកាសចរណ៍អាម៉េរិកប៉ុណ្ណោះ ប្រសិនបើពួកគេគោរពតាមការកំណត់របស់ FAA ។ តាមកិច្ចព្រមព្រៀងជាមួយ JetBlue ក្រុមហ៊ុន Emirates សន្យាថាការហោះហើរពីលើដែនអាកាសអ៊ីរ៉ាក់នឹងរក្សាបាននៅរយៈកម្ពស់ ៩៦០០ម៉ែត្រ ហើយប្រសិនបើហោះនៅរយៈកម្ពស់ទាបជាងនោះ គឺនៅពេលដែលមានបញ្ជាដោយអ្នកត្រួតពិនិត្យចរាចរណ៍ផ្លូវអាកាសប៉ុណ្ណោះ។ ក្រុមហ៊ុន Emirates ត្រូវបង់ប្រាក់ពិន័យចំនួន ៤០០ពាន់ដុល្លារក្នុងឆ្នាំ២០២០ សម្រាប់ហេតុផលដូចគ្នា ហើយបានសន្យាមិនធ្វើវាជាថ្មីម្តងទៀតឡើយ។ គួរបញ្ជាក់ថា Emirates និង JetBlue បានបញ្ចប់កិច្ចព្រមព្រៀងហោះហើរលើកៅអីយន្តហោះរួមគ្នារបស់ពួកគេនៅក្នុងខែតុលា ឆ្នាំ២០២២ មុនពេល Emirates បានចាប់ផ្តើមកិច្ចព្រមព្រៀងស្រដៀងគ្នាជាមួយក្រុមហ៊ុនអាកាសចរណ៍អាម៉េរិកមួយផ្សេងទៀតគឺ United Airlines៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3655.txt	ចំនួនអ្នកមានទ្រព្យសុទ្ធលើសពី១លានដុល្លារបានកើនឡើងដល់ ២២,៨លាននាក់កាលពីឆ្នាំ២០២៣ ដោយសារពួកគេទទួលផលចំណេញពីការិនិយោគលើទីផ្សារភាគហ៊ុន។	ចំនួនអ្នកមានទ្រព្យសម្បត្តិសុទ្ធលើសពី១លានដុល្លារ (High Net Worth Individuals - HNWI) បានកើនឡើង៥,១ភាគរយកាលពីឆ្នាំមុនដល់ ២២,៨លាននាក់។ នេះបើតាមសារព័ត៌មាន AFP នៅថ្ងៃទី៥ ខែមិថុនា ដោយដកស្រង់ពីរបាយការណ៍ប្រចាំឆ្នាំរបស់ក្រុមហ៊ុនប្រឹក្សា Capgemini មានមូលដ្ឋាននៅទីក្រុងប៉ារីស។ របាយការណ៍នេះ បានកត់ត្រាទ្រព្យសម្បត្តិសរុបនៃក្រុមអ្នកមានបំផុតរបស់ពិភពលោកកើនដល់ ៨៦៨០០ពាន់លានដុល្លារក្នុងឆ្នាំ២០២៣ ពោលគឺកើនឡើង ៤,៧ភាគរយបើធៀបនឹងឆ្នាំមុន។ បច្ចុប្បន្ន ទ្រព្យសម្បត្តិសរុបរបស់ក្រុម HNWI បានកើនឡើងដល់កម្រិតខ្ពស់បំផុតចាប់តាំងពីក្រុមហ៊ុនបានចាប់ផ្តើមធ្វើរបាយការណ៍ប្រចាំឆ្នាំក្នុងឆ្នាំ ១៩៩៧។ ការកើនឡើងទ្រព្យសម្បត្តិរបស់មហាសេដ្ឋីពិភពលោកនេះ ដោយសារមានសញ្ញាវិជ្ជមានពី ទីផ្សារភាគហ៊ុនដូចជា សន្ទស្សន៍ Nasdaq នៅញូវយ៉កកើនឡើង ៤៣ភាគរយនៅឆ្នាំ២០២៣ ខណៈសន្ទស្សន៍ S&P 500 (២៤ភាគរយ), Paris CAC (១៦ភាគរយ), Frankfurt DAX (២០ភាគរយ) ។ របាយការណ៍ខាងលើក៏បង្ហាញដែរថា ទ្រព្យសម្បត្តិរបស់ក្រុម HNWI ក្នុងឆ្នាំ២០២២ បានថយចុះជាង ៣ភាគរយ ជាការធ្លាក់ចុះយ៉ាងទាបបំផុតក្នុងទសវត្សរ៍នេះដោយសារតែភាពតានតឹងភូមិសាស្ត្រនយោបាយ និងអស្ថិរភាពម៉ាក្រូសេដ្ឋកិច្ចទូទាំងពិភពលោក។ យ៉ាងណាមិញ នៅឆ្នាំ ២០២៣ ទ្រព្យសម្បិត្តិរបស់ក្រុមនេះបានកើនមកវិញ ដោយសារមានកំណើនសេដ្ឋកិច្ច និងការកើនឡើងនៃទ្រព្យសកម្មដែលបានមកពីលទ្ធផលនៃការវិនិយោគនៅក្នុងទីផ្សារភាគហ៊ុន។ យ៉ាងណាក៏ដោយ ចំនួនអ្នកមានកាន់តែច្រើនឡើងៗ ហើយវិសមភាពក្នុងពិភពលោក បាននាំឱ្យមានការជជែកវែកញែកយ៉ាងខ្លាំងអំពីរបៀបដែលអ្នកមានត្រូវបង់ពន្ធឱ្យបានត្រឹមត្រូវ។ គួរបញ្ជាក់ថា ប្រេស៊ីល និងបារាំងកំពុងដាក់សម្ពាធដល់ក្រុមប្រទេស G20 ឱ្យបង្កើតអត្រាពន្ធលើប្រាក់ចំណូលអប្បបរមាជាសកលសម្រាប់អ្នកមានបំផុតនៅលើពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3656.txt	ក្រសួងអភិវឌ្ឍន៍ជនបទ ប្តេជ្ញាកសាងផ្លូវដោយការចាក់បេតុង និងកៅស៊ូឲ្យបាន ៧៥ភាគរយនៃផ្លូវជនបទទាំងអស់ដែលមានប្រវែងជិត ៥ម៉ឺនគីឡូម៉ែត្រ។ បច្ចុប្បន្ន ផ្លូវភូមិដែលធន់នឹងការប្រែប្រួលអាកាសធាតុដោយការក្រាលកៅស៊ូ និងបេតុងមានចំនួនតែ ១៧ភាគរយប៉ុណ្ណោះ។	រហូតមកដល់បច្ចុប្បន្នផ្លូវជនបទដែលក្រាលកៅស៊ូ និងបេតុងមានប្រវែងប្រហែល ១ម៉ឺនគីឡូម៉ែត្រ។ ដើម្បីសម្រេចបានទៅតាមចក្ខុវិស័យ និងស្របតាមយុទ្ធសាស្រ្តបញ្ចកោណរបស់រាជរដ្ឋាភិបាល ក្រសួងអភិវឌ្ឍន៍ជនបទនឹងខិតខំកសាងផ្លូវបេតុង និងក្រាលកៅស៊ូឲ្យបានច្រើនទៅតាមលទ្ធភាព។ «ជាពិសេសនៅឆ្នាំ ២០៣០ ធ្វើយ៉ាងណាឲ្យគ្រប់ភូមិ ឬ៧៥ភាគរយនៃភូមិទាំង ១៤៥៧៧ភូមិ មានផ្លូវតភ្ជាប់ដោយផ្លូវក្រាលកៅស៊ូ និងបេតុង»។ លោក ឆាយ ឫទ្ធិសែន រដ្ឋមន្ដ្រីក្រសួងអភិវឌ្ឍន៍ជនបទ បានបញ្ជាក់បែបនេះ ក្នុងវេទិកាពិភាក្សាលើប្រធានបទ«អ្វីទៅជាកិច្ចការអភិវឌ្ឍន៍ជនបទនៅកម្ពុជា» នៅថ្ងៃទី៤ ខែមិថុនា។ បើតាមលោក ឆាយ ឫទ្ធិសែន បច្ចុប្បន្នផ្លូវភូមិទូទាំងប្រទេសប្រមាណ ៩០ភាគរយត្រូវបានតភ្ជាប់គ្នា។ បន្ថែមពីនេះ ដោយសារតែមានការអភិវឌ្ឍទីក្រុង បច្ចុប្បន្នតំបន់ជនបទមានប្រមាណ ៦១ភាគរយនៃផ្ទៃដីសរុបទូទាំងប្រទេស។ រដ្ឋមន្រ្តីក្រសួងអភិវឌ្ឍន៍ជនបទ លោក ឆាយ ឫទ្ធិសែន (ឆ្វេង) និង លោក ពុយ គា ប្រធានក្លឹបអ្នកកាសែតនៃកម្ពុជា ។ រូបភាព ៖ CCJ ពីទីស្តីការក្រសួងអភិវឌ្ឍន៍ជនបទ រដ្ឋមន្រ្តីរូបនេះបានលើកឡើងថា ដោយសារថវិការជាតិផ្តល់ឲ្យក្រសួងអភិវឌ្ឍន៍ជនបទមានចំនួនតែ ៧៥លានដុល្លារក្នុងឆ្នាំ២០២៤ គឺមិនអាចឆ្លើយតបគ្រប់គ្រាន់ជាមួយកង្វះខាតការជុសជុលផ្លូវ និងកសាងផ្លូវថ្មីនោះទេ។ ដូច្នេះ ក្រសួងបានពឹងពាក់ជំនួយពីដៃគូអភិវឌ្ឍន៍ទាំងក្នុង និងក្រៅស្រុកដើម្បីសម្រេចតាមចក្ខុវិស័យ។ គួរបញ្ជាក់ថា ផ្លូវជនបទចែកចេញជា ៤ប្រភេទ គឺសំដៅលើផ្លូវដែលតភ្ជាប់ពីស្រុកទៅស្រុក ស្រុកទៅឃុំ ឃុំទៅឃុំ និងភូមិទៅភូមិ។ គិតត្រឹមដើមឆ្នាំ២០២៤ ផ្លូវជនបទមានចំនួន ១៦ ៦៧៤ខ្សែ ស្មើនឹង ៤៩ ១០៥គីឡូម៉ែត្រ។ ក្នុងនោះ ផ្លូវប្រភេទទី១ មានចំនួន ៧០៨ខ្សែ ស្មើនឹង ១០ ០៩២គីឡូម៉ែត ខណៈផ្លូវប្រភេទទី២ មានចំនួន ១ ១៤៩ខ្សែ ស្មើនឹង ៨ ៩៧០គីឡូម៉ែត្រ។ ទន្ទឹមនេះ ផ្លូវប្រភេទី៣ មានចំនួន ២ ៩៨៨ខ្សែ ស្មើនឹង ១២ ៣៦៤គីឡូម៉េត្រ និងផ្លូវប្រភេទទី៤ មានចំនួន ១១ ៨២៩ខ្សែ ស្មើនឹង ១៧ ៦៧៩គីឡូម៉ែត្រ៕ រដ្ឋមន្រ្តីក្រសួងអភិវឌ្ឍន៍ជនបទ លោក ឆាយ ឫទ្ធិសែន (ឆ្វេង) និង លោក ពុយ គា ប្រធានក្លឹបអ្នកកាសែតនៃកម្ពុជា ។ រូបភាព ៖ CCJ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3657.txt	ការស្ទង់មតិរបស់ Reuters/Ipsos នាពេលថ្មីៗនេះបង្ហាញថា អ្នកបោះឆ្នោតអាម៉េរិកចាត់ទុកលោក ដូណាល់ ត្រាំ ជាបេក្ខភាពប្រធានាធិបតីល្អជាងខាងផ្នែកសេដ្ឋកិច្ច ប៉ុន្តែពួកគេចូលចិត្តវិធីសាស្រ្តរបស់បេក្ខជនគណបក្សប្រជាធិបតេយ្យនិងជាប្រធានាធិបតីបច្ចុប្បន្ន លោក ចូ បៃឌិន ក្នុងការការពារលទ្ធិប្រជាធិបតេយ្យ។	ការស្ទង់មតិ Reuters/Ipsos រយៈពេល៣ថ្ងៃដែលបញ្ចប់នៅថ្ងៃទី២៤ ខែមិថុនា បានបង្ហាញថា មុនការបោះឆ្នោតនៅថ្ងៃទី៥ ខែវិច្ឆិកា អ្នកបោះឆ្នោតនៅតែបែងចែកវិធីសាស្រ្តរបស់បេក្ខជនប្រធានាធិបតីទាំងពីរ ក្នុងការប្រជែងតំណែងសេតវិមាន។ អត្រាគាំទ្ររបស់លោក បៃឌិន បានកើនឡើងបន្តិចពី៣៦ភាគរយក្នុងខែឧសភា ដល់ ៣៧ភាគរយក្នុងខែមិថុនា។ ប៉ុន្តែអ្នកប្រជាធិបតេយ្យបារម្ភថា លោក បៃឌិន អាចរងឥទ្ធិពលដោយការព្រួយបារម្ភរបស់អ្នកបោះឆ្នោតអំពីអាយុរបស់លោក ក៏ដូចជាការប្រឆាំងនៅក្នុងគណបក្សចំពោះការគាំទ្រសង្រ្គាមប្រឆាំងនឹងអ៊ីស្រាអែល-ហាម៉ាស។ ក្នុងវ័យ ៨១ឆ្នាំ លោក បៃឌិន ជាប្រធានាធិបតីអាម៉េរិកចាស់ជាងគេដែលកាន់តំណែងកំពូលមួយនេះ។ នៅពេលសួរថាតើបេក្ខជនទាំងពីររូបណាដែលល្អជាងក្នុងការដោះស្រាយបញ្ហាសេដ្ឋកិច្ច ដែលជាបញ្ហាចំពោះមុខសម្រាប់អ្នកបោះឆ្នោត អត្រាគាំទ្ររបស់លោក ត្រាំ មាន ៤៣ភាគរយ ខណៈអត្រាគាំទ្ររបស់លោក បៃឌិន មាន៣៧ភាគរយ។ អ្នកបោះឆ្នោតនៅអាម៉េរិក នៅតែមានកង្វល់ជាមួយការឡើងថ្លៃរបស់របរប្រើប្រាស់ ទោះបីជាអតិផរណាបានថយចុះគួរឱ្យកត់សម្គាល់ក្នុងប៉ុន្មានខែថ្មីៗនេះ ហើយភាពអត់ការងារធ្វើបានធ្លាក់ចុះក្រោម៤ភាគរយក៏ដោយ។ ទន្ទឹមនេះ បេក្ខជនបក្សសាធារណរដ្ឋមានការគាំទ្រច្រើនជាងជុំវិញបញ្ហាអន្តោប្រវេសន៍ដោយមានអត្រា ៤៤ភាគរយធៀបនឹងគូប្រជែង៣១ភាគរយ។ ជនអន្តោប្រវេសន៍មានចំនួន ១៣,៩ភាគរយនៃចំនួនប្រជាជនអាម៉េរិកក្នុងឆ្នាំ២០២២ ដែលជាចំនួនខ្ពស់បំផុតក្នុងរយៈពេលជាងមួយសតវត្ស។ លោក ត្រាំ បានផ្តោតលើគោលនយោបាយជនអន្តោប្រវេសន៍ខុសច្បាប់ក្នុងអំឡុងពេលយុទ្ធនាការបោះឆ្នោត។ ទាក់ទងនឹងជម្លោះបរទេស និងអំពើភេរវកម្ម អត្រាគាំទ្ររបស់លោក ត្រាំ មាន៤០ភាគរយ ខណៈអត្រាគាំទ្ររបស់លោក បៃឌិន មាន៣៥ភាគរយ។ ទោះជាយ៉ាងណាក៏ដោយ លោក បៃឌិន មានគុណសម្បត្តិជាងលោក ត្រាំ ក្នុងការដោះស្រាយភាពជ្រុលនិយមផ្នែកនយោបាយ និងការគំរាមកំហែងដល់លទ្ធិប្រជាធិបតេយ្យ ដែលជាកង្វល់លំដាប់ទី២ របស់អ្នកបោះឆ្នោតនៅអាម៉េរិក។ អត្រាគាំទ្របេក្ខជនបក្សប្រជាធិបតេយ្យគឺ ៣៩ភាគរយ ខណៈអត្រាគាំទ្របេក្ខជនបក្សសាធារណរដ្ឋមាន៣៣ភាគរយ។ កន្លងមកនេះ លោក ត្រាំ ដែលត្រូវបានកាត់ទោសកាលពីខែមុនពីបទក្លែងបន្លំរបាយការណ៍អាជីវកម្ម កំពុងរង់ចាំការកាត់ទោសព្រហ្មទណ្ឌចំនួន៣បន្ថែមទៀត ដែលចំនួន២ ពាក់ព័ន្ធនឹងការខិតខំប្រឹងប្រែងរបស់លោកដើម្បីលុបចោលលទ្ធផលបោះឆ្នោតឆ្នាំ ២០២០ ។ លោក បៃឌិន ក៏មានគុណសម្បត្តិលើគូប្រជែងផ្នែកលើគោលនយោបាយថែទាំសុខភាពដែរ ជាមួយនឹងអត្រាគាំទ្រ៤០ភាគរយធៀបនឹងគូប្រជែង ២៩ភាគរយ។ នៅពេលលោក បៃឌិន ជាអនុប្រធានាធិបតីអាម៉េរិកក្នុងឆ្នាំ២០១០ ក្រោមរដ្ឋបាលប្រធានាធិបតី បារ៉ាក់ អូបាម៉ា បានជំរុញឱ្យមានកំណែទម្រង់ដ៏សំខាន់មួយ ដើម្បីបង្កើនលទ្ធភាពទទួលបានសេវាធានារ៉ាប់រងសុខភាពយ៉ាងច្រើន។ ការស្ទង់មតិរបស់ Reuters/Ipsos កន្លងមកបានបង្ហាញថា អត្រាគាំទ្រលោក បៃឌិន និងលោក ត្រាំ មានគម្លាតគ្នាតិចតួចប៉ុណ្ណោះ ក្នុងការប្រកួតប្រជែងសម្រាប់តំណែងនា៥ខែខាងមុខ ទោះបីជាការស្ទង់មតិនៅរដ្ឋមួយចំនួនបានបង្ហាញពីលោក ត្រាំ បាននាំមុខ។ ការស្ទង់មតិរបស់ Reuters/Ipsos ដែលធ្វើឡើងទូទាំងប្រទេសតាមប្រព័ន្ធអ៊ីនធឺណិត បានទទួលការឆ្លើយតបពីមនុស្សពេញវ័យអាម៉េរិកចំនួន១០១៩នាក់ រួមទាំងអ្នកបោះឆ្នោតដែលបានចុះឈ្មោះចំនួន ៨៥៦នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3658.txt	ក្រុមហ៊ុនរថយន្តចិន Great Wall Motor (GWM) នឹងបញ្ឈប់បុគ្គលិកទាំងអស់ ហើយនឹងបិទការិយាល័យកណ្តាលរបស់ខ្លួននៅទីក្រុង Munich ចាប់ថ្ងៃទី៣១ ខែសីហា។ ការបិទនេះ ដោយសារតែការដំឡើងពន្ធនាំចូល និងការប្រជែងទីផ្សារ។	ក្រុមហ៊ុន GWM នឹងបិទទីស្នាក់ការកណ្តាលអឺរ៉ុប នៅទីក្រុង Munich ដោយលើកឡើងពីស្ថានភាពទីផ្សារដ៏អាក្រក់សម្រាប់រថយន្តអគ្គិសនី និងការគំរាមកំហែងលើពន្ធនាំចូលរបស់ចិន។ ការបិទនេះនឹងចូលជាធរមាននៅថ្ងៃទី៣១ ខែសីហា ដោយបុគ្គលិក ១០០នាក់នឹងបាត់បង់ការងារធ្វើ។ តំណាងក្រុមហ៊ុនបានប្រាប់សារព័ត៌មាន Automotive News Europe បែបនេះ ។ បន្ទាប់ពីបិទការិយាល័យនេះ ក្រុមហ៊ុននឹងបន្តលក់រថយន្តនៅក្នុងទីផ្សារអឺរ៉ុបដូចជាអាល្លឺម៉ង់ និងអង់គ្លេស ប៉ុន្តែត្រូវធ្វើសកម្មភាពអាជីវកម្មពីចិន។ GWM លើកឡើងថា ទីផ្សាររថយន្តអគ្គិសនីនៅអ៊ឺរ៉ុបបានកំពុងធ្លាក់ចុះ ជាពិសេសនៅអាល្លឺម៉ង់ដោយសារការបញ្ចុះតម្លៃខ្លាំងពីគូប្រជែង ជាហេតុដែលក្រុមហ៊ុនពិបាកជ្រៀតចូលទីផ្សារនេះបន្តទៀត។ តំណាងក្រុមហ៊ុន GWM បានលើកឡើងពីការរឹតបន្តឹងផ្នែកពន្ធលើយានយន្តដែលនាំចូលពីចិនដែរ បន្ទាប់ពីសហភាពអឺរ៉ុបបានបើកការស៊ើបអង្កេតប្រឆាំងនឹងការឧបត្ថម្ភធននៃយានយន្តអគ្គិសនីរបស់ចិន។ «ការណ៍នេះ បង្កើតភាពមិនប្រាកដប្រជាសម្រាប់ក្រុមហ៊ុនដូចជាពួកយើង ជាមួយនឹងផលប័ត្ររថយន្តអគ្គិសនី»។ នេះបើតាមតំណាងក្រុមហ៊ុន GWM ។ ការដំឡើងពន្ធ អាចជួយក្រុមហ៊ុនពន្លឿនផែនការដំណាក់កាលដំបូងរបស់ខ្លួនក្នុងការបង្កើតរោងចក្រនៅអឺរ៉ុប។ អាល្លឺម៉ង់ ហុងគ្រី ឬសាធារណរដ្ឋឆែក ជាទីតាំងដែលអាចធ្វើទៅបានសម្រាប់រោងចក្រ GWM ។ ក្រុមហ៊ុនក៏កំពុងសម្លឹងរកមើលការនាំចូលរថយន្តម៉ាស៊ីនចំហេះខាងក្នុង ដែលរំពឹងថា នឹងមិនរងផលប៉ះពាល់ដោយការដំឡើងពន្ធនោះទេ។ ប្រធានក្រុមហ៊ុន GWM Europe លោក Steffen Cost ដែលជាអតីតអ្នកគ្រប់គ្រងក្រុមហ៊ុន Kia បាននិយាយថា បរិយាកាសការងាររបស់ក្រុមហ៊ុនមានភាពតានតឹង ហើយមិនមែនគ្រប់គ្នាអាចសម្របខ្លួនបាននោះទេ។ GWM បើកទីស្នាក់ការកណ្តាលនៅទីក្រុង Munich ក្នុងឆ្នាំ ២០២១ រួមទាំងការមជ្ឈមណ្ឌលស្រាវជ្រាវ និងការអភិវឌ្ឍ ការលក់ និងការគ្រប់គ្រងផ្ទាល់។ ក្រុមហ៊ុននេះ មានបុគ្គលិកចំនួន៣០០នាក់កាលពីចុងឆ្នាំ ២០២២។ គោលដៅរបស់ GWM នៅទីនោះគឺដើម្បីភ្ជាប់ជាមួយក្រុមហ៊ុនបុត្រសម្ព័ន្ធផលិតថ្មរបស់ក្រុមហ៊ុនគឺ Svolt Energy Technology។ នៅសប្តាហ៍នេះ Swolt បាននិយាយថា ខ្លួនបានលុបចោលផែនការបើករោងចក្រអាគុយនៅ Brandenburg របស់អាល្លឺម៉ង់ ដោយលើកឡើងពី ភាពមិនច្បាស់លាស់នៃទីផ្សាររថយន្តបច្ចុប្បន្ន និងការពន្យារពេលរបស់អតិថិជនកំពូលៗរបស់ខ្លួន។ GWM បានលក់រថយន្តចំនួន ១ ៦២១គ្រឿង នៅក្នុងទ្វីបអឺរ៉ុបក្នុងរយៈពេល ៤ខែឆ្នាំនេះ កើនឡើង ១៤៧ភាគរយ ធៀបនឹងឆ្នាំមុន។ នេះបើយោងតាម Dataforce។ ទីផ្សារអឺរ៉ុបរបស់ GWM សំខាន់ៗមានដូចជា ស៊ុយអែត អៀរឡង់ រដ្ឋបាល់ទិក និងប៊ុលហ្ការី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3659.txt	គិតត្រឹមថ្ងៃទី១ ខែមករា ឆ្នាំ២០២៤ ២៣ភាគរយនៃតំណែងរដ្ឋមន្ត្រីជុំវិញពិភពលោកត្រូវបានកាន់កាប់ដោយស្ត្រី។ ប្រទេសចំនួន១៤១ មានតិចជាង១ភាគ៣ នៃតំណែងស្រ្តីក្នុងជួរគណៈរដ្ឋមន្ត្រី។	តាមរបាយការណ៍ទិន្នន័យសកលឆ្នាំ២០២៤ ស្តីពីមេដឹកនាំនយោបាយស្ត្រីដោយអង្គការសហប្រជាជាតិសម្រាប់សមភាពយេនឌ័រ និងការផ្តល់សិទ្ធិអំណាចដល់ស្ត្រី (UN Women) ប្រទេសចំនួន ១១៣ នៅលើពិភពលោកមិនមានមេដឹកនាំនយោបាយជាប្រមុខរដ្ឋ ឬប្រមុខរដ្ឋាភិបាលនោះទេ។ បច្ចុប្បន្នមាន ២៦ប្រទេសប៉ុណ្ណោះដែលមានមេដឹកនាំជាស្ត្រី។ របាយការណ៍ខាងលើត្រូវបានផ្សព្វផ្សាយក្នុងទិវាអន្តរជាតិនារីក្នុងការទូត ២៤ មិថុនា ដែលជាថ្ងៃទទួលស្គាល់ និងគោរពចំពោះកិច្ចខិតខំប្រឹងប្រែងរបស់ស្ត្រីក្នុងវិស័យការទូត។ យោងតាមរបាយការណ៍ដដែល គិតត្រឹមថ្ងៃទី១ ខែមករាឆ្នាំ២០២៤ ២៣ភាគរយនៃមុខតំណែងរដ្ឋមន្ត្រីនៅលើពិភពលោកត្រូវបានកាន់កាប់ដោយស្ត្រី។ នៅក្នុងប្រទេសចំនួន១៤១ មានមិនដល់ ១ភាគ៣ នៃស្រ្តីនៅក្នុងតំណែងគណៈរដ្ឋមន្ត្រី។ ប្រទេសចំនួន ៧ មិនមានស្ត្រីនៅក្នុងជួរគណៈរដ្ឋមន្ត្រី។ ការគ្រប់គ្រងអំណាចរបស់បុរសក្នុងកិច្ចការការទូត និងកិច្ចការបរទេស ក៏ពង្រីកដល់តំណាងអចិន្ត្រៃយ៍នៅអង្គការសហប្រជាជាតិ។ គិតត្រឹមខែឧសភា ឆ្នាំ២០២៤ ស្ត្រីកាន់តំណែងតំណាងអចិន្ត្រៃយ៍ ២៥ភាគរយនៅការិយាល័យនៅញូវយ៉ក (អាម៉េរិក), ៣៥ភាគរយនៅទីក្រុងហ្សឺណែវ (ស្វីស) និង ៣៣,៥ភាគរយនៅទីក្រុងវីយែន (អូទ្រីស)។ បើតាមសេចក្តីប្រកាសព័ត៌មាន UN Women ទោះបីជាមានការរីកចំរើនក៏ដោយ ស្ត្រីនៅតែត្រូវបានផាត់ចេញពីមុខតំណែងនៃអំណាច និងការទូត ខណៈដែលមុខតំណែងខ្ពស់ៗមានឥទ្ធិពល និងអំណាចធ្វើការសម្រេចចិត្តត្រូវបានកាន់កាប់ជាចម្បងដោយបុរស។ លោកស្រី Sima Bahous នាយកប្រតិបត្តិនៃអង្គការសហប្រជាជាតិស្ត្រីបានសង្កត់ធ្ងន់ថា ៖« ការងាររបស់យើងត្រូវបានដឹកនាំដោយភាពជឿជាក់ថា នៅពេលស្ត្រីដឹកនាំពិភពលោកគឺមានភាពប្រសើរជាងសម្រាប់មនុស្សគ្រប់គ្នា និងភពផែនដី» ។ បើតាមលោកស្រី Sima Bahous បរិបទនៃប្រទេសជាច្រើនដែលរៀបចំការបោះឆ្នោតនៅឆ្នាំនេះ ចាំបាច់ត្រូវកំណត់ថា ការចូលរួមរបស់ស្រ្តីដោយស្មើភាពក្នុងអភិបាលកិច្ច និងភាពជាអ្នកដឹកនាំ ដែលជាគន្លឹះក្នុងការលើកកម្ពស់ជីវិតសម្រាប់មនុស្សគ្រប់រូប។ ការបោះឆ្នោត និងការតែងតាំងស្ត្រីឱ្យកាន់តំណែងជាអ្នកដឹកនាំ បង្ហាញពីឆន្ទៈនយោបាយដ៏រឹងមាំសម្រាប់សមភាពយេនឌ័រ ក៏ដូចជាការប្តេជ្ញាចិត្តរួមក្នុងការដោះស្រាយបញ្ហាប្រឈមដែលពិភពលោកកំពុងជួបប្រទះ។ សេចក្តីប្រកាសព័ត៌មានរបស់ UN Women បញ្ជាក់ថា ការរំលឹកខួប ៣០ឆ្នាំ ចាប់តាំងពីការអនុម័តសេចក្តីប្រកាសទីក្រុងប៉េកាំង និងវេទិកាសម្រាប់សកម្មភាព (១៩៩៥-២០២៥) ទីភ្នាក់ងារបន្តកិច្ចខិតខំប្រឹងប្រែងរបស់ខ្លួនដើម្បីធានាឱ្យស្ត្រីដឹកនាំមានការរីកចម្រើន និងជំរុញការផ្លាស់ប្តូរជាវិជ្ជមាន រួមទាំងការកាន់មុខតំណែងខ្ពស់ៗ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_366.txt	រដ្ឋមន្ត្រីហិរញ្ញវត្ថុអ៊ុយក្រែន លោក Serhiy Marchenko នៅថ្ងៃទី២៥ ខែធ្នួ បានលើកឡើងថា អ៊ុយក្រែនទទួលបានថវិកាជំនួយ និងកម្ចីចំនួន ១,៣៤ ពាន់លានដុល្លារពីការចំណាយ សាធារណៈរបស់ធនាគារពិភពលោកសម្រាប់ការជួយទប់ទល់ដល់ប្រព័ន្ធរដ្ឋបាលនៅប្រទេសដែលរងដោយសង្គ្រាមមួយនេះ។	ក្នុងសេចក្ដីថ្លែងការណ៍មួយរបស់ក្រសួងហិរញ្ញវត្ថុអ៊ុយក្រែន ការផ្តល់ហិរញ្ញប្បទានចំនួន ១,៣៤ ពាន់លានដុល្លារួមមាន ប្រាក់កម្ចីចំនួន ១,០៨៦ ពាន់លានដុល្លារពីធនាគារពិភពលោក, ជំនួយចំនួន ១៩០ លានដុល្លារពីន័រវេស, ជំនួយចំនួន ៥០ លានដុល្លារពីអាម៉េរិក និងជំនួយ ចំនួន ២០ លានដុល្លារពីស្វ៊ីស។ «ជំនួយហិរញ្ញវត្ថុអន្តរជាតិ ជាការរួមចំណែកយ៉ាងសំខាន់ក្នុងការរក្សាស្ថិរភាពហិរញ្ញវត្ថុ និងសេដ្ឋកិច្ចរបស់អ៊ុយក្រែនហើយអនុញ្ញាតឱ្យយើងផ្តល់អាទិភាពដល់ការចំណាយសម្រាប់សង្គមក្នុងអំឡុងពេលសង្រ្គាម»។ រដ្ឋមន្ត្រីហិរញ្ញវត្ថុអ៊ុយក្រែន លោក Serhiy Marchenko សង្កត់ធ្ងន់បែបនេះ។ ក្រសួងហិរញ្ញវត្ថុ បានកត់សម្គាល់ផងដែរថា មូលនិធិនឹងត្រូវបានប្រើដើម្បីទូទាត់សងមួយផ្នែក សម្រាប់ការចំណាយដែលមិនទាក់ទងនឹងសន្តិសុខ និងការពារជាតិនៃថវិកាអ៊ុយក្រែនរួម ទាំងប្រាក់សុខមាលភាពសង្គមសម្រាប់មនុស្សចាស់ និងការបង់ប្រាក់ដល់បុគ្គលិកនៃសេវា សង្គ្រោះបន្ទាន់របស់រដ្ឋ។ គួរបញ្ជាក់ថា អ៊ុយក្រែនបានចាប់ផ្ដើមងើបឡើងពីសង្គ្រាមវិញដោយមាន ការកសាង ហេដ្ឋារចនាសម្ព័ន្ធ និងការជួសជុលប្រព័ន្ធរដ្ឋជាដើម ខណៈការវាយប្រហារនៅតំបន់ខ្លះ នៅមាននៅឡើយ។ នៅក្នុងតំបន់Saltivka នៃទីក្រុង Kharkiv ទទួលបានមូលនិធិពីរដ្ឋាភិបាល ជប៉ុន ដែលការិយាល័យអង្គការសហប្រជាជាតិសម្រាប់សេវាកម្មគម្រោង (UNOPS) កំពុងធ្វើ ការ ដើម្បីស្តារតំបន់ខ្នាតតូចសម្រាប់លំនៅដ្ឋានឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3660.txt	ផ្លូវដែកជាតិថៃមួយខ្សែដែលរត់កាត់ភូមិភាគឦសានទៅកាន់ឡាវ ត្រូវបានរំពឹងបើកដំណើរការនៅខែកក្កដា។ ផ្លូវរថភ្លើងនេះ អាចទាក់ទាញភ្ញៀវទេសចរចិនបន្ថែម ជាពិសេសជំរុញប្រសិទ្ធភាពនៃការនាំចេញកើន ១៧ភាគរយ។	ប្រព័ន្ធផ្លូវដែកថៃចាប់ផ្តើមនៅស្ថានីយ៍កណ្តាល Krung Thep Aphiwat ក្នុងទីក្រុងបាងកក រត់កាត់ខេត្តធំៗភាគឦសានដូចជា Udon Thani និង Nong Khai ហើយបន្ទាប់មកតភ្ជាប់ ទៅស្ថានីយ៍ Khamsawath ក្នុងរដ្ឋធានីវៀងច័ន្ទរបស់ឡាវ។ លោក Awirut Thongnate អនុប្រធានផ្លូវដែកជាតិថៃ (SRT) បានបញ្ជាក់ថា SRT កំពុងធ្វើការជាមួយអាជ្ញាធរផ្លូវដែកជាតិឡាវ ដើម្បីរៀបចំសម្រាប់ការបើកបណ្តាញផ្លូវដែក ថៃ-ឡាវ ដែលរំពឹងនឹងដំណើរការនៅខែក្រោយនេះ។ ផ្លូវនេះជាសញ្ញាណសម្គាល់នៃការភ្ជាប់គ្នាលើកដំបូងរវាងថៃ និងចិនតាមរយៈផ្លូវដែក។ បណ្តាញផ្លូវដែកថៃ-ឡាវនឹងដាក់ឱ្យដំណើរការជាផ្លូវការនៅខែកក្កដាក្រោយនេះ ដែលនឹងជួយតភ្ជាប់មិនត្រឹមតែសេវាកម្មដឹកជញ្ជូន និងពាណិជ្ជកម្មប៉ុណ្ណោះទេ ប៉ុន្តែថែមទាំងជួយលើកកម្ពស់វិស័យទេសចរណ៍តាមបណ្តោយប្រទេសថៃ និងឡាវ និងតភ្ជាប់បន្ថែមទៀតជាមួយតំបន់ភាគខាងត្បូងនៃប្រទេសចិន តាមរយៈតំបន់ខ្ពង់រាបឡាវ-ចិន តាមរយៈរថភ្លើងល្បឿនលឿន។ លោក Awirut Thongnate បានប្រាប់សារព័ត៌មាន Nikkei Asia បែបនេះ។ មន្ត្រី SRT នៅថ្ងៃទី៥ ខែមិថុនា បានជួបពិភាក្សាជាមួយលោក Daochinda Siharath នាយកប្រតិបត្តិនៃក្រុមហ៊ុនផ្លូវដែកជាតិឡាវ ដើម្បីរៀបចំផែនការសកម្មភាពសម្រាប់គម្រោងលើកកម្ពស់ការតភ្ជាប់ទេសចរណ៍ ដើម្បីលើកកម្ពស់កាលវិភាគទេសចរណ៍ សម្រួលការដឹកជញ្ជូនទំនិញ និងបង្កើនល្បឿននីតិវិធីគយ ជំរុញពាណិជ្ជកម្មរវាងប្រទេសទាំងបី ថៃ-ឡាវ-ចិន។ ចាប់តាំងពីដំណើរការនៅខែធ្នូ ឆ្នាំ២០២១ ផ្លូវដែកចិន-ឡាវ នឹងមិនត្រឹមតែជំរុញពាណិជ្ជកម្មទ្វេភាគីប៉ុណ្ណោះទេ ថែមទាំងបង្កើតលក្ខខណ្ឌអំណោយផលសម្រាប់ការដឹកជញ្ជូនទំនិញក្នុងបរិមាណដ៏ច្រើនពីប្រទេសថៃទៅកាន់សេដ្ឋកិច្ចនៃប្រទេសទាំងពីរខាងលើ។ ផ្លូវដែកប្រវែង ១០០០គីឡូម៉ែត្រ កាត់បន្ថយពេលវេលាដឹកជញ្ជូនទៅចិនមកត្រឹម ១៥ម៉ោង ធៀបនឹង ២ថ្ងៃសម្រាប់រថយន្តដឹកទំនិញទៅចិន។ ការនាំចេញរបស់ថៃដែលអាចទទួលបានអត្ថប្រយោជន៍ពីការតភ្ជាប់ផ្លូវដែកនេះ រួមមានអាហារ ផលិតផលតាមរដូវកាល និងទំនិញងាយខូចខាតផ្សេងទៀត ជាពិសេស ទុរេន ។ មកទល់ពេលនេះ ការនាំចេញផ្លែឈើរបស់ថៃទៅកាន់ចិនបានឈានដល់ ៥៤,៤លានដុល្លារ។ តាមទិន្នន័យពីក្រសួងពាណិជ្ជកម្មថៃ បរិមាណសរុបនៃផ្លែទុរេនដែលនាំចេញទៅចិននឹងកើនឡើងដល់កំណត់ត្រាប្រហែល ៧០០ពាន់តោននៅឆ្នាំ ២០២២។ មជ្ឈមណ្ឌលស្រាវជ្រាវ Kasikorn របស់ថៃបានព្យាករថា ការនាំចេញរបស់ថៃទៅកាន់ចិនតាមរយៈផ្លូវដែកថៃ-ឡាវនឹងកើនឡើង ១៧ភាគរយនៅឆ្នាំនេះ ដល់ប្រហែល ២៥០ពាន់លានបាត ហើយវាត្រូវបានគេព្យាករចំនួននេះនឹងបន្តកើនឡើងនាពេលអនាគត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3661.txt	ប្រធានគណៈកម្មាធិការអន្តរជាតិនៃបក្សភឿថៃ ដែលជាបក្សកំពុងកាន់អំណាច លោកស្រី Nalini Thavisin ទើបតែបានអះអាងសារជាថ្មីអំពីបំណងរបស់ថៃក្នុងការចូលរួមជាមួយក្រុម BRICS នាពេលខាងមុខ។ បើតាមមន្រ្តីបក្សភឿថៃរូបនេះ រដ្ឋាភិបាលក្រុងបាងកកត្រៀមខ្លួនជាស្រេច ក្នុងការអភិវឌ្ឍទំនាក់ទំនងជាមួយប្លុកសេដ្ឋកិច្ចមួយនេះ។	ថ្លែងក្នុងវេទិកាអន្តរភាគីអន្តរជាតិក្រោមប្រធានប ទ «World Majority for a Multipolar World» លោកស្រី Nalini Thavisin មន្រ្តីបក្សភឿថៃ បានលើកឡើងថា ថៃត្រៀមខ្លួនជាស្រេចដើម្បីធ្វើកិច្ចសហប្រតិបត្តិការជាមួយបណ្តាប្រទេស BRICS ក៏ដូចជាប្រទេសទាំងអស់ដែលគាំទ្រដល់លទ្ធិពហុភាគីនិយម ដែលជឿជាក់សន្តិភាពដែលមិនអាចបំបែកបាន និងសន្តិសុខ។ «ខ្ញុំសូមរំម្លឹកអ្នកម្តងទៀតថា យើងជាគណបក្សនយោបាយឈានមុខគេនៅថៃ ហើយយើងនឹងរីករាយបង្ហាញនូវបំណងចង់ចូលរួមជាមួយក្រុម BRICS នាពេលខាងមុខ»។ សារព័ត៌មានរុស្ស៊ី TASS បានដកស្រង់សម្តីលោកស្រី Nalini Thavisin បែបនេះ។ កាលពីថ្ងៃទី១៣ ខែមិថុនា រដ្ឋមន្ត្រីការបរទេសថៃលោក Maris Sangiampongsa បានផ្ញើរលិខិតមួយច្បាប់ទៅសមភាគីរុស្ស៊ីលោក Sergey Lavrov ដោយបង្ហាញពីបំណងចង់ក្លាយជាសមាជិកផ្លូវការនៃក្រុម BRICS ។ នៅក្នុងសេចក្តីថ្លែងការណ៍របស់លោក Sangiampongsa បានបង្ហាញនូវការរំពឹងថា ថៃនឹងត្រូវបានគាំទ្រនៅក្នុងកិច្ចប្រជុំកំពូល BRICS នៅទីក្រុង Kazan នៅថ្ងៃទី ២២-២២ ខែតុលា។ គណបក្សរូបរួមជាតិរុស្ស៊ីកំពុងរៀបចំវេទិកាអន្តរភាគីអន្តរជាតិមួយក្នុងទម្រង់ជាមួយក្រុម BRICS និងបណ្តាប្រទេសដៃគូនៅទីក្រុង Vladivostok នៅថ្ងៃទី ១៧-១៨ ខែមិថុនា។ ព្រឹត្តិការណ៍នេះនឹងប្រមូលផ្តុំតំណាងជាង ១៥០នាក់នៃកម្លាំងនយោបាយនាំមុខគេមកពី ៣២ប្រទេស។ វេទិកានេះ នឹងពិភាក្សាអំពីបញ្ហានៃការកសាងសណ្តាប់ធ្នាប់ពិភពលោកដោយយុត្តិធម៌ ការពង្រឹងគោលការណ៍សន្តិសុខស្មើគ្នា និងភាពមិនអាចបំបែកបានដែលជាគោលការណ៍សំខាន់ក្នុងទំនាក់ទំនងអន្តរជាតិ កិច្ចសហប្រតិបត្តិការពាណិជ្ជកម្ម និងសេដ្ឋកិច្ច រូបិយប័ណ្ណ និងហិរញ្ញវត្ថុរវាងប្រទេសភាគច្រើនក្នុងពិភពលោក។ គួរបញ្ជាក់ថា BRICS ត្រូវបានបង្កើតឡើងនៅក្នុងឆ្នាំ២០០៩ ជាមួយនឹងសមាជិកចំនួន៤ មានប្រេស៊ីល រុស្ស៊ី ឥណ្ឌា ចិន ក្រោយមកបានបន្ថែមអាហ្វ្រិកខាងត្បូងមួយទៀតនៅឆ្នាំ២០១០ ។ ក្រៅពីភូមិសាស្ត្រនយោបាយ ប្លុកផ្តោតសំខាន់លើកិច្ចសហប្រតិបត្តិការសេដ្ឋកិច្ច ការបង្កើនពាណិជ្ជកម្ម និងការអភិវឌ្ឍន៍ពហុភាគី។ ប្លុក BRICS បានបន្ថែមសមាជិកថ្មី៦ ទៀតចាប់នៅឆ្នាំ២០២៤ រួមមាន អេហ្ស៊ីប អ៊ីរ៉ង់ អេត្យូពី អារ៉ាប៊ីសាអូឌីត និងអេមីរ៉ាតអារ៉ាប់រួម ដែលស្មើនឹងពាក់កណ្តាលនៃចំនួនប្រជាជនពិភពលោក និង ២៩ភាគរយនៃផលិតផលក្នុងស្រុកសរុបសកល ប៉ុន្តែមិនទាន់មានភាពរីកចម្រើនដូចប្លុក G7 នោះទេ៕ អត្ថបទទាក់ទង ហេតុអ្វីបានប្រទេសជាង៤០ ចង់ចូលរួមជាមួយក្រុម BRICS? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3662.txt	អស់ពេលជាងមួយទសវត្សរ៍មកនេះ រដ្ឋាភិបាលចិនបានចំណាយថវិកាយ៉ាងច្រើនដល់វិស័យរថយន្តអគ្គិសនីតាមរយៈវិធានការនានាដូចជា ការបញ្ចុះតម្លៃ លើកលែងពន្ធ និងការទិញរថយន្តអគ្គីសនីសម្រាប់បម្រើការក្នុងក្រសួង ស្ថាប័នរដ្ឋជាដើម។	ចិនបានចំណាយប្រាក់ចំនួន ២៣០,៨ពាន់លានដុល្លារ ដើម្បីអភិវឌ្ឍវិស័យរថយន្តអគ្គិសនីអំឡុងឆ្នាំ ២០០៩-២០២៣។ នេះបើតាមការស្រាវជ្រាវរបស់មជ្ឈមណ្ឌលសម្រាប់ការសិក្សាយុទ្ធសាស្ត្រនិងអន្តរជាតិ (CSIS) នៅអាម៉េរិក។ លោក Scott Kennedy ដែលជាអ្នកទទួលបន្ទុកទីផ្សារចិននៅ CSIS បានបញ្ជាក់ថា តួលេខខាងលើគឺស្មើនឹង ១៨,៨ភាគរយនៃប្រាក់ចំណូលពីការលក់រថយន្តអគ្គិសនីអំឡុងពេលនោះ។ សម្រាប់ការគាំទ្ររយៈពេល ៩ឆ្នាំដំបូង គឺមានតម្លៃ ៦,៧៤ពាន់លានដុល្លារក្នុងមួយឆ្នាំ។ ការចំណាយកើនឡើងបីដងក្នុងរយៈពេល ២០១៨-២០២០ ហើយនឹងបន្តកើនឡើងយ៉ាងខ្លាំងបន្ទាប់ពីឆ្នាំ ២០២១។ កន្លងមក មន្ត្រីចិនបានដាក់ចេញនូវវិធានការគាំទ្រចំនួន៥ ដូចជាការបញ្ចុះតម្លៃសម្រាប់អ្នកទិញ ការលើកលែងពន្ធលើតម្លៃបន្ថែម១០ភាគរយ ការសាងសង់ស្ថានីយសាកថ្ម ការផ្តល់មូលនិធិដល់កម្មវិធី R&D របស់ក្រុមហ៊ុនរថយន្តអគ្គិសនី និងការទិញរថយន្តអគ្គិសនីសម្រាប់ទីភ្នាក់ងាររដ្ឋ។ ក្នុងចំណោមនោះ វិធានការពីរដំបូងមានការគាំទ្រច្រើនជាងគេ។ របាយការណ៍របស់ CSIS បានចេញផ្សាយក្នុងបរិបទដែលអឺរ៉ុបកាលពីសប្តាហ៍មុន បានប្រកាសបង្កើនពន្ធនាំចូល លើរថយន្តអគ្គិសនីរបស់ចិន។ កាលពីខែមុន អាម៉េរិកក៏បានដំឡើងពន្ធនាំចូលរថយន្តអគ្គិសនីដល់ជាង ១០០ភាគរយដែរ។ លោក Kennedy បាននិយាយថា ការគាំទ្ររបស់ទីក្រុងប៉េកាំងសម្រាប់រថយន្តអគ្គិសនី រួមមានគោលនយោបាយមិនមែនរូបិយវត្ថុ ដើម្បីបង្កើតគុណសម្បត្តិសម្រាប់ក្រុមហ៊ុនផលិតរថយន្តក្នុងស្រុក បើប្រៀបធៀបទៅនឹងដៃគូប្រកួតប្រជែងបរទេស។ យ៉ាងណាមិញ អាម៉េរិកមិនបង្កើតបរិយាកាសទាក់ទាញសម្រាប់ការអភិវឌ្ឍវិស័យរថយន្តអគ្គិសនីដូចចិននោះទេ។ «មានករណីលើកលែងមួយចំនួន ប៉ុន្តែជាទូទៅក្រុមហ៊ុនផលិតរថយន្ត និងរដ្ឋាភិបាលលោកខាងលិច មានភាពយឺតយ៉ាវ និងមិនមានកម្លាំងគ្រប់គ្រាន់»។ នេះបើតាមការចុះផ្សាយរបស់សារព័ត៌មាន CNBC ដោយស្រង់សម្តីលោក Kennedy។ ប៉ុន្មានឆ្នាំចុងក្រោយនេះ ការប្រកួតប្រជែងនៅក្នុងទីផ្សាររថយន្តអគ្គិសនី កាន់តែមានភាពខ្លាំងក្លាឡើង ដោយសារតែចំនួនម៉ាករថយន្តមានការកើនឡើង។ ធនាគារកណ្តាលអាម៉េរិកនៅសប្តាហ៍នេះថែមទាំងបានណែនាំដល់ក្រុមហ៊ុនផលិតរថយន្តធំៗ របស់អាម៉េរិកឱ្យចាកចេញពីចិន ដើម្បីផ្តោតប្រមូលធនធានដាក់នៅទីផ្សារប្រទេសផ្សេងទៀត។ «អ្នកវិភាគរថយន្តឯករាជ្យ និងក្រុមហ៊ុនផលិតរថយន្តលោកខាងលិច ដែលខ្ញុំបានជជែកជាមួយសុទ្ធតែយល់ស្របថា ក្រុមហ៊ុនរថយន្តអគ្គិសនី និងអាគុយរបស់ចិនមានការរីកចម្រើនយ៉ាងខ្លាំង។ ពួកគេសមនឹងទទួលបានការយកចិត្តទុកដាក់ខ្លាំងជាងនេះ»។ លោក Kennedy បានសង្កត់ធ្ងន់បែបនេះ។ យ៉ាងណាក៏ដោយ អ្នកស្រាវជ្រាវនៅមជ្ឈមណ្ឌល CSIS រូបនេះ បានចង្អុលបង្ហាញថា ការគាំទ្រដ៏សប្បុរសរបស់រដ្ឋាភិបាល និងការរីកចម្រើនរបស់ក្រុមហ៊ុនរថយន្តអគ្គិសនីចិន មិនបានជួយឱ្យប្រាក់ចំណេញកើនឡើងស្របគ្នានោះទេ។ ទិន្នន័យក្នុងត្រីមាសទី១ របស់ក្រុមហ៊ុនទីផ្សារ CLSA បានបង្ហាញថា ប្រាក់ចំណេញសុទ្ធរបស់ក្រុមហ៊ុនរថយន្តចិន BYD ក្នុងមួយគ្រឿង បានថយចុះបន្តិចម្តងៗក្នុងរយៈពេល ១២ខែកន្លងមកនេះ មកនៅត្រឹម ៧៣៩ដុល្លារ ខណៈក្រុមហ៊ុនរថយន្តអាម៉េរិក Tesla បានថយចុះមកត្រឹម ២៩១៩ដុល្លារ។ កាលពីឆ្នាំមុន វិស័យរថយន្តអគ្គិសនីបានប្រឈមមុខការប្រជែងតម្លៃយ៉ាងខ្លាំង។ ក្រុមហ៊ុនផលិតរថយន្តទាំងអស់កាត់បន្ថយតម្លៃ ឬបញ្ចេញម៉ាករថយន្តដែលមានតម្លៃថោកជាងមុន ។ ក្រុមហ៊ុនចិណ Nio កាលពីខែមុនបានព្យាករថា ម៉ាករថយន្តចំនួន១០ ប្រហែលជាបាត់វត្តមាននៅលើទីផ្សារក្នុងរយៈពេលដ៏ខ្លីខាងមុខនេះ។ ពាក់ព័ន្ធនឹងបញ្ហានេះ វានៅសល់ប្រហែលតែ ២០ ទៅ៣០ ម៉ាកតែប៉ុណ្ណោះ។ ថ្មីៗនេះ អាម៉េរិកក៏បានបង្កើនការគាំទ្ររបស់ខ្លួនសម្រាប់វិស័យរថយន្តអគ្គិសនីដែរ។ ក្រោមច្បាប់កាត់បន្ថយអតិផរណា (IRA) ដែលចូលជាធរមានចាប់ពីខែសីហា ឆ្នាំ២០២២ ប្រទេសនេះនឹងត្រៀមថវិកាចំនួន ៣៧០ពាន់លានដុល្លាទៀត ដើម្បីលើកកម្ពស់បច្ចេកវិទ្យាស្អាត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3663.txt	ការបំភាយឧស្ម័នមេតានដែលបញ្ចេញពីសត្វពាហនៈដូចជា គោ ចៀម និងជ្រូកនៅដាណឺម៉ាក នឹងត្រូវបង់ពន្ធចាប់ពីឆ្នាំ២០៣០ តទៅ។	ការសម្រេចចិត្តនេះ នឹងធ្វើឲ្យដាណឺម៉ាកក្លាយជាប្រទេសដំបូងគេដែលយកពន្ធលើការបំភាយឧស្ម័នមេតានពីសត្វពាហនៈ ដែលជាឧស្ម័នរួមចំណែកដល់ការឡើងកំដៅផែនដីខ្លាំងបំផុត។ ចាប់ពីឆ្នាំ ២០៣០ កសិករចិញ្ចឹមសត្វនឹងបង់ពន្ធ៤៣ ដុល្លារក្នុងមួយតោននៃសមមូលឧស្ម័នកាបូនិកដែលបំប្លែងពីមេតាន។ ពន្ធនេះកើនឡើងដល់១០៨ដុល្លារក្នុងឆ្នាំ២០២៥។ ប៉ុន្តែដោយសារតែការកាត់ពន្ធលើប្រាក់ចំណូល៦០ភាគរយ ការបង់ប្រាក់ពិតប្រាកដគឺ ត្រឹម ១៧,៣ដុល្លារក្នុងមួយតោននៅឆ្នាំ ២០៣០ និងកើនឡើងដល់២៨,២ដុល្លារនៅឆ្នាំ ២០៣៥។ ស្ទើរតែទាំងអស់នៃឧស្ម័នមេតានដែលផលិតពីសត្វពាហនៈប្រហែល៩០ភាគរយ បានមកពីវិធីដែលសត្វរំលាយអាហារ។ បើប្រៀបធៀបទៅនឹងសត្វជ្រូក និងចៀម សត្វគោមានចំនួនភាគច្រើននៃការបំភាយឧស្ម័នមេតាន។ គោមួយក្បាលនៅដាណឺម៉ាក អាចបញ្ចេញឧស្ម័នកាបូនិក៦តោនក្នុងមួយឆ្នាំ។ គិតត្រឹមពាក់កណ្តាលឆ្នាំ ២០២២ ប្រទេសនេះមានសត្វគោជាង១,៤៨លានក្បាល។ កម្មវិធីបរិស្ថានរបស់អង្គការសហប្រជាជាតិបាននិយាយថា កម្រិតនៃឧស្ម័នមេតានដែលបញ្ចេញចេញពីប្រភពនានា រួមទាំងកន្លែងចាក់សំរាម ប្រព័ន្ធប្រេង និងឧស្ម័ន និងសត្វពាហនៈបានកើនឡើងយ៉ាងឆាប់រហ័សចាប់តាំងពីឆ្នាំ ២០២០។ ក្នុងនោះ បសុសត្វមានប្រហែល ៣២ភាគរយនៃការបំភាយឧស្ម័នមេតានសរុប។ លោក Jeppe Bruus រដ្ឋមន្ត្រីក្រសួងពន្ធដារដាណឺម៉ាកបាននិយាយថា គោលនយោបាយពន្ធលើកាបូនបសុសត្វមានគោលបំណងរួមចំណែកកាត់បន្ថយការបញ្ចេញឧស្ម័នផ្ទះកញ្ចក់ចំនួន ៧០ភាគរយនៅត្រឹមឆ្នាំ២០៣០ បើធៀបនឹងឆ្នាំ១៩៩០។ លោករំពឹងថា ការក្លាយជាប្រទេសដំបូងគេដែលអនុវត្តពន្ធនេះនឹងលើកទឹកចិត្តឱ្យប្រទេសផ្សេងទៀតឲ្យអនុវត្តតាម។ លោកបានបន្តថា៖ «យើងនឹងបោះជំហានកាន់តែធំឆ្ពោះទៅរកអព្យាក្រឹតភាពកាបូននៅឆ្នាំ ២០៤៥ »។ ស្រដៀងដាណឺម៉ាក នូវែលសេឡង់បានអនុម័តពន្ធកាបូនកសិកម្ម ដោយមានបំណងអនុវត្តវានៅឆ្នាំ ២០២៥។ ប៉ុន្តែគោលនយោបាយនេះទើបតែត្រូវបានដកចេញនៅថ្ងៃទី២៦ ខែមិថុនា ដោយសារការរិះគន់យ៉ាងខ្លាំងពីកសិករ ហើយគណៈរដ្ឋមន្ត្រីបានផ្លាស់ប្តូរនៅពេលក្រោយការបោះឆ្នោតឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3664.txt	មន្ត្រីបារាំងបានបង្ហើបថា មេដឹកនាំក្រុមប្រទេសអភិវឌ្ឍន៍ទាំង៧ (G7) បានយល់ព្រមប្រើប្រាស់ប្រាក់ចំនេញពីទ្រព្យសម្បត្តិរបស់រុស្ស៊ីដែលត្រូវបានបង្កក ដើម្បីជួយដល់អ៊ុយក្រែន។ ក្រុមប្រទេសអ្នកមានទាំង៧ គ្រោងផ្តល់កម្ចីដល់អ៊ុយក្រែន ប្រមាណ ៥០ពាន់លានដុល្លារ។	ទ្រព្យសម្បត្តិរុស្ស៊ី ដែលត្រូវបានបង្កក ក្រោយឈ្លានពានអ៊ុយក្រែន បានក្លាយជាគោលដៅរបស់លោកខាងលិច ទុកសម្រាប់ផ្តល់ជំនួយទៅរដ្ឋាភិបាលក្រុងកៀវ។ មន្ត្រីម្នាក់នៅក្នុងការិយាល័យប្រធានាធិបតីបារាំងបានប្រាប់ AFP នៅថ្ងៃទី១៣ ខែមិថុនា ថា ៖«យើងបានឈានដល់កិច្ចព្រមព្រៀងមួយ ដោយសំដៅទៅលើគំនិតផ្តួចផ្តើម ដើម្បីទាញយកអត្ថប្រយោជន៍ពីទ្រព្យសម្បត្តិដែលជាប់គាំងរបស់រុស្ស៊ីធ្វើជាវត្ថុបញ្ចាំសម្រាប់ជំនួយប្រហែល ៥០ពាន់លានដុល្លារដល់អ៊ុយក្រែនក្នុងឆ្នាំ២០២៤»។ កិច្ចព្រមព្រៀងជំនួយសម្រាប់កម្មវិធីកសាងឡើងវិញរបស់អ៊ុយក្រែន នឹងត្រូវបានប្រកាសដោយមេដឹកនាំអាម៉េរិក កាណាដា បារាំង អង់គ្លេស អ៊ីតាលី អាល្លឺម៉ង់ និងជប៉ុន នៅក្នុងកិច្ចប្រជុំកំពូល G7 នៅទីក្រុង Puglia របស់អ៊ីតាលីក្នុងសប្តាហ៍នេះ។ ថវិកាជំនួយត្រូវបានប្រមូលដោយការខ្ចីពីស្ថាប័នហិរញ្ញវត្ថុដោយប្រើប្រាស់ប្រាក់ ដែលបានពីអត្រាការប្រាក់នៃទ្រព្យសម្បត្តិបង្កករុស្ស៊ីប្រហែល ៣២៥ពាន់លានដុល្លារជាវត្ថុបញ្ចាំ។ ទ្រព្យសម្បត្តិដ៏ច្រើនសន្ធឹកនេះ ជាកម្មសិទ្ធិធនាគារកណ្តាលរុស្ស៊ី។ បន្ទាប់ពីរុស្ស៊ីចាប់ផ្តើមឈ្លានពាននៅអ៊ុយក្រែន អាម៉េរិក និងសម្ព័ន្ធមិត្តលោកខាងលិចបានដាក់ទណ្ឌកម្មជាបន្តបន្ទាប់ រួមទាំងការបង្កកទ្រព្យសម្បត្តិរបស់ធនាគារកណ្តាលរបស់រុស្ស៊ីនៅបរទេស ដែលភាគច្រើននៅអឺរ៉ុប និងមួយផ្នែកតូចនៅអាម៉េរិក។ ទ្រព្យសម្បត្តិជាច្រើនរបស់បុគ្គល និងអង្គការរុស្ស៊ីក៏ត្រូវបានបង្កកផងដែរ។ មន្ត្រីបារាំងរូបនេះបាននិយាយថា ៖« គំនិតរបស់ភាគីអាម៉េរិកគឺប្តូរការប្រាក់ពីទ្រព្យសម្បត្តិរុស្ស៊ីដែលបានបង្កកទៅជាការទូទាត់ប្រាក់កម្ចីដល់អ៊ុយក្រែន។ ប្រសិនបើទ្រព្យសម្បត្តិរបស់រុស្ស៊ីមិនត្រូវបានបង្កក ឬមិនគ្រប់គ្រាន់ដើម្បីធ្វើវត្ថុបញ្ចាំប្រាក់កម្ចីនោះ ប្រទេសនានានឹងពិចារណាជម្រើសសម្រាប់ការចែករំលែកការទទួលខុសត្រូវ»។ អំឡុងពេលធ្វើដំណើរកាលពីសប្តាហ៍មុនទៅកាន់បារាំងដើម្បីចូលរួមពិធីរំលឹកដល់ប្រតិបត្តិការនៅ Normandy ក្នុងសង្គ្រាមលោកលើកទី២ ប្រធានាធិបតីអាម៉េរិក ចូ បៃឌិន ហាក់ដូចជាបានបញ្ចុះបញ្ចូលប្រធានាធិបតីបារាំង អេម៉ានុយអែល ម៉ាក្រុង ដោយជោគជ័យឱ្យគាំទ្រគំនិតនេះ។ នៅក្នុងសន្និសីទកាសែតបញ្ចប់ដំណើរទស្សនកិច្ចរបស់ប្រធានាធិបតីអាម៉េរិក លោក ម៉ាក្រុង បានប្រកាសថា បារាំងរំពឹងថា សមាជិក G7 គ្រប់រូបនឹងអនុម័តមូលនិធិបរិច្ចាគ ៥០ពាន់លានដុល្លារសម្រាប់អ៊ុយក្រែន ។ មន្ត្រី G7 កាលពីសប្តាហ៍មុនបានបង្ហាញថា ភាគីនានានៅតែត្រូវយល់ព្រមលើខ្លឹមសារលម្អិតសម្រាប់សេចក្តីថ្លែងការណ៍រួម រួមទាំងផែនការជាក់លាក់សម្រាប់ការទូទាត់ និងការសន្យាសងបំណុល។ យ៉ាងណាក៏ដោយ មេដឹកនាំនៃប្រទេសទាំងប្រាំពីរបានឯកភាពគ្នាថា អ៊ុយក្រែនត្រូវការជាបន្ទាន់នូវកញ្ចប់ជំនួយនេះ ដើម្បីបន្តរក្សា និងចាប់ផ្តើមកិច្ចខិតខំប្រឹងប្រែងកសាងឡើងវិញនៅឆ្នាំ២០២៥ ។ ទន្ទឹមនេះ ទីប្រឹក្សាសន្តិសុខជាតិអាម៉េរិក លោក Jake Sullivan បាននិយាយកាលពីថ្ងៃទី១២ ខែមិថុនាថា ទីក្រុងវ៉ាស៊ីនតោនបានធ្វើឱ្យមានការរីកចម្រើនជាវិជ្ជមានជាមួយនឹងផែនការដើម្បីទាញយកផលប្រយោជន៍ពីទ្រព្យសម្បត្តិដែលជាប់គាំងរបស់រុស្ស៊ី។ លោកបាននិយាយថា គោលដៅចុងក្រោយនៃផែនការគឺផ្តល់ឱ្យអ៊ុយក្រែននូវធនធានថវិកាដ៏សំខាន់ ដើម្បីបំពេញតម្រូវការបន្ទាន់ ប៉ុន្តែបានបដិសេធមិនបញ្ជាក់ពីតម្លៃនៃកញ្ចប់ជំនួយនោះទេ។ លោក Sullivan បាននិយាយថា ៖« នេះគឺជាអាទិភាពគោលនយោបាយរបស់អាម៉េរិក។ យើងជឿថា G7 ទាំងមូលក៏ត្រូវផ្តល់អាទិភាពដល់បញ្ហានេះដែរ។ អាម៉េរិកចង់ឱ្យគ្រប់ប្រទេសទាំងអស់គាំទ្រផែនការប្រមូលធនធានទ្រង់ទ្រាយធំដើម្បីគាំទ្រដល់អ៊ុយក្រែនដោយជួយឱ្យពួកគេទទួលបានធនធានចាំបាច់ដើម្បីឈ្នះសង្រ្គាម»។ ចំណែកទីក្រុងមូស្គូវិញ បានរិះគន់គំនិតរបស់បណ្តាប្រទេស G7 ក្នុងការទាញយកផលប្រយោជន៍ពីទ្រព្យសម្បត្តិបង្កករបស់រុស្ស៊ីដើម្បីគាំទ្រអ៊ុយក្រែន និងបានគំរាមដាក់ចេញចំណាត់ការឆ្លើយតប។ ប្រធានាធិបតីរុស្ស៊ី លោក វ្ល៉ាឌីមៀ ពូទីន កាលពីខែឧសភា បានចុះហត្ថលេខាលើក្រឹត្យមួយ ស្តីពីដំណើរការរឹបអូសទ្រព្យសម្បត្តិអាម៉េរិក ដែលបានបង្កកនៅរុស្ស៊ី ដើម្បីទូទាត់សងការខូចខាតដែលបណ្តាលមកពីការដាក់ទណ្ឌកម្មពីលោកខាងលិច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3665.txt	ក្រុមហ៊ុនជប៉ុន Nissan បានបញ្ឈប់ការផលិតរថយន្តនៅទីក្រុង Changzhou ដើម្បីកាត់បន្ថយទិន្នផល និងកែលម្អប្រតិបត្តិការរបស់ខ្លួនឡើងវិញនៅទីនោះ ដោយសារសម្ពាធប្រកួតប្រជែងពីក្រុមហ៊ុនរថយន្តអគ្គិសនីចិន។	ក្រុមហ៊ុន Nissan បានចាប់ផ្តើមផលិតរថយន្តនៅចិនក្នុងឆ្នាំ ២០០០ តាមរយៈការបណ្តាក់ទុនរួមគ្នាជាមួយក្រុមហ៊ុនក្នុងស្រុក Dongfeng ។ សាជីវកម្មជប៉ុនមួយនេះមានរោងចក្រចំនួន៨នៅចិន។ សមត្ថភាពផលិតរបស់ក្រុមហ៊ុន Nissan នៅក្នុងទីផ្សាររថយន្តដ៏ធំបំផុតរបស់ពិភពលោកមួយនេះមានចំនួន១,៦លានគ្រឿង ក្នុងនោះរោងចក្រនៅទីក្រុង Changzhou ខេត្តជាំងស៊ូ មានចំនួនប្រហែល ៨ភាគរយ។ នេះជាទីតាំងផលិតគ្រឿងបរិក្ខារទំនើបបំផុត ដែលបានចាប់ផ្តើមដំណើរការក្នុងខែវិច្ឆិកា ឆ្នាំ២០២០ ដោយផលិតរថយន្តប្រហែល១៣០ពាន់គ្រឿងក្នុងមួយឆ្នាំ។ ទិន្នផលរបស់ Nissan នៅចិនមានចំនួនលើសពីក្រុមហ៊ុនជប៉ុន Toyota និង Honda អំឡុងឆ្នាំ ២០០៨-២០១៨។ យ៉ាងណាមិញ ដូចក្រុមហ៊ុនផលិតរថយន្តជប៉ុនដទៃទៀត Nissan បានបាត់បង់ចំណែកទីផ្សារទៅឱ្យគូប្រជែងក្នុងស្រុកដែលកំពុងកើនឡើងយ៉ាងឆាប់រហ័ស។ ក្រុមហ៊ុនចិនទាំងនោះ បានទាក់ទាញអ្នកទិញជាមួយនឹងម៉ាករថយន្តអគ្គិសនីក្នុងតម្លៃប្រហាក់ប្រហែលនឹងរថយន្តដែលប្រើប្រាស់ម៉ាស៊ីនចំហេះខាងក្នុង។ នៅឆ្នាំ ២០២៣ ការលក់របស់ក្រុមហ៊ុនផលិតរថយន្តជប៉ុនទាំងបីនៅចិនមានការធ្លាក់ចុះទាំងអស់ ដោយ Nissan ធ្លាក់ចុះ ១៦ភាគរយ, Honda (២០ភាគរយ) និង Toyota (១៨ភាគរយ)។ ចំណែកក្រុមហ៊ុនផលិតរថយន្ត Mitsubishi ក៏បានសម្រេចចិត្តបញ្ឈប់ប្រតិបត្តិការនៅក្នុងប្រទេសនេះ។ ការធ្លាក់ចុះនៃម៉ាកយីហោជប៉ុននៅចិន បានចាប់ផ្តើមនៅឆ្នាំ ២០២០។ ប៉ុន្តែចាប់ពីឆ្នាំ ២០២៣ អត្រានៃការធ្លាក់ចុះកាន់ខ្លាំង។ យោងតាមទិន្នន័យពីសមាគមក្រុមហ៊ុនផលិតរថយន្តចិន (CAAM) ៥០ភាគរយនៃរថយន្តដឹកអ្នកដំណើរដែលប្រើប្រាស់ក្នុងទីផ្សារនេះ ជាប្រភេទរថយន្តអគ្គិសនី ដែលក្នុងនោះមានតិចតួចបំផុតជាម៉ាករថយន្តរបស់ជប៉ុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3666.txt	នាយករដ្ឋមន្ត្រីម៉ាឡេស៊ី លោក អាន់វ៉ា អ៊ីប្រាហ៊ីម បានប្រកាសថា ប្រទេសនេះបានសម្រេចចិត្តដាក់ពាក្យចូលរួមប្លុក BRICS ហើយនឹងចាប់ផ្តើមដំណើរការបំពេញពាក្យសុំចូលជាសមាជិកនាពេលឆាប់ៗនេះ។	ក្រៅពីថៃដែលបង្ហាញបំណងចូលរួមជាមួយក្រុមប្រទេស BRICS ម៉ាឡេស៊ីក៏មានចេតនាក្លាយជាសមាជិកមួយដែរ។ នាយករដ្ឋមន្រ្តីប្រទេសនេះ នៅថ្ងៃទី១៧ ខែមិថុនា ប្រកាសពីការដាក់ពាក្យចូលរួមរួចហើយ។ តាមរយៈបទសម្ភាសជាមួយសារព័ត៌មានចិន Guancha លោក អាន់វ៉ា អ៊ីប្រាហ៊ីម បាននិយាយថា ៖« យើងបានធ្វើគោលនយោបាយរបស់យើងច្បាស់លាស់ ហើយយើងបានធ្វើការសម្រេចចិត្ត។ យើងនឹងចាប់ផ្តើមដំណើរការផ្លូវការក្នុងពេលឆាប់ៗនេះ។ យើងកំពុងរង់ចាំលទ្ធផលចុងក្រោយ និងមតិកែលម្អពីរដ្ឋាភិបាលអាហ្វ្រិកខាងត្បូង»។ នាយករដ្ឋមន្ត្រីម៉ាឡេស៊ីបានបញ្ជាក់ថា រដ្ឋាភិបាលទីក្រុងគូឡាឡាំពួមានអារម្មណ៍ «ធូរស្រាល» ដែលឃើញពិភពលោកលែងមានតំបន់ប៉ូលតែមួយទៀតហើយ។ ផ្ទុយទៅវិញ ការកើនឡើងឥទ្ធិពលនៃក្រុម BRICS និងជាពិសេសចិនបានផ្តល់ក្តីសង្ឃឹមតិចៗ ថានៅតែមានការត្រួតពិនិត្យ និងរក្សាតុល្យភាពនៅក្នុងពិភពលោក។ លោក អាន់វ៉ា សង្កត់ធ្ងន់ថា លោកខាងលិចចង់គ្រប់គ្រងការសន្ទនានៅក្នុងពិភពលោក។ ទោះជាយ៉ាងណា ម៉ាឡេស៊ីមិនអាចបន្តទទួលយកបានទេ ព្រោះលោកខាងលិចលែងជាមហាអំណាចអាណានិគមទៀតហើយ។ ប្រទេសឯករាជ្យគួរតែមានសេរីភាពក្នុងការបញ្ចេញមតិ។ ការសម្រេចចិត្តរបស់ម៉ាឡេស៊ីត្រូវបានប្រកាសតែប៉ុន្មានថ្ងៃប៉ុណ្ណោះ បន្ទាប់ពីរដ្ឋមន្ត្រីការបរទេសថៃ លោក Maris Sangiampongsa បានផ្ញើរលិខិតទៅសមភាគីរុស្ស៊ីរបស់លោក Sergey Lavrov នូវពាក្យសុំចូលជាសមាជិក BRICS កាលពីថ្ងៃទី១១ ខែមិថុនា។ ការណ៍នេះ អាចធ្វើឱ្យថៃក្លាយជាប្រទេសអាស៊ីអាគ្នេយ៍ដំបូងគេដែលដាក់ពាក្យជាផ្លូវការដើម្បីចូលរួមក្នុងប្លុក BRICS ហើយទំនងជានឹងក្លាយជាសមាជិកអាស៊ានដំបូងគេនៃក្រុមនេះដែរ។ អត្ថបទទាក់ទង បក្សកាន់អំណាចថៃ បញ្ជាក់ជាថ្មីពីបំណងចូលជាសមាជិក BRICS ក្រុម BRICS ត្រូវបានបង្កើតឡើងក្នុងឆ្នាំ ២០០៩ ដោយយកឈ្មោះចេញពីអក្សរដំបូងរបស់ប្រទេសជាសមាជិកទាំង ៥ គឺប្រេស៊ីល រុស្ស៊ី ឥណ្ឌា ចិន និងអាហ្វ្រិកខាងត្បូង។ ចាប់ពីថ្ងៃទី១ ខែមករា ឆ្នាំ២០២៤ អេហ្ស៊ីប អេត្យូពី អ៊ីរ៉ង់ អារ៉ាប៊ីសាអូឌីត និងអាមីរ៉ាតអារ៉ាប់រួម បានចូលរួមជាផ្លូវការក្នុងប្លុកនេះ។ ការពង្រីកក្រុម BRICS នឹងធ្វើឲ្យប្លុកនេះមាន ៣៧ភាគរយនៃផលិតផលក្នុងស្រុកសរុបរបស់ពិភពលោកបើផ្អែកលើភាពស្មើគ្នានៃអំណាចទិញ (PPP) និង៤៦ភាគរយនៃចំនួនប្រជាជនពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3667.txt	នាយករដ្ឋមន្រ្តីវៀតណាម លោក ផាម មិញ ជិញ បានស្នើសុំវិនិយោគិនចិនឲ្យជួយអភិវឌ្ឍផ្លូវរថភ្លើងល្បឿនលឿនតភ្ជាប់ឆ្លងកាត់ព្រំដែនប្រទេសទាំងពីរ ដែលអាចជួយជំរុញទំហំពាណិជ្ជកម្មឲ្យកាន់តែធំជាងមុន។	នាយករដ្ឋមន្រ្តីវៀតណាមលោក ផាម មិញ ជិញ ប្រាប់លោក Lou Qiliang ប្រធានក្រុមហ៊ុន China Railway Signal Information Corp នៅក្រៅវេទិកាសេដ្ឋកិច្ចពិភពលោកនាទីក្រុង Dalian ថា វៀតណាមត្រូវការជំនួយពីចិនក្នុងការសាងសង់ផ្លូវដែក និងការផ្ទេរបច្ចេកវិទ្យាជាដើម។ ចិនជាដៃគូពាណិជ្ជកម្មដ៏ធំបំផុតរបស់វៀតណាម និងជាប្រភពសំខាន់នៃការនាំចូលវត្ថុធាតុដើមសម្រាប់វិស័យផលិតកម្ម។ បច្ចុប្បន្នប្រទេសទាំងពីរបានតភ្ជាប់តាមរយៈប្រព័ន្ធផ្លូវល្បឿនលឿន និងផ្លូវរថភ្លើងចាស់ៗចំនួន២ខ្សែ។ ក្រសួងផែនការ និងវិនិយោគវៀតណាមបានបញ្ជាក់នៅក្នុងសេចក្តីប្រកាសមួយកាលពីថ្ងៃទី៩ ខែមេសាដកស្រង់ដោយទីភ្នាក់ងារសារព័ត៌មាន Reuters ថា ផ្លូវល្បឿនលឿនមួយនឹងដំណើរការពីទីក្រុងកំពង់ផែ ហាយហ្វុង និង ក្វាងនិញ របស់វៀតណាមឆ្លងកាត់ទីក្រុងហាណូយទៅកាន់ខេត្តឡាវកាយជាប់ព្រំដែនខេត្តយូនណានរបស់ចិន។ លោក ផាម មិញ ជិញ (ស្តាំ) និងលោក Lou Qiliang ។ រូបភាព ៖ bao quoc te តាមផែនការរបស់ក្រសួង ផ្លូវដែលនៅសេសសល់មួយខ្សែទៀត គឺរត់ពីទីក្រុងហាណូយទៅកាន់ខេត្តឡាំងសឺនជាប់ព្រំប្រទល់តំបន់ក្វាងស៊ីរបស់ចិនដោយឆ្លងកាត់តំបន់ដែលមានប្រជាជនរស់នៅច្រើនរួមទាំងតំបន់ឧស្សាហកម្មសំខាន់ៗ ដែលផ្នែកខ្លះជាក្រុមហ៊ុនអ្នកវិនិយោគចិន។ បើតាមសារព័ត៌មាន VnExpress វៀតណាមបានស្នើឲ្យភាគីចិនជួយអភិវឌ្ឍផ្លូវរថភ្លើងទាំងពីរខ្សែខាងលើនេះ ដើម្បីជំរុញការដឹកជញ្ជូនរវាងប្រទេសទាំងពីរកាន់តែសកម្មជាងមុន។ ទន្ទឹមនេះ រដ្ឋមន្រ្តីដឹកជញ្ជូនវៀតណាមលោក ង្វៀន វ៉ាន់ ថាំង ក៏បានស្វែងរកការគាំទ្រពីចិនសម្រាប់គម្រោងផ្លូវដែលល្បឿនលឿនប្រវែង ១៥០០គីឡូម៉ែត្រដែលតភ្ជាប់ពីភាគខាងជើង ដល់ភាគខាងត្បូងប្រទេសវៀតណាមដែរ។ គម្រោងសាងសង់ផ្លូវរថភ្លើងនេះ គ្រោងចាប់ផ្តើមនៅឆ្នាំ ២០២៦-២០២៧។ កន្លងមក ប្រធានាធិបតីចិនលោក ស៊ី ជិនភីង បានសន្យាផ្តល់មូលនិធិដល់គម្រោងផ្លូវរថភ្លើងដែលឆ្លងកាត់ព្រំដែនប្រទេសទាំងពីរ ក្នុងផែនការរយៈពេល៣ឆ្នាំ ដើម្បីជំរុញពាណិជ្ជកម្មប្រទេសទាំងពីរ អំឡុងដំណើរទស្សនកិច្ចរបស់លោកទៅកាន់ទីក្រុងហាណូយកាលពីឆ្នាំមុន។ យោងតាមផែនការនៅឆ្នាំ២០៣០ វៀតណាមនឹងមានផ្លូវហាយវេ និងផ្លូវរថភ្លើងប្រហែល ៥០០០គីឡូម៉ែត្រ ដែលតភ្ជាប់ទៅកាន់កំពង់ផែសមុទ្រសំខាន់ៗ ផ្លូវរថភ្លើងក្នុងទីក្រុង និងផ្លូវរថភ្លើងល្បឿនលឿនពីភាគខាងជើងដល់ភាគខាងត្បូង។ ដើមទុនសរុបសម្រាប់ផែនការអភិវឌ្ឍន៍គម្រោងហេដ្ឋារចនាសម្ព័ន្ធដឹកជញ្ជូនទាំងនេះមានប្រហែល ៨៤,៥ ពាន់លានដុល្លារ៕ អត្ថបទទាក់ទង វៀតណាម ផ្តល់អាទិភាពសាងសង់ផ្លូវដែកល្បឿនលឿនជាមួយចិនមុនឆ្នាំ២០៣០ លោក ផាម មិញ ជិញ (ស្តាំ) និងលោក Lou Qiliang ។ រូបភាព ៖ bao quoc te អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3668.txt	ប្រទេសដែលចូលចិត្តបរិភោគមីភាគច្រើនស្ថិតនៅតំបន់អាស៊ី ក្នុងនោះចិននាំមុខគេ តាមពីក្រោយដោយឥណ្ឌូណេស៊ី និងឥណ្ឌា។	នៅឆ្នាំ២០២៣ ពិភពលោកបានប្រើប្រាស់មីប្រហែល១២០ពាន់លានកញ្ចប់។ បើតាមសមាគមមីកញ្ចប់ពិភពលោក (WINA) មី១កញ្ចប់ ជាបរិមាណដែលមនុស្សម្នាក់បរិភោគក្នុង១ពេល។ ការប្រើប្រាស់មីលើពិភពលោកប្រចាំឆ្នាំ២០២៣។ រូបភាព ៖ visual capitalist មិនគួរឱ្យភ្ញាក់ផ្អើលទេដែលប្រទេសមានប្រជាជនច្រើនជាងគេទី២នៅលើពិភពលោក គឺចិនបានប្រើប្រាស់មីកញ្ចប់ច្រើនជាងគេ។ នៅឆ្នាំ ២០២៣ ចិនដីគោក និងហុងកុងបានប្រើប្រាស់មីសរុបប្រហែល ៤២ពាន់លានកញ្ចប់។ ប្រទេសដែលនៅសេសសល់ក្នុងចំណាត់ថ្នាក់កំពូលទាំង៥ សុទ្ធតែមានទីតាំងនៅអាស៊ី រួមមានឥណ្ឌូណេស៊ី (១៤,៥ពាន់លានកញ្ចប់) ឥណ្ឌា (៨,៧ពាន់លានកញ្ចប់) វៀតណាម (៨,១ពាន់លានកញ្ចប់) និងជប៉ុន (៥ពាន់លានកញ្ចប់ 5)។ នៅក្នុងតារាងកំពូលទាំង១០ នៃការបរិភោគមីច្រើនជាងគេលើពិភពលោកមានតែប្រទេសពីរប៉ុណ្ណោះដែលនៅក្រៅតំបន់អាស៊ីគឺ អាម៉េរិកមាន ៥,១ពាន់លានកញ្ចប់កាលពីឆ្នាំ២០២៣ និងនីហ្សេរីយ៉ាដែលប្រើប្រាស់ ៣ពាន់លានកញ្ចប់។ រុស្ស៊ីជាប់ចំណាត់ថ្នាក់ទី ១២ នៃការប្រើប្រាស់មីកញ្ចប់ជាមួយបរិមាណ ២,២ពាន់លានកញ្ចប់៕ ប្រទេសទាំង១២ ដែលបិរភោគមីច្រើនជាងគេ ។ រូបភាព ៖ Visual Capitalist ការប្រើប្រាស់មីលើពិភពលោកប្រចាំឆ្នាំ២០២៣។ រូបភាព ៖ visual capitalist ប្រទេសទាំង១២ ដែលបិរភោគមីច្រើនជាងគេ ។ រូបភាព ៖ Visual Capitalist អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3669.txt	ទីក្រុងបាងកកនឹងពិនិត្យមើលប្រាក់ចំណូលរបស់អាជីវករលក់ដូរតាមចិញ្ចើមផ្លូវ ដោយតម្រូវឱ្យអ្នកដែលរកបានលើសពី ៦៨០ដុល្លារក្នុងមួយខែ ជួលទីតាំងជំនួសឱ្យការបន្តធ្វើអាជីវកម្មលើចិញ្ចើមផ្លូវ។	មានតែអ្នកលក់ដូរតាមដងផ្លូវ ដែលមានប្រាក់ចំណូលតិចជាង ៦៨០ដុល្លារក្នុងមួយខែ នឹងត្រូវបានអនុញ្ញាតឱ្យលក់នៅលើចិញ្ចើមផ្លូវ និងទីសាធារណៈ ក្នុងបរិបទនៃកិច្ចខិតខំប្រឹងប្រែងដើម្បីកែលម្អទេសភាពទីក្រុង។ អភិបាលក្រុងបាងកក លោក Chadchart Sittipunt បានប្រកាសបែបនេះ នៅថ្ងៃទី២៩ ខែឧសភា។ នៅក្នុងកិច្ចប្រជុំពាក់ព័ន្ធថ្ងៃទី៣០ ខែឧសភា លោក Chadchart បានប្រកាសពីវិធានការជាបន្តបន្ទាប់ដើម្បីអនុវត្តគោលនយោបាយនេះ រួមទាំងការតម្រូវឱ្យអ្នកលក់ដូរតាមដងផ្លូវទាំងអស់ត្រូវចុះឈ្មោះក្នុងប្រព័ន្ធបង់ពន្ធថ្នាក់ជាតិ ដើម្បីជួយរដ្ឋាភិបាលក្រុងបាងកកងាយស្រួលក្នុងការត្រួតពិនិត្យកម្រិតចំណូល។ ទោះបីជាប្រាក់ចំណូលរបស់ពួកគេមិនទាន់ជាប់ពន្ធ ក៏ត្រូវតែចុះឈ្មោះក្នុងប្រព័ន្ធដែរ។ អាជីវកម្មខ្នាតតូចដែលមានប្រាក់ចំណូលលើសពី ៦៨០ដុល្លារ ត្រូវការផ្លាស់ចេញពីចិញ្ចើមផ្លូវ និងទីសាធារណៈ ហើយស្វែងរកស្តង់សម្រាប់ជួលដើម្បីធ្វើអាជីវកម្មនៅទីតាំងដែលបានកំណត់ ធានាថាផ្លូវថ្នល់មានអនាម័យ។ មន្ត្រីអំពាវនាវឱ្យម្ចាស់អាជីវកម្មសហការ និងបម្រុងទុកតំបន់ជួលទាបសម្រាប់អាជីវកម្មខ្នាតតូច។ លោក Chadchart បាននិយាយថា ៖«យើងចង់ឱ្យទីក្រុងស្អាត និងស្រស់ស្អាត។ នៅកន្លែងសាធារណៈដែលអ្នកលក់ដូរតាមដងផ្លូវមិនរំលោភបំពានលើផ្លូវ និងរំខានអ្នកថ្មើរជើង អាជីវកម្មខ្នាតតូចនៅតែត្រូវបានអនុញ្ញាតឱ្យដំណើរការ»។ មន្ត្រីសាលាក្រុងនឹងចាត់វិធានការឆាប់ៗនេះជុំវិញបញ្ហាទាំងនេះ។ គោលដៅរយៈពេលវែងរបស់ទីក្រុងបាងកក គឺចាំបាច់លុបបំបាត់ទាំងស្រុងនូវសកម្មភាពលក់ដូរតាមដងផ្លូវ ផ្លាស់ប្តូរជីវភាពរបស់អាជីវកករតូចៗ ទៅកាន់មជ្ឈមណ្ឌលលក់ទំនិញពាណិជ្ជកម្ម។ ក្នុងឆ្នាំ ២០២២ មន្រ្តីថៃបានចាប់ផ្តើមយុទ្ធនាការសម្អាតចិញ្ចើមផ្លូវថ្មីមួយ ដោយបង្កើតមជ្ឈមណ្ឌលលក់ទំនិញជាដំណោះស្រាយរយៈពេលវែងចំពោះស្ថានភាពអាជីវកម្មដែលមិនបានរៀបចំនៅលើចិញ្ចើមផ្លូវ។ មជ្ឈមណ្ឌលទាំងនេះត្រូវបានគ្រោងទុកជាតំបន់អាហារតាមដងផ្លូវ ដោយរៀនពីគំរូសិង្ហបុរី។ គិតត្រឹមឆ្នាំ២០២៣ ទីក្រុងបាងកកត្រូវបានប្រម៉ាណថា មានអ្នកលក់តាមដងផ្លូវចំនួន ២០០០០អាជីវកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_367.txt	នៅក្នុងវចនានុក្រមខ្មែរ របស់សម្តេចព្រះសង្ឃរាជ ជួន ណាត បានបញ្ជាក់ថា ពាក្យទាំងពីរនេះប្រើក្នុងន័យផ្សេងពីគ្នា។	១. ពាក្យ «សិទ្ធិ» មានន័យថា សេចក្តីសម្រេច, សេចក្តីសម្រេចផលឬផលសម្រេច, សេចក្តីស័ក្តិសិទ្ធិ, អំណាច, សេចក្តីអង់អាច, សេចក្តីសម្រេចតាមអំណាចច្បាប់។ ២. ពាក្យ «សិទ្ធ» មានន័យថា ដែលសម្រេចហើយ, ដែលសម្រេចតាមមាត្រាច្បាប់, ដែលស័ក្តិសិទ្ធិ, សម្បូណ៌, ពូកែ, ជំនាញ, មានប្រាជ្ញាវាងវៃ៕ [ដកស្រង់ពីវចនានុក្រមខ្មែរ សម្តេចព្រះសង្ឃរាជ ជួន ណាត (Version 2.0)] អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3670.txt	នៅក្នុងវេទិកាសេដ្ឋកិច្ចពិភពលោក (WEF) នាយករដ្ឋមន្ត្រីចិនលោក លី ឈាំង បានច្រានចោលការចោទប្រកាន់របស់លោកខាងលិចដែលថា ចិនកំពុងលក់ទំនិញថោកៗទៅកាន់ពិភពលោក។ លោកចាត់ទុករឿងនេះ ជារឿងគ្មានមូលដ្ឋានច្បាស់លាស់។	នាយករដ្ឋមន្រ្តីចិន លោក លី ឈាំង បានបដិសេធការចោទប្រកាន់របស់អាម៉េរិក និងសហភាពអឺរ៉ុប (EU) ជុំវិញក្រុមហ៊ុនចិនទទួលបានអត្ថប្រយោជន៍ពីការឧបត្ថម្ភធន ហើយបានលក់ទៅកាន់ទីផ្សារទាំងនេះជាមួយនឹងបច្ចេកវិទ្យាបៃតងដែលមានតម្លៃថោកៗ។ «ចិនផលិតរថយន្តអគ្គិសនីទំនើប ថ្មសាកលីចូម-អ៊ីយ៉ុង ផលិតផលអេឡិកត្រូនិច និងរបស់ផ្សេងទៀតជាច្រើន ដើម្បីបំពេញតម្រូវការក្នុងស្រុកជាមុន។ ប៉ុន្តែវាក៏បង្កើនការផ្គត់ផ្គង់សកលដែរ។ ឧស្សាហកម្មថ្មីរីកចម្រើនយ៉ាងឆាប់រហ័ស ដោយសារយើងមានគុណសម្បត្តិប្រៀបធៀប»។ លោក លី ឈាំង ថ្លែងបែបនេះនៅវេទិកាសេដ្ឋកិច្ចពិភពលោកដែលប្រព្រឹត្តទៅនៅទីក្រុង Dalian របស់ចិននាថ្ងៃទី២៥ ខែមិថុនា។ ការថ្លែងរបស់លោក លី ធ្វើឡើងក្នុងបរិបទដែលចិន និងសហភាពអឺរ៉ុបកំពុងរៀបចំចរចារផែនការដំឡើងពន្ធលើរថយន្តអគ្គិសនីរបស់ចិន។ កាលពីខែមុន អាម៉េរិកក៏បានដំឡើងពន្ធ៤ដង លើរថយន្តអគ្គិសនីពីប្រទេសនេះដែរ។ អឺរ៉ុបកំពុងប្រកាន់ជំហរគាំពារនិយមកាន់តែខ្លាំងឡើង ស្រដៀងនឹងអាម៉េរិក ព្រោះបារម្ភថា កំណើនផលិតកម្មនឹងធ្វើឱ្យចិន ហ៊ានលក់ទំនិញថោកៗទៅកាន់ពិភពលោក។ ទន្ទឹមនេះ ធុរកិច្ចចិនកំពុងផ្តោតលើការនាំចេញដោយសារតែតម្រូវការក្នុងស្រុកចុះខ្សោយ។ ទីក្រុងប៉េកាំងបានព្រមានទីក្រុងព្រុចសែល អំពីហានិភ័យនៃសង្គ្រាមពាណិជ្ជកម្មដែលផ្ទុះឡើងដូចអាម៉េរិក-ចិនក្នុងឆ្នាំ២០១៨។ កាលពីសប្តាហ៍មុន ចិនបានបើកការស៊ើបអង្កេតប្រឆាំងនឹងការលក់បង្ខូចថ្លៃលើសាច់ជ្រូកនាំចូលពីអឺរ៉ុប ។ លោក លី បានពន្យល់ថា អត្ថប្រយោជន៍នៃទំហំផលិតកម្មអាចកាត់បន្ថយការចំណាយយ៉ាងច្រើនសម្រាប់អាជីវកម្ម។ នេះជាការប្រកួតប្រជែងនៃឧស្សាហកម្មថ្មីនៅក្នុងប្រទេសចិន។ លោកបន្ថែមថា ចិនបានវិនិយោគលើបច្ចេកវិទ្យាបៃតងជាយូរណាស់មកហើយ ហើយ ការបោទប្រកាន់របស់លោកខាងលិចគឺគ្មានមូលដ្ឋានច្បាស់លាស់នោះទេ។ នៅខាងក្រៅវេទិកា WEF លោក Benoit Boulet សាស្រ្តាចារ្យផ្នែកវិស្វកម្មមេកានិចនៅសាកលវិទ្យាល័យ McGill បានប្រាប់ Reuters ថា ចិនពិតជាឈានមុខគេក្នុងការផលិតរថយន្តតម្លៃទាប។ នេះជាមេរៀនសម្រាប់ការកែលម្អជាមួយគ្នា។ រថយន្តរបស់ពួកគេបានប្រជែងចូលទីផ្សារអាម៉េរិកខាងជើងហើយ។ កន្លងមក ទីក្រុងប៉េកាំងនៅតែបដិសេធការចោទប្រកាន់លើការផលិតហួសហេតុ និងការឧបត្ថម្ភធនរបស់រដ្ឋដោយអះអាងថា នៅពេលដែលសេដ្ឋកិច្ចងើបឡើងវិញ សមត្ថភាពផ្គត់ផ្គង់បច្ចុប្បន្ននឹងបំពេញតម្រូវការកាន់តែប្រសើរឡើង។ ចាប់តាំងពីដើមឆ្នាំនេះមក សេដ្ឋកិច្ចរបស់ចិនបានរក្សានូវនិន្នាការកើនឡើង ហើយអាចបន្តប្រសើរឡើងនៅក្នុងត្រីមាសទី២។ ចិនបានដាក់គោលដៅសម្រាប់កំណើនសេដ្ឋកិច្ចឆ្នាំ២០២៤ ក្នុងរង្វង់ ៥ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3671.txt	ក្រសួងសហគ្រាសរដ្ឋរបស់ឥណ្ឌូណេស៊ីបានចាប់ផ្តើមសាកល្បង១សប្តាហ៍ធ្វើការរយៈពេល៤ថ្ងៃ ដើម្បីកែលម្អសុខុមាលភាពបុគ្គលិក ដែលហៅថា «កាលវិភាគការងារប្រមូលផ្តុំ»។ កម្មវិធីចាប់ផ្តើមនៅសប្តាហ៍នេះ ហើយនឹងត្រូវបានសាកល្បងក្នុងរយៈពេលពីរខែបន្ទាប់។	អំឡុងពេលដាក់ដំណើរការសាកល្បង និយោជិតនៃសហគ្រាសរដ្ឋរបស់ឥណ្ឌូណេស៊ីអាចដាក់ពាក្យធ្វើការ ៤ថ្ងៃក្នុងមួយសប្តាហ៍ ហើយ១ខែអាចសុំបានយ៉ាងច្រើន២ដង។ ដើម្បីមានលក្ខណៈគ្រប់គ្រាន់ និយោជិតត្រូវធ្វើការយ៉ាងតិច ៤០ម៉ោងក្នុងរយៈពេល ៤ថ្ងៃ ជាមួយលទ្ធផល និងប្រសិទ្ធភាពដែលអាចវាស់វែងបាន អាស្រ័យមានការយល់ព្រមពីអ្នកគ្រប់គ្រង។ ការសាកល្បងនេះមានគោលបំណងដើម្បីរកមើលថាតើការធ្វើការ ៤ថ្ងៃក្នុងមួយសប្តាហ៍បង្កើនផលិតភាព និងធ្វើអោយសុខភាពផ្លូវចិត្តប្រសើរឡើងឬអត់។ អ្នកគ្រប់គ្រងក្រុមរយៈពេល៤ថ្ងៃនេះ ក៏ត្រូវបានជ្រើសរើសយ៉ាងយកចិត្តទុកដាក់ផងដែរ ដើម្បីធានាថាបុគ្គលិកមានតុល្យភាពជីវិតការងារ និងកុំធ្វើការលើសបន្ទុក។ ធ្វើការរយៈពេល ៤ថ្ងៃក្នុងមួយសប្តាហ៍ ត្រូវបានស្នើឡើងដោយរដ្ឋមន្ត្រីសហគ្រាសរដ្ឋ លោក Erick Thohir ក្នុងខែមីនា ដើម្បីកែលម្អសុខភាពផ្លូវចិត្តរបស់បុគ្គលិក។ បើតាមរដ្ឋមន្រ្តីរូបនេះ ៧០ភាគរយនៃយុវជនវ័យក្មេងរបស់ប្រទេសនេះ មានបញ្ហាសុខភាពផ្លូវចិត្តដែលប៉ះពាល់ដល់ផលិតភាពការងារ។ ដោយសារតែនិយោជិតឈប់សម្រាក ៣ថ្ងៃក្នុងមួយសប្តាហ៍មិនមានន័យថាពួកគេអាចខ្ជិលនោះទេ ហើយសប្តាហ៍ធ្វើការបួនថ្ងៃគឺជាជម្រើសដែលពួកគេអាចជ្រើសរើសតែ ២ដងក្នុងមួយខែ។ វាមិនច្បាស់ទេថាតើការធ្វើតេស្តនេះនឹងពង្រីកដល់ក្រសួងផ្សេងទៀតរបស់ឥណ្ឌូណេស៊ី ឬយ៉ាងណា។ ទោះជាយ៉ាងណា លោក Thohir ធ្លាប់បាននិយាយថា សហគ្រាសរដ្ឋអាចពិចារណាជម្រើសនេះ។ ជុំវិញពិភពលោក ប្រទេស និងក្រុមហ៊ុនជាច្រើនដូចជា អាល្លឺម៉ង់ បែលហ្ស៊ិក អង់គ្លេស អេស្ប៉ាញ និងព័រទុយហ្កាល់ បានអនុវត្តសប្តាហ៍ធ្វើការរយៈពេល៤ថ្ងៃបន្ទាប់ពីជំងឺរាលដាលកូវីដ-១៩។ ចំណែកនៅអាស៊ី ទីក្រុងជាច្រើននៅជប៉ុនបានចាប់ផ្តើមសាកល្បងសប្តាហ៍ធ្វើការរយៈពេល ៤ថ្ងៃសម្រាប់បុគ្គលិកដែលមានទំនួលខុសត្រូវពិសេសដូចជាការមើលថែកុមារ ឬសមាជិកគ្រួសារផ្សេងទៀត។ ក្រុមហ៊ុនភាគច្រើននៅឥណ្ឌូណេស៊ីដែលទទួលយកសប្តាហ៍ការងាររយៈពេល ៤ថ្ងៃជាក្រុមហ៊ុនចាប់ផ្តើមអាជីវកម្មតួយ៉ាង ក្រុមហ៊ុនផ្តល់ប្រាក់កម្ចី Sharia fintech Alami វេទិកាទូទាត់តាមអេឡិចត្រូនិក Bolt និងវេទិការៃអង្គាសប្រាក់ Kickstarter ។ លោកបណ្ឌិត Eko Sakapurnama នៃសាកលវិទ្យាល័យឥណ្ឌូណេស៊ីបាននិយាយថា កាលវិភាគការងារដែលប្រមូលផ្តុំអាចនាំមកនូវអត្ថប្រយោជន៍ដូចជា ការកាត់បន្ថយភាពតានតឹង ការកែលម្អសុខភាពផ្លូវចិត្ត និងការបង្កើនការពេញចិត្តការងារ។ ទោះជាយ៉ាងណាក៏ដោយ ដើម្បីទទួលបានជោគជ័យ ក្រុមហ៊ុនត្រូវបំពេញតាមលក្ខណៈវិនិច្ឆ័យដូចជា មានការប្តេជ្ញាចិត្តក្នុងការខិតខំប្រឹងប្រែង និងការអនុវត្តការងារប្រកបដោយប្រសិទ្ធភាព។ បន្ថែមពីលើ១សប្តាហ៍ធ្វើការរយៈពេល ៤ថ្ងៃ ការរៀបចំការងារដែលអាចបត់បែនបានផ្សេងទៀត រួមទាំងការអនុញ្ញាតឱ្យនិយោជិតធ្វើការពីផ្ទះក៏ជាវិធានការមួយដើម្បីបង្កើនសុខុមាលភាពបុគ្គលិកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3672.txt	ការធ្លាក់ចុះទីផ្សារការងារ និងលទ្ធភាពនៃការបន្ថយអត្រាការប្រាក់របស់ធនាគារកណ្តាលអាម៉េរិក រួមជាមួយអស្ថិរភាពនយោបាយនៃប្រទេសមួយចំនួនដែលកំពុងឡើងកម្តៅសង្គ្រាម សុទ្ធសឹងតែជាសញ្ញាបង្ហាញនូវការធ្លាក់ថ្លៃប្រាក់ដុល្លារ ជំរុញយតម្លៃមាសកើនឡើង ២០ដុល្លារនៅថ្ងៃទី៦ ខែមិថុនា។ ភាពមិនប្រាកដប្រជារបស់ពិភពលោក និងការទិញមាសរបស់ចិន អាចជាផ្នែកមួយធ្វើឱ្យតម្លៃមាសហក់ឡើង។	ក្នុងការបិទវគ្គជួញដូរនៅថ្ងៃទី៦ ខែមិថុនា តម្លៃមាសពិភពលោកបានកើន ២០ដុល្លារដល់២៣៧៦ដុល្លារក្នុងមួយអោនស៍។ ក្នុងវគ្គជួញដូរ តម្លៃនៅចំណុចមួយនោះបានកើនឡើងដល់ ២៣៧៨ដុល្លារដែលជាតម្លៃខ្ពស់បំផុតក្នុងរយៈពេល២សប្តាហ៍។ ក្នុងរយៈពេលប៉ុន្មានថ្ងៃកន្លងមកនេះ តម្លៃមាសបានប្រែប្រួលជាបន្តបន្ទាប់ក្នុងតម្លៃចន្លោះពី ២០-៣០ដុល្លារក្នុងមួយវគ្គ។ ១អោនស៍ មានចំនួនប្រមាណ ២៨,៣៤ក្រាម។ ទីផ្សារមាសបានឡើងថ្លៃ បន្ទាប់ពីការិយាល័យស្ថិតិការងារអាម៉េរិក (BLS) បានប្រកាសថា ចំនួននៃអត្រាគ្មានការងារធ្វើថ្មីកាលពីសប្តាហ៍មុនមានចំនួន ២២៩ពាន់នាក់ ដែលខ្ពស់ជាងការព្យាករកន្លងមក។ ជាមួយគ្នានេះ តម្លៃពលកម្មក្នុងមួយផលិតផល ក៏កើនឡើងតិចជាងការរំពឹងទុក ដែលបង្ហាញថាទីផ្សារការងាររបស់ប្រទេសកំពុងធ្លាក់ចុះ។ របាយការណ៍នេះ គឺបន្ថែមពីលើលទ្ធភាពដែលធនាគារកណ្តាលអាម៉េរិក (Fed) នឹងកាត់បន្ថយអត្រាការប្រាក់នៅឆ្នាំនេះ។ ការវិវឌ្ឍន៍នេះមានអត្ថប្រយោជន៍សម្រាប់តម្លៃមាស ពីព្រោះលោហៈដ៏មានតម្លៃមួយនេះ មិនបង់ការប្រាក់ថេរនោះទេ ។ នៅពេលដែលអត្រាគ្មានការងារធ្វើធ្លាក់ចុះ ធនាគារកណ្តាលនិងចាប់ផ្តើមបន្ធូរបន្ថយអត្រាការប្រាក់ ដើម្បីឲ្យក្រុមហ៊ុនខ្ចីលុយយកទៅវិនិយោគ។ ការណ៍នេះនឹងធ្វើឲ្យការចរាចរប្រាក់កាន់តែកើនឡើង ដែលអាចឲ្យប្រជាជនមានការចំណាយច្រើនកើនឡើង។ កំណើនលំហូរសាច់ប្រាក់នេះ និងធ្វើឲ្យប្រជាជនបារម្ភប្រាក់ចុះថោក ហើយចាប់ផ្តើមទៅទិញទ្រព្យដែលមានសុវត្ថិភាពដូចជាមាស ជាហេតុធ្វើឲ្យមាសឡើងថ្លៃ។ នៅថ្ងៃដដែល ធនាគារកណ្តាលអឺរ៉ុប (ECB) ក៏បានប្រកាសកាត់បន្ថយអត្រាការប្រាក់យោងមកត្រឹម ៣,៧៥ភាគរយ។ នេះជាលើកដំបូងក្នុងរយៈពេល៥ឆ្នាំ ដែលធនាគារបានបន្ធូរបន្ថយគោលនយោបាយរូបិយវត្ថុ។ បន្ទាប់ពីការចេញរបាយការណ៍របស់ BLS បច្ចុប្បន្នអ្នកវិនិយោគកំពុងរង់ចាំរបាយការណ៍ការងារប្រចាំខែឧសភា ដែលនឹងចេញផ្សាយឆាប់ៗដោយក្រសួងការងារអាម៉េរិក។ អ្នកវិភាគបានព្យាករថា សេដ្ឋកិច្ចនឹងបង្កើតការងារថ្មីចំនួន១៨៥ពាន់នាក់ គឺខ្ពស់ជាងកម្រិតនៃខែមេសា ដែលអត្រាគ្មានការងារធ្វើអាចនឹងមានដល់ទៅ ៣,៩ភាគរយ។ របាយការណ៍ការងារនេះ អាចប៉ះពាល់ដល់ការសម្រេចចិត្តលើការបន្ថយអត្រាការប្រាក់របស់ Fed ដែលជះឥទ្ធិពលដល់ទីផ្សារមាស។ លោក Jim Wyckoff អ្នកវិភាគជាន់ខ្ពស់នៅក្រុមហ៊ុន Kitco Metals បាននិយាយថា ប្រសិនបើរបាយការណ៍ការងារធ្លាក់ចុះ មាសអាចកើនឡើងក្នុងរយៈពេលខ្លី។ ផ្ទុយទៅវិញ បើអត្រាការងាររឹងមាំ អាចនឹងដាក់សម្ពាធលើលោហៈដ៏មានតម្លៃ ដោយសារ Fed នឹងមានការលំបាកជាងមុនក្នុងការកាត់បន្ថយអត្រាការប្រាក់។ បន្ថែមពីនេះ អស្ថិរភាពនយោបាយនៅប្រទេសមួយចំនួនដូចជាសង្គ្រាមរវាងអ៊ីស្រាអែល និងក្រុមហាម៉ាស់ រុស្ស៊ីជាមួយអ៊ុយក្រែន ក៏ជាហេតុធ្វើបណ្តាលការសម្រុកទិញមាសមានការកើនឡើងផងដែរ។ នៅចិនថ្មីៗនេះ ធនាគារកណ្តាល បានសម្រុកទិញមាសចាប់តាំងពីខែវិច្ឆិកា ឆ្នាំ២០២២ សម្រាប់ទុកជាទុនបម្រុងសរុបដល់ទៅ ២២៦៤តោន។ គួរបញ្ជាក់ថា នៅឆ្នាំនេះ តម្លៃមាសបានឡើងថ្លៃខ្ពស់បំផុតមិនធ្លាប់មានកាលពីថ្ងៃទី២០ ខែឧសភា ដល់កម្រិត ២៤៣៩,៩៨ ក្នុងមួយអោនស៍។ នេះបើតាមសារព័ត៌មាន CBS News៕ អត្ថបទទាក់ទង ធនាគារកណ្តាលចិនសម្រុកទិញមាសបម្រុងទុក\១៨ខែជាប់គ្នា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3673.txt	ភ្ញៀវទេសចរចិន កំពុងជ្រើសរើសគោលដៅក្នុងស្រុកដែលមានតម្លៃថោក ជំនួសឱ្យការធ្វើដំណើរទៅក្រៅប្រទេស ស្របពេលរដ្ឋាភិបាលក្នុងតំបន់ បង្កើនកិច្ចខិតខំប្រឹងប្រែងផ្សព្វផ្សាយទេសភាពរបស់ពួកគេ ដើម្បីទាក់ទាញភ្ញៀវទេសចរ។	តាមការស្ទង់មតិដែលបានចេញផ្សាយថ្មីៗ ដោយក្រុមហ៊ុនប្រឹក្សា Oliver Wyman របស់អាម៉េរិក មានតែ ១៤ភាគរយ នៃគ្រួសារមានប្រាក់ចំណូលខ្ពស់នៅចិនប៉ុណ្ណោះ ដែលបានធ្វើដំណើរទៅក្រៅប្រទេសកាលពីឆ្នាំ២០២៣ និងគ្រោងបន្តការធ្វើដំណើរនៅឆ្នាំ២០២៤។ ទាំងនេះជាបណ្តាគ្រួសាររបស់ចិនដីគោក ដែលមានប្រាក់ចំណូលយ៉ាងហោចណាស់ ៤ ១៣៥ដុល្លារ ក្នុងមួយខែ។ មូលហេតុចម្បងដែលភ្ញៀវទេសចរចិន ចូលចិត្តគោលដៅក្នុងស្រុកជាង ដោយសារតែមានជម្រើសច្រើនជាងមុន ខណៈទៅក្រៅប្រទេសត្រូវចំណាយថ្លៃពេក។ នេះបើតាមសារព័ត៌មាន CNBC។ ការចំណាយជាមធ្យមសម្រាប់មនុស្សម្នាក់ នៃការធ្វើដំណើរមួយលើកនៅចិនដីគោក គឺតិចជាង ១៤០ដុល្លារ ខណៈការធ្វើដំណើរទៅកាន់ទីក្រុងហុងកុង ឬជប៉ុនមានតម្លៃរាប់រយដុល្លារ។ នេះបើយោងតាមក្រុមហ៊ុនប្រឹក្សា Oliver Wyman ។ អ្នកទេសចរទៅទស្សនាឧទ្យានមួយកន្លែងក្នុងក្រុង Xinghua ខេត្ត Jiangsu ភាគខាងកើតប្រទេសចិន កាលពីថ្ងៃទី១ ខែឧសភា ឆ្នាំ២០២៤។ រូបភាព ៖ Xinhua វិស័យទេសចរណ៍ក្នុងស្រុក បានក្លាយជាគោលដៅនៃការងើបឡើងវិញរបស់សេដ្ឋកិច្ចចិន បន្ទាប់ពីជំងឺរាលដាលកូវីដ-១៩។ បើតាមវេបសាយកក់សំបុត្រ Trip.com នៅឆ្នាំ២០២៣ ចំនួននៃការកក់សំបុត្រ ទៅកាន់គោលដៅជនបទនៅចិន បានកើនឡើង ២,៦ដង បើប្រៀបធៀបទៅនឹងមុនពេលមានជំងឺកូវីដ-១៩។ ការធ្វើដំណើរអន្តរជាតិ បានថយចុះបន្តិចបើធៀបនឹងកម្រិតឆ្នាំ២០១៩។ អំឡុងពេលឈប់សម្រាករយៈពេល ៥ថ្ងៃ ដើមខែឧសភា ចំនួននៃការធ្វើដំណើរក្នុងស្រុក និងប្រាក់ចំណូលបានកើនឡើង បើធៀបទៅនឹងមុនការរីករាលដាលនៃជំងឺកូវីដ-១៩។ សារព័ត៌មាន Bloomberg នៅថ្ងៃទី៣ ខែមិថុនា បានដកស្រង់របាយការណ៍របស់ក្រុមប្រឹក្សាទេសចរណ៍ និងទេសចរណ៍ពិភពលោក (WTTC) និងក្រុមហ៊ុនវិភាគ Oxford Economics ដែលព្យាករណ៍ថា ប្រាក់ចំណូលពីភ្ញៀវទេសចរក្នុងស្រុកនៅចិន រំពឹងថានឹងកើនឡើងដល់កម្រិតដល់ ៩៣៨ពាន់លានដុល្លារ នៅឆ្នាំ២០២៤ ដែលកើន ១១ភាគរយ ដែលខ្ពស់ជាងឆ្នាំ២០១៩។ ភ្ញៀវទេសចរចិន ជាប្រភពបង្កើតចំណូលដ៏ធំមួយ សម្រាប់វិស័យទេសចរណ៍ពិភពលោក។ យោងតាម WTTC ក្នុងឆ្នាំ ២០១៩ ភ្ញៀវទេសចរចិន បានធ្វើដំណើរទៅក្រៅប្រទេសចំនួន ១៧០លាននាក់ និងបានចំណាយប្រាក់ជិត ២៤៨ពាន់លានដុល្លារដែលស្មើនឹង ១៤ភាគរយ នៃការចំណាយធ្វើដំណើរសរុបទូទាំងពិភពលោក។ យ៉ាងណាមិញ រយៈពេលនៃការដាក់ពាក្យសុំទិដ្ឋាការដ៏យូរ និងការហោះហើរអន្តរជាតិដែលមានតម្លៃកាន់តែថ្លៃ បានបង្ខំឱ្យអ្នកទេសចរចិន ធ្វើដំណើរក្នុងស្រុកទៅកាន់ទីក្រុងល្បីៗ ដើម្បីញ៉ាំអាហារតាមដងផ្លូវ ឬទៅតាមទីក្រុងតូចៗ។ នៅចិនដីគោក ទីក្រុងធំៗមួយចំនួន ដូចជា Yangzhou, Luoyang, Qinhuangdao, Guilin ឬ Zibo ជាកន្លែងដែលមានកំណើនលឿនបំផុត ក្នុងការកក់ដំណើរទេសចរណ៍អំឡុងថ្ងៃឈប់សម្រាក នាដើមខែឧសភា។ ទិដ្ឋភាពនៃការតាំងពិព័រណ៍បុណ្យនិទាឃរដូវ នៅមាត់ទន្លេលឿងក្នុងក្រុង Lanzhou រាជធានីនៃខេត្ត Gansu ភាគពាយ័ព្យប្រទេសចិន។ រូបភាព ៖ Xinhua យោងតាមសារព័ត៌មាន CNBC រដ្ឋាភិបាលក្នុងតំបន់នៅខាងក្រៅទីក្រុងសំខាន់ៗរបស់ចិន កំពុងបង្កើនកិច្ចខិតខំប្រឹងប្រែងដើម្បីទាក់ទាញភ្ញៀវទេសចរជាចម្បង តាមរយៈបណ្តាញសង្គម។ មន្ត្រីខេត្តក្វាងស៊ី កាលពីខែឧសភាបាននិយាយថា វីដេអូផ្សព្វផ្សាយទេសចរណ៍ នៅលើកម្មវិធីបណ្តាញសង្គមដូចជា Douyin និង Xiaohongshu មានការចូលមើលរាប់លានដង។ ទន្ទឹមនេះ ភ្ញៀវទេសចរចិនជាច្រើន បានសម្រុកទៅកាន់ទីប្រជុំជន Zibo ក្នុងខេត្ត Shandong បន្ទាប់ពីមានការចែករំលែកលើបណ្តាញសង្គម អំពីសាច់អាំងក្នុងស្រុកដ៏ឆ្ងាញ់ល្បីល្បាញកាលពីឆ្នាំមុន។ លើសពីនេះ ភ្ញៀវទេសចរ ៣លាននាក់ បានទៅទីក្រុង Harbin ក្នុងឱកាសបុណ្យចូលឆ្នាំចិន ដើម្បីអបអរពិធីបុណ្យបង្ហោះគោម និងទំនៀមទម្លាប់ភាគខាងជើងតែមួយគត់ ដែលល្បីល្បាញនៅលើបណ្តាញសង្គមពីមុន។ ក្រៅពីនេះ ក៏មានកម្មវិធីទូរទស្សន៍ ដែលចាក់បញ្ចាំងជាហូរហែ ដើម្បីជួយផ្សព្វផ្សាយតំបន់ទេសចរណ៍។ យោងតាមទិន្នន័យពី Trip.com នៅក្នុងត្រីមាសទី១ ការកក់ជើងហោះហើរក្នុងស្រុកបានកើនឡើង ៣០ភាគរយ ធៀបនឹងគ្រាដូចគ្នាកាលពីឆ្នាំមុន។ Trip.com បានឲ្យដឹងថា ការបង្កើនកិច្ចខិតខំប្រឹងប្រែងផ្សព្វផ្សាយនៅក្នុងខេត្តជាច្រើន មានប្រសិទ្ធភាពក្នុងការលើកទឹកចិត្តភ្ញៀវទេសចរ ឱ្យស្វែងរកគោលដៅចម្រុះដែលពួកគេចង់ទៅកម្សាន្ត៕ អ្នកទេសចរទៅទស្សនាឧទ្យានមួយកន្លែងក្នុងក្រុង Xinghua ខេត្ត Jiangsu ភាគខាងកើតប្រទេសចិន កាលពីថ្ងៃទី១ ខែឧសភា ឆ្នាំ២០២៤។ រូបភាព ៖ Xinhua ទិដ្ឋភាពនៃការតាំងពិព័រណ៍បុណ្យនិទាឃរដូវ នៅមាត់ទន្លេលឿងក្នុងក្រុង Lanzhou រាជធានីនៃខេត្ត Gansu ភាគពាយ័ព្យប្រទេសចិន។ រូបភាព ៖ Xinhua អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3674.txt	ទោះបីជាមានភ្ញៀវទេសចរអន្តរជាតិទៅកម្សាន្តនៅជប៉ុនមានចំនួនច្រើន ទីភ្នាក់ងារទេសចរណ៍ជប៉ុននៅតែចង់បានភ្ញៀវរហូតដល់ ៦០លាននាក់នៅឆ្នាំ២០២៤ ដោយផ្តោតលើអតិថិជនមានការចំណាយខ្ពស់។	ប្រធានទីភ្នាក់ងារទេសចរណ៍ជប៉ុន (JTA) លោក Ichiro Takahashi បានបញ្ជាក់ថា ជប៉ុននៅតែមានកន្លែងជាច្រើនដែលភ្ញៀវអន្តរជាតិមិនទាន់ស្គាល់ ឬមិនធ្លាប់បានទៅទស្សនា។ បើតាមលោក Takahashi ជប៉ុននឹងស្វាគមន៍ភ្ញៀវទេសចរចំនួន ៦០លាននាក់នៅឆ្នាំនេះ ពោលគឺច្រើនជាងពីរដងកាលពីឆ្នាំមុនចំនួន ២៥លាននាក់។ « គោលដៅនៃការមកទស្សនាចំនួន ៦០លាននាក់អាចសម្រេចបាននៅឆ្នាំនេះ ប្រសិនបើជប៉ុនមានយុទ្ធសាស្រ្តត្រឹមត្រូវក្នុងការទាក់ទាញភ្ញៀវទេសចរ»។ លោក Takahashi បានសង្កត់ធ្ងន់បែបនេះ។ នៅក្នុងខែឧសភា ជប៉ុនបានស្វាគមន៍ភ្ញៀវទេសចរអន្តរជាតិជាង ៣លាននាក់ កើនឡើង ៦០ភាគរយធៀបនឹងគ្រាដូចគ្នាកាលពីឆ្នាំមុន ដែលមានរយៈពេល ៣ខែជាប់គ្នាសម្រាប់វិស័យទេសចរណ៍ប្រទេសនេះ បានស្វាគមន៍ចំនួនភ្ញៀវទេសចរដ៏ច្រើន។ នេះបើយោងតាមទិន្នន័យពីទីភ្នាក់ងារផ្សព្វផ្សាយទេសចរណ៍ (JNTO) នៅថ្ងៃទី២០ ខែមិថុនា។ ប្រាក់យ៉េនចុះខ្សោយ ជាមូលហេតុមួយដែលធ្វើឱ្យវិស័យទេសចរណ៍រីកចម្រើន។ អ្នកទេសចរបានសម្រុកទៅកាន់ជប៉ុន ដើម្បីរីករាយជាមួយសេវាកម្មលំដាប់ខ្ពស់ និងទិញទំនិញដែលមានគុណភាព។ ប៉ុន្តែទំហំសេដ្ឋកិច្ចជប៉ុនមានត្រឹម១១,១ពាន់លានដុល្លារ នៅត្រីមាសទី១នេះ។ នេះបើតាមការចុះផ្សាយរបស់សារព័ត៌មាន SCMP។ ភ្ញៀវទេសចរដែលទៅជប៉ុនច្រើនជាងគេមាន ចិន ឥណ្ឌា អេមីរ៉ាតអារ៉ាប់រួម អាម៉េរិក សិង្ហបុរី និងវៀតណាម។ ម្ហូបអាហារ និងទេសភាពធម្មជាតិជាកន្លែងទាក់ទាញសម្រាប់ភ្ញៀវទេសចរអន្តរជាតិនៅជប៉ុន។ នេះបើតាមលោក Dalia Feldman នាយកប្រតិបត្តិក្រុមហ៊ុនទេសចរណ៍ Tourist Japan។ ដើម្បីទាញយកអត្ថប្រយោជន៍ពីប្រាក់យ៉េនទន់ខ្សោយ និងចំនួនភ្ញៀវទេសចរដ៏ច្រើន ភោជនីយដ្ឋាននៅជប៉ុនបានចាត់ថ្នាក់ភ្ញៀវទេសចរ និងអ្នកស្រុកដើម្បីទូទាត់តម្លៃធ្វើឱ្យមានតុល្យភាពផលប្រយោជន៍រវាងក្រុមទាំងពីរ។ អភិបាលក្រុង Hokkaido លោក Hajime Fujikura កាលពីថ្ងៃទី១៧ ខែមិថុនា បានស្នើរឲ្យគិតថ្លៃភ្ញៀវអន្តរជាតិ ៣ដងនៃថ្លៃចូលទស្សនាប្រាសាទ Himeji ជាងភ្ញៀវក្នុងស្រុក ដោយបង្កើនតម្លៃពី ៦,៣ដុល្លារ ដល់១៩ដុល្លារ។ ទន្ទឹមនេះ អភិបាលខេត្ត Nagasaki លោក Yamanashi Kotaro បាននិយាយថា វិស័យទេសចរណ៍គួរតែផ្តោតលើការទាក់ទាញ ជាពិសេសអ្នកទេសចរដែលចំណាយខ្ពស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3675.txt	ថៃលើកលែងទិដ្ឋាការដល់ ៣៦ប្រទេសបន្ថែមទៀតក្នុងនោះមានកម្ពុជាផង ដោយបង្កើនចំនួនប្រទេស និងដែនដីដែលគ្មានទិដ្ឋាការពី ៥៧ រហូតដល់៩៣ប្រទេស ដែលអនុវត្តបានចាប់ពីថ្ងៃទី១ ខែមិថុនា តទៅ។ សម្រាប់ទិដ្ឋាការថ្មីនេះ ភ្ញៀវទេសចរអាចស្នាក់នៅថៃរហូតដល់ ៦០ថ្ងៃ។ នេះបើតាមចុះផ្សាយរបស់កាសែត Bangkok Post។	គណៈរដ្ឋមន្ត្រីថៃបានអនុម័តកម្មវិធីបន្ធូរបន្ថយទិដ្ឋាការថ្មី ដើម្បីទាក់ទាញភ្ញៀវទេសចរឱ្យបានច្រើនតាមដែលអាចធ្វើទៅបាន ដោយសារសេដ្ឋកិច្ចថៃពឹងផ្អែកខ្លាំងលើវិស័យទេសចរណ៍។ នេះបើតាមអ្នកនាំពាក្យរដ្ឋាភិបាលថៃលោក Chai Wacharonke នៅថ្ងៃទី២៨ ខែឧសភា ។ ចំនួនប្រទេសដែលមានសិទ្ធិទទួលបានការលើកលែងទិដ្ឋាការនឹងកើនឡើងពី៥៧ ទៅ៩៣ប្រទេស។ គោលដៅថ្មីចំនួន ៣៦ប្រទេសរួមមាន អាល់បានី កម្ពុជា ឥណ្ឌា ហ្សាម៉ាអ៊ីក កាហ្សាក់ស្ថាន ឡាវ ម៉ិកស៊ិក ប៉ាណាម៉ា រូម៉ានី ស្រីលង្កា…។ ជាមួយទិដ្ឋាការថ្មីនេះ ភ្ញៀវទេសចរអាចស្នាក់នៅថៃរហូតដល់ ៦០ថ្ងៃ។ គោលនយោបាយនេះត្រូវបានរំពឹងថានឹងចូលជាធរមានចាប់ពីថ្ងៃទី១ខែមិថុនា។ លើសពីនេះ គណៈរដ្ឋមន្ត្រីក៏បានអនុម័តទិដ្ឋាការពេលមកដល់ (visa on arrival) ដល់ប្រទេសចំនួន ៣១ ដែលកើនឡើងជិតទ្វេដងធៀបពីមុនមានត្រឹមតែចំនួន ១៩ប្រទេស។ សម្រាប់ភ្ញៀវទេសចរដែលចង់ទាំងធ្វើការ និងកម្សាន្តនៅថៃ អាចត្រូវបានផ្តល់ទិដ្ឋាការមានរយៈពេល ៥ឆ្នាំជាមួយនឹងការស្នាក់នៅរហូតដល់ ១៨០ថ្ងៃ និងអាចបន្តបាន ១៨០ថ្ងៃបន្ថែមទៀត។ កាលពីមុន ថៃបានកំណត់កម្មវិធីទិដ្ឋាការប្រចាំថ្ងៃដែលភ្ញៀវអាចចេញចូលតែ២ដងប៉ុណ្ណោះ ក្នុងរយៈពេល៣០ថ្ងៃ។ ជម្រើសថ្មីនេះ មានគោលបំណងសម្រាប់អ្នកចង់មានសេរីភាព និងអាចធ្វើការពីចម្ងាយ ហើយក៏អនុវត្តចំពោះទិដ្ឋាការរយៈពេល៥ឆ្នាំសម្រាប់អ្នកដែលចង់ហាត់គុន Muay Thai និងម្ហូបថៃផងដែរ។ សម្រាប់និស្សិតអន្តរជាតិ បន្ទាប់ពីបញ្ចប់ការសិក្សា ពួកគេមិនចាំបាច់ត្រឡប់មកផ្ទះវិញភ្លាមៗនោះទេ ប៉ុន្តែអាចស្នាក់នៅថៃរយៈពេល១ឆ្នាំទៀតដើម្បីធ្វើដំណើរកម្សាន្តក្នុងប្រទេសនេះ។ អ្នកទាំងនេះអាចស្វែងរកការងារធ្វើនៅថៃបាន ដោយសារគោលនយោបាយថ្មីនេះ។ រដ្ឋាភិបាលរំពឹងថា គោលនយោបាយនេះនឹងក្លាយជាប្រភពទាក់ទាញកម្លាំងពលកម្មដែលមានសមត្ថភាពខ្ពស់ ជាពិសេសក្នុងវិស័យដែលថៃមានតម្រូវការ។ បច្ចុប្បន្នមាននិស្សិតអន្តរជាតិប្រហែល ៤០០០០នាក់ដែលគ្រប់លក្ខខណ្ឌអាចមានសិទ្ធទទួលការស្នើសុំទិដ្ឋាការប្រភេទនេះ។ ពីមុន ភ្ញៀវទេសចរដែលមានអាយុចាប់ពី ៥០ឆ្នាំឡើងដែលចង់បានទិដ្ឋាការស្នាក់នៅរយៈពេលវែងត្រូវទិញធានារ៉ាប់រងសុខភាពដែលមានតម្លៃ ៣០លានបាត (ជាង៨០ម៉ឺនដុល្លារ)។ គោលនយោបាយថ្មីនេះ ភ្ញៀវទេសចរគ្រាន់តែទិញធានារ៉ាប់រងតម្លៃចន្លោះពី ១ម៉ឺនដុល្លារទី១,២ម៉ឺនដុល្លារសម្រាប់ការព្យាបាលផ្នែកខាងក្នុងរាងកាយ និង ១ពាន់ដុល្លារសម្រាប់ការព្យាបាលអ្នកផ្នែកខាងក្រៅរាងកាយ។ គោលការណ៍នេះអនុវត្តចាប់ពីខែកញ្ញាដល់ខែធ្នូឆ្នាំនេះ។ អ្នកនាំពាក្យរដ្ឋាភិបាលថៃបន្តថា គណៈរដ្ឋមន្ត្រីថៃក៏បានអនុម័តលើការពង្រីកសេវាទិដ្ឋាការអេឡិចត្រូនិក e-visa នៅតាមស្ថានកុងស៊ុល និងស្ថានទូតថៃពី ៤៧ ដល់ ៩៤ ទីតាំង ដែលចាប់ផ្តើមពីខែកញ្ញា។ គិតត្រឹមដំណាច់ថ្ងៃទី២៦ ខែឧសភា ចំនួនភ្ញៀវអន្តរជាតិមកកម្សាន្តថៃបានកើនឡើងដល់ជាង១៤ លាននាក់ កើនឡើងជិត ៤០ភាគរយបើធៀបនឹងគ្រាដូចគ្នាកាលពីឆ្នាំមុន។ ថៃរំពឹងថានឹងទទួលភ្ញៀវពី ២៨ ទៅ ៣០លាននាក់នៅឆ្នាំ ២០២៤៕ អត្ថបទទាក់ទង ថៃអនុម័តទិដ្ឋាការ១០ឆ្នាំ ដើម្បីទាក់ទាញវិនិយោគ និងអ្នកមានទេព្យកោសល្យ ថៃ ជំរុញការប្រើប្រាស់ទិដ្ឋាការរួមជាមួយកម្ពុជា និងប្រទេស៤ទៀត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3676.txt	ទ្រព្យសម្បត្តិសុទ្ធខាងក្រៅប្រទេសរបស់ជប៉ុនបានកើនដល់ ៣ទ្រីលានដុល្លារ ធ្វើឲ្យប្រទេសនេះនាំមុខគេក្នុងបញ្ជីម្ចាស់បំណុលធំជាងគេរបស់ពិភពលោក។ ចំណែកអាល្លឺម៉ង់ និងចិន តាមពីក្រោយ ដោយមានតម្លៃ ២,៨៩ទ្រីលានដុល្លារ និង ២,៦២ទ្រីលានដុល្លាររៀងគ្នា។	ក្រសួងហិរញ្ញវត្ថុជប៉ុន បានប្រកាសនៅថ្ងៃទី២៨ ឧសភាថា ទ្រព្យសម្បត្តិសុទ្ធនៅខាងក្រៅប្រទេសជប៉ុន បានកើនឡើងដល់កំណត់ត្រា ៤៧១,៣ទ្រីលានយ៉េន (ប្រហែល ៣ទ្រីលានដុល្លារ) ក្នុងឆ្នាំ២០២៣ ដែលជាការកើនឡើងចំនួន៦ឆ្នាំជាប់ៗគ្នា។ បើតាមក្រសួងហិរញ្ញវត្ថុជប៉ុន ការធ្លាក់ថ្លៃនៃប្រាក់យ៉េន និងការទិញយកក្រុមហ៊ុននៅបរទេសបានបង្កើនតម្លៃនៃទ្រព្យសកម្មបរទេស។ ជារៀងរាល់ឆ្នាំ ការកើនឡើងនៃតម្លៃទ្រព្យសកម្មខាងក្រៅដែលកាន់កាប់ដោយរដ្ឋាភិបាលជប៉ុន អាជីវកម្ម និងបុគ្គលមានចំនួនប្រហែល ៣២៥ពាន់លានដុល្លារ។ កំណើននេះ បានធ្វើឲ្យជប៉ុននៅតែបន្តកាន់តំណែងជាម្ចាស់បំណុលនាំមុខគេរបស់ពិភពលោក។ ក្រសួងហិរញ្ញវត្ថុជប៉ុនបានឲ្យដឹងដែរថា អាល្លឺម៉ង់ជាម្ចាស់បំណុលធំទីពីររបស់ពិភពលោកជាមួយនឹងទឹកប្រាក់ ២,៨៩ទ្រីលានដុល្លារ ខណៈចិនជាប់ចំណាត់ថ្នាក់ទីបីជាមួយនឹងទ្រព្យសម្បត្តិខាងក្រៅសុទ្ធចំនួន ២,៦២ទ្រីលានដុល្លារ គិតត្រឹមដំណាច់ឆ្នាំ២០២៣។ លើសពីនេះ ក្រសួងហិរញ្ញវត្ថុជប៉ុនបានប្រកាសថា ទ្រព្យសកម្មខាងក្រៅសរុបរបស់ជប៉ុនឈានដល់ ៩,៤៦ទ្រីលានដុល្លារ ខណៈបំណុលបរទេសមានចំនួន ៦,៤៦ទ្រីលានដុល្លារ ។ នេះបើតាមការចុះផ្សាយរបស់ទីភ្នាក់ព័ត៌មាន Reuters។ គួរបញ្ជាក់ថា ថ្មីៗនេះធនាគារកណ្តាលជប៉ុនកំពុងបង្ហាញសញ្ញាគ្រោងដំឡើងអត្រាការប្រាក់ ដោយសារតែការធ្លាក់ចុះនៃតម្លៃប្រាក់យ៉េនខ្លាំង និងលក្ខខណ្ឌសេដ្ឋកិច្ចមិនឋិតឋេរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3677.txt	កម្ពុជា ជាប្រទេសទទួលជំនួយពីសហគមន៍អន្តរជាតិធំទី៥ ប្រចាំតំបន់អាស៊ីអាគ្នេយ៍ទំហំ ១៧,៧ពាន់លានដុល្លារ ស្របពេលឥណ្ឌូណេស៊ីឈរនៅលំដាប់កំពូលមានជំនួយសរុប ៨៧,៣ពាន់លានដុល្លារ។ នេះជាលទ្ធផលនៃការស្រាវជ្រាវដោយវិទ្យាស្ថាន Lowy ចាប់ពីឆ្នាំ២០១៥-២០២២។	អាស៊ីអាគ្នេយ៍ ជាតំបន់ដែលមានសក្តានុពលច្រើន ប៉ុន្តែក៏កំពុងប្រឈមបញ្ហាជាច្រើន។ ដើម្បីជួយជំនះឧបសគ្គ និងលើកកំពស់ភាពខ្លាំងរបស់ខ្លួន សហគមន៍អន្តរជាតិកំពុងផ្តល់ជំនួយជាច្រើនដល់តំបន់នេះ។ យោងតាមលទ្ធផលស្រាវជ្រាវរបស់វិទ្យាស្ថាន Lowy ដែលមានមូលដ្ឋាននៅអូស្ត្រាលី លើជំនួយសហគមន៍អន្តរជាតិផ្តល់ដល់តំបន់អាស៊ីអាគ្នេយ៍ ក្នុងរយៈពេលពីឆ្នាំ២០១៥ ដល់ឆ្នាំ ២០២២ តំបន់នេះបានទទួលប្រាក់ជំនួយសរុបរហូតដល់ ៣៨០ពាន់លានដុល្លារ ក្នុងនោះ ២៥៥ពាន់លានដុល្លារត្រូវបានបញ្ចេញ។ ឥណ្ឌូណេស៊ី ជាប្រទេសដែលទទួលបានជំនួយច្រើនជាងគេក្នុងទំហំទឹកប្រាក់រហូតដល់ទៅ ៨៧,៣ ពាន់លានដុល្លារ ស្មើនឹង ៣៤ភាគរយនៃជំនួយសរុបក្នុងតំបន់។ បន្ទាប់គឺ វៀតណាមដែលទទួលបានទឹកប្រាក់សរុបចំនួន ៤៤,៨ ពាន់លានដុល្លារ ស្មើនឹង ១៨ភាគរយ។ ជំនួយពីសហគមន៍អន្តរជាតិសម្រាប់អាស៊ីអាគ្នេយ៍អំឡុងឆ្នាំ ២០១៥-២០២២។ ប្រភព ៖ Lowy Institute ទន្ទឹមនេះ កម្ពុជាឈរនៅលំដាប់ទី៥ ប្រចាំតំបន់អាស៊ីអាគ្នេយ៍ ក្នុងនោះ ចិន(៦,២ពាន់លានដុល្លារ) ជប៉ុន (២,២ពាន់លានដុល្លារ) ធនាគារអភិវឌ្ឍន៍អាស៊ី (១,៨ពាន់លានដុល្លារ) អាម៉េរិក (១,១ពាន់លានដុល្លារ) និងបារាំង (១,១ពាន់លានដុល្លារ)ជាម្ចាស់ជំនួយធំរបស់ប្រទេស។ ក្រៅពីនេះ មានហ្វីលីពីនទទួលជំនួយពីសហគមន៍អន្តរជាតិពីឆ្នាំ២០១៥-២០២២ ប្រមាណ ៤០,២ពាន់លានដុល្លារ , មីយ៉ាន់ម៉ា (២០,៣ពាន់លានដុល្លារ), កម្ពុជា (១៧,៧ពាន់លានដុល្លារ), ឡាវ ( ១៤,៩ពាន់លានដុល្លារ), ថៃ (១១,១ពាន់លានដុល្លារ), ម៉ាឡេស៊ី (៩,៤ពាន់លានដុល្លារ), ទីម័រខាងកើត (២,៣ពាន់លានដុល្លារ), ព្រុយណេ (៩៤៤លានដុល្លារ) និងសិង្ហបុរី (៧,១លានដុល្លារ)។ គួរកត់សម្គាល់ថា នៅពេលដែលជំងឺរាលដាលកូវីដ-១៩ លេចឡើង បរិមាណជំនួយដល់តំបន់ក្នុងឆ្នាំ២០២០ បានកើនឡើងយ៉ាងខ្លាំងដល់ជាង ៣៩,៤ពាន់លានដុល្លារ ហើយហ្វីលីពីនបានក្លាយជាអ្នកទទួលជំនួយធំជាងគេទី២ ជាមួយនឹងកម្រិតខ្ពស់បំផុតនៃជំនួយដែលបានកើនឡើងពី ៣,៩ពាន់លានដុល្លារ ក្នុងឆ្នាំ២០១៩ ដល់ ១០,៣ពាន់លានដុល្លារក្នុងឆ្នាំ២០២០។ នេះបង្ហាញថា ហ្វីលីពីនកំពុងក្លាយជាកន្លែងទាក់ទាញចំណាប់អារម្មណ៍របស់សហគមន៍អន្តរជាតិ។ យោងតាមវិទ្យាស្ថាន Lowy អាស៊ីអាគ្នេយ៍ជាតំបន់ដែលមានភាពរីកចម្រើន និងលូតលាស់លឿនបំផុតក្នុងពិភពលោកទាំងផ្នែកសេដ្ឋកិច្ច និងចំនួនប្រជាជន។ ទោះបីជាយ៉ាងណាក៏ដោយ តំបន់នេះប្រឈមមុខនឹងបញ្ហាប្រឈមជាច្រើនក្នុងដំណើរការអភិវឌ្ឍ ដូចជាភាពក្រីក្រ វិសមភាព ការទទួលបានការថែទាំសុខភាព និងការអប់រំមិនគ្រប់គ្រាន់ អស្ថិរភាពនយោបាយ ឬការខូចខាតធ្ងន់ធ្ងរពីគ្រោះធម្មជាតិ ជាពិសេសបន្ទាប់ពីការលេចចេញនូវជំងឺរាលដាលជំងឺកូវីដ-១៩។ នៅក្នុងបរិបទនេះ ការស្រាវជ្រាវរបស់វិទ្យាស្ថាន Lowy ដែលផ្តល់នូវទិដ្ឋភាពទូទៅនៃជំនួយអភិវឌ្ឍន៍ទៅកាន់តំបន់ ជាមួយនឹងព័ត៌មានលម្អិតអំពីប្រទេសនីមួយៗ និងដៃគូផ្តល់ជំនួយ ដើម្បីធ្វើឱ្យព័ត៌មានមានតម្លាភាព និងជួយភាគីពាក់ព័ន្ធក្នុងការសម្របសម្រួលជំនួយឱ្យកាន់តែប្រសើរឡើង ដើម្បីផ្តល់ការគាំទ្រសមស្រប និងមានប្រសិទ្ធភាពបំផុតដល់តំបន់៕ អត្ថបទទាក់ទង កម្ពុជាឈរលំដាប់ទី៨ ខណៈសិង្ហបុរីជាប្រជាជាតិមានបំផុតនៅអាស៊ីអាគ្នេយ៍ ជំនួយពីសហគមន៍អន្តរជាតិសម្រាប់អាស៊ីអាគ្នេយ៍អំឡុងឆ្នាំ ២០១៥-២០២២។ ប្រភព ៖ Lowy Institute អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3678.txt	ជំនួសឱ្យការអង្គុយនៅមុខកញ្ចក់ទូរទស្សន៍ ឬបណ្តាញសង្គម បច្ចុប្បន្នភ្ញៀវទេសចរអាស៊ីកាន់តែច្រើនបានទៅកាន់កីឡដ្ឋានអាល្លឹម៉ង់ផ្ទាល់តែម្តង ដើម្បីលើកទឹកចិត្តក្រុមដែលពួកគេពេញចិត្ត។ នេះបើតាមការចុះផ្សាយរបស់សារព័ត៌មាន Skift នៅថ្ងៃទី១៨ ខែមិថុនា។	ទិន្នន័យពី Trip.com ដែលជាក្រុមហ៊ុនសេវាទេសចរណ៍ដ៏ធំបំផុតរបស់ចិន បានបង្ហាញថា ព្រឹត្តិការណ៍កីឡាបាល់ទាល់ Euro 2024 នៅអាល្លឺម៉ង់ បានជំរុញវិស័យទេសចរណ៍កីឡាកាន់តែខ្លាំងជាមួយភ្ញៀវមកពីតំបន់អាស៊ី។ ការកក់បន្ទប់នៅអាល្លឺម៉ង់ពីតំបន់អាស៊ី បានកើនឡើង ១២៥ភាគរយបើធៀបនឹងរដូវកាលមុន។ ទីក្រុងហ្វ្រែងហ្វើត (Frankfurt) ជាគោលដៅនាំមុខគេទាក់ទងនឹងការកក់បន្ទប់ពីភ្ញៀវទេសចរអាស៊ី។ ចិនមានអត្រាកក់បន្ទប់ខ្ពស់បំផុត គឺកើនឡើង ១៣២ភាគរយ ហើយអត្រានៃការកក់ជើងហោះហើរទៅកាន់អាល្លឺម៉ង់កើនឡើង ៩០ភាគរយបើធៀបឆ្នាំ ២០២៣។ ការតភ្ជាប់ជើងហោះហើររវាងអាល្លឺម៉ង់ និងចិនបានជួយសម្រួលដល់កំណើននៃចំនួនភ្ញៀវទេសចរនេះ។ លោក Andy Washington អ្នកគ្រប់គ្រងទូទៅប្រចាំអឺរ៉ុបរបស់ Trip.com បាននិយាយថា ចំនួនជើងហោះហើរត្រង់ពីចិនទៅកាន់អាល្លឺម៉ង់បានកើនឡើង ៧០ភាគរយបើធៀបនឹងឆ្នាំមុន។ ដោយមើលឃើញសន្ទុះនៃភ្ញៀវទេសចរអាស៊ីទៅកាន់អាល្លឺម៉ង់ មើលព្រឹត្តិការណ៍កីឡាបាល់ទាត់ Euro លោក Washington បានពន្យល់ថា មនុស្សវណ្ណៈកណ្តាលនៅតំបន់នេះកំពុងកើនឡើងជាពិសេសប្រាក់ចំណូលសមរម្យ ជួយឱ្យការចំណាយដោយសេរីលើសកម្មភាពកម្សាន្ត និងការធ្វើដំណើរអន្តរជាតិ។ មិនត្រឹមតែការទៅទស្សនាច្រើនកុះករនោះទេ អំណាចទិញរបស់ភ្ញៀវអាស៊ីត្រូវបានវាយតម្លៃខ្ពស់ចំពោះព្រឹត្តិការណ៍ Euro ក្នុងឆ្នាំនេះ ដោយចំណាយជិត ៣៤០ភាគរយច្រើនជាងភ្ញៀវអង់គ្លេស។ ចំណែកអត្រាជនជាតិអាស៊ីដែលកក់សណ្ឋាគារលំដាប់ផ្កាយ៤ ផ្កាយ៥ ក៏ខ្ពស់ជាងផងដែរ។ លោក Danny Chung អ្នកគ្រប់គ្រងទូទៅទទួលបន្ទុកនៅអឺរ៉ុបសម្រាប់ទូទាត់តាមអ៊ីនធឺណិត Alipay+ បាននិយាយថា ទ្វីបនេះជាទិសដៅដ៏ពេញនិយមសម្រាប់ភ្ញៀវទេសចរទូទាំងពិភពលោក។ លោក Chung ព្យាករថា រដូវក្តៅនេះនឹងមានភាពមមាញឹកបំផុត និងមានមនុស្សច្រើនកុះករ ខណៈអ្នកគាំទ្រកីឡាជុំវិញពិភពលោកសម្រុកទៅអាល្លឺម៉ង់ ដើម្បីទស្សនាការប្រកួត Euro និងបារាំងដើម្បីចូលរួមក្នុងព្រឹត្តិការណ៍អូឡាំពិក Pairs ។ ការដាក់ពាក្យសុំទិដ្ឋាការ Schengen បច្ចុប្បន្នមិនមែនជាបញ្ហាដែលធ្វើឱ្យអ្នកទេសចរអាស៊ីស្ទាក់ស្ទើរនោះទេ។ លោក Washington បាននិយាយថា ទោះបីជាមានការព្រួយបារម្ភអំពីការពន្យាពេលដំណើរការទិដ្ឋាការក៏ដោយ ក៏អ្នកធ្វើដំណើរអាស៊ីនៅតែគ្រោងទុកជាមុនសម្រាប់ការធ្វើដំណើរទៅកាន់អឺរ៉ុប។ ទិន្នន័យពី Trip.com បង្ហាញថាចំនួននៃការស្នើសុំទិដ្ឋាការសម្រាប់រដូវក្តៅនេះទូទាំងពិភពលោកបានកើនឡើង ១,៥ដងបើធៀបនឹងគ្រាដូចគ្នាកាលពីឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3679.txt	គណៈកម្មការអឺរ៉ុប ត្រូវបានរំពឹងថានឹងប្រកាសពន្ធថ្មីលើរថយន្តអគ្គិសនីដែលនាំចូលពីចិនក្នុងសប្តាហ៍នេះ ដោយព្យាករថានឹងកើនឡើងដល់ ២៥ភាគរយ។	មិនដល់មួយខែ បន្ទាប់ពីក្រុងវ៉ាស៊ីនតោនបានដំឡើងពន្ធ ៤ដងលើរថយន្តអគ្គិសនីរបស់ចិនលើសពី១០០ភាគរយ សហភាពអឺរ៉ុបអាចនឹងអនុវត្តតាម ប៉ុន្តែអត្រាពន្ធដែលដាក់ការនាំចូលរថយន្តអគ្គិសនីរបស់ចិនអាចទាបជាងច្រើនបើធៀបអាម៉េរិក។ សហភាពអឺរ៉ុបកំពុងអនុវត្តអត្រាពន្ធ ១០ភាគរយលើការនាំចូលរថយន្តអគ្គិសនីដែលផលិតនៅចិន។ អ្នកវិភាគព្យាករថា អត្រាពន្ធថ្មីនឹងមានចន្លោះពី ១០-២៥ភាគរយ។ ផ្អែកលើទិន្នន័យពាណិជ្ជកម្មឆ្នាំ២០២៣ សម្រាប់ការដាក់អត្រាពន្ធបន្ថែម ១០ភាគរយលើសពីកម្រិតបច្ចុប្បន្ន អ្នកនាំចូលរថយន្តអគ្គិសនីរបស់ចិននៅអឺរ៉ុបត្រូវបង់ប្រាក់ប្រហែល ១ពាន់លានដុល្លារបន្ថែមទៀត។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ការសម្រេចចិត្តដំឡើងពន្ធដែលអាចប្រកាសក្នុងសប្តាហ៍នេះ ជាវិធានការបណ្តោះអាសន្នមួយ ខណៈពេលដែលសហភាពអឺរ៉ុបបន្តការស៊ើបអង្កេតប្រឆាំងនឹងការឧបត្ថម្ភធនចំពោះរថយន្តអគ្គិសនីរបស់ចិន ដែលរំពឹងថានឹងមានរយៈពេលដល់ខែតុលា បន្ទាប់ពីលទ្ធផលត្រូវបានប្រកាស អត្រាពន្ធផ្លូវការនឹងអនុវត្ត លើកលែងតែមានការជំទាស់ពីរដ្ឋជាសមាជិកណាមួយ។ បច្ចុប្បន្ននេះ រថយន្តអគ្គិសនីដែលផលិតនៅចិនបាននាំចូលមកអឺរ៉ុបភាគច្រើន មកពីក្រុមហ៊ុនលោកខាងលិចដូចជា Tesla, Renault's Dacia និង BMW ។ ទោះជាយ៉ាងណាក៏ដោយ គណៈកម្មការអឺរ៉ុបបាននិយាយថា ចំណែកទីផ្សាររថយន្តអគ្គិសនីចិនផ្ទាល់នៅក្នុងសហភាពអឺរ៉ុបបានកើនឡើងពីតិចជាង ១ភាគរយទៅ ៨ភាគរយ ហើយត្រូវបានព្យាករថានឹងកើនឡើងដល់ ១៥ភាគរយនៅឆ្នាំ ២០២៥។ ម៉ូដែលរថយន្តម៉ាកយីហោចិនដែលបាននាំចេញទៅអឺរ៉ុបបច្ចុប្បន្នរួមមាន BYD's Atto 3, MG របស់ SAIC និង Geely's Volvo។ យោងតាមគណកម្មការអឺរ៉ុប រថយន្តទាំងនេះជាធម្មតាមានតម្លៃតិចជាងម៉ូដែលផលិតនៅអឺរ៉ុប ២០ភាគរយ។ ប្រធានគណកម្មការអឺរ៉ុប លោកស្រី Ursula von der Leyen បាននិយាយម្តងហើយម្តងទៀតថា ប្លុកនេះត្រូវតែធ្វើសកម្មភាពដើម្បីការពារចិនពីការបោះទំនិញថោកៗចូលទីផ្សារដូចជារថយន្តអគ្គិសនីដែលមានការឧបត្ថម្ភធនជាដើម។ យ៉ាងណាមិញ អាជីវកម្មរថយន្តស្ទើរតែទាំងអស់នៅអឺរ៉ុបមិនគាំទ្រការដំឡើងពន្ធទេ។ ដោយសារតែពួកគេក៏នាំចូលរថយន្តអគ្គិសនីដែលផលិតនៅរោងចក្រដែលមានទីតាំងនៅចិនដែរ។ លើសពីនេះ ក្រុមហ៊ុនផលិតរថយន្តអាល្លឺម៉ង់ពឹងផ្អែកយ៉ាងខ្លាំងលើការលក់នៅក្នុងទីផ្សារនេះ ដូច្នេះពួកគេខ្លាចការសងសឹកពីទីក្រុងប៉េកាំង។ លោក Will Roberts ប្រធានផ្នែកស្រាវជ្រាវរថយន្តនៅក្រុមហ៊ុន Rho Motion បាននិយាយថា ប្រសិនបើចិនត្រូវបានញុះញង់ វាអាចនាំឱ្យមានសង្គ្រាមពាណិជ្ជកម្ម។ លោកបានថា ៖« នេះជាការបំផ្លិចបំផ្លាញសម្រាប់តំបន់មួយ (អឺរ៉ុប) ដែលនៅតែពឹងផ្អែកយ៉ាងខ្លាំងលើខ្សែច្រវាក់ផ្គត់ផ្គង់ដែលគ្រប់គ្រងដោយចិន ដើម្បីសម្រេចបាននូវគោលដៅអាកាសធាតុរបស់ខ្លួន»។ នេះបើតាមសារព័ត៌មាន Reuters ។ កាលពីមុន ចិនបានប្រតិកម្មចំពោះការស៊ើបអង្កេតរបស់គណកម្មការអឺរ៉ុប ចំពោះរថយន្តអគ្គិសនីប្រឆាំងនឹងការឧបត្ថម្ភធន។ ទីក្រុងប៉េកាំងអំពាវនាវឱ្យមានកិច្ចសហប្រតិបត្តិការ និងការប្រមូលផ្តុំរដ្ឋសមាជិកសហភាពអឺរ៉ុបនីមួយៗ។ វាមិនច្បាស់ថាតើពួកគេនឹងមានប្រតិកម្មយ៉ាងណាចំពោះការដំឡើងពន្ធក្នុងសប្តាហ៍នេះ។ កាលពីខែមេសា ទីក្រុងប៉េកាំងបានអនុម័តច្បាប់ដើម្បីបង្កើនសមត្ថភាពឆ្លើយតប ប្រសិនបើអាម៉េរិក ឬសហភាពអឺរ៉ុបដាក់ពន្ធលើការនាំចេញរបស់ខ្លួន។ ចិនក៏បានបើកការស៊ើបអង្កេតប្រឆាំងនឹងការបង្ខូចកេរ្តិ៍ឈ្មោះលើស្រាដែលនាំចូលពីបារាំងដែរ៕ អត្ថបទទាក់ទង ក្រុមហ៊ុនរថយន្តចិនបិទការិយាល័យនៅអឺរ៉ុប ព្រោះការប្រជែងទីផ្សារ និងពន្ធ កាណាដាពិចារណាដំឡើងពន្ធតាមអាម៉េរិក លើរថយន្តអគ្គិសនីចិន អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_368.txt	រដ្ឋមន្ត្រីកសិកម្មឥណ្ឌូណេស៊ី លោក Syahrul Yasin Limpo បានដាក់លិខិតលាលែងពីតំណែងទៅកាន់ប្រធានាធិបតី ចូកូ វីដូដូ ខណៈដែលគណៈកម្មការលុបបំបាត់អំពើពុករលួយឥណ្ឌូណេស៊ី (KPK) បង្កើនការស៊ើបអង្កេតនៅក្នុងក្រសួងមួយនេះ។	យោងតាម KPK គណៈកម្មាធិការរកឃើញពីការទទួលសំណូកសម្រាប់ការផ្សព្វផ្សាយនៅក្រសួងកសិកម្ម ក៏ដូចជាគម្រោងក្លែងបន្លំពាក់ព័ន្ធនឹងអ្នកផ្គត់ផ្គង់ឯកជន។ នៅថ្ងៃទី៥ ខែតុលា លោក Syahrul Yasin Limpo ដែលជារដ្ឋមន្ត្រីកសិកម្មឥណ្ឌូណេស៊ី ទោះបីជាមិនមានឈ្មោះជាផ្លូវការជាជនសង្ស័យក៏ដោយបានលាលែងពីតំណែង ដើម្បីឲ្យភ្នាក់ងារពាក់ព័ន្ធងាយស្រួលដោះស្រាយសំណុំរឿងប្រឆាំងនឹងរូបលោក។ ថ្លែងក្នុងសន្និសីទសារព័ត៌មាននៅទីក្រុងហ្សាការតាលោក Syahrul Yasin Limpo បានសង្កត់ធ្ងន់ថា ៖ « សូមឱ្យដំណើរការផ្លូវច្បាប់ចាប់ផ្តើម ហើយខ្ញុំត្រៀមខ្លួនរួចជាស្រេចដើម្បីប្រឈមមុខនឹងវា»។ កាលពីសប្តាហ៍មុន KPK បានត្រួតពិនិត្យលំនៅដ្ឋានផ្លូវការរបស់លោក Syahrul Yasin Limpo នៅទីក្រុងហ្សាការតា ខណៈពេលលោកកំពុងបំពេញទស្សនកិច្ចការងារនៅអ៊ីតាលី និងអេស្ប៉ាញ។ អ្នកនាំពាក្យរបស់ KPK លោក Ali Fikri បាននិយាយថា អ្នកត្រួតពិនិត្យបានរកឃើញកាំភ្លើង ១០ដើម និងក្រដាសប្រាក់ជាច្រើនមានតម្លៃប្រហែល ៣០ពាន់លានរូពី (១,៩លានដុល្លារ) ព្រមទាំងដកហូតបានឯកសារមួយចំនួននៅផ្ទះរបស់ Syahrul Yasin Limpo ។ KPK មិនអាចបង្ហាញឈ្មោះជនសង្ស័យបានទេ ដោយសារសំណុំរឿងកំពុងបន្ត។ លោក Syahrul Yasin Limpo គឺជាអ្នកនយោបាយទី២របស់គណបក្ស Nasdem ដែលអាចត្រូវប្រឈមមុខនឹងការកាត់ទោសនាពេលថ្មីៗនេះ។ បច្ចុប្បន្ន តុលាការកំពុងកាត់ទោសលោក Johnny G. Plate អតីតរដ្ឋមន្ត្រីក្រសួងបច្ចេកវិទ្យាគមនាគមន៍ និងព័ត៌មានក្រោមបទចោទទទួលសំណូកក្នុងអំឡុងពេលទិញឧបករណ៍សម្រាប់គម្រោងទំនាក់ទំនង 4G ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3680.txt	វិបត្តិអចលនទ្រព្យនៅចិនរំពឹងថានឹងនៅទ្រឹងដូចជប៉ុន បន្ទាប់ពីកំណើនលំនៅឋានបានផ្ទុះឡើងក្នុងឆ្នាំ១៩៩១។ ជប៉ុនត្រូវការពេល ១៨ឆ្នាំ ដើម្បីជំរុញតម្លៃអចលទ្រព្យឡើងវិញ។	បច្ចុប្បន្នទីផ្សារអចលនទ្រព្យនៅចិន មានភាពស្រដៀងគ្នាមួយចំនួនជាមួយនឹងរយៈពេលវិបត្តិនៅអាម៉េរិក និងអេស្ប៉ាញក្នុងទសវត្សរ៍ឆ្នាំ២០០០ ខណៈចំនួនផ្ទះថ្មីបានសាងសង់នៅចុងបញ្ចប់នៃវដ្តនៃវិបត្តិសេដ្ឋកិច្ច បានធ្លាក់ចុះពាក់កណ្តាលបើប្រៀបធៀបទៅនឹងកម្រិតកំពូល។ ជាពិសេសរយៈពេល ១២ខែដល់ខែមេសាឆ្នាំនេះ ការសាងសង់ផ្ទះថ្មីនៅចិនបានថយចុះ ៦៣ភាគរយ បើធៀបទៅនឹងកំពូលនៅឆ្នាំ២០២១ មកត្រឹម ៦៣៤លានម៉ែត្រការ៉េ។ អ្នកវិភាគព្យាករថា សកម្មភាពសំណង់អាចនឹងធ្លាក់ចុះក្នុងរយៈពេលប្រហែលមួយឆ្នាំ។ លោក Logan Wright អ្នកជំនាញនៅក្រុមហ៊ុន Rhodium Group បានបញ្ជាក់ថា សកម្មភាពសាងសង់នៅចិន រំពឹងថានឹងមានស្ថិរភាពក្នុងពេលឆាប់ៗនេះ ។ បើផ្អែកលើកត្តាប្រជាសាស្រ្ត មូលនិធិរូបិយវត្ថុអន្តរជាតិ (IMF) បានប៉ាន់ប្រមាណថា តម្រូវការលំនៅឋាននៅចិនមានជាមធ្យម ៩៥០លានម៉ែត្រការ៉េក្នុងរយៈពេល ១០ឆ្នាំខាងមុខ។ ទោះជាយ៉ាងណាក៏ដោយ ការធ្លាក់ចុះនៃទីផ្សារលំនៅឋានរបស់ចិនត្រូវបានមើលឃើញថា មានភាពស្រដៀងគ្នាកាន់តែច្រើនទៅនឹងរយៈពេលនៃការជាប់គាំងរបស់ជប៉ុនអំឡុងឆ្នាំ ១៩៩១ដល់ដើមទសវត្សរ៍ឆ្នាំ២០០០។ កាវិឌ្ឍន៍តម្លៃផ្ទះចាប់តាំងពីវិបត្តិអចលនទ្រព្យចាប់ផ្តើមនៅអាម៉េរិក អេស្ប៉ាញ ជប៉ុន (ខៀវ) និងចិន (ក្រហម)។ រូបភាព ៖ Reuters លោក Logan Wright បានលើកឡើងថា នៅពេលដែលមានគណនីប្រហែល១ភាគ៤នៃសេដ្ឋកិច្ចរបស់ចិន វិស័យអចលនទ្រព្យនឹងមិនងើបឡើងវិញពេញលេញទេ ហើយនឹងមានស្ថិរភាពត្រឹមតែ ៤០-៥០ភាគរយនៃកម្រិតកំពូលរបស់វាពីមុន។ នេះក៏ព្រោះតែការបន្ថែមលើទំហំនៃការវិនិយោគ តម្លៃផ្ទះក៏ធ្លាក់ចុះ បើធៀបនឹងរយៈពេលមានសន្ទុះខ្លាំង។ អំឡុងពេលនៃវិបត្តិសេដ្ឋកិច្ចនៅអាម៉េរិក និងអេស្ប៉ាញ វាត្រូវចំណាយពេល ៥ឆ្នាំសម្រាប់ស្តារតម្លៃផ្ទះពីបាតតារាង ដែលពេលនោះធ្លាក់ចុះ ៣០-៤០ភាគរយ។ នៅជប៉ុន ការស្តារវិស័យនេះឡើងវិញត្រូវការជាង ១៨ឆ្នាំ ដែលជំរុញឱ្យតម្លៃធ្លាក់ចុះ ៤៧ភាគរយ។ ចាប់តាំងពីវិបត្តិសេដ្ឋកិច្ចបានចាប់ផ្តើមមក តម្លៃផ្ទះថ្មី និងផ្ទះដែលមានស្រាប់នៅចិនបានធ្លាក់ចុះ ១១ភាគរយ។ នេះបើយោងតាមក្រុមហ៊ុន JPMorgan ។ លោក Logan Wright យល់ថា តម្លៃមិនទាន់បានកែលម្អស្ថានភាពបច្ចុប្បន្ននៅឡើយទេ ហើយផលប៉ះពាល់ផ្នែកហិរញ្ញវត្ថុអវិជ្ជមាននឹងបន្ត។ រហូតមកដល់ពេលនេះ ល្បឿននៃការធ្លាក់ចុះតម្លៃផ្ទះនៅចិន គឺស្រដៀងគ្នាទៅនឹងជប៉ុន បន្ទាប់ពីវិស័យអចលនទ្រព្យបានផ្ទុះឡើង ហើយវាទំនងជានឹងបន្តធ្វើដូច្នេះ។ វិធីសាស្ត្រដែលជប៉ុន និងចិនដោះស្រាយវិបត្តិនេះ ក៏ត្រូវមើលឃើញថាមានស្រដៀងគ្នា។ ប្រទេសទាំងពីរនេះ បានជ្រើសរើសធ្វើអន្តរាគមន៍ ដើម្បីពន្យឺតអត្រាធ្លាក់ថ្លៃអចលនទ្រព្យ។ ជប៉ុនតម្រូវឱ្យធនាគារទិញអចលនទ្រព្យត្រឡប់មកវិញដើម្បីពន្យឺតការធ្លាក់ចុះ។ ចំណែកចិនវិញ កម្រិតកាត់បន្ថយតម្លៃផ្ទះថ្មីសម្រាប់អ្នកអភិវឌ្ឍន៍ និងបើកដំណើរការការគាំទ្រចំពោះការធ្លាក់ចុះ។ អ្នកវិភាគនៅក្រុមហ៊ុន JPMorgan បានអះអាងថា នេះអាចជាយុទ្ធសាស្ត្រជ្រើសរើសដោយចេតនា ដើម្បីកាត់បន្ថយហានិភ័យហិរញ្ញវត្ថុដ៏ច្រើន។ អាម៉េរិកបានជ្រើសរើសចំណាយ ៥ភាគរយនៃ GDP ដើម្បីស្រូបយកទ្រព្យសម្បត្តិមានបញ្ហាពីស្ថាប័នហិរញ្ញវត្ថុតាមរយៈកម្មវិធី Troubled Asset Relief Program (TARP)។ ចិនគ្មានចេតនាបើកកញ្ចប់សង្គ្រោះទ្រង់ទ្រាយធំបែបនេះទេ។ ទីប្រឹក្សាគោលនយោបាយរបស់ទីក្រុងប៉េកាំងដែលសុំមិនបញ្ចេញឈ្មោះបានប្រាប់ Reuters ថា រដ្ឋាភិបាលមិនមានបំណងផ្សព្វផ្សាយទេ ប៉ុន្តែជាជាងធ្វើឱ្យមានស្ថិរភាព ឬយ៉ាងហោចណាស់ធ្វើឲ្យមានការធ្លាក់ចុះនៃទីផ្សារអចលនទ្រព្យ។ កាលពីខែមុន ទីក្រុងប៉េកាំងបានចាប់ផ្តើមកញ្ចប់ជំនួយថ្មីមួយ ដែលអនុញ្ញាតឱ្យវាកាត់បន្ថយអត្រាការប្រាក់ទាបលើប្រាក់កម្ចីទិញផ្ទះ អត្រាការប្រាក់ទាប និងតម្រូវឱ្យរដ្ឋាភិបាលក្នុងតំបន់ទិញផ្ទះមិនទាន់កក់ ពីអ្នកវិនិយោគដើម្បីបំប្លែងទៅជាលំនៅដ្ឋានដែលមានតម្លៃសមរម្យ ឬផ្ទះសង្គម។ បើតាមអ្នកវិភាគ សកម្មភាពទិញនេះសំខាន់ផ្ទេរទ្រព្យសកម្មមានបញ្ហាពីអ្នកអភិវឌ្ឍន៍ទៅអាជ្ញាធរមូលដ្ឋាន ធ្វើឱ្យយឺតដំណើរការ និងទ្រព្យសកម្មថយចុះ។ ប៉ុន្តែនៅទីបំផុត ការខាតបង់នឹងត្រូវទទួលស្គាល់ថាមានស្រដៀងទៅនឹងជប៉ុនកាលឆ្នាំ១៩៩១៕ កាវិឌ្ឍន៍តម្លៃផ្ទះចាប់តាំងពីវិបត្តិអចលនទ្រព្យចាប់ផ្តើមនៅអាម៉េរិក អេស្ប៉ាញ ជប៉ុន (ខៀវ) និងចិន (ក្រហម)។ រូបភាព ៖ Reuters អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3681.txt	ជិត ៤០ភាគរយ នៃទំហំពាណិជ្ជកម្មរបស់ប្រទេសនេះ បច្ចុប្បន្នត្រូវបានជួញដូរជាប្រាក់រូប្លិ៍។ នេះបើតាមសម្តីរបស់លោកវ្ល៉ាឌីមៀ ពូទីន ប្រធាធិបតីរុស្ស៊ី នៅថ្ងៃទី៧ ខែមិថុនា។	ពីវេទិកាសេដ្ឋកិច្ចអន្តរជាតិ St. Petersburg (SPIEF) ប្រធានាធិបតីរុស្ស៊ី លោក វ្ល៉ាឌីមៀ ពូទីន បានលើកឡើងថា ការប្រើប្រាស់ប្រាក់រូប្លិ៍ គឺកើនឡើងប្រហែល ៣០ភាគរយ បើធៀបឆ្នាំមុន និងខ្ពស់ជាង ១៥ភាគរយ មុនពេលជម្លោះជាមួយអ៊ុយក្រែន។ អត្រាប្រតិបត្តិការដែលបានធ្វើឡើងជាប្រាក់ដុល្លារ អឺរ៉ូ និងរូបិយប័ណ្ណលោកខាងលិចផ្សេងទៀត ដែលទីក្រុងម៉ូស្គូចាត់ទុកថា គ្មានភាពទាក់ទាញមានការថយចុះ។ ការទូទាត់សម្រាប់ការនាំចេញរបស់រុស្ស៊ីជារូបិយប័ណ្ណទាំងនេះ បានធ្លាក់ចុះពាក់កណ្តាលកាលពីឆ្នាំមុន។ លោក ពូទីន បានអះអាងថា រុស្ស៊ីនឹងស្វែងរកការបង្កើនអត្រានៃការទូទាត់ជារូបិយប័ណ្ណ នៃប្រទេសសមាជិក BRICS ដែលជាសម្ព័ន្ធមិត្តសេដ្ឋកិច្ចរួមដូចជា ប្រេស៊ីល រុស្ស៊ី ឥណ្ឌា ចិន និងអាហ្វ្រិកខាងត្បូង។ «បណ្តាប្រទេស BRICS កំពុងធ្វើការដើម្បីបង្កើតប្រព័ន្ធទូទាត់ឯករាជ្យមួយ ដោយមិនមានការគាបសង្កត់ផ្នែកនយោបាយ ការក្លែងបន្លំ និងការដាក់ទណ្ឌកម្មពីខាងក្រៅ»។ លោកពូទីន បានសង្កត់ធ្ងន់បែបនេះ នៅថ្ងៃទី ៧ ខែមិថុនា។ នេះបើតាមសារព័ត៌មានរុស្ស៊ី Sputnik។ បើតាមលោកប្រធានាធិបតីរុស្ស៊ី បណ្តាប្រទេសជាមិត្តសមនឹងទទួលបានការយកចិត្តទុកដាក់ជាពិសេស ពីព្រោះពួកគេនឹងរៀបចំអនាគតសេដ្ឋកិច្ចពិភពលោក ហើយមានចំនួន៣ ភាគ ៤ នៃទំហំពាណិជ្ជកម្មជាមួយរុស្ស៊ីរួចទៅហើយ។ លោក ពូទីន លើកឡើងបែបនេះ ស្របពេលវិមានក្រឹមឡាំងប្រើវេទិកា SPIEF ដើម្បីស្វែងរកទំនាក់ទំនងថ្មីជាមួយបណ្តាប្រទេសនៅអាស៊ី អាម៉េរិកឡាទីន និងអាហ្វ្រិក។ ប្រធានាធិបតីរុស្ស៊ី មានផែនការលម្អិតសម្រាប់កំណែទម្រង់ដ៏សំខាន់ នៃទីផ្សារហិរញ្ញវត្ថុរបស់ប្រទេស រួមទាំងការបង្កើនតម្លៃទីផ្សារភាគហ៊ុនទ្វេដងនៅចុងទសវត្សរ៍នេះ កាត់បន្ថយការនាំចូល និងបង្កើនការវិនិយោគលើទ្រព្យសកម្មហិរញ្ញវត្ថុ។ ប្រទេសលោកខាងលិច បានព្យាយាមហ៊ុមព័ទ្ធទឹកប្រាក់ចំនួន ២ទ្រីលានដុល្លាររបស់រុស្ស៊ី ជាការឆ្លើយតបទៅនឹងការបង្កសង្រ្គាមនៅអ៊ុយក្រែនផ្ទុះឡើង នៅក្នុងខែកុម្ភៈឆ្នាំ ២០២២។ យ៉ាងណាមិញ សេដ្ឋកិច្ចរុស្ស៊ីរំពឹងថា នឹងកើនឡើងលឿនជាងប្រទេសដែលមានសេដ្ឋកិច្ចជឿនលឿនទាំងអស់នៅឆ្នាំនេះ ទោះបីជាមានការដាក់ទណ្ឌកម្មជាបន្តបន្ទាប់ក៏ដោយ។ មូល និធិរូបិយវត្ថុអន្តរជាតិ (IMF) បានព្យាករថា ទំហំផលិតផលក្នុងស្រុកសរុប (GDP) របស់រុស្ស៊ីនឹងកើនឡើង ៣,២ភាគរយ នៅឆ្នាំ២០២៤ ដែលនឹងលើសពីអាម៉េរិកមានត្រឹម ២,៧ភាគរយ ខណៈអាល្លឺម៉ង់ បារាំង និងអង់គ្លេស ទំនងជាមានកំណើនក្រោម ១ភាគរយ។ កន្លងមក រុស្ស៊ី បានអះអាងថា ទណ្ឌកម្មលោកខាងលិចលើឧស្សាហកម្មសំខាន់ៗបានធ្វើឲ្យខ្លួនកាន់តែពឹងលើខ្លួនឯង។ ទន្ទឹមនេះ ការប្រើប្រាស់ឯកជន និងការវិនិយោគក្នុងស្រុកទំនងជានឹងងើបឡើងវិញ។ ការនាំចេញប្រេង និងទំនិញបានផ្លាស់ទិសដៅទៅកាន់ប្រទេសដូចជាឥណ្ឌា និងចិន ដែលជួយទីក្រុងម៉ូស្គូរក្សាប្រាក់ចំណូលនាំចេញដ៏រឹងមាំ៕ អត្ថបទទាក់ទង ជាង ៩០ភាគរយនៃពាណិជ្ជកម្មចិន-រុស្ស៊ី ប្រើប្រាស់ប្រាក់រូប្លិ៍ និងយ័ន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3682.txt	កម្ពុជាជាប់ចំណាត់ថ្នាក់លេខ៨ ក្នុងតំបន់ដែលមានផលិតក្នុងស្រុកសរុបសម្រាប់មនុស្សម្នាក់ (GDP Per Capita) ជាមធ្យមជាង ២៦៣០ដុល្លារ ខណៈសិង្ហបុរីមានដល់ ៨៨៤៥០ដុល្លារ។ នេះបើតាមមូលនិធិរូបិយវត្ថុអន្តរជាតិ (IMF) ធ្វើបច្ចុប្បន្នភាពនៅខែមេសា ឆ្នាំ២០២៤។	ផលិតផលក្នុងស្រុកសរុបសម្រាប់មនុស្សម្នាក់ត្រូវបានណែនាំដំបូងដោយសេដ្ឋវិទូជនជាតិរុស្សី Simon Kuznets ក្នុងឆ្នាំ១៩៣៧ ដើម្បីវាស់ស្ទង់ទិន្នផលសេដ្ឋកិច្ច។ បច្ចុប្បន្ន GDP Per Capita បានក្លាយជាស្ថិតិស្តង់ដារមួយដើម្បីប្រៀបធៀបសេដ្ឋកិច្ច និងផលិតភាពការងាររបស់ប្រទេសនីមួយៗ។ បើតាមទិន្នន័យរបស់ IMF សង្ហបុរីជាប្រទេសដែលប្រជាជនមានជាងគេក្នុងតំបន់ បើផ្អែកលើ GPD Per Capita រហូតដល់៨៨៤៥០ ដុល្លារ។ បុរីរដ្ឋនេះ ក៏ស្ថិតក្នុងចំណោមប្រទេសមានបំផុតក្នុងពិភពលោកដែរ។ ជាមួយនឹងផ្ទៃដី ៧៣៤គីឡូម៉ែត្រការ៉េ សិង្ហបុរីមានប្រជាជនត្រឹមតែ ៥,៦លាននាក់ ហើយធនធានធម្មជាតិមានកម្រិតតិចតួចណាស់។ ទោះជាយ៉ាងណាក៏ដោយ ទីតាំងយុទ្ធសាស្ត្រប្រទេសមួយនេះ បានជួយឱ្យសិង្ហបុរីក្លាយជាមជ្ឈមណ្ឌលពាណិជ្ជកម្មដ៏សំខាន់មួយក្នុងតំបន់។ ចំណាត់ថ្នាក់បន្ទាប់ គឺប្រ៊ុយណេមានភាពខុសប្លែកគ្នាច្រើនបើធៀបនឹងសិង្ហបុរី នៅពេលដែល GDP Per Capita មានចំនួន ៣៥១១០ដុល្លារ។ ប្រេងដើរតួនាទីយ៉ាងសំខាន់ក្នុងសេដ្ឋកិច្ចរបស់ប្រ៊ុយណេ។ ទោះបីជាវានាំមកនូវប្រាក់ចំណូលដ៏ច្រើន ក៏ប្រេងធ្វើឱ្យប្រទេសនេះពឹងផ្អែកលើធនធានធម្មជាតិផ្សេងទៀត ហើយងាយរងគ្រោះទៅនឹងការប្រែប្រួលនៃទីផ្សារថាមពល។ ប្រទេសដែលពឹងផ្អែកលើវិស័យទេសចរណ៍ចំនួនពីរ គឺម៉ាឡេស៊ី និងថៃ ជាប់ចំណាត់ថ្នាក់លេខ៣ និងទី៤ ក្នុងបញ្ជីនេះ ជាមួយនឹងផលិតផលក្នុងស្រុកសរុបសម្រាប់មនុស្សម្នាក់ ១៣៣១០ដុល្លារ និង ៧៨១០ដុល្លាររៀងគ្នា។ ក្រាហ្វិក visualcapitalist ។ ទិន្នន័យពី IMF ឥណ្ឌូណេស៊ី ដែលជាប្រទេសមានសេដ្ឋកិច្ចធំជាងគេនៅអាស៊ីអាគ្នេយ៍ ហើយក៏ជាប្រទេសដែលមានប្រជាជនច្រើនជាងគេលំដាប់ទី៤ លើពិភពលោក ជាប់ចំណាត់ថ្នាក់ទី៥ ជាមួយនឹងផលិតផលក្នុងស្រុកសរុបសម្រាប់មនុស្សម្នាក់ចំនួន ៥២៧០ដុល្លារ។ បន្ថែមពីនេះ វៀតណាមឈរនៅលំដាប់ទី៦ ដែលមាន GDP Per Capita ចំនួន ៤៦២០ ដុល្លារ ខណៈហ្វីលីពីន ៤១៣០ដុល្លារ។ កម្ពុជា ឈរនៅលំដាប់លេខ៨ នៅក្នុងតំបន់ដែលមាន GDP Per Capita ត្រឹមតែ ២០៣០ដុល្លារសម្រាប់ឆ្នាំ ២០២៤។ តាមពីក្រោយដោយឡាវ (១៩៨០ដុល្លារ) ទីម័រខាងកើត(១៤៥០ដុល្លារ) និងមីយ៉ាន់ម៉ា (១២៥០ដុល្លារ)។ ថ្មីៗនេះ លោក ឆេង គីមឡុង អ្នកជំនាញសេដ្ឋកិច្ច និងជានាយកនៃមជ្ឈមណ្ឌលនវានុវត្តន៍ផ្នែកអភិបាលកិច្ច និងប្រជាធិបតេយ្យនៃវិទ្យាស្ថានចក្ខុវិស័យអាស៊ី (AVI)បានប្រាប់សារព័ត៌មានថ្មីៗថា ការព្យាករកំណើនប្រាក់ចំណូលរបស់ប្រជាជន គឺមានការអង្កេត និងសិក្សាច្បាស់លាស់ដោយផ្អែកលើស្ថានភាពសេដ្ឋកិច្ច និងប្រាក់ចំណូល។ បណ្ឌិតផ្នែកសេដ្ឋកិច្ចរូបនេះសង្កេតឃើញសកម្មភាពវិនិយោគមួយចំនួននៅកម្ពុជា មានការកើនឡើងលើផ្នែកផលិតកម្មក្នុងវិស័យកសិកម្ម ឧស្សាហកម្ម និងសេវាកម្ម ។ «ជាពិសេស គឺយើងឃើញថា វិស័យឧស្សាហកម្មទេសចរណ៍បានងើបឡើងវិញ។ ចំនួនទេសចរដែលមកកម្ពុជា ក៏កើនឡើង។ ដូច្នេះហើយ! យើងឃើញថាស្ថានភាពជាក់ស្តែងនៃសេដ្ឋកិច្ចយើងនេះ ហាក់មានសន្ទុះកើនឡើងវិញដែលធ្វើឱ្យចំណូលពលរដ្ឋម្នាក់ៗជាមធ្យមក្នុងឆ្នាំ២០២៤នេះ មានការកើនឡើងរហូតដល់ជាង២០០០ដុល្លារ ដែលជាការព្យាកររបស់រដ្ឋាភិបាល»។ នេះបើតាមការបញ្ជាក់របស់លោក ឆេង គីមឡុង។ ទន្ទឹមនេះ លោកបណ្ឌិតឆេង គីមឡុង មានសុទិដ្ឋិនិយមខ្ពស់ចំពោះការបោះជំហានទៅមុខនៃកំណើនសេដ្ឋកិច្ចកម្ពុជា ដែលធ្វើឱ្យប្រាក់ចំណូលសម្រាប់ប្រជាពលរដ្ឋកម្ពុជាកើនឡើងជាបន្តបន្ទាប់ ស្របទៅតាមចក្ខុវិស័យរបស់រដ្ឋាភិបាល ក្នុងការអភិវឌ្ឍខ្លួនឱ្យក្លាយជាប្រទេសមានចំណូលមធ្យមកម្រិតខ្ពស់ នៅឆ្នាំ២០៣០ និងជាប្រទេសមានប្រាក់ចំណូលខ្ពស់នៅឆ្នាំ២០៥០។ ក្រាហ្វិកខាងក្រោមប្រៀបធៀបផលិតផលក្នុងស្រុកសរុបសម្រាប់មនុស្សម្នាក់នៃប្រទេសអាស៊ីអាគ្នេយ៍គិតជាដុល្លារ ជាមួយនឹងទិន្នន័យពីមូលនិធិរូបិយវត្ថុអន្តរជាតិ (IMF) បានធ្វើបច្ចុប្បន្នភាពក្នុងខែមេសា ឆ្នាំ២០២៤៕ ក្រាហ្វិក visualcapitalist ។ ទិន្នន័យពី IMF អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3683.txt	គ្រួសាររបស់លោកស្រី Shi Mei នៅខេត្ត Shandong របស់ចិន អាចរកចំណូលបានប្រហែល ១០០០០ដុល្លារក្នុងមួយឆ្នាំ ពីការលក់ថាមពលពន្លឺព្រះអាទិត្យនៅលើដំបូល ដែលផ្គត់ផ្គង់ទៅបណ្តាញអគ្គិសនីក្នុងស្រុក។ នេះបើតាមការចុះផ្សាយរបស់សារព័ត៌មាន AP។	ពីរនាក់ប្តីប្រពន្ធរបស់អ្នកស្រី Shi Mei មានជីវភាពសមរម្យដោយរបរដាំពោត និងស្រូវនៅកសិដ្ឋានតូចមួយ។ ប៉ុន្តែចាប់ពីឆ្នាំ២០២១ គ្រួសារអ្នកស្រីបានសម្រេចចិត្តវិនិយោគបន្ថែមលើថាមពលពន្លឺព្រះអាទិត្យ។ អ្នកទាំងពីរបានចុះកិច្ចសន្យាដំឡើងបន្ទះស្រូបពន្លឺព្រះអាទិត្យ ចំនួន ៤០ បន្ទះនៅលើដំបូលដើម្បីផ្គត់ផ្គង់អគ្គិសនីដល់បណ្តាញក្នុងស្រុក។ តាមរយៈកម្មវិធីមួយនៅលើទូរសព្ទ អ្នកស្រី Shi អាចមើលឃើញថាតើអគ្គិសនីត្រូវបានបង្កើតឡើងប៉ុន្មាន និងតម្លៃប៉ុន្មានក្នុងមួយវ៉ាត់។ ជាមធ្យម គ្រួសាររបស់អ្នកស្រីរកចំណូលបានប្រហែល ១០០០០ដុល្លារក្នុងមួយឆ្នាំ។ លោកស្រីនិយាយថា ៖«នៅពេលព្រះអាទិត្យរះឡើង គឺអាចរកលុយបាន»។ គ្រួសារលោកស្រី Shi បង្ហាញពីផ្នែកមួយនៃការរីកចម្រើនវិស័យថាមពលពន្លឺព្រះអាទិត្យនៅចិន។ ប្រទេសមួយនេះ បាននាំមុខប្រទេសផ្សេងក្នុងពិភពលោកពិភពលោកជាយូរមកហើយក្នុងការផលិតបន្ទះសូឡា ប៉ុន្តែការដំឡើងនៅលើដំបូលផ្ទះទើបតែកើនឡើងនៅប៉ុន្មានឆ្នាំចុងក្រោយនេះទេ។ កំណើននេះ ដោយសាររដ្ឋាភិបាលចិនបានផ្តោតលើការកាត់បន្ថយការបំភាយឧស្ម័នផ្ទះកញ្ចក់ ទន្ទឹមការអភិវឌ្ឍសេដ្ឋកិច្ចបៃតង។ ចិនបានដាក់គោលដៅ ២០ភាគរយនៃការប្រើប្រាស់ថាមពលអគ្គិសនីដែលផលិតនៅឆ្នាំ ២០២៥ បានមកពីថាមពលកកើតឡើងវិញ។ ប្រទេសនេះបានផ្តល់ការគាំទ្រយ៉ាងខ្លាំងដល់រដ្ឋាភិបាលក្នុងតំបន់ និងអាជីវកម្មក្នុងស្រុក។ ជាលទ្ធផល ទាំងការផលិត និងការដំឡើងបន្ទះស្រូបពន្លឺព្រះអាទិត្យបានកើនឡើងយ៉ាងឆាប់រហ័ស។ សមត្ថភាពថាមពលពន្លឺព្រះអាទិត្យលើដំបូលភាគច្រើននៅចិន បានកើនឡើងនៅ២ឆ្នាំចុងក្រោយនេះ។ ការផលិតអគ្គិសនីដោយខ្លួនឯងកាន់តែមានភាពទាក់ទាញនៅពេលដែលទីក្រុងប៉េកាំងបានគាំទ្ររដ្ឋាភិបាលក្នុងតំបន់ក្នុងការដំឡើងថាមពលពន្លឺព្រះអាទិត្យ និងការដំឡើងថ្លៃទិញអគ្គិសនី។ ការណ៍នេះបណ្តាលឱ្យបណ្តាញអគ្គិសនីផ្ទុកលើសចំនួនកំណត់។ គ្រួសាររបស់អ្នកស្រី Shi មានសំណាងបានចូលរួមមុនពេលកំណត់។ ទីក្រុងមួយចំនួនក្នុងខេត្ត Shandong បច្ចុប្បន្នបានបញ្ឈប់ការដំឡើងថាមពលពន្លឺព្រះអាទិត្យនៅលើដំបូល។ តាមរដ្ឋបាលថាមពលជាតិចិន សកម្មភាពដំឡើងបន្ទះស្រូបពន្លឺព្រះអាទិត្យនៅប្រទេសនេះកំពុងកើនឡើងយ៉ាងខ្លាំង។ នៅឆ្នាំ ២០២៣ ថាមពលពន្លឺព្រះអាទិត្យដែលទើបដំឡើងថ្មីរបស់ចិននឹងមានប្រហែល ២១៦ជីហ្គាវ៉ាត់។ ចំនួននេះគឺច្រើនជាង ៥០ភាគរយនៃដែលអគ្គិសនីសរុបរបស់ពិភពលោកបានផលិតកាលពីឆ្នាំ២០២៣។ នេះបើយោងតាមក្រុមហ៊ុនស្រាវជ្រាវ Wood Mackenzie ។ លោក Grace Gao សកម្មជនអាកាសធាតុនៅ Greenpeace នៅចិននិយាយថា ថាមពលពន្លឺព្រះអាទិត្យត្រឹមតែ១ជីហ្គាវ៉ាត់គឺគ្រប់គ្រាន់សម្រាប់ផ្តល់ថាមពលដល់គ្រួសារចិនចំនួន ៣២០ពាន់នាក់ក្នុងមួយឆ្នាំ។ កាលពីឆ្នាំមុន ខេត្ត Shandong បានដំឡើងបន្ទះស្រូបពន្លឺព្រះអាទិត្យបន្ថែម ១៤ជីហ្គាវ៉ាត់។ ខេត្តនេះមានលទ្ធភាពផលិតអគ្គិសនីបានច្រើនជាងការប្រើប្រាស់ទៅទៀត។ ក្នុងឆ្នាំ២០១៤ ចិនបានប្រកាសការឧបត្ថម្ភធនសម្រាប់ថាមពលពន្លឺព្រះអាទិត្យនៅលើដំបូល និងក្រុមហ៊ុនថាមពលពន្លឺព្រះអាទិត្យ។ Shandong ជាខេត្តនាំមុខគេនៅចិនខាងផលិតថាមពលកកើតឡើងវិញ។ ប៉ុន្តែកំណើននេះ ក៏អាចប្រឈមបញ្ហានៃការរីកលូតលាស់លឿនពេកដែរ។ លោក Peng Peng អគ្គលេខាធិការនៃសម្ព័ន្ធហិរញ្ញប្បទានថាមពល និងការវិនិយោគថ្មីរបស់ចិនបានថ្លែងថា ៖«ខេត្តផ្សេងទៀតក៏នឹងមានបញ្ហានេះដែរ ប្រសិនបើថាមពលពន្លឺព្រះអាទិត្យត្រូវបានបង្កើតបន្ថែមទៀត។ លោក Wang Xingyong ដែលជាអ្នកជំនាញក្នុងការដំឡើងបន្ទះស្រូបពន្លឺព្រះអាទិត្យសម្រាប់អតិថិជនតាំងពីអ្នកភូមិរហូតដល់រោងចក្របានលើកឡើងថា ការលក់បានកើនឡើងទ្វេដងជារៀងរាល់ឆ្នាំចាប់តាំងពីឆ្នាំ ២០១៦។ នេះបើតាមសារព័ត៌មាន AP នៅថ្ងៃទី ២១ ខែឧសភា។ ទន្ទឹមនេះ លោក Liu Wenping វិនិយោគិននៅក្នុងក្រុមហ៊ុនថាមពលពន្លឺព្រះអាទិត្យបាននិយាយថា ប្រជាជនចិនអាចរកប្រាក់បានតាមរយៈការជួលដំបូលផ្ទះរបស់ពួកគេដើម្បីដំឡើងបន្ទះសូឡាជាមួយតម្លៃ ៤១៤ដុល្លារក្នុងមួយខែ។ គួរបញ្ជាក់ថា ក្រុមហ៊ុនផលិតអាគុយ រថយន្តអគ្គិសនី និងក្រុមហ៊ុនថាមពលនៅចិនកំពុងប្រជែងគ្នាដើម្បីបង្កើតថ្មទំនើបបន្ថែមទៀតដើម្បីរក្សាទុកថាមពលពន្លឺព្រះអាទិត្យ។ អាជ្ញាធរខេត្ត Shandong កំពុងសាកល្បងអាគុយលីចូម ដែក និងផូស្វាត ដើម្បីរក្សាទុកថាមពលខ្ពស់បំផុត ហើយបន្ទាប់មកផ្គត់ផ្គង់វាទៅបណ្តាញអគ្គិសនីរបស់ខេត្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3684.txt	ចិនបានបង្កើតមូលនិធិវិនិយោគមួយដែលមានដើមទុនចុះបញ្ជីចំនួន ៤៧,៥ពាន់លានដុល្លារ ដោយមានគោលដៅលើកកម្ពស់ឧស្សាហកម្មសឺមីកុងឌុចទ័រ និងជំរុញការផលិតបន្ទះឈីប។	តាមការចុះផ្សាយរបស់ទីភ្នាក់ងារព័ត៌មាន Reuters នៅថ្ងៃទី២៧ ខែឧសភា ដែលបានដកស្រង់ទិន្នន័យពីវេបសាយ Tianyancha មូលនិធិវិនិយោគឧស្សាហកម្មសៀគ្វីរួមបញ្ចូលជាតិចិន (National Integrated Circuit Industry Investment Fund) ត្រូវបានបង្កើតឡើងជាផ្លូវការនៅថ្ងៃទី២៤ ខែឧសភា ហើយបច្ចប្បន្នកំពុងឈានចូលដំណាក់កាលទីបី។ ក្រសួងហិរញ្ញវត្ថុចិន ជាម្ចាស់ភាគហ៊ុនធំជាងគេដែលមាន ១៧ភាគរយ។ តួលេខ ៤៧,៥ពាន់លានដុល្លារគឺស្មើជិត២ដង នៃព័ត៌មានដែលលេចធ្លាយកាលពីខែមីនា។ នៅពេលនោះ ប្រភពអនាមិកមួយបានបង្ហាញថា ចិនកំពុងប្រមូលប្រាក់ពីរដ្ឋាភិបាលក្នុងតំបន់ និងសហគ្រាសរដ្ឋ ដោយមានគោលដៅប្រមូលបានជាង ២៧ពាន់លានដុល្លារ សម្រាប់គាំទ្រវិស័យសឺមីកុងឌុចទ័រក្នុងស្រុក។ ហើយការវិនិយោគនេះទៀតសោត នឹងត្រូវបានត្រួតពិនិត្យដោយផ្ទាល់ពីក្រសួងឧស្សាហកម្ម និងបច្ចេកវិទ្យាព័ត៌មានចិន។ កន្លងមក អាម៉េរិកបានដាក់វិធានការជាបន្តបន្ទាប់ ដើម្បីគ្រប់គ្រងការនាំចេញគ្រឿងចក្រ និងបច្ចេកវិទ្យាផលិតបន្ទះឈីបទៅកាន់ចិន ក៏ដូចជាអំពាវនាវឱ្យសម្ព័ន្ធមិត្តធ្វើដូចគ្នាដែរ។ ហេតុផលមួយសំខាន់នោះគឺថា បារម្ភចិនអាចប្រើប្រាស់បន្ទះឈីបកម្រិតខ្ពស់សម្រាប់គោលបំណងវិស័យយោធា។ យ៉ាងណាក៏ដោយ ចិនបានបោះជំហានដ៏អស្ចារ្យមួយចំនួននៅក្នុងឧស្សាហកម្មសឺមីកុងឌុចទ័រនាពេលថ្មីៗនេះ។ បើតាមសារព័ត៌មាន CNBC សាជីវកម្ម SMIC របស់ចិនបច្ចុប្បន្នគ្រប់គ្រងដំណើរការវេចខ្ចប់បន្ទះឈីបកម្រិត ៧ណាណូម៉ែត្រដែលអាចបំពាក់លើស្មាតហ្វូន ដូចជាម៉ូដែលទូរសព្ទ Huawei Mate 60 និង Pura 70 ទោះបីជាត្រូវដើរយឺតជាងក្រុមហ៊ុន TSMC និង Samsung ៥ឆ្នាំក៏ដោយ។ ចំណែកក្រុមហ៊ុន HLMC នៅទីក្រុងសៀងហៃក៏បានកំពុងសាកល្បងបន្ទះឈីប ១៤ណាណូម៉ែត្រ FinFET ចាប់តាំងពីឆ្នាំ ២០២០ ដែលយឺតជាង TSMC ៩-១០ឆ្នាំ។ សមត្ថភាពផលិតបន្ទះឈីបរបស់ចិននៅមានកម្រិត ដោយសារតែការពឹងផ្អែកលើប្រព័ន្ធដំណើរការផលិតបន្ទះឈីបរបស់ក្រុមហ៊ុន ASML ជាអ្នកផ្គត់ផ្គង់ដ៏សំខាន់។ Shanghai Micro Electronics Equipment (SMEE) ជាក្រុមហ៊ុនផលិតម៉ាស៊ីនផលិតបន្ទះឈីបដ៏ធំតែមួយគត់របស់ចិន ប៉ុន្តែបច្ចេកវិទ្យារបស់វានៅទាបជាង ASML របស់ហូឡង់ និងសាជីវកម្មជប៉ុន។ តាមស្ថិតិ នៅចុងឆ្នាំមុនពី Qichacha ដែលជាអ្នកជំនាញក្នុងការផ្តល់ព័ត៌មានអំពីក្រុមហ៊ុនចិន គឺជាង២២០០០ សហគ្រាសទាក់ទងនឹងបន្ទះឈីប សឺមីកុងឌុចទ័រនៅចិនបានឈប់ដំណើរការចាប់តាំងពីឆ្នាំ២០១៩។ ដោយឡែក នៅឆ្នាំ ២០២៣ កំណត់ត្រាសហគ្រាសចិនទាក់ទងវិស័យនេះបានកើនវិញដល់ ១០៩០០សហគ្រាស ដែលមានកំណើនទ្វេដងនៃអាជីវកម្មចំនួន៥៧៤៦សហគ្រាស ក្នុងឆ្នាំ២០២០។ នេះបង្ហាញថា ចិនចាប់ផ្តើមពង្រឹងលើឧស្សាកម្មបន្ទះឈីបឡើងវិញ៕ អត្ថបទទាក់ទង អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប ប្រទេស និងដែនដីផលិតបន្ទះឈីបកម្រិតខ្ពស់មានទីផ្សារធំនៅលើពិភពលោក Samsung រំពឹងថាកើនឡើងប្រាក់ចំណេញ ១០ដង ដោយសារបន្ទះឈីប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3685.txt	ការធ្លាក់ថ្លៃនៃរូបិយប័ណ្ណក្នុងស្រុក ធៀបនឹងប្រាក់ដុល្លារកំពុងបង្កក្តីបារម្ភចំពោះប្រទេសដែលជំពាក់បំណុលច្រើននៅតំបន់អាស៊ីប៉ាស៊ីហ្វិក។ តួយ៉ាង ឡាវជាប្រទេសមួយក្នុងចំណោមប្រទេសមានស្ថានភាពជំពាក់បំណុលតានតឹង ខណៈកោះម៉ាល់ឌីវ ប៉ាពួអាស៊ីនូវែលហ្គីណេ គិរីបាទី និងកោះម៉ាហ្សាល់ ត្រូវបានចាត់ថ្នាក់ជាប្រទេសដែលមានហានិភ័យខ្ពស់នៃបំណុល។	«ភាពងាយរងគ្រោះនៃបំណុល នៅតែធ្ងន់ធ្ងរក្នុងប្រទេសដែលមានប្រាក់ចំណូលកម្រិតមធ្យម និងទាប»។ កាសែតជប៉ុន Nikkei Asia បានដកស្រង់សម្តីរដ្ឋមន្ត្រីហិរញ្ញវត្ថុជប៉ុន Sunichi Suzuliនិយាយនៅក្នុងសន្និសីទប្រចាំឆ្នាំរបស់ធនាគារអភិវឌ្ឍន៍អាស៊ី (ADB) ធ្វើឡើងកាលពីចុងសប្តាហ៍មុននៅរដ្ឋធានីប៊ីលីស៊ីរបស់ហ្សកហ្ស៊ី។ នៅថ្ងៃទី៣ ខែឧសភា លោក Suzuki មានកិច្ចពិភាក្សាស្តីពីនិរន្តរភាពបំណុលជាមួយរដ្ឋមន្ត្រីហិរញ្ញវត្ថុមកពីបណ្តាប្រទេសកោះប៉ាស៊ីហ្វិក។ នៅថ្ងៃដដែលនោះ ADB បានយល់ព្រមជាមួយម្ចាស់ជំនួយក្នុងការផ្តល់ដើមទុនសម្រាប់គាំទ្រគម្រោងនានាដល់ប្រទេសសមាជិក ដូចជាការកសាងហេដ្ឋារចនាសម្ព័ន្ធដើម្បីប្រយុទ្ធប្រឆាំងនឹងការប្រែប្រួលអាកាសធាតុ។ ជប៉ុនជាម្ចាស់ជំនួយដ៏ធំបំផុតនៃប្រភពទុនទាំងនេះ។ បំណុលសាធារណៈក្នុងប្រទេសកំពុងរីកចម្រើន និងចំណូលមធ្យមនៅអាស៊ីនឹងកើនឡើងដល់ ៨២,៤ភាគរយនៃផលិតផលក្នុងស្រុកសរុប (GDP) នៅឆ្នាំនេះដែលខ្ពស់ជាង ៣ភាគរយកាលពីឆ្នាំមុន។ នេះបើតាមការព្យាកររបស់មូលនិធិរូបិយវត្ថុអន្តរជាតិ (IMF) ។ កម្រិតបំណុលនេះគឺខ្ពស់ជាងផលធៀប ៣៦,២ភាគរយនៅក្នុងប្រទេសស្រដៀងគ្នាតំបន់អឺរ៉ុប និងខ្ពស់ជាងផលធៀប ៦៨,៥ភាគរយនៅក្នុងបណ្តាប្រទេសនៅអាម៉េរិកឡាទីន។ ផលធៀបបំណុលសាធារណៈនឹង GDP នៃប្រទេសមួយចំនួននៅអាស៊ីប៉ាស៊ីហ្វិក។ ក្រាហ្វិក ៖ IMF/Nikkei សម្រាប់ប្រទេសដែលមានចំណូលទាបនៅអាស៊ី ផលធៀបបំណុលសាធារណៈទៅនឹង ផលិតផលក្នុងស្រុកសរុប (GDP) ត្រូវបានព្យាករថានឹងកើនឡើង១ភាគរយនៅឆ្នាំនេះដល់អត្រា ៤៤,៦ភាគរយ។ កាលពីឆ្នាំមុន ៧០ភាគរយនៃបណ្តាប្រទេសនៅអាស៊ីប៉ាស៊ីហ្វិកមានឱនភាពថវិកា។ នេះបើយោងតាមទិន្នន័យរបស់ ADB ។ កាលពីខែកុម្ភៈ IMF បានវាយតម្លៃថា ក្នុងចំណោមប្រទេសដែលមានចំណូលទាបចំនួន ៦៩ នៅអាស៊ី មានប្រទេសចំនួន៩ បានធ្លាក់ចូលទៅក្នុងស្ថានភាពតានតឹងនៃបំណុលពីខាងក្រៅ ហើយប្រទេសចំនួន២៥ ផ្សេងទៀតប្រឈមមុខនឹងហានិភ័យខ្ពស់ក្នុងការធ្លាក់ចូលទៅក្នុងស្ថានភាពដូចគ្នា។ ឡាវជាប្រទេសមួយក្នុងចំណោមប្រទេសដែលស្ថិតក្នុងស្ថានភាពបំណុលតានតឹង ខណៈកោះម៉ាល់ឌីវ ប៉ាពួអាស៊ីនូវែលហ្គីណេ គិរីបាទី និងកោះម៉ាហ្សាល់ ត្រូវបានចាត់ថ្នាក់ជាប្រទេសដែលមានហានិភ័យខ្ពស់នៃបំណុល។ បំណុលសាធារណៈរបស់ឡាវបានកើនលើសពី ១២០ភាគរយនៃផលិតផលក្នុងស្រុកសរុបនៅឆ្នាំ២០២៣។ ពាក់កណ្តាលនៃបំណុលបរទេសរបស់ឡាវ ជាប្រាក់កម្ចីរបស់ចិន។ នេះបើតាមទិន្នន័យរបស់ធនាគារពិភពលោក (WB) ។ អ្នកសង្កេតការណ៍ខ្លះនិយាយថា តួលេខជាក់ស្តែងអាចខ្ពស់ជាងនេះ ប្រសិនបើបំណុលលាក់កំបាំងត្រូវបានដាក់បញ្ចូល។ ថ្មីៗនេះ ប្រាក់គីបឡាវបានធ្លាក់ចុះយ៉ាងខ្លាំងធៀបនឹងប្រាក់ដុល្លារ និងប្រាក់បាតថៃ ដោយសារការព្រួយបារម្ភអំពីស្ថានភាពសារពើពន្ធរបស់ប្រទេស។ ការធ្លាក់ថ្លៃរូបិយប័ណ្ណក្នុងស្រុកធ្វើឱ្យឡាវកាន់តែលំបាកក្នុងការសងបំណុលជាប្រាក់ដុល្លារ។ លើសពីនេះ ការផ្គត់ផ្គង់ប្រេង និងអាហារភាគច្រើនរបស់ឡាវត្រូវតែនាំចូល ដូច្នេះការធ្លាក់ថ្លៃប្រាក់គីបក៏នាំឲ្យមានការព្រួយបារម្ភនៃការកើនឡើងអតិផរណាខ្ពស់ដែរ។ សម្រាប់ប៉ាឡាវ និងហ្វ៊ីជី បំណុលសាធារណៈមានលើសពី ៨០ភាគរយនៃ GDP ។ បណ្តាប្រទេសកោះ គឺងាយរងគ្រោះដោយការកើនឡើងនូវកម្រិតទឹកសមុទ្រ និងលក្ខខណ្ឌអាកាសធាតុធ្ងន់ធ្ងរផ្សេងទៀត ដែលនាំឱ្យតម្រូវការកើនឡើងនៃការចំណាយថវិកាលើការអភិវឌ្ឍន៍ហេដ្ឋារចនាសម្ព័ន្ធ។ ទន្ទឹមនេះ ជំហររបស់ចិនចំពោះបណ្តាប្រទេសកោះនៅប៉ាស៊ីហ្វិកកំពុងកើនឡើង ខណៈដែលទីក្រុងប៉េកាំងផ្តល់ប្រាក់កម្ចីយ៉ាងច្រើនទៅកាន់ប្រទេសទាំងនេះ។ អាម៉េរិក និងសម្ព័ន្ធមិត្តកំពុងស្វែងរកការផ្តល់ជូនប្រទេសកោះប៉ាស៊ីហ្វិកនូវភាពជាដៃគូជំនួសចិន តាមរយៈគំនិតផ្តួចផ្តើមដែលសង្កត់ធ្ងន់លើការអភិវឌ្ឍន៍ហេដ្ឋារចនាសម្ព័ន្ធប្រកបដោយគុណភាព និងប្តេជ្ញាធានានូវតម្លាភាពបំណុល។ ចំណែកស្រីលង្កា ជាឧទាហរណ៍បង្ហាញពីរបៀបប្រទេសនេះជាប់វិបត្តិបំណុល។ ក្នុងឆ្នាំ ២០១៧ ស្រីលង្កាបានផ្ទេរការគ្រប់គ្រងកំពង់ផែសមុទ្រ Hambantota ទៅកាន់ចិន។ អ្នកសង្កេតការណ៍មួយចំនួនបានមើលឃើញថាជាសញ្ញាមួយដែលប្រទេសនេះត្រូវបានជាប់គាំងជាមួយនឹងប្រាក់កម្ចីពីចិន។ កំពង់ផែនេះនៅមហាសមុទ្រឥណ្ឌាមានទីតាំងភូមិសាស្ត្រយុទ្ធសាស្ត្រសម្រាប់សន្តិសុខក្នុងតំបន់ឥណ្ឌូប៉ាស៊ីហ្វិក។ សេដ្ឋកិច្ចរបស់ស្រីលង្កាបន្តធ្លាក់ចុះក្នុងអំឡុងពេលជំងឺរាលដាលកូវីដ-១៩។ នៅខែមេសា ឆ្នាំ ២០២២ រដ្ឋាភិបាលនៃប្រទេសនេះបានប្រកាសផ្អាកការសងបំណុលបរទេសជាបណ្តោះអាសន្ន៕ ផលធៀបបំណុលសាធារណៈនឹង GDP នៃប្រទេសមួយចំនួននៅអាស៊ីប៉ាស៊ីហ្វិក។ ក្រាហ្វិក ៖ IMF/Nikkei អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3686.txt	ថៃនឹងយកពន្ធលើតម្លៃបន្ថែម (VAT) អត្រា ៧ភាគរយលើទំនិញនាំចូលទាំងអស់ ដោយមិនបែងចែកពីតម្លៃចាប់ពីខែឧសភានេះតទៅ។ នេះបើតាមលោក Lavaron Sangsnit លេខាធិការអចិន្ត្រៃយ៍នៃក្រសួងហិរញ្ញវត្ថុថៃនាថ្ងៃទី២៩ ខែមេសា។	កន្លងមក ថៃ បានអនុវត្តគោលនយោបាយលើកលែងពន្ធនាំចូល និងអាករលើតម្លៃបន្ថែមសម្រាប់ទំនិញនាំចូលនីមួយៗដែលមានតម្លៃតិចជាង ៤០,៥ដុល្លារ។ យ៉ាងណាមិញ ការហូរចូលនៃទំនិញចិនថោកៗចូលទីផ្សារថៃនាពេលថ្មីៗនេះ បានបង្កើតផលចំណេញមិនស្មើភាពគ្នា ដោយសារក្រុមហ៊ុនផលិតក្នុងស្រុកនៅតែត្រូវបង់ពន្ធ។ ដើម្បីធានាបាននូវការអនុវត្តពាណិជ្ជកម្មដោយស្មើភាព ថៃនឹងដាក់ពន្ធតម្លៃបន្ថែមលើទំនិញនាំចូលគ្រប់ប្រភេទចំនួន ៧ភាគរយ ដោយមិនគិតពីតម្លៃចាប់ពីថ្ងៃទី១ ខែឧសភា។ ពាក់ព័ន្ធនឹងបញ្ហានេះ លោក Lavaron Sangsnit លេខាធិការអចិន្ត្រៃយ៍នៃក្រសួងហិរញ្ញវត្ថុថៃរូបនេះ បានបញ្ជាក់ថា នាយកដ្ឋានគយនឹងគ្រប់គ្រងការប្រមូលពន្ធលើតម្លៃបន្ថែមក្នុងដំណាក់កាលដំបូង។ ក្នុងរយៈពេលវែង ក្រសួងហិរញ្ញវត្ថុថៃនឹងធ្វើវិសោធនកម្មច្បាប់ពាក់ព័ន្ធពន្ធលើតម្លៃបន្ថែម ដើម្បីឲ្យនាយកដ្ឋានពន្ធដារអាចអនុវត្តបានដោយផ្ទាល់។ ទំនិញដែលនាំចូលថៃក្នុងមួយឆ្នាំៗមានចំនួនជាង ៣០លានកញ្ចប់ ក្នុងនោះជាងពាក់កណ្តាលជាទំនិញថោកដែលមានតម្លៃមិនលើសពី៤០,៥ដុល្លារ។ នេះកំពុងបង្កផលប៉ះពាល់ដល់អ្នកផលិតក្នុងស្រុកដែលមិនអាចប្រកួតប្រជែងតម្លៃបាន។ នេះបើតាមកាសែត Bangkok Post ។ អ្នកជំនាញសេដ្ឋកិច្ចថៃនិយាយថា វិធានការថ្មីរបស់រដ្ឋាភិបាលថៃនឹងធ្វើឲ្យប្រសើរឡើងនូវការប្រកួតប្រជែងនៃអាជីវកម្មក្នុងស្រុក និងគ្រប់គ្រងលំហូរនៃផលិតផលចិនដែលមានតំលៃថោកដែលលក់តាមរយៈវេទិកាពាណិជ្ជកម្មអេឡិចត្រូនិកដូចជា Lazada ឬ Shopee...។ កាលពីខែកុម្ភៈ នាយករដ្ឋមន្ត្រីថៃ សេដ្ឋា ថាវីស៊ីន បានស្នើឱ្យនាយកដ្ឋានពន្ធដារ និងនាយកដ្ឋានគយបង្កើនកិច្ចខិតខំប្រឹងប្រែងដើម្បីការពារការហូរចូលនៃទំនិញថោកៗពីចិនទៅទីផ្សារក្នុងស្រុក ដែលបង្កឱ្យមានផលប៉ះពាល់អវិជ្ជមានដល់ក្រុមហ៊ុនផលិតទំនិញប្រើប្រាស់ក្នុងស្រុកថៃ៕ អត្ថបទទាក់ទង ឡាវ គ្រោងដំឡើងពន្ធតម្លៃបន្ថែមជាថ្មីលើទំនិញដល់ ១០ភាគរយ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3687.txt	ក្រុមហ៊ុនអចលនទ្រព្យដ៏ធំ China Vanke ទើបតែលក់ដីមួយកន្លែងក្នុងទីក្រុង Shenzhen ដោយទទួលយកការខាតបង់ជិត ៣០ភាគរយ ដោយសាររងសម្ពាធសាច់ប្រាក់ងាយស្រួលអស់រយៈពេលជាច្រើនខែ។	តាមឯកសារដែលបានដាក់ជូនមជ្ឈមណ្ឌលពាណិជ្ជកម្មនៅទីក្រុង Shenzhen ក្រុមហ៊ុន China Vanke ទើបតែបានលក់ដីមួយកន្លែងនៅទីនេះតាមរយៈការដេញថ្លៃដោយទទួលបានប្រាក់ចំនួន ៣០៩លានដុល្លារ។ នេះជាតម្លៃដែលទាបជាងថ្លៃពេលទិញកាលពី ៧ឆ្នាំមុនជិត ៣០ភាគរយជាមួយដីឡូតិ៍មានទំហំដី ១៩ពាន់ម៉ែត្រការ៉េ។ ក្រុមហ៊ុន Baishuoyinghai និងម្ចាស់ភាគហ៊ុនធំជាងគេរបស់ China Vnake ជាក្រុមហ៊ុនគ្រប់គ្រងដោយរដ្ឋ Shenzhen Metro បានទិញដីនេះរួមគ្នា។ ក្រុមហ៊ុនទាំងនេះ ជាភាគីតែមួយគត់ដែលចូលរួមក្នុងការទិញបន្ទាប់ពីផ្សារហ៊ុនចិនបានបិទ។ ក្រុមហ៊ុន China Vanke បានបញ្ជាក់ថា ម្ចាស់ភាគហ៊ុនធំជាងគេបានគាំទ្រក្រុមហ៊ុនតាមរបៀបស្របច្បាប់ ស្របតាមស្ថានភាពទីផ្សារ។ ក្រុមហ៊ុនមានគោលបំណងបង្កើនលំហូរសាច់ប្រាក់បន្ថែមទៀតនៅឆ្នាំនេះដោយការខ្ចីប្រាក់ពីធនាគារ និងលក់ទ្រព្យសម្បត្តិបន្ថែមជាង ៤,១៤ពាន់លានដុល្លារ។ នេះបើតាមសារព័ត៌មាន Reuters ។ កាលពីសប្តាហ៍មុន China Vanke បានលើកឡើងថាខ្លួនបានទទួលប្រាក់កម្ចីចំនួន ២,៧៦ពាន់លានដុល្លារពីក្រុមធនាគារដែលដឹកនាំដោយធនាគារឧស្សាហកម្មនិងពាណិជ្ជនៃប្រទេសចិន (ICBC) ។ China Vanke កំពុងខិតខំបង្កើនហិរញ្ញវត្ថុរបស់ខ្លួនបន្ថែមទៀត។ កាលពីខែមុន ក្រុមហ៊ុនបាននិយាយថា ពួកគេកំពុងប្រឈមមុខនឹងសម្ពាធសាច់ប្រាក់ងាយស្រួលរយៈពេលខ្លី ដែលភាគច្រើនដោយសារតែវិបត្តិអចលនទ្រព្យចិនដែលអូសបន្លាយពេលយូរ។ ទីភ្នាក់ងារវាយតម្លៃឥណទាន Fitch កាលពីសប្តាហ៍មុនបានទម្លាក់ចំណាត់ថ្នាក់ឥណទានរបស់ក្រុមហ៊ុននេះពី BB+ ទៅ BB- ជាមួយនឹងទស្សនវិស័យអវិជ្ជមាន។ មូលហេតុគឺដោយសារការលក់ផ្ទះនៅឆ្នាំនេះមានចំនួនតិចជាងការព្យាករ។ China Vanke បច្ចុប្បន្នជាក្រុមហ៊ុនអចលនទ្រព្យធំទីពីរនៅចិនបើផ្អែកលើការលក់ផ្ទះក្នុងឆ្នាំ ២០២៣។ នេះបើយោងតាមក្រុមហ៊ុនស្រាវជ្រាវអចលនទ្រព្យ CRIC ។ មុននេះ ទីផ្សារនៅតែវាយតម្លៃហិរញ្ញវត្ថុរបស់ក្រុមហ៊ុននេះថារឹងមាំ។ ទោះយ៉ាងណាក៏ដោយ ក្នុងរយៈពេលប៉ុន្មានខែកន្លងមកនេះ ស្ថានភាពហិរញ្ញវត្ថុរបស់ក្រុមហ៊ុននេះកាន់តែយ៉ាប់យ៉ឺន។ ភាគហ៊ុន និងមូលបត្របំណុលរបស់ពួកគេត្រូវបានលក់ចេញនៅដើមខែមីនា បន្ទាប់ពីមានព័ត៌មានថា ក្រុមហ៊ុនបានផ្ញើសំណើដើម្បីបន្តការសងបំណុលទៅម្ចាស់បំណុលជាបន្តបន្ទាប់។ កាលពីខែមីនា មន្ត្រីចិនបានជួបជាមួយស្ថាប័នហិរញ្ញវត្ថុដើម្បីពិភាក្សាអំពីស្ថានភាពរបស់ក្រុមហ៊ុន China Vanke។ នៅទីនេះ ពួកគេបានស្នើសុំឱ្យធនាគារធំៗផ្តល់ការគាំទ្រផ្នែកហិរញ្ញវត្ថុ ហើយបានស្នើឱ្យម្ចាស់បំណុលឯកជនពិភាក្សាអំពីការបន្តការសងបំណុលឲ្យ China Vanke។ គួរបញ្ជាក់ថា វិស័យអចលនទ្រព្យចិនបានធ្លាក់ក្នុងវិបត្តិតាំងពីឆ្នាំ២០២១ ហើយមិនមានសញ្ញាណាមួយនឹងបញ្ចប់ក្នុងពេលឆាប់ៗនេះទេ។ ក្រុមហ៊ុនអចលនៈទ្រព្យជាបន្តបន្ទាប់ក្នុងប្រទេសនេះបានជាប់បំណុលវ័ណ្ណក រួមទាំងក្រុមហ៊ុនខ្នាតយក្សដូចជា China Evergrande Group និង Country Garden ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3688.txt	កាណាដាកំពុងសិក្សាពីលទ្ធភាពនៃការបង្កើនពន្ធលើរថយន្តអគ្គិសនី ដែលផលិតនៅចិន បន្ទាប់ពីអាម៉េរិកបានដាក់ពន្ធលើសពី ១០០ភាគរយ។ នេះបើតាមការចុះផ្សាយរបស់សារព័ត៌មាន CBC ។	រដ្ឋមន្ត្រីពាណិជ្ជកម្មកាណាដា លោកស្រី Mary Ng បាននិយាយថា លោកស្រីកំពុងពិចារណាលើបញ្ហានេះយ៉ាងប្រុងប្រយ័ត្ន ដោយមានការសន្ទនាបើកចំហជាមួយអាម៉េរិក។ បច្ចុប្បន្ន រថយន្តអគ្គិសនីរបស់ចិន ដែលនាំចូលប្រទេសកាណាដា ត្រូវទទួលបានអត្រាពន្ធប្រមាណតែ៦ភាគរយប៉ុណ្ណោះ។ ប្រជាជនកាណាដា ក៏រីករាយនឹងកម្មវិធីឧបត្ថម្ភធនរបស់សហព័ន្ធ នៅពេលទិញរថយន្តអគ្គិសនី ដែលផលិតពីបរទេស។ ការសម្រេចចិត្តរបស់កាណាដាកើតឡើង បន្ទាប់ពីប្រធានាធិបតីអាម៉េរិកលោក ចូ បៃឌិន បានដំឡើងពន្ធយ៉ាងខ្លាំងលើការនាំចូលទំនិញរបស់ចិនតម្លៃ ១៨ ពាន់លានដុល្លារ។ ជាពិសេស រថយន្តអគ្គិសនីផលិតនៅចិន បានបង្កើនពន្ធចំនួន៤ដង ដែលធ្វើឲ្យអត្រាពន្ធសរុប មានរហូតដល់ ១០២,៥ភាគរយ។ ថ្លែងទៅកាន់សារព័ត៌មាន CBC នៅថ្ងៃទី១៨ ខែឧសភា រដ្ឋមន្ត្រីឧស្សាហកម្មកាណាដា លោក François-Philippe Champagne បានបញ្ជាក់ថា ទីក្រុងអូតាវ៉ាកំពុងពិចារណាគ្រប់វិធានការ បន្ទាប់ពីអាម៉េរិកបានប្រកាសថា ខ្លួននឹងដំឡើងពន្ធលើរថយន្តអគ្គិសនីរបស់ចិន និងទំនិញពាក់ព័ន្ធផ្សេងទៀត។ បើតាមរដ្ឋមន្ត្រីរូបនេះ លទ្ធភាពដែលកាណាដា អាចដាក់អត្រាពន្ធស្រដៀងគ្នានេះ គឺមិនអាចបដិសេធបានទេ។ «វាជាការត្រឹមត្រូវក្នុងការនិយាយថាអ្វីគ្រប់យ៉ាង ដើម្បីការពារឧស្សាហកម្មនិងកម្មករ។ យើងកំពុងធ្វើការស្របគ្នាជាមួយអាម៉េរិក។ កាណាដានឹងមិនមែនជាទ្វារក្រោយសម្រាប់ចិន ក្នុងការចូលទៅកាន់ទីផ្សាររថយន្តអគ្គិសនី នៅអាម៉េរិកខាងជើងនោះទេ»។ រដ្ឋមន្ត្រីក្រសួងឧស្សាហកម្ម បានសង្កត់ធ្ងន់បែបនេះ។ ស្រដៀងអាម៉េរិកដែរ រថយន្តអគ្គិសនីនៅតែមានចំណែកតូចមួយ នៃទីផ្សាររថយន្តកាណាដា។ កាលពីឆ្នាំមុន រថយន្តអគ្គិសនី និងកូនកាត់ (Hybrid) មានចំនួន ១៨៥ពាន់គ្រឿង បានចាប់ផ្តើមដំណើរការនៅក្នុងប្រទេសកើនឡើងជិត ៥០ភាគរយ បើធៀបនឹងឆ្នាំ២០២២ ។ ក្នុងនោះមាន ១១ភាគរយនៃចំនួនយានយន្តសរុប ដែលបានចុះបញ្ជីថ្មី។ ក្នុងចំណោមប្រទេសអាស៊ី ដែលនាំចេញរថយន្តអគ្គិសនីទៅកាណាដា គឺជប៉ុន និងកូរ៉េខាងត្បូង កំពុងនាំមុខទីផ្សារ។ ម៉ាកយីហោក្នុងស្រុករបស់ចិន មានភាពល្អប្រសើរនៅក្នុងប្រទេសម៉ិកស៊ិក ដែលជាអ្នកជិតខាងរបស់អាម៉េរិក ហើយក៏ជាទីកន្លែងដែលរថយន្តតម្លៃទាបពីក្រុមហ៊ុន BYD និងក្រុមហ៊ុន Anhui Jianghuai Automobile មានប្រជាប្រិយភាពក្នុងទសវត្សរ៍កន្លងមក។ រថយន្តអគ្គិសនីដែលផលិតនៅចិន ហើយនាំចូលទៅកាណាដា ភាគច្រើនជារថយន្តក្រុមហ៊ុនអាម៉េរិក Tesla ដែលផលិតនៅទីក្រុងសៀងហៃ មានចំនួន ៤៤ ៤០០គ្រឿងកាលពីឆ្នាំមុន។ សហគ្រាសឧស្សាហកម្មរថយន្តក្នុងស្រុក មិនសូវជាពេញចិត្តចំពោះការនាំចូលនេះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3689.txt	ទីក្រុង Shenzhen មានស្ថានីយសាកថ្មរថយន្តអគ្គិសនីសរុបចំនួន ៣៦២កន្លែង គិតត្រឹមថ្ងៃទី៣០ ខែមេសា ដែលចំនួននេះច្រើនជាងចំនួនស្ថានីយប្រេងឥន្ធនៈនៅក្នុងទីក្រុង។ នេះបើតាមសារព័ត៌មានចិន China Daily។	ចំនួនស្ថានីយសាកថ្ម និងប្រអប់បញ្ចូលភ្លើងរថយន្តអគ្គិសនី មានចំនួនលើសពីស្ថានីយប្រេងឥន្ធនៈនៅទីក្រុង Shenzhen។ ចំនួននេះបានឆ្លុះបញ្ចាំងពីនិន្នាការវិជ្ជមានក្នុងការអភិវឌ្ឍទីផ្សាររថយន្តថាមពលថ្មី (New Energy Vehicles - NEV) ក៏ដូចជា ប្រតិបត្តិការប្រកបដោយប្រសិទ្ធភាពដែលដំណើរការប្រព័ន្ធសាកថ្មនៅទីក្រុងមួយក្នុងខេត្តក្វាងទុង។ នៅចិន រថយន្តថាមពលថ្មី (NEV) សំដៅលើរថយន្តដែលប្រើប្រាស់អគ្គិសនីទាំងស្រុង ឬភាគច្រើនសំដៅលើរថយន្តអគ្គិសនីកូនកាត់ ឬរថយន្តប្រើថ្មសាកអគ្គិសនី។ រដ្ឋាភិបាលចិនបានចាប់ផ្តើមអនុវត្តកម្មវិធី NEV ក្នុងឆ្នាំ ២០០៩ ដើម្បីជំរុញការអភិវឌ្ឍ និងប្រើប្រាស់រថយន្តថាមពលថ្មី ហើយអ្នកទិញរថយន្តអគ្គិសនីមានសិទ្ធិទទួលបានការឧបត្ថម្ភធនសាធារណៈ។ ស្ថិតិពីការិយាល័យផ្គត់ផ្គង់អគ្គិសនី Shenzhen នៃប្រតិបត្តិករបណ្តាញអគ្គិសនី China Southern Power Grid បង្ហាញថា ក្នុងត្រីមាសទី១ បរិមាណអគ្គិសនីសម្រាប់រថយន្តអគ្គិសនីបានកើនឡើងដល់ ៦៧០លានគីឡូវ៉ាត់ម៉ោង ដែលកើន ១០,៩ភាគរយក្នុងរយៈពេលដូចគ្នាឆ្នាំ ២០២៣។ សម្រាប់រថយន្តអគ្គិសនីធម្មតា វានឹងចំណាយពេលប្រហែល ៧-៨ម៉ោង ដើម្បីសាកពេញជាមួយកម្រិតស្តង់ដារ ឬត្រឹមតែ ១-២ម៉ោង សម្រាប់មុខងារបញ្ចូលថ្មលឿន។ ជាមួយនឹងឆ្នាំងសាកលឿន ថ្មអាចឡើងដល់ ៨០ភាគរយ ឬច្រើនជាងនេះ ក្នុងរយៈពេលត្រឹមតែ១០ នាទី ឬតិចជាងនេះ។ នៅថ្ងៃទី២៩ ខែមិថុនា ឆ្នាំ២០២៣ ទីក្រុង Shenzhen បានបើកដំណើរការស្ថានីយសាកថ្មលឿនដំបូងបំផុតដែលត្រូវបានគេដាក់ឈ្មោះថា ទីក្រុងនៃស្ថានីយសាកថ្មលឿន។ នាពេលនេះ ប្រព័ន្ធសេវាសាកថ្មលឿនត្រូវបានដំឡើងនៅទូទាំងទីក្រុង Shenzhen ដោយភាគច្រើននៅស្ថានីយសាកថ្មដែលមានស្រាប់ និងនៅក្នុងមជ្ឈមណ្ឌលពាណិជ្ជកម្មធំៗ ស្ថានីយរថយន្តក្រុង សួនឧស្សាហកម្ម និងទីតាំងសំខាន់ៗផ្សេងទៀត។ នៅចុងឆ្នាំ ២០២៣ ចំនួនរថយន្ត NEV នៅទីក្រុង Shenzhen មានលើសពី ៩៧០ពាន់គ្រឿង ហើយមានចំនួនច្រើនជាង ៦០ភាគរយនៃការលក់រថយន្តថ្មី។ នៅចុងឆ្នាំ ២០២៥ ចំនួនរថយន្ត NEV នៅក្នុងទីក្រុងនេះ ត្រូវបានប៉ាន់ប្រមាណថានឹងកើនឡើងដល់ ១,៣លានគ្រឿង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_369.txt	យោធាអ៊ីស្រាអែល នៅថ្ងៃទី១៣ ខែតុលា បានបញ្ជាឱ្យប្រជាជនប៉ាឡេស្ទីនប្រមាណ ១លាននាក់ ឱ្យភៀសខ្លួនពីភាគខាងជើង ត្រូវភាគខាងត្បូង ត្រឹមរយៈពេល ២៤ម៉ោង ដើម្បីបោសសម្អាតក្រុមសកម្មប្រយុទ្ធហាម៉ាស។ ការបញ្ជានេះ ធ្វើឡើងក្រោយពេលអ៊ីស្រាអែលបើកការវាយប្រហារផ្លូវគោកលើតំបន់កាហ្សា។ យ៉ាងណាមិញ បញ្ជាមួយនេះ ត្រូវបានអង្គការសហប្រជាជាតិជំរុញឱ្យលុបចោល ដោយបារម្ភពីមហន្តរាយធ្ងន់ធ្ងរ។	ក្រោយមានការប្តេជ្ញាបោសសម្អាតក្រុមហាម៉ាសពីសំណាក់មេដឹកនាំអ៊ីស្រាអែលក្នុងថ្ងៃបង្កើតរដ្ឋាភិបាលក្នុងពេលសង្រ្គាមថ្មី យោធាអ៊ីស្រាអែល នៅថ្ងៃទី១៣ ខែតុលា បានបញ្ជាឱ្យប្រជាជនប្រជាជនប៉ាឡេស្ទីន ១លាននាក់ នៅក្នុងតំបន់កាហ្សាភាគខាងជើង ភៀសខ្លួនទៅតំបន់កាហ្សាភាគខាងត្បូង ដោយដាក់ឱសានវាទ ត្រឹមរយៈពេល ២៤ម៉ោងប៉ុណ្ណោះ។ ការបញ្ជានេះ ធ្វើឡើងដោយបារម្ភថា អ៊ីស្រាអែល អាចនឹងបើកការវាយប្រហារផ្លូវគោកលើតំបន់កាហ្សាភាគខាងជើង។ កន្លងមក អ៊ីស្រាអែល បានកោះហៅទ័ពបម្រុងរហូតដល់ ៣០ម៉ឺននាក់ឯណោះ។ យ៉ាងណាមិញ បញ្ជាបែបនេះ ត្រូវបានអង្គការសហប្រជាជាតិព្រមានមានមហន្តរាយធ្ងន់ធ្ងរ ខណៈពេលនេះ តំបន់កាហ្សា ត្រូវបានអ៊ីស្រាអែល បិទច្រកចូល មិនឱ្យមានការនាំចេញប្រេង និងអាហារស្រាប់។ អ៊ីស្រាអែល បានអះអាងថា ខ្លួននឹងបើកច្រកវិញ លុះត្រាក្រុមហាម៉ាសដោះលែងចំណាប់ខ្មាំង។ អ្នកនាំពាក្យអង្គការសហប្រជាជាតិ (UN) លោក Stephane Dujarric បានអះអាងថា វាមិនអាចទៅរួចទេ ដែលការជម្លៀសមនុស្សទ្រង់ទ្រាយធំបែបនេះ មិនបង្កឱ្យមានវិបត្តិមនុស្សធម៌។ ត្រង់ចំណុចនេះ មន្រ្តីUN រូបនេះ បានអំពាវនាវឱ្យយោធាអ៊ីស្រាអែល លុបចោលរាល់បញ្ជាបែបនោះ ដើម្បីបង្ការមហន្តរាយដ៏ធ្ងន់ធ្ងរ។ ចំណែកក្រុមហាម៉ាសវិញ បានទទូចឱ្យប្រជាជនកុំចាកចេញពីតំបន់ភាគខាងជើងនៃតំបន់កាហ្សា និងជំរុញឱ្យស្នាក់នៅផ្ទះ។ បើតាមក្រុមហាម៉ាស អ៊ីស្រាអែល បានព្យាយាមបំបែកបំបាក់សាមគ្គីផ្ទៃក្នុង។ ស្របគ្នានេះ ក្រសួងសុខាភិបាលប៉ាឡេស្ទីន បានអះអាងថា ការជម្លៀសប្រជាជន គឺមិនអាចទៅរួចឡើយ ដោយសារតែមន្ទីរពេទ្យ មានអ្នករងរបួសច្រើន។ អ្នកនាំពាក្យក្រសួងសុខាភិបាលប៉ាឡេស្ទីន លោក Ashraf al-Qidra ក្រុមគ្រូពេទ្យមិនអាចភៀសខ្លួនបានឡើយ ហើយក៏មិនអាចទុកអ្នករបួសឱ្យស្លាប់បានដែរ។ មកទល់ពេលនេះ សង្រ្គាមរវាងក្រុមហាម៉ាស និងអ៊ីស្រាអែល បានឆក់យកជីវិតមនុស្សយ៉ាងហោចណាស់ ២៨០០នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3690.txt	ដើម្បីដោះស្រាយបញ្ហាអចលនទ្រព្យជាប់គាំង រដ្ឋាភិបាលចិន កំពុងពិចារណាឲ្យអាជ្ញាធរក្នុងតំបន់ទិញខុនដូរាប់លានយូនីត ដែលលក់មិនចេញ ដើម្បីប្រែក្លាយជាផ្ទះសង្គម។	ក្រុមហ៊ុនរដ្ឋក្នុងតំបន់នឹងទទួលភារកិច្ចទិញផ្ទះ ដែលលក់មិនចេញ ពីអ្នកវិនិយោគ ដែលកំពុងជួបបញ្ហាក្នុងការលក់បញ្ចុះតម្លៃ។ ភាគច្រើនផ្ទះដែលត្រូវទិញនឹ ងត្រូវប្រែក្លាយជាផ្ទះសង្គមមានតម្លៃថោក។ ទាក់ទងនឹងធនធាននៃការប្រើប្រាស់ ធនាគាររដ្ឋចិននឹងផ្តល់ប្រាក់កម្ចីដល់អ្នកទិញ។ បើតាមប្រភពព័ត៌មានពី Bloomberg ក្រុមប្រឹក្សារដ្ឋរបស់ចិនកំពុងប្រមូលមតិនិងការពិភាក្សាពីអាជ្ញាធរ និងតំបន់នានាជុំវិញផែនការបឋមនេះ។ គំនិតនេះចាប់ផ្តើមឡើងបន្ទាប់ពីកិច្ចប្រជុំរបស់ក្រសួងនយោបាយកាលពីថ្ងៃទី៣០ ខែមេសា ដោយពិភាក្សាអំពីគោលនយោបាយដើម្បីដោះស្រាយបញ្ហាអចលនទ្រព្យកំពុងជាប់គាំង។ ក្រុមមន្ត្រីចិនបានពិភាក្សាគ្នាជុំវិញព័ត៌មានលម្អិត និងលទ្ធភាពនៃការសម្រេចផែនការដែលត្រូវចំណាយពេលរាប់ខែដើម្បីបញ្ចប់ ប្រសិនថ្នាក់មេដឹកនាំយល់ព្រម។ វិស័យអចលនទ្រព្យបានរួមចំណែក១ភាគ៤នៃសេដ្ឋកិច្ចធំទីពីររបស់ពិភពលោក។ វិស័យនេះ បានធ្លាក់ក្នុងវិបត្តិសេដ្ឋកិច្ចក្នុងប៉ុន្មានឆ្នាំថ្មីៗនេះ ដោយសារវិបត្តិបំណុលរបស់អ្នកអភិវឌ្ឍន៍ បន្ទាប់ពីគោលនយោបាយបន្ទាត់ក្រហម៣ ដែលមានបំណងរារាំងអ្នកវិនិយោគក្នុងការខ្ចីប្រាក់មកវិនិយោគវិស័យអចលនទ្រព្យ។ ទីក្រុងប៉េកាំង បានចាប់ផ្តើមវិធានការស្តារអចលទ្រព្យឡើងវិញជាបន្តបន្ទាប់ចាប់តាំងពីឆ្នាំ២០២២ ប៉ុន្តែមិនទាន់អាចបង្វែរស្ថានការណ៍បានឡើយ។ ការលក់ផ្ទះនៅខែមេសាសម្រាប់ក្រុមហ៊ុនធំៗទាំង១០០ បានធ្លាក់ចុះ៤៥ភាគរយបើធៀបនឹងគ្រាដូចគ្នាក្នុងឆ្នាំ២០២៣។ នេះបើយោងតាមការស្ទង់មតិរបស់ក្រុមហ៊ុន CRIC ដែលជាអ្នកជំនាញផ្តល់ទិន្នន័យអចលនទ្រព្យ ។ បន្ថែមពីលើផែនការថ្មីនេះ បច្ចុប្បន្នទីក្រុងប៉េកាំងកំពុងជំរុញឲ្យធនាគារចិនបង្កើនឥណទានសម្រាប់វិស័យអចលនទ្រព្យ។ ទីក្រុងរាប់សិបទៀត បានផ្តល់ការឧបត្ថម្ភធនដើម្បីលើកទឹកចិត្តប្រជាជនទិញផ្ទះថ្មីឱ្យជំនួសអាផាតមិនចាស់ៗ ក្នុងគោលបំណងបង្កើតលំហូរសាច់ប្រាក់សម្រាប់អ្នកអភិវឌ្ឍន៍ដែលជួបការលំបាក។ ដំណោះស្រាយរបៀបនេះ ត្រូវបានចាប់ផ្តើមនៅស្រុក Lainan ភាគខាងកើតទីក្រុង Hangzhou។ កាលពីដើមសប្តាហ៍នេះ ក្នុងស្រុកបានប្រកាសថា ខ្លួននឹងទិញផ្ទះពីអ្នកអភិវឌ្ឍន៍ឯកជនដើម្បីប្រើប្រាស់ជាលំនៅដ្ឋានជួលសាធារណៈ។ ការលំបាកដ៏ធំបំផុតមួយសម្រាប់អ្នកអភិវឌ្ឍន៍អចលនទ្រព្យឯកជននៅចិន គឺកង្វះសាច់ប្រាក់។ កត្តានេះបានធ្វើឲ្យក្រុមហ៊ុនទាំងនោះ ផ្អាកការសាងសង់ជាបណ្ដោះអាសន្នផ្ទះជាច្រើនកន្លែងដែលបានលក់មុន ប៉ុន្តែមកដល់ពេលនេះមិនអាចប្រគល់ផ្ទះទាន់ពេលវេលា។ អ្នកវិភាគប៉ាន់ប្រមាណថា មានអាផាតមិនរាប់សិបលានខ្នងដែលលក់មិនទាន់ចេញ នៅទូទាំងចិន។ អ្នកសេដ្ឋកិច្ចមកពីក្រុមហ៊ុនជប៉ុន Nomura ផ្តល់អនុសាសន៍ថា ទីក្រុងប៉េកាំងគួរតែចំណាយប្រាក់ផ្ទាល់ខ្លួនរបស់ខ្លួន ឬបោះពុម្ពប្រាក់បន្ថែមទៀតដើម្បីគាំទ្រដល់ការបញ្ចប់គម្រោងដែលហួសសម័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3691.txt	ក្រសួងកសិកម្មអាម៉េរិកបានព្យាកថា ឥណ្ឌានឹងបន្តជាប្រទេសនាំអង្ករចេញធំជាងគេលើពិភពលោកដោយមានចំនួនជិត ១៨លានតោនក្នុងឆ្នាំ ២០២៤-២០២៥ ពោលគឺខ្ពស់ជាងប្រហែល ២លានតោនបើធៀបឆ្នាំមុន។	ក្រសួងកសិកម្មអាម៉េរិក (USDA) ថ្មីៗនេះបានព្យាករថាឥណ្ឌានឹងនៅតែជាប្រទេសនាំមុខគេក្នុងទីផ្សារអង្ករពិភពលោក បើទោះបីជាមានការរឹតបន្តឹងការនាំចេញក៏ដោយ។ បើតាមក្រសួងកសិកម្មអាម៉េរិក ឥណ្ឌានឹងនាំចេញអង្ករជិត ១៨លានតោនក្នុងឆ្នាំ ២០២៤-២០២៥ កើន ២លានតោនច្រើនជាងឆ្នាំមុន ប៉ុន្តែនៅតែទាបជាងកំណត់ត្រាដែលខ្លួនបាននាំចេញ ២២លានតោនក្នុងឆ្នាំ ២០២១-២០២២។ ក្រសួងកសិកម្មអាម៉េរិក បានបន្តថា ទស្សនវិស័យអង្ករពិភពលោកក្នុងកំឡុងឆ្នាំ ២០២៤-២០២៥ នឹងមានភាពល្អប្រសើរ ដោយសារការកើនឡើងនៃការផ្គត់ផ្គង់ពាណិជ្ជកម្ម ការប្រើប្រាស់ និងទុនម្រុងចុងឆ្នាំកើនឡើង។ អង្ការ ត្រូវបានបង្កើនច្រវាក់ផលិតកម្មនៅ ឥណ្ឌា ចិន បង់ក្លាដែស និងឥណ្ឌូណេស៊ី។ លើសពីនេះ ការប្រើប្រាស់ជាសាកលត្រូវបានគេព្យាករថានឹងមានចំនួន ៥២៦,៤ លានតោន ដោយសារការប្រើប្រាស់កាន់តែខ្ពស់នៅឥណ្ឌា ហ្វីលីពីន ឥណ្ឌូណេស៊ី និងបង់ក្លាដែស ដែលជាការប៉ះប៉ូវការធ្លាក់ចុះនៅចិន។ ចំណែក ពាណិជ្ជកម្មសកលត្រូវបានគេព្យាករថានឹងកើនឡើងត្រឹមតែ ៦៣,៨លានតោនប៉ុណ្ណោះ ដោយសារការកើនឡើងនៃផលិតកម្ម និងកំណើនការប្រើប្រាស់ដែលរំពឹងទុកនៅប្រទេសជាច្រើន។ យ៉ាងណាមិញ តួលេខនេះនៅតែទាបជាងកម្រិតពាណិជ្ជកម្មមុនពេលដែលឥណ្ឌាអនុវត្តការរឹតបន្តឹងលើការនាំចេញអង្ករជាលើកដំបូងក្នុងឆ្នាំ ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3692.txt	ចិនបានបង្កើតមូលនិធិវិនិយោគមួយដែលមានដើមទុនចុះបញ្ជីចំនួន ៤៧,៥ពាន់លានដុល្លារ ដោយមានគោលដៅលើកកម្ពស់ឧស្សាហកម្មសឺមីកុងឌុចទ័រ និងជំរុញការផលិតបន្ទះឈីប។	តាមការចុះផ្សាយរបស់ទីភ្នាក់ងារព័ត៌មាន Reuters នៅថ្ងៃទី២៧ ខែឧសភា ដែលបានដកស្រង់ទិន្នន័យពីវេបសាយ Tianyancha មូលនិធិវិនិយោគឧស្សាហកម្មសៀគ្វីរួមបញ្ចូលជាតិចិន (National Integrated Circuit Industry Investment Fund) ត្រូវបានបង្កើតឡើងជាផ្លូវការនៅថ្ងៃទី២៤ ខែឧសភា ហើយបច្ចប្បន្នកំពុងឈានចូលដំណាក់កាលទីបី។ ក្រសួងហិរញ្ញវត្ថុចិន ជាម្ចាស់ភាគហ៊ុនធំជាងគេដែលមាន ១៧ភាគរយ។ តួលេខ ៤៧,៥ពាន់លានដុល្លារគឺស្មើជិត២ដង នៃព័ត៌មានដែលលេចធ្លាយកាលពីខែមីនា។ នៅពេលនោះ ប្រភពអនាមិកមួយបានបង្ហាញថា ចិនកំពុងប្រមូលប្រាក់ពីរដ្ឋាភិបាលក្នុងតំបន់ និងសហគ្រាសរដ្ឋ ដោយមានគោលដៅប្រមូលបានជាង ២៧ពាន់លានដុល្លារ សម្រាប់គាំទ្រវិស័យសឺមីកុងឌុចទ័រក្នុងស្រុក។ ហើយការវិនិយោគនេះទៀតសោត នឹងត្រូវបានត្រួតពិនិត្យដោយផ្ទាល់ពីក្រសួងឧស្សាហកម្ម និងបច្ចេកវិទ្យាព័ត៌មានចិន។ កន្លងមក អាម៉េរិកបានដាក់វិធានការជាបន្តបន្ទាប់ ដើម្បីគ្រប់គ្រងការនាំចេញគ្រឿងចក្រ និងបច្ចេកវិទ្យាផលិតបន្ទះឈីបទៅកាន់ចិន ក៏ដូចជាអំពាវនាវឱ្យសម្ព័ន្ធមិត្តធ្វើដូចគ្នាដែរ។ ហេតុផលមួយសំខាន់នោះគឺថា បារម្ភចិនអាចប្រើប្រាស់បន្ទះឈីបកម្រិតខ្ពស់សម្រាប់គោលបំណងវិស័យយោធា។ យ៉ាងណាក៏ដោយ ចិនបានបោះជំហានដ៏អស្ចារ្យមួយចំនួននៅក្នុងឧស្សាហកម្មសឺមីកុងឌុចទ័រនាពេលថ្មីៗនេះ។ បើតាមសារព័ត៌មាន CNBC សាជីវកម្ម SMIC របស់ចិនបច្ចុប្បន្នគ្រប់គ្រងដំណើរការវេចខ្ចប់បន្ទះឈីបកម្រិត ៧ណាណូម៉ែត្រដែលអាចបំពាក់លើស្មាតហ្វូន ដូចជាម៉ូដែលទូរសព្ទ Huawei Mate 60 និង Pura 70 ទោះបីជាត្រូវដើរយឺតជាងក្រុមហ៊ុន TSMC និង Samsung ៥ឆ្នាំក៏ដោយ។ ចំណែកក្រុមហ៊ុន HLMC នៅទីក្រុងសៀងហៃក៏បានកំពុងសាកល្បងបន្ទះឈីប ១៤ណាណូម៉ែត្រ FinFET ចាប់តាំងពីឆ្នាំ ២០២០ ដែលយឺតជាង TSMC ៩-១០ឆ្នាំ។ សមត្ថភាពផលិតបន្ទះឈីបរបស់ចិននៅមានកម្រិត ដោយសារតែការពឹងផ្អែកលើប្រព័ន្ធដំណើរការផលិតបន្ទះឈីបរបស់ក្រុមហ៊ុន ASML ជាអ្នកផ្គត់ផ្គង់ដ៏សំខាន់។ Shanghai Micro Electronics Equipment (SMEE) ជាក្រុមហ៊ុនផលិតម៉ាស៊ីនផលិតបន្ទះឈីបដ៏ធំតែមួយគត់របស់ចិន ប៉ុន្តែបច្ចេកវិទ្យារបស់វានៅទាបជាង ASML របស់ហូឡង់ និងសាជីវកម្មជប៉ុន។ តាមស្ថិតិ នៅចុងឆ្នាំមុនពី Qichacha ដែលជាអ្នកជំនាញក្នុងការផ្តល់ព័ត៌មានអំពីក្រុមហ៊ុនចិន គឺជាង២២០០០ សហគ្រាសទាក់ទងនឹងបន្ទះឈីប សឺមីកុងឌុចទ័រនៅចិនបានឈប់ដំណើរការចាប់តាំងពីឆ្នាំ២០១៩។ ដោយឡែក នៅឆ្នាំ ២០២៣ កំណត់ត្រាសហគ្រាសចិនទាក់ទងវិស័យនេះបានកើនវិញដល់ ១០៩០០សហគ្រាស ដែលមានកំណើនទ្វេដងនៃអាជីវកម្មចំនួន៥៧៤៦សហគ្រាស ក្នុងឆ្នាំ២០២០។ នេះបង្ហាញថា ចិនចាប់ផ្តើមពង្រឹងលើឧស្សាកម្មបន្ទះឈីបឡើងវិញ៕ អត្ថបទទាក់ទង អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប ប្រទេស និងដែនដីផលិតបន្ទះឈីបកម្រិតខ្ពស់មានទីផ្សារធំនៅលើពិភពលោក Samsung រំពឹងថាកើនឡើងប្រាក់ចំណេញ ១០ដង ដោយសារបន្ទះឈីប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3693.txt	រដ្ឋមន្ត្រីក្រសួងរតនាគារអាម៉េរិក លោកស្រី Janet Yellen បានចោទប្រកាន់យុទ្ធសាស្ត្រឧស្សាហកម្មរបស់ចិន ថាបានគំរាមកំហែងជាសកល ដែលត្រូវការការសម្របសម្រួលជាមួយអឺរ៉ុបដើម្បីដោះស្រាយបញ្ហាលំហូរទំនិញថោកៗពាសពេញពិភពលោក។	ថ្លែងនៅក្នុងទីក្រុង Frankfurt អាល្លឺម៉ង់ នៅថ្ងៃទី២១ ខែឧសភា លោកស្រី Janet Yellen បានអំពាវនាវឱ្យអឺរ៉ុបឆ្លើយតបទៅនឹងគោលនយោបាយឧស្សាហកម្មរបស់ចិនតាមរបៀប «វិធីបង្រួបបង្រួម » ដើម្បីជួយក្រុមហ៊ុនផលិតនៅលើភាគីទាំងសងខាងនៃមហាសមុទ្រអាត្លង់ទិកអាចបន្តដំណើរការអាជីវកម្ម។ ដោយលើកឡើងពីសារៈសំខាន់នៃសម្ព័ន្ធភាពអាម៉េរិក-អឺរ៉ុប លោកស្រី Yellen បានចោទប្រកាន់លើផលិតកម្មឧស្សាហកម្មលើសចំណុះរបស់ចិន ថាបានគំរាមកំហែងទាំងក្រុមហ៊ុនរបស់សម្ព័ន្ធភាព និងទីផ្សារដែលកំពុងរីកចម្រើន។ ការលើកឡើងរបស់លោកស្រី Yellen ធ្វើឡើងមួយសប្តាហ៍បន្ទាប់ពីរដ្ឋបាលលោក ចូ បៃឌិន បានប្រកាសពន្ធថ្មីលើរថយន្តអគ្គិសនី បន្ទះសូឡា សឺមីកុងឌុចទ័រ ដែកថែប និងផលិតផលឧស្សាហកម្មយុទ្ធសាស្ត្រផ្សេងៗទៀតដែលនាំចូលពីចិន។ កាលពីខែមេសា លោកស្រី Yellen បានប្រាប់មន្ត្រីចិនថា អាម៉េរិកនឹងមិនទទួលយកការផលិតច្រើនហួសហេតុរបស់ប្រទេសនេះទេ ដោយធ្វើឱ្យទីផ្សារពិភពលោកពោរពេញដោយទំនិញថោកៗ។ អាម៉េរិករំពឹងថា សម្ព័ន្ធភាពជាមួយ EU នឹងបញ្ចុះបញ្ចូលថា ដៃគូពាណិជ្ជកម្មដ៏ធំបំផុតរបស់ខ្លួន ត្រៀមខ្លួនជាស្រេចក្នុងការដំឡើងរបាំងការពារ ដើម្បីទប់ស្កាត់រថយន្តអគ្គិសនី អាគុយ និងទំនិញផ្សេងទៀតពីការត្រួតត្រាទីផ្សារលោកខាងលិច។ ទោះបីជាយ៉ាងណាក៏ដោយ លោកស្រីបាននិយាយថា អាម៉េរិកមិនព្យាយាមអនុវត្តគោលនយោបាយប្រឆាំងនឹងរដ្ឋាភិបាលទីក្រុងប៉េកាំងនោះទេ។ និន្នាការគាំពារនិយមទំនងជាក្លាយជាចំណុចនៃជម្លោះរវាងរដ្ឋាភិបាលក្រុងប៉េកាំង និងប្រទេសជឿនលឿនខាងលិច។ កាលពីសប្តាហ៍មុន បន្ទាប់ពីលោក បៃឌិន បានប្រកាសដំឡើងពន្ធដល់ ១៨ពាន់លានដុល្លារលើផលិតផលចិន អ្នកនាំពាក្យស្ថានទូតចិនប្រចាំនៅទីក្រុង Washington លោក Liu Pengyu បានចេញសារប្រឆាំងភ្លាមៗ។ លោក Liu បាននិយាយថា ៖« យើងរំពឹងថា អាម៉េរិកអាចទទួលយកទស្សនៈវិជ្ជមាននៃការអភិវឌ្ឍរបស់ចិន និងបញ្ឈប់ការប្រើប្រាស់ពាក្យលើសចំណុះជាលេសសម្រាប់ការគាំពារនិយមពាណិជ្ជកម្ម»។ ពន្ធគយថ្មីរបស់អាម៉េរិកអាចដាក់សម្ពាធបន្ថែមទៀតលើអឺរ៉ុបឱ្យបង្កើតរបាំងពាណិជ្ជកម្មដើម្បីការពារទីក្រុងប៉េកាំងពីការផ្លាស់ប្តូរការនាំចេញកាន់តែច្រើននៅទីនោះ។ មន្ត្រីអឺរ៉ុបកំពុងពិចារណាដាក់ពន្ធបន្ថែមលើរថយន្តចិន ដែលបង្កការគំរាមកំហែងពិសេសដល់អាល្លឺម៉ង់។ ប្រហែល ៣៧ភាគរយនៃយានជំនិះអគ្គិសនីទាំងអស់ដែលនាំចូលទៅអឺរ៉ុបត្រូវបានផលិតនៅចិន រួមទាំងម៉ាកក្នុងស្រុកដូចជា ក្រុមហ៊ុន Tesla និងក្រុមហ៊ុនផលិតរថយន្តអាល្លឺម៉ង់ដែលមានរោងចក្រនៅទីនោះ។ អឺរ៉ុប ជាទីផ្សាររថយន្តអគ្គិសនីធំទីពីររបស់ពិភពលោក ហើយការនាំចូលបានកើនឡើងកាលពីឆ្នាំមុនដល់ ១១,៥ ពាន់លានដុល្លារ ពី ១,៦ពាន់លានដុល្លារក្នុងឆ្នាំ២០២០ ។ គណៈកម្មការអឺរ៉ុបកំពុងស៊ើបអង្កេតថាតើការឧបត្ថម្ភធនរបស់ទីក្រុងប៉េកាំងដល់ក្រុមហ៊ុនរបស់ខ្លួនកំពុងធ្វើឱ្យប៉ះពាល់ដល់ឧស្សាហកម្មរថយន្តក្នុងតំបន់ដែរឬយ៉ាងណា។ វិស័យនេះផ្តល់ការងារដោយផ្ទាល់ និងដោយប្រយោលជិត ១៤លាននាក់នៅអឺរ៉ុប ដោយបាននាំចេញរថយន្តចំនួន ៦លានគ្រឿងកាលពីឆ្នាំមុន៕ អត្ថបទទាក់ទង តើការដាក់ពន្ធលើទំនិញចិន អាចធ្វើឲ្យសេដ្ឋកិច្ចអាម៉េរិកប្រសើរទេ? អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3694.txt	ម៉ាឡេស៊ីបានទទួលរងការខាតបង់សេដ្ឋកិច្ចរហូតដល់ជិត ៦០ពាន់លានដុល្លារ ដោយសារអំពើពុករលួយចាប់ពីឆ្នាំ ២០១៨ ដល់ឆ្នាំ២០២៣។ នេះបើតាមសារព័ត៌មានសិង្ហបុរី CNA ។	នាថ្ងៃទី៧ ខែឧសភា នាយករដ្ឋមន្ត្រីម៉ាឡេស៊ី លោក អាន់វ៉ា អ៊ីប្រាហ៊ីម បានប្រកាសនូវយុទ្ធសាស្ត្រប្រឆាំងអំពើពុករលួយជាតិថ្មី ដោយពង្រីកវិធានការគាំទ្រហិរញ្ញវត្ថុសម្រាប់ប្រជាជនក្នុងការចូលរួមក្នុងការបរិហារអំពើពុករលួយ ជំនួសឲ្យការកំណត់ពីមុនសម្រាប់តែមន្ត្រីរដ្ឋាភិបាល និងមន្ត្រីរាជការ។ ផែនការជាតិប្រឆាំងអំពើពុករលួយរបស់ម៉ាឡេស៊ីដែលបានអនុវត្តពីឆ្នាំ២០១៩ ដល់ឆ្នាំ ២០២៣ មានយុទ្ធសាស្ត្រសំខាន់ៗចំនួន៥ ដែលគ្របដណ្តប់លើផ្នែកស្រដៀងគ្នាដូចជាអភិបាលកិច្ចនយោបាយ ឬការចំណាយសាធារណៈ ប៉ុន្តែមិនមានធាតុផ្សំពាក់ព័ន្ធជាមួយសាធារណជននោះទេ។ បើតាមលោក Azam Baki ប្រធានគណកម្មាធិការប្រឆាំងអំពើពុករលួយម៉ាឡេស៊ី (MACC) ប្រទេសនេះបានទទួលរងការខាតបង់សេដ្ឋកិច្ចរហូតដល់ជិត ៦០ពាន់លានដុល្លារ ដោយសារអំពើពុករលួយក្នុងរយៈពេល ៥ឆ្នាំកន្លងមកនេះ។ តួលេខនេះត្រូវបានប៉ាន់ប្រមាណដោយផ្អែកលើផលិតផលក្នុងស្រុកសរុប (GDP) របស់ម៉ាឡេស៊ីចាប់ពីឆ្នាំ២០១៨ ដល់ឆ្នាំ២០២៣ ខណៈតួលេខរបស់ធនាគារពិភពលោកបង្ហាញថា GDP ប្រចាំឆ្នាំរបស់ប្រទេសនេះមានប្រហែល ៤០៧ពាន់លានដុល្លារ។ នៅក្នុងករណីពុករលួយដ៏ធ្ងន់ធ្ងរបំផុតនាពេលថ្មីៗនេះ ម៉ាឡេស៊ីបានខាតបង់ទឹកប្រាក់ប្រមាណ៤,៥ពាន់លានដុល្លារ ជាមួយនឹងរឿងអាស្រូវមូលនិធិវិនិយោគរដ្ឋ 1Malaysia Development Berhad (1MDB) ដែលនាំឱ្យអតីតនាយករដ្ឋមន្ត្រី លោក ណាជីប រ៉ាហ្សាក់ ត្រូវជាប់ពន្ធនាគារពីបទចោទប្រកាន់អំពើពុករលួយក្នុងឆ្នាំ ២០២២។ លោក Azam បាននិយាយថា យុទ្ធសាស្ត្រប្រឆាំងអំពើពុករលួយជាតិថ្មី ដែលកំណត់គោលដៅអនុវត្តពីឆ្នាំ ២០២៤ ដល់ឆ្នាំ ២០២៨ បានសង្កត់ធ្ងន់លើសារៈសំខាន់នៃការអប់រំ សុចរិតភាព តម្លាភាព និងគណនេយ្យភាពក្នុងវិស័យនានាដូចជា នយោបាយ រដ្ឋបាលសាធារណៈ ការចំណាយរដ្ឋាភិបាល ការអនុវត្តច្បាប់ និងប្រព័ន្ធតុលាការ។ កន្លងមក ប្រព័ន្ធផ្សព្វផ្សាយម៉ាឡេស៊ីបានរាយការណ៍ថា ប្រទេសនេះបានផ្ដល់រង្វាន់ច្រើនជាង ២១ម៉ឺនដុល្លារពីឆ្នាំ ២០១២ ដល់ឆ្នាំ ២០២៣ ដើម្បីលើកទឹកចិត្តឲ្យមន្ត្រីសាធារណៈរាយការណ៍អំពីឧក្រិដ្ឋកម្មពុករលួយ ឬផ្តល់ព័ត៌មានដែលពាក់ព័ន្ធ។ ម៉ាឡេស៊ីជាប់ចំណាត់ថ្នាក់ទី៥៧ ក្នុងចំណោម ១៨០ ប្រទេសនៅក្នុងសន្ទស្សន៍ការយល់ឃើញអំពីអំពើពុករលួយរបស់អង្គការតម្លាភាពអន្តរជាតិសម្រាប់ឆ្នាំ ២០២៣។ យ៉ាងណាមិញ ប្រទេសនេះបានធ្វើប្រសើរឡើងពីចំណាត់ថ្នាក់ទី ៦១ ក្នុងឆ្នាំ ២០២២ ដែលជាការកើនឡើងលើកដំបូងចាប់តាំងពីការធ្លាក់ចុះជាប់គ្នាពីឆ្នាំ ២០១៩មក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3695.txt	ប្រធានាធិបតីអាម៉េរិកបានសម្រេចដំឡើងពន្ធយ៉ាងខ្លាំងលើរថយន្តអគ្គិសនី បន្ទះឈីប និងផលិតផលជាច្រើនទៀតពីចិន ដែលបណ្តាលឱ្យទីក្រុងប៉េកាំងតវ៉ា និងប្រកាសចាត់វិធានការដើម្បីការពារប្រយោជន៍ខ្លួន។	សេតវិមាននៅថ្ងៃទី១៤ ខែឧសភា បានប្រកាសថា ប្រធានាធិបតីអាម៉េរិក លោក ចូ បៃឌិន បានបង្កើនពន្ធយ៉ាងខ្លាំងលើទំនិញជាច្រើនប្រភេទដែលនាំចូលពីចិនដូចជា រថយន្តអគ្គិសនី បន្ទះឈីបកុំព្យូទ័រ និងផលិតផលវេជ្ជសាស្ត្រ ក្នុងនោះពន្ធលើរថយន្តអគ្គិសនីបានកើនឡើង៤ដង ហើយកើនរហូតដល់ជាង ១០០ភាគរយ។ វិធានការពន្ធថ្មីនឹងប៉ះពាល់ដល់ទំនិញចំនួន ១៨ពាន់លានដុល្លារដែលនាំចូលពីចិន រួមទាំងដែកថែប អាលុយមីញ៉ូម សឺមីកុងឌុចទ័រ ថ្មសាកអគ្គិសនី សារធាតុរ៉ែសំខាន់ៗ បន្ទះស្រូបពន្លឺព្រះអាទិត្យ និងរថយន្តស្ទូចកុងតឺន័រ។ ជាពិសេស អាម៉េរិកកបានដំឡើងពន្ធពី ៧,៥ភាគរយទៅ ២៥ភាគរយលើអាគុយលីចូមសម្រាប់រថយន្តអគ្គិសនី និងពី ២៥ភាគរយទៅ ៥០ភាគរយលើឧបករណ៍សម្រាប់ផលិតបន្ទះស្រូបពន្លឺព្រះអាទិត្យ ព្រមទាំងពី ០ភាគរយទៅ ២៥ភាគរយជាមួយនឹងសារធាតុរ៉ែសំខាន់ៗមួយចំនួន។ ទន្ទឹមនេះ អត្រាពន្ធលើផលិតផលដែក និងអាលុយមីញ៉ូមមួយចំនួននឹងមាន ២៥ភាគរយ។ លើសពីនេះ លោក បៃឌិន បានរក្សាការយកពន្ធលើផលិតផលចិនចំនួន ៣០០ពាន់លានដុល្លារ ដែលបានដាក់ពីអ្នកកាន់តំណែងសេតវិមានមុនគឺលោក ដូណាល់ ត្រាំ។ យោងតាមទិន្នន័យផ្លូវការពីទីក្រុងវ៉ាស៊ីនតោន អាម៉េរិកបាននាំចូលទំនិញចំនួន ៤២៧ពាន់លានដុល្លារពីចិន និងនាំចេញទំនិញតម្លៃ ១៤៨ពាន់លានដុល្លារទៅកាន់ទីផ្សារនេះនៅឆ្នាំ២០២៣។ ភ្លាមៗក្រសួងពាណិជ្ជកម្មចិនបានប្រតិកម្មខ្លាំងៗចំពោះចំណាត់ការរបស់អាម៉េរិកដោយប្រកាសថា ខ្លួននឹងចាត់វិធានការយ៉ាងម៉ឺងម៉ាត់ដើម្បីការពារសិទ្ធិ និងផលប្រយោជន៍របស់ខ្លួន។ បន្ថែមពីនេះ ភាគីចិនបានអំពាវនាវឱ្យអាម៉េរិកត្រូវតែកែតម្រូវកំហុសរបស់ខ្លួនជាបន្ទាន់ និងលុបចោលវិធានការពន្ធបន្ថែម។ បើតាមសេតវិមានការសម្រេចចិត្តនេះ ដោយសារតែហានិភ័យដែលមិនអាចទទួលយកបានចំពោះសន្តិសុខសេដ្ឋកិច្ចខ្លួន ព្រោះអាម៉េរិកយល់ថាពាណិជ្ជកម្មទាំងនេះមិនសូវមានផលចំណេញ។ សេតវិមានបានបន្ថែមថា កិច្ចព្រមព្រៀងពាណិជ្ជកម្មឆ្នាំ ២០២០ របស់រដ្ឋបាលលោក ត្រាំ ជាមួយចិនមិនបានបង្កើនការនាំចេញ ឬជំរុញការងារផលិតកម្មរបស់អាម៉េរិកនោះទេ។ អ្នកជំនាញជាច្រើនបានព្រមានថា ជម្លោះពាណិជ្ជកម្មរវាងអាម៉េរិក និងចិនអាចបង្កើនថ្លៃដើមផលិតរថយន្តអគ្គិសនី ជាទូទៅប៉ះពាល់ដល់គោលដៅអាកាសធាតុ និងការបង្កើតការងារក្នុងវិស័យផលិតកម្ម។ កន្លងមក លោក បៃឌិន លើកឡើងថា លោកចង់ឈ្នះក្នុងយុគសម័យនៃការប្រកួតប្រជែងជាមួយចិន ប៉ុន្តែមិនអាចឱ្យសង្រ្គាមពាណិជ្ជកម្មផ្ទុះឡើងដែលអាចប៉ះពាល់ដល់សេដ្ឋកិច្ចដែលពឹងផ្អែកគ្នាទៅវិញទៅមក។ ប្រធានាធិបតីអាម៉េរិករូបនេះ បានព្យាយាមបន្ធូរបន្ថយភាពតានតឹងទ្វេភាគីក្នុងរយៈពេលប៉ុន្មានខែថ្មីៗនេះក្នុងការពិភាក្សាជាមួយប្រធានាធិបតីចិន ស៊ី ជិនភីង។ យ៉ាងណាមិញ សមាជិកសភាអាម៉េរិកមួយចំនួនបានអំពាវនាវឱ្យមានការដំឡើងពន្ធលើរថយន្តចិនខ្លាំងជាងនេះ។ ប្រធានគណៈកម្មាធិការធនាគារព្រឹទ្ធសភាអាម៉េរិក Sherrod Brownn ចង់ឱ្យរដ្ឋបាលរបស់លោកប្រធានាធិបតី បៃឌិន ហាមឃាត់ទាំងស្រុងនូវយានជំនិះអគ្គិសនីរបស់ចិន ដោយសារតែមានការព្រួយបារម្ភពីហានិភ័យទិន្នន័យផ្ទាល់ខ្លួនរបស់ប្រជាជនអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3696.txt	ថៃនឹងយកពន្ធលើតម្លៃបន្ថែម (VAT) អត្រា ៧ភាគរយលើទំនិញនាំចូលទាំងអស់ ដោយមិនបែងចែកពីតម្លៃចាប់ពីខែឧសភានេះតទៅ។ នេះបើតាមលោក Lavaron Sangsnit លេខាធិការអចិន្ត្រៃយ៍នៃក្រសួងហិរញ្ញវត្ថុថៃនាថ្ងៃទី២៩ ខែមេសា។	កន្លងមក ថៃ បានអនុវត្តគោលនយោបាយលើកលែងពន្ធនាំចូល និងអាករលើតម្លៃបន្ថែមសម្រាប់ទំនិញនាំចូលនីមួយៗដែលមានតម្លៃតិចជាង ៤០,៥ដុល្លារ។ យ៉ាងណាមិញ ការហូរចូលនៃទំនិញចិនថោកៗចូលទីផ្សារថៃនាពេលថ្មីៗនេះ បានបង្កើតផលចំណេញមិនស្មើភាពគ្នា ដោយសារក្រុមហ៊ុនផលិតក្នុងស្រុកនៅតែត្រូវបង់ពន្ធ។ ដើម្បីធានាបាននូវការអនុវត្តពាណិជ្ជកម្មដោយស្មើភាព ថៃនឹងដាក់ពន្ធតម្លៃបន្ថែមលើទំនិញនាំចូលគ្រប់ប្រភេទចំនួន ៧ភាគរយ ដោយមិនគិតពីតម្លៃចាប់ពីថ្ងៃទី១ ខែឧសភា។ ពាក់ព័ន្ធនឹងបញ្ហានេះ លោក Lavaron Sangsnit លេខាធិការអចិន្ត្រៃយ៍នៃក្រសួងហិរញ្ញវត្ថុថៃរូបនេះ បានបញ្ជាក់ថា នាយកដ្ឋានគយនឹងគ្រប់គ្រងការប្រមូលពន្ធលើតម្លៃបន្ថែមក្នុងដំណាក់កាលដំបូង។ ក្នុងរយៈពេលវែង ក្រសួងហិរញ្ញវត្ថុថៃនឹងធ្វើវិសោធនកម្មច្បាប់ពាក់ព័ន្ធពន្ធលើតម្លៃបន្ថែម ដើម្បីឲ្យនាយកដ្ឋានពន្ធដារអាចអនុវត្តបានដោយផ្ទាល់។ ទំនិញដែលនាំចូលថៃក្នុងមួយឆ្នាំៗមានចំនួនជាង ៣០លានកញ្ចប់ ក្នុងនោះជាងពាក់កណ្តាលជាទំនិញថោកដែលមានតម្លៃមិនលើសពី៤០,៥ដុល្លារ។ នេះកំពុងបង្កផលប៉ះពាល់ដល់អ្នកផលិតក្នុងស្រុកដែលមិនអាចប្រកួតប្រជែងតម្លៃបាន។ នេះបើតាមកាសែត Bangkok Post ។ អ្នកជំនាញសេដ្ឋកិច្ចថៃនិយាយថា វិធានការថ្មីរបស់រដ្ឋាភិបាលថៃនឹងធ្វើឲ្យប្រសើរឡើងនូវការប្រកួតប្រជែងនៃអាជីវកម្មក្នុងស្រុក និងគ្រប់គ្រងលំហូរនៃផលិតផលចិនដែលមានតំលៃថោកដែលលក់តាមរយៈវេទិកាពាណិជ្ជកម្មអេឡិចត្រូនិកដូចជា Lazada ឬ Shopee...។ កាលពីខែកុម្ភៈ នាយករដ្ឋមន្ត្រីថៃ សេដ្ឋា ថាវីស៊ីន បានស្នើឱ្យនាយកដ្ឋានពន្ធដារ និងនាយកដ្ឋានគយបង្កើនកិច្ចខិតខំប្រឹងប្រែងដើម្បីការពារការហូរចូលនៃទំនិញថោកៗពីចិនទៅទីផ្សារក្នុងស្រុក ដែលបង្កឱ្យមានផលប៉ះពាល់អវិជ្ជមានដល់ក្រុមហ៊ុនផលិតទំនិញប្រើប្រាស់ក្នុងស្រុកថៃ៕ អត្ថបទទាក់ទង ឡាវ គ្រោងដំឡើងពន្ធតម្លៃបន្ថែមជាថ្មីលើទំនិញដល់ ១០ភាគរយ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3697.txt	នៅស្ទើរតែគ្រប់ប្រទេសជុំវិញពិភពលោក អត្រាកំណើតមាននិន្នាការធ្លាក់ចុះ ក្នុងចំណោមស្រ្តីទាំងអស់ មិនថាស្ថិតនៅក្នុងក្រុមចំណូលកម្រិតណា ការអប់រំ និងការចូលរួមកម្លាំងពលកម្មណាមួយឡើយ។ ការព្យាករ បានបង្ហាញថា អត្រាបង្កកំណើតសកល បានធ្លាក់ចុះក្រោមកម្រិតលើកទឹកចិត្ត ២,២កុមារក្នុងស្រ្តីម្នាក់ ដែលត្រូវការដើម្បីរក្សាចំនួនប្រជាជនពិភពលោកបច្ចុប្បន្ន។ នេះបើយោងតាមកាសែត Wall Street Journal។	ពិភពលោកកំពុងប្រឈមមុខនឹងវិបត្តិប្រជាសាស្រ្តដ៏កម្រមួយ។ ការណ៍នេះ កំពុងជះឥទ្ធិពលយ៉ាងខ្លាំងដល់របៀបរស់នៅរបស់ប្រជាជន និងការអភិវឌ្ឍសេដ្ឋកិច្ច។ មួយទសវត្សន៍ចុងក្រោយ ការថយចុះភ្លាមៗនៃអត្រាកំណើតបានកើតឡើងយ៉ាងឆាប់រហ័ស ជាពិសេសក្នុងទ្រង់ទ្រាយធំ ដែលធ្វើអោយមនុស្សជាច្រើនមានការភ្ញាក់ផ្អើល។ តាមទស្សនៈរបស់អ្នកប្រជាសាស្រ្តជាច្រើននាពេលបច្ចុប្បន្ននេះ ដើម្បីរក្សាទំហំប្រជាជននៅទូទាំងពិភពលោកឲ្យមានស្ថិរភាពគឺត្រូវមានអត្រាកំណើតលើកទឹកចិត្ត ២,២កុមារក្នុងស្រ្តីម្នាក់។ ទោះបីជាយ៉ាងណាក៏ដោយ អាម៉េរិកបានធ្លាក់ចុះក្រោមកម្រិតនេះយូរមកហើយ ហើយបានកត់ត្រានូវចំនួនទាបបំផុតគឺអត្រា១,៦២ នៅឆ្នាំ២០២៣។ ទន្ទឹមនេះ កូរ៉េខាងត្បូងបច្ចុប្បន្នមានអត្រាកំណើតទាបបំផុតក្នុងពិភពលោកគឺត្រឹមតែ ០,៦២ប៉ុណ្ណោះ។ នៅក្នុងប្រទេសដែលមានប្រាក់ចំណូលខ្ពស់មួយចំនួន អត្រាកំណើតបានធ្លាក់ចុះទាបជាងទសវត្សរ៍ឆ្នាំ១៩៧០ ហើយវាក៏កំពុងកើតឡើងក្នុងប្រទេសកំពុងអភិវឌ្ឍន៍ដែរ។ កាលពីឆ្នាំមុន បើទោះបីជាបានវ៉ាដាច់ចិនដើម្បីក្លាយជាប្រទេសដែលមានប្រជាជនច្រើនជាងគេលើពិភពលោក ក៏ឥណ្ឌាបានកត់ត្រាអត្រាកំណើតទាបត្រឹម ២កុមារក្នុងស្រ្តីម្នាក់ប៉ុណ្ណោះ។ នៅក្នុងប្រទេសជាច្រើន រដ្ឋាភិបាលចាត់ទុកបញ្ហានេះជាបញ្ហាជាតិបន្ទាន់។ ពួកគេបារម្ភថាកម្លាំងការងារធ្លាក់ចុះ កំណើនសេដ្ឋកិច្ចយឺត និងមូលនិធិសោធននិវត្តន៍ធ្លាក់ចូលទៅក្នុងវិបត្តិហិរញ្ញវត្ថុ។ ទន្ទឹមនោះ ជាការភ័យខ្លាចនៃសង្គមមួយដែលមានកុមារតិចជាងមិនធ្លាប់មាននៅក្នុងប្រវត្តិសាស្ត្រ។ ការថយចុះចំនួនប្រជាជន កំពុងធ្វើឱ្យមនុស្សជាច្រើនមានចម្ងល់ថាតើប្រទេសមហាអំណាចដូចជាអាម៉េរិក ចិន... អាចរក្សាជំហររបស់ពួកគេបានដែរឬទេ។ អ្នកប្រជាសាស្រ្តមួយចំនួនព្យាករថា ចំនួនប្រជាជនពិភពលោកទំនងជានឹងចាប់ផ្តើមធ្លាក់ចុះក្នុងរយៈពេល ៤០ឆ្នាំខាងមុខ។ អតីតប្រធានាធិបតីអាម៉េរិក លោក ដូណាល់ ត្រាំ ដែលជាបេក្ខជនប្រធានាធិបតីនៃបក្សសាធារណរដ្ឋនៅឆ្នាំនេះ ធ្លាប់បាននិយាយថា ការធ្លាក់ចុះនៃអត្រាកំណើត ជាការគំរាមកំហែងដ៏ធំធេងចំពោះអរិយធម៌លោកខាងលិច ដែលមានស្មុគ្រស្មាញជាងសង្រ្គាមរុស្ស៊ី-អ៊ុយក្រែនទៅទៀត។ កាលពីមួយឆ្នាំមុន នាយករដ្ឋមន្ត្រីជប៉ុន លោក ហ្វូមីអូ គីស៊ីដា បានបញ្ជាក់ថា ការថយចុះយ៉ាងខ្លាំងនៃអត្រាកំណើតកុមារដែលកើត និងរស់ក្នុងចំណោមមនុស្ស ១០០០នាក់ក្នុងមួយឆ្នាំបានធ្លាក់ចុះខ្លាំង ដែលជប៉ុនបានដាក់ជាសំណួរថា តើយើងអាចបន្តដំណើរការជាសង្គមបានឬយ៉ាងណា។ ទន្ទឹមនេះ នាយករដ្ឋមន្ត្រីអ៊ីតាលី លោកស្រី Giorgia Meloni កំពុងផ្តល់អាទិភាពដល់ការជំរុញប្រជាសាស្រ្តដែរ។ កិច្ចខិតខំប្រឹងប្រែងដើម្បីគេចចេញពីវិបត្តិប្រជាសាស្ត្រ នៅក្នុងប្រទេសជាច្រើន រដ្ឋាភិបាលកំពុងព្យាយាមធ្វើឱ្យអត្រាកំណើតរស់ឡើងវិញជាមួយនឹងគោលនយោបាយគាំទ្រជំរុញការមានកូន។ ប្រហែលជាគ្មានប្រទេសណាក្នុងពិភពលោកព្យាយាមធ្វើបែបនេះយូរជាងជប៉ុនទេ។ បន្ទាប់ពីអត្រាកំណើតបានធ្លាក់ចុះមកត្រឹម ១,៥ នៅដើមទសវត្សរ៍ឆ្នាំ១៩៩០ រដ្ឋាភិបាលជប៉ុនបានដាក់ចេញនូវគោលនយោបាយជាបន្តបន្ទាប់ រួមទាំងការឈប់សម្រាកលំហែមាតុភាពសម្រាប់ស្ត្រី និងការថែទាំកុមារ។ ទោះជាយ៉ាងណាក៏ដោយ អត្រាកំណើតនៅប្រទេសជប៉ុននៅតែបន្តធ្លាក់ចុះ។ ក្នុងឆ្នាំ២០០៥ លោកស្រី Kuniko Inoguchi ត្រូវបានតែងតាំងជារដ្ឋមន្ត្រីទីមួយទទួលបន្ទុកអត្រាកំណើត និងសមភាពយេនឌ័រនៅជប៉ុន។ នៅពេលនោះ លោកស្រីនិយាយថាឧបសគ្គតែមួយគត់គឺការចំណាយ។ មនុស្សមិនមានលទ្ធភាពហិរញ្ញវត្ថុគ្រប់គ្រាន់ដើម្បីរៀបការឬមានកូន។ ក្រោយមក ជប៉ុនបានចាប់ផ្តើមផ្តល់ការថែទាំក្រោយសម្រាលដោយឥតគិតថ្លៃ និងផ្តល់ជំនួយផ្នែកហិរញ្ញវត្ថុដល់គ្រួសារដោយផ្អែកលើចំនួនកុមារ។ អំឡុងពេលនោះ អត្រាកំណើតនៅជប៉ុនបានកើនឡើងពី ១,២៦ក្នុងឆ្នាំ២០០៥ ដល់ ១,៤៥ក្នុងឆ្នាំ ២០១៥។ យ៉ាងណាមិញ បន្ទាប់ពីនោះអត្រានេះបានចាប់ផ្តើមថយចុះ ហើយនៅឆ្នាំ២០២២ វាបានត្រលប់ទៅ ១,២៦វិញ។ នៅឆ្នាំ២០២៤ រដ្ឋបាលរបស់លោក គីស៊ីដា បានចាប់ផ្តើមកម្មវិធីថ្មីមួយដែលរួមមានគោលនយោបាយបង្កើនអត្ថប្រយោជន៍ប្រចាំខែសម្រាប់គ្រួសារទាំងអស់ដែលមានកុមារអាយុក្រោម១៨ឆ្នាំ ដោយមិនគិតពីប្រាក់ចំណូលដូចជា ផ្តល់ថ្លៃសិក្សានៅសកលវិទ្យាល័យដោយឥតគិតថ្លៃសម្រាប់គ្រួសារដែលមានកូនចាប់ពី ៣នាក់ឡើងទៅ និងឈប់សម្រាកលំហែមាតុភាពពេញលេញ។ លោកស្រី Inoguchi ដែលបច្ចុប្បន្នជាសមាជិកព្រឹទ្ធសភាជប៉ុនបាននិយាយថា ឧបសគ្គសម្រាប់គូស្នេហ៍លែងជាបញ្ហាហិរញ្ញវត្ថុទៀតហើយ ប៉ុន្តែចជាពេលវេលា។ ត្រង់ចំណុចនេះ លោកស្រីបានអំពាវនាវដល់រដ្ឋាភិបាល និងក្រុមហ៊ុននានាឱ្យអនុវត្តប្រព័ន្ធការងារប្រចាំសប្តាហ៍រយៈពេលត្រឹម ៤ថ្ងៃប៉ុណ្ណោះ។ ទន្ទឹមនេះ ហុងគ្រី នាយករដ្ឋមន្រ្តី Viktor Orban បាននិងកំពុងផ្សព្វផ្សាយរបៀបវារៈដែលគាំទ្រអ្នកនិយមជ្រុលដើម្បីប្រកួតប្រជែងជាមួយអឺរ៉ុប។ កាលពីឆ្នាំមុន លោកបានបង្កើនអត្ថប្រយោជន៍ពន្ធសម្រាប់ម្តាយដើម្បីឲ្យស្ត្រីអាយុក្រោម ៣០ ឆ្នាំដែលសម្រាលកូនរួចផុតពីការបង់ពន្ធលើប្រាក់ចំណូលផ្ទាល់ខ្លួនអស់មួយជីវិត។ លើសពីនេះ មានការឧបត្ថម្ភថ្លៃផ្ទះ និងការថែទាំកុមារ រួមជាមួយនឹងការឈប់សម្រាកលំហែមាតុភាព។ លើសពីនេះ កូរ៉េខាងត្បូងនាពេលថ្មីនេះបានបានប្រកាសផែនការបង្កើតក្រសួងថ្មីមួយ ដែលមានភារកិច្ចដោះស្រាយបញ្ហាអត្រាកំណើតទាបនៅក្នុងប្រទេស។ ចំណែក នៅអាម៉េរិក សមាជិកសភា ក៏បានពង្រីកការឧបត្ថម្ភធនលើការថែទាំកុមារ និងការឈប់សំរាកលំហែមាតុភាពដែរ៕ ការជំរុញអត្រាកំណើត ហាក់ពុំទាន់មានប្រសិទ្ធភាព ទោះបីជារដ្ឋាភិបាលជាច្រើនផ្សេងទៀតនៅជុំវិញពិភពលោកក៏មានកម្មវិធីស្រដៀងគ្នានេះដើម្បីការពារការធ្លាក់ចុះនៃអត្រាកំណើតក៏ដោយ វាហាក់ដូចជាមិនទាន់មានប្រសិទ្ធខ្លាំងនោះទេ។ ពិភពលោកនៅតែប្រឈមមុខនឹងវិបត្តិប្រជាសាស្រ្តដ៏ធ្ងន់ធ្ងរ ដែលតម្រូវឱ្យមានវិធានការចាំបាច់ជាងនេះបន្ថែមទៀត។ នៅឆ្នាំ២០១៧ អត្រាកំណើតសកលគឺ ២,៥។ នៅពេលនោះ អង្គការសហប្រជាជាតិ (UN) បានព្យាករថា ចំនួននេះនឹងថយចុះមកត្រឹម ២,៤ នៅចុងឆ្នាំ២០២០។ យ៉ាងណាមិញ នៅឆ្នាំ២០២១ យោងតាមការសន្និដ្ឋានរបស់ UN អត្រាកំណើតពិភពលោកបានធ្លាក់ចុះមកត្រឹម ២,៣ ដែលនៅកៀកអត្រាកំណើតលើកទឹកចិត្តសកល២,២។ នៅក្នុងប្រទេសអភិវឌ្ឍន៍ជាច្រើន អត្រាកំណើតលើកទឹកចិត្តបច្ចុប្បន្នគឺ២,១ ខណៈនៅក្នុងប្រទេសកំពុងអភិវឌ្ឍន៍ អត្រាកំណើតគឺខ្ពស់ជាងកម្រិតលើកទឹកចិត្តបន្តិច។ បច្ចុប្បន្ននេះ អង្គការសហប្រជាជាតិមិនទាន់បានប្រកាសអំពីអត្រាកំណើតជាសកលសម្រាប់ឆ្នាំ ២០២២ និងឆ្នាំ ២០២៣ទេ ប៉ុន្តែផ្អែកលើការវិភាគប្រៀបធៀបទិន្នន័យ និងការព្យាករជាក់ស្តែងក្នុងរយៈពេលប៉ុន្មានឆ្នាំកន្លងមកនេះ។ សេដ្ឋវិទូ Jesús Fernández-Villaverde នៃសាកលវិទ្យាល័យ Pennsylvania អាម៉េរិក បានរកឃើញថា អត្រាមានកូននៅក្នុងប្រទេសជាច្រើនជាធម្មតាទាបជាងចន្លោះ ១០ភាគរយ ទៅ២០ភាគរយដែលលើសពីការព្យាកររបស់អង្គការសហប្រជាជាតិ។ នៅឆ្នាំ ២០២៣ ចិនបានកត់ត្រាកុមារចំនួន ៩លាននាក់ដែលកើតមក ដែលទាបជាង ១៦ភាគរយនៃការព្យាកររបស់អង្គការសហប្រជាជាតិ។ ទន្ទឹមនេះ កាលពីឆ្នាំមុនអាម៉េរិកមានកុមារចំនួន ៣,៥៩លាននាក់ ដែលទាបជាងការព្យាកររបស់អង្គការសហប្រជាជាតិ ៤ភាគរយ។ នៅឆ្នាំ ២០១៧ អង្គការសហប្រជាជាតិបានព្យាករថា ចំនួនប្រជាជនពិភពលោកនឹងបន្តកើនពី ៧,៦ពាន់លាននាក់ដល់ ១១,២ពាន់លាននាក់នៅឆ្នាំ ២១០០។ ប៉ុន្តែនៅឆ្នាំ ២០២២ UN បានកែសម្រួលការព្យាកររបស់ខ្លួនហើយបាននិយាយថាចំនួនប្រជាជនពិភពលោកនឹងឡើងដល់ ១០,៤ពាន់លាននៅឆ្នាំ២០៨០៕ អត្ថបទទាក់ទង ប្រធានាធិបតីកូរ៉េខាងត្បូង ចង់បង្កើតក្រសួងមួយដោះស្រាយអត្រាកំណើតទាប ចិនប្រឈមការលើសគ្រូបង្រៀនជិត២លាននាក់ ដោយសារអត្រាកំណើតធ្លាក់ចុះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3698.txt	កាណាដាកំពុងសិក្សាពីលទ្ធភាពនៃការបង្កើនពន្ធលើរថយន្តអគ្គិសនី ដែលផលិតនៅចិន បន្ទាប់ពីអាម៉េរិកបានដាក់ពន្ធលើសពី ១០០ភាគរយ។ នេះបើតាមការចុះផ្សាយរបស់សារព័ត៌មាន CBC ។	រដ្ឋមន្ត្រីពាណិជ្ជកម្មកាណាដា លោកស្រី Mary Ng បាននិយាយថា លោកស្រីកំពុងពិចារណាលើបញ្ហានេះយ៉ាងប្រុងប្រយ័ត្ន ដោយមានការសន្ទនាបើកចំហជាមួយអាម៉េរិក។ បច្ចុប្បន្ន រថយន្តអគ្គិសនីរបស់ចិន ដែលនាំចូលប្រទេសកាណាដា ត្រូវទទួលបានអត្រាពន្ធប្រមាណតែ៦ភាគរយប៉ុណ្ណោះ។ ប្រជាជនកាណាដា ក៏រីករាយនឹងកម្មវិធីឧបត្ថម្ភធនរបស់សហព័ន្ធ នៅពេលទិញរថយន្តអគ្គិសនី ដែលផលិតពីបរទេស។ ការសម្រេចចិត្តរបស់កាណាដាកើតឡើង បន្ទាប់ពីប្រធានាធិបតីអាម៉េរិកលោក ចូ បៃឌិន បានដំឡើងពន្ធយ៉ាងខ្លាំងលើការនាំចូលទំនិញរបស់ចិនតម្លៃ ១៨ ពាន់លានដុល្លារ។ ជាពិសេស រថយន្តអគ្គិសនីផលិតនៅចិន បានបង្កើនពន្ធចំនួន៤ដង ដែលធ្វើឲ្យអត្រាពន្ធសរុប មានរហូតដល់ ១០២,៥ភាគរយ។ ថ្លែងទៅកាន់សារព័ត៌មាន CBC នៅថ្ងៃទី១៨ ខែឧសភា រដ្ឋមន្ត្រីឧស្សាហកម្មកាណាដា លោក François-Philippe Champagne បានបញ្ជាក់ថា ទីក្រុងអូតាវ៉ាកំពុងពិចារណាគ្រប់វិធានការ បន្ទាប់ពីអាម៉េរិកបានប្រកាសថា ខ្លួននឹងដំឡើងពន្ធលើរថយន្តអគ្គិសនីរបស់ចិន និងទំនិញពាក់ព័ន្ធផ្សេងទៀត។ បើតាមរដ្ឋមន្ត្រីរូបនេះ លទ្ធភាពដែលកាណាដា អាចដាក់អត្រាពន្ធស្រដៀងគ្នានេះ គឺមិនអាចបដិសេធបានទេ។ «វាជាការត្រឹមត្រូវក្នុងការនិយាយថាអ្វីគ្រប់យ៉ាង ដើម្បីការពារឧស្សាហកម្មនិងកម្មករ។ យើងកំពុងធ្វើការស្របគ្នាជាមួយអាម៉េរិក។ កាណាដានឹងមិនមែនជាទ្វារក្រោយសម្រាប់ចិន ក្នុងការចូលទៅកាន់ទីផ្សាររថយន្តអគ្គិសនី នៅអាម៉េរិកខាងជើងនោះទេ»។ រដ្ឋមន្ត្រីក្រសួងឧស្សាហកម្ម បានសង្កត់ធ្ងន់បែបនេះ។ ស្រដៀងអាម៉េរិកដែរ រថយន្តអគ្គិសនីនៅតែមានចំណែកតូចមួយ នៃទីផ្សាររថយន្តកាណាដា។ កាលពីឆ្នាំមុន រថយន្តអគ្គិសនី និងកូនកាត់ (Hybrid) មានចំនួន ១៨៥ពាន់គ្រឿង បានចាប់ផ្តើមដំណើរការនៅក្នុងប្រទេសកើនឡើងជិត ៥០ភាគរយ បើធៀបនឹងឆ្នាំ២០២២ ។ ក្នុងនោះមាន ១១ភាគរយនៃចំនួនយានយន្តសរុប ដែលបានចុះបញ្ជីថ្មី។ ក្នុងចំណោមប្រទេសអាស៊ី ដែលនាំចេញរថយន្តអគ្គិសនីទៅកាណាដា គឺជប៉ុន និងកូរ៉េខាងត្បូង កំពុងនាំមុខទីផ្សារ។ ម៉ាកយីហោក្នុងស្រុករបស់ចិន មានភាពល្អប្រសើរនៅក្នុងប្រទេសម៉ិកស៊ិក ដែលជាអ្នកជិតខាងរបស់អាម៉េរិក ហើយក៏ជាទីកន្លែងដែលរថយន្តតម្លៃទាបពីក្រុមហ៊ុន BYD និងក្រុមហ៊ុន Anhui Jianghuai Automobile មានប្រជាប្រិយភាពក្នុងទសវត្សរ៍កន្លងមក។ រថយន្តអគ្គិសនីដែលផលិតនៅចិន ហើយនាំចូលទៅកាណាដា ភាគច្រើនជារថយន្តក្រុមហ៊ុនអាម៉េរិក Tesla ដែលផលិតនៅទីក្រុងសៀងហៃ មានចំនួន ៤៤ ៤០០គ្រឿងកាលពីឆ្នាំមុន។ សហគ្រាសឧស្សាហកម្មរថយន្តក្នុងស្រុក មិនសូវជាពេញចិត្តចំពោះការនាំចូលនេះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3699.txt	ធនាគារកណ្តាលចិន (PBOC) បានបន្តទិញមាសចាប់តាំងពីខែវិច្ឆិកា ឆ្នាំ២០២២ សម្រាប់ទុកជាទុនបម្រុងសរុបដល់ទៅ ២២៦៤តោន។	អ្នកវិភាគទីផ្សារនៅក្រុមប្រឹក្សាមាសពិភពលោក (WGC) កាលពីដើមសប្តាហ៍នេះបានដកស្រង់ទិន្នន័យពីធនាគារកណ្តាលចិនដោយបង្ហាញថា នៅខែមេសា PBOC បានទិញបន្ថែម ៦០ពាន់អោនស៍។ នេះជាខែទី១៨ ជាប់ៗគ្នាដែលទីភ្នាក់ងារនេះបានបង្កើនទុនបម្រុងមាសរបស់ខ្លួន។ ១អោនស៍ មានចំនួនប្រមាណ ២៨,៣៤ក្រាម។ យ៉ាងណាមិញ បរិមាណទិញបានថយចុះ បើប្រៀបធៀបទៅនឹង ២ខែមុន។ នៅខែកុម្ភៈ និងខែមីនា PBOC បានទិញបន្ថែម ៣៩០ពាន់អោនស៍ និង ១៦០ពាន់អោនស៍រៀងគ្នា។ ធនាគារ PBOC ជាអ្នកទិញមាសធំជាងគេបំផុតមួយរបស់ពិភពលោក។ បច្ចុប្បន្ន ទុនបម្រុងមាសរបស់ PBOC កើនដល់ចំនួន ២២៦៤ តោន។ បច្ចុប្បន្នមាសពិភពលោកមានតម្លៃប្រមាណជាង ២៣៧០ដុល្លារក្នុងមួយអោនស៍ នៅរសៀលថ្ងៃទី ៩ ខែឧសភា។ ចាប់តាំងពីដើមឆ្នាំមក លោហៈដ៏មានតម្លៃមួយនេះបានកើនឡើងថ្លៃជាង ១២ភាគរយ មួយផ្នែកដោយសារតែអំណាចទិញរបស់ធនាគារកណ្តាល។ អ្នកស្រាវជ្រាវនៅក្រុមហ៊ុន Goldman បាននិយាយថា ធនាគារកណ្តាលនៃប្រទេសដែលកំពុងរីកចម្រើនកំពុងជំរុញឱ្យការទិញមាសប្រញាប់ប្រញាល់។ បរិមាណលោហៈដ៏មានតម្លៃនៅក្នុងក្រុមប្រទេសទាំងនេះ បច្ចុប្បន្នមានប្រហែល ៦ភាគរយនៃទុនបំរុងសរុបដែលស្មើរពាក់កណ្តាលនៃប្រទេសអភិវឌ្ឍន៍។ របាយការណ៍និន្នាការតម្រូវការមាសនៅត្រីមាសទី១ របស់ WGC បង្ហាញថា ធនាគារកណ្តាលបានទិញមាសសរុបចំនួន ២៨៩តោន ដែលនាំមុខគេដោយតួកគី (៣០ តោន) ចិន (២៧ តោន) និងឥណ្ឌា (១៨ តោន) ខណៈធនាគារកណ្តាលរុស្ស៊ីក៏បានពន្លឿនការប្រមូលមាសចាប់តាំងពីសង្គ្រាមនៅអ៊ុយក្រែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_370.txt	កងទ័ពអ៊ីស្រាអែលបានអំពាវនាវឱ្យប្រជាជននៅភាគខាងជើងតំបន់កាហ្សា ផ្លាស់ទីលំនៅទៅភាគខាងត្បូងជាបណ្តោះអាសន្ន ដើម្បីសុវត្ថិភាព និងទទួលជំនួយគ្រប់គ្រាន់ ស្របពេលដែលយោធាខ្លួនកំពុងពង្រីកប្រតិបត្តិការនៅតំបន់នោះ ។	កងទ័ពអ៊ីស្រាអែលបានប្រកាសអំពាវនាវជាថ្មី នៅថ្ងៃទី២៩ ខែតុលា ដើម្បីឱ្យប្រជាជនប៉ាឡេស្ទីននៅតំបន់កាហ្សា ជម្លៀសខ្លួនទៅកាន់ភាគខាងត្បូង ឆ្ងាយពីគោលដៅនៃសង្រ្គាមប្រឆាំងនឹងក្រុមហាម៉ាស។ អ្នកនាំពាក្យយោធាអ៊ីស្រាអែលលោក Daniel Hagari បានបញ្ជាក់ថា៖ «ក្នុងរយៈពេលពីរសប្តាហ៍កន្លងមកនេះ យើងបានអំពាវនាវឱ្យប្រជាជននៅភាគខាងជើងតំបន់កាហ្សា ផ្លាស់ទីលំនៅទៅភាគខាងត្បូងជាបណ្ដោះអាសន្ន។ ការផ្លាស់ទៅភាគខាងត្បូងនេះ ដើម្បីឲ្យពួកគេមានសុវត្ថិភាព»។ បន្ថែមពីលើនេះ លោក Hagari បាននិយាយថា ចំនួនមនុស្សដែលជាចំណាប់ខ្មាំងនៅកាហ្សា ចាប់តាំងពីការវាយប្រហារកាលពីថ្ងៃទី៧ ខែតុលា ដោយក្រុមហាម៉ាស នៅភាគខាងត្បូងអ៊ីស្រាអែល បានកើនឡើងដល់ ២៣៩នាក់ ។ បច្ចុប្បន្ន អ៊ីស្រាអែលបានពង្រីកយុទ្ធនាការវាយលុកប្រឆាំងនឹងកងកម្លាំងហាម៉ាស ហើយតំបន់កាហ្សាភាគខាងជើងទាំងមូល បានក្លាយជាសមរភូមិ។ ទន្ទឹមនឹងយុទ្ធនាការទម្លាក់គ្រាប់បែកពីលើអាកាស កងទ័ពអ៊ីស្រាអែលបានប្រកាសថា ខ្លួនបានបង្កើនចំនួនកងទ័ព ដើម្បីចូលទៅក្នុងតំបន់កាហ្សាកាន់តែជ្រៅ និងចេញផ្សាយវីដេអូដែលបង្ហាញពីក្បួនរថយន្តរថក្រោះ Merkava ចូលរួមក្នុងសមរភូមិផងដែរ។ នៅល្ងាចថ្ងៃទី២៨ ខែតុលា នាយករដ្ឋមន្ត្រីអ៊ីស្រាអែលលោក ប៊ែនចាមីន ណេតានយ៉ាហ៊ូ បានប្រកាសថា ដំណាក់កាលទី២នៃសង្រ្គាមប្រឆាំងនឹងក្រុមហាម៉ាស បានចាប់ផ្តើមជាមួយនឹងយុទ្ធនាការវាយប្រហារ ដើម្បីពង្រីកខ្លួន ចូលទៅក្នុងតំបន់កាហ្សា។ ស្របពេលដែលវាយប្រហារទីតាំងរបស់ក្រុមហាម៉ាស កងទ័ពអ៊ីស្រាអែលបានព្រមានថា តំបន់លំនៅដ្ឋានទាំងអស់នៃតំបន់កាហ្សាបច្ចុប្បន្ននេះ ជាសមរភូមិ ហើយបានជំរុញឱ្យអ្នកស្រុកផ្លាស់ទីទៅភាគខាងត្បូងជាបន្ទាន់ ដែលជាកន្លែងផ្តល់ជំនួយគ្រប់គ្រាន់។ យ៉ាងណាមិញ ប្រជាជនប៉ាឡេស្ទីនបាននិយាយថា សូម្បីតែភាគខាងត្បូងក៏លែងមានសុវត្ថិភាពដែរ នៅពេលដែលលំនៅដ្ឋានក្នុងតំបន់ ដែលមានប្រជាជនរស់នៅច្រើន ត្រូវបានទម្លាក់គ្រាប់បែក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3700.txt	កម្ពុជាជាប់ចំណាត់ថ្នាក់លេខ៨ ក្នុងតំបន់ដែលមានផលិតក្នុងស្រុកសរុបសម្រាប់មនុស្សម្នាក់ (GDP Per Capita) ជាមធ្យមជាង ២៦៣០ដុល្លារ ខណៈសិង្ហបុរីមានដល់ ៨៨៤៥០ដុល្លារ។ នេះបើតាមមូលនិធិរូបិយវត្ថុអន្តរជាតិ (IMF) ធ្វើបច្ចុប្បន្នភាពនៅខែមេសា ឆ្នាំ២០២៤។	ផលិតផលក្នុងស្រុកសរុបសម្រាប់មនុស្សម្នាក់ត្រូវបានណែនាំដំបូងដោយសេដ្ឋវិទូជនជាតិរុស្សី Simon Kuznets ក្នុងឆ្នាំ១៩៣៧ ដើម្បីវាស់ស្ទង់ទិន្នផលសេដ្ឋកិច្ច។ បច្ចុប្បន្ន GDP Per Capita បានក្លាយជាស្ថិតិស្តង់ដារមួយដើម្បីប្រៀបធៀបសេដ្ឋកិច្ច និងផលិតភាពការងាររបស់ប្រទេសនីមួយៗ។ បើតាមទិន្នន័យរបស់ IMF សង្ហបុរីជាប្រទេសដែលប្រជាជនមានជាងគេក្នុងតំបន់ បើផ្អែកលើ GPD Per Capita រហូតដល់៨៨៤៥០ ដុល្លារ។ បុរីរដ្ឋនេះ ក៏ស្ថិតក្នុងចំណោមប្រទេសមានបំផុតក្នុងពិភពលោកដែរ។ ជាមួយនឹងផ្ទៃដី ៧៣៤គីឡូម៉ែត្រការ៉េ សិង្ហបុរីមានប្រជាជនត្រឹមតែ ៥,៦លាននាក់ ហើយធនធានធម្មជាតិមានកម្រិតតិចតួចណាស់។ ទោះជាយ៉ាងណាក៏ដោយ ទីតាំងយុទ្ធសាស្ត្រប្រទេសមួយនេះ បានជួយឱ្យសិង្ហបុរីក្លាយជាមជ្ឈមណ្ឌលពាណិជ្ជកម្មដ៏សំខាន់មួយក្នុងតំបន់។ ចំណាត់ថ្នាក់បន្ទាប់ គឺប្រ៊ុយណេមានភាពខុសប្លែកគ្នាច្រើនបើធៀបនឹងសិង្ហបុរី នៅពេលដែល GDP Per Capita មានចំនួន ៣៥១១០ដុល្លារ។ ប្រេងដើរតួនាទីយ៉ាងសំខាន់ក្នុងសេដ្ឋកិច្ចរបស់ប្រ៊ុយណេ។ ទោះបីជាវានាំមកនូវប្រាក់ចំណូលដ៏ច្រើន ក៏ប្រេងធ្វើឱ្យប្រទេសនេះពឹងផ្អែកលើធនធានធម្មជាតិផ្សេងទៀត ហើយងាយរងគ្រោះទៅនឹងការប្រែប្រួលនៃទីផ្សារថាមពល។ ប្រទេសដែលពឹងផ្អែកលើវិស័យទេសចរណ៍ចំនួនពីរ គឺម៉ាឡេស៊ី និងថៃ ជាប់ចំណាត់ថ្នាក់លេខ៣ និងទី៤ ក្នុងបញ្ជីនេះ ជាមួយនឹងផលិតផលក្នុងស្រុកសរុបសម្រាប់មនុស្សម្នាក់ ១៣៣១០ដុល្លារ និង ៧៨១០ដុល្លាររៀងគ្នា។ ក្រាហ្វិក visualcapitalist ។ ទិន្នន័យពី IMF ឥណ្ឌូណេស៊ី ដែលជាប្រទេសមានសេដ្ឋកិច្ចធំជាងគេនៅអាស៊ីអាគ្នេយ៍ ហើយក៏ជាប្រទេសដែលមានប្រជាជនច្រើនជាងគេលំដាប់ទី៤ លើពិភពលោក ជាប់ចំណាត់ថ្នាក់ទី៥ ជាមួយនឹងផលិតផលក្នុងស្រុកសរុបសម្រាប់មនុស្សម្នាក់ចំនួន ៥២៧០ដុល្លារ។ បន្ថែមពីនេះ វៀតណាមឈរនៅលំដាប់ទី៦ ដែលមាន GDP Per Capita ចំនួន ៤៦២០ ដុល្លារ ខណៈហ្វីលីពីន ៤១៣០ដុល្លារ។ កម្ពុជា ឈរនៅលំដាប់លេខ៨ នៅក្នុងតំបន់ដែលមាន GDP Per Capita ត្រឹមតែ ២០៣០ដុល្លារសម្រាប់ឆ្នាំ ២០២៤។ តាមពីក្រោយដោយឡាវ (១៩៨០ដុល្លារ) ទីម័រខាងកើត(១៤៥០ដុល្លារ) និងមីយ៉ាន់ម៉ា (១២៥០ដុល្លារ)។ ថ្មីៗនេះ លោក ឆេង គីមឡុង អ្នកជំនាញសេដ្ឋកិច្ច និងជានាយកនៃមជ្ឈមណ្ឌលនវានុវត្តន៍ផ្នែកអភិបាលកិច្ច និងប្រជាធិបតេយ្យនៃវិទ្យាស្ថានចក្ខុវិស័យអាស៊ី (AVI)បានប្រាប់សារព័ត៌មានថ្មីៗថា ការព្យាករកំណើនប្រាក់ចំណូលរបស់ប្រជាជន គឺមានការអង្កេត និងសិក្សាច្បាស់លាស់ដោយផ្អែកលើស្ថានភាពសេដ្ឋកិច្ច និងប្រាក់ចំណូល។ បណ្ឌិតផ្នែកសេដ្ឋកិច្ចរូបនេះសង្កេតឃើញសកម្មភាពវិនិយោគមួយចំនួននៅកម្ពុជា មានការកើនឡើងលើផ្នែកផលិតកម្មក្នុងវិស័យកសិកម្ម ឧស្សាហកម្ម និងសេវាកម្ម ។ «ជាពិសេស គឺយើងឃើញថា វិស័យឧស្សាហកម្មទេសចរណ៍បានងើបឡើងវិញ។ ចំនួនទេសចរដែលមកកម្ពុជា ក៏កើនឡើង។ ដូច្នេះហើយ! យើងឃើញថាស្ថានភាពជាក់ស្តែងនៃសេដ្ឋកិច្ចយើងនេះ ហាក់មានសន្ទុះកើនឡើងវិញដែលធ្វើឱ្យចំណូលពលរដ្ឋម្នាក់ៗជាមធ្យមក្នុងឆ្នាំ២០២៤នេះ មានការកើនឡើងរហូតដល់ជាង២០០០ដុល្លារ ដែលជាការព្យាកររបស់រដ្ឋាភិបាល»។ នេះបើតាមការបញ្ជាក់របស់លោក ឆេង គីមឡុង។ ទន្ទឹមនេះ លោកបណ្ឌិតឆេង គីមឡុង មានសុទិដ្ឋិនិយមខ្ពស់ចំពោះការបោះជំហានទៅមុខនៃកំណើនសេដ្ឋកិច្ចកម្ពុជា ដែលធ្វើឱ្យប្រាក់ចំណូលសម្រាប់ប្រជាពលរដ្ឋកម្ពុជាកើនឡើងជាបន្តបន្ទាប់ ស្របទៅតាមចក្ខុវិស័យរបស់រដ្ឋាភិបាល ក្នុងការអភិវឌ្ឍខ្លួនឱ្យក្លាយជាប្រទេសមានចំណូលមធ្យមកម្រិតខ្ពស់ នៅឆ្នាំ២០៣០ និងជាប្រទេសមានប្រាក់ចំណូលខ្ពស់នៅឆ្នាំ២០៥០។ ក្រាហ្វិកខាងក្រោមប្រៀបធៀបផលិតផលក្នុងស្រុកសរុបសម្រាប់មនុស្សម្នាក់នៃប្រទេសអាស៊ីអាគ្នេយ៍គិតជាដុល្លារ ជាមួយនឹងទិន្នន័យពីមូលនិធិរូបិយវត្ថុអន្តរជាតិ (IMF) បានធ្វើបច្ចុប្បន្នភាពក្នុងខែមេសា ឆ្នាំ២០២៤៕ ក្រាហ្វិក visualcapitalist ។ ទិន្នន័យពី IMF អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3701.txt	ថៃបានអនុម័តគោលនយោបាយទិដ្ឋាការរយៈពេល ១០ឆ្នាំ និងការលើកទឹកចិត្តផ្នែកពន្ធសម្រាប់ធនធានមនុស្សបរទេសដែលមានសមត្ថភាពខ្ពស់ ដើម្បីទាក់ទាញអ្នកមានទេពកោសល្យ និងដើមទុនវិនិយោគ។	ប្រទេសអាស៊ានជាច្រើនកំពុងអនុវត្តគោលនយោបាយអនុគ្រោះទិដ្ឋាការ ដោយផ្តល់សិទ្ធិស្នាក់នៅរយៈពេលវែងដល់អ្នកវិនិយោគ និងបុគ្គលិកដែលមានសមត្ថភាពខ្ពស់ ជាពិសេសក្នុងបរិបទនៃការប្រកួតប្រជែងធនធានមនុស្សក្នុងឧស្សាហកម្មបច្ចេកវិទ្យាថ្មី។ ថ្មីៗនេះ គណៈរដ្ឋមន្ត្រីថៃទើបតែបានអនុម័តទិដ្ឋាការពិសេស សម្រាប់នាយកប្រតិបត្តិ និងអ្នកជំនាញដែលធ្វើការនៅក្នុងច្រករបៀងសេដ្ឋកិច្ចភាគខាងកើត (EEC) របស់ប្រទេសនេះ។ ទិដ្ឋាការពិសេសនេះ មានបំណងទាក់ទាញអ្នកជំនាញក្នុងវិស័យផ្សេងៗមកកាន់តំបន់ EEC ។ នេះបើតាមកាសែត Bangkok Post នៅថ្ងៃទី១៥ ខែឧសភា។ ទិដ្ឋាការពិសេសនេះ មានសុពលភាពរយៈពេល ១០ឆ្នាំ ដោយអនុញ្ញាតឲ្យអ្នកប្រើប្រាស់កាន់ចូល និងចេញថៃបានច្រើនដង លើកលែងតែកុំឲ្យលើសកិច្ចសន្យាការងារកំណត់។ ក្នុងអំឡុងពេលចេញទិដ្ឋាការដំបូង អនុញ្ញាតឱ្យអ្នកប្រើប្រាស់ចូល និងស្នាក់នៅថៃបានរហូតដល់៥ឆ្នាំ។ បន្ថែមពីនេះ អ្នកជំនាញដែលរស់នៅ និងធ្វើការនៅតំបន់ EEC ក៏ទទួលបានអត្រាពន្ធលើប្រាក់ចំណូលផ្ទាល់ខ្លួនពិសេស ១៧ភាគរយ បើប្រៀបធៀបទៅនឹងអត្រាពន្ធលើប្រាក់ចំណូលបច្ចុប្បន្នដែលមានអត្រាអតិបរមា ៣៥ភាគរយ។ ច្រករបៀងសេដ្ឋកិច្ចភាគខាងកើត ជាតំបន់សេដ្ឋកិច្ចមួយដែលមានទីតាំងនៅក្នុងខេត្តភាគខាងកើតចំនួនបីរបស់ថៃ រួមមានខេត្ត Rayong, Chonburi និង Chachoengsao។ ថៃដាក់គោលដៅក្នុងអំឡុងឆ្នាំ២០២៣-២០២៧ ថា តំបន់ EEC នឹងទាក់ទាញទុនវិនិយោគសរុបប្រចាំឆ្នាំជាមធ្យមប្រហែល ២,៨ពាន់លានដុល្លារ។ វិស័យសំខាន់ៗដែលទាក់ទាញការវិនិយោគនៅតំបន់ EEC រួមមាន សេវាសុខភាព ឌីជីថល យានយន្តអគ្គិសនី ជីវបច្ចេកវិទ្យា និងសេដ្ឋកិច្ចបៃតង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3702.txt	ក្នុងឆ្នាំ២០១៥ ចិនបានស្នើឡើងនូវផែនការ ១០ឆ្នាំដ៏មានមហិច្ឆតាមួយហៅថា «Made in China 2025» ជាមួយនឹងគោលដៅនៃការសម្រេចឲ្យបាននូវស្វ័យភាព ការច្នៃប្រឌិត និងភាពខ្លាំងនៅក្នុងវិស័យផលិតកម្ម។ អំឡុងពេលនៃការអនុវត្តផែនការនេះ សង្រ្គាមពាណិជ្ជកម្មជាមួយអាម៉េរិកជាកត្តាដ៏ធំបំផុតមួយដែលរារាំងទីក្រុងប៉េកាំងពីការសម្រេចបាននូវគោលដៅរបស់ខ្លួន។	ការសម្រេចបាន ៨៦ភាគរយនៃផែនការ Made in China 2025 ដំបូងឡើយនៅពេលផែនការនេះត្រូវបានប្រកាស ភាគច្រើនរថយន្តនៅតាមដងផ្លូវរបស់ចិនមានម៉ាកយីហោសុទ្ធសឹងតែជារបស់លោកខាងលិច តែបើក្រឡេកមើលលើផ្ទៃអាកាសវិញគេឃើញមានយន្តហោះរបស់ក្រុមហ៊ុនអាម៉េរិក Boeing ឬ European Airbus ជាដើម។ គ្រានោះ រោងចក្រចិនជាច្រើនមិនអាចដំណើរការ ដោយគ្មានគ្រឿងចក្រដែលនាំចូលនោះទេ។ បន្ទះឈីប ប្រព័ន្ធប្រតិបត្តិការ និងសូហ្វវែរនៅក្នុងកុំព្យូទ័រ ក៏ដូចជាទូរសព្ទចល័តត្រូវបានបង្កើតឡើងភាគច្រើនដោយក្រុមហ៊ុនអាម៉េរិក។ ទន្ទឹមនេះ សូម្បីតែមូលដ្ឋានទិន្នន័យរបស់ធនាគារក៏ពឹងផ្អែកលើសាជីវកម្មពហុជាតិសម្រាប់ការសរសេរកូដ និងការថែទាំ។ ពេលនោះ ចិនឈរនៅក្នុងក្រុមប្រទេសលំដាប់ទាបនៃខ្សែច្រវាក់តម្លៃឧស្សាហកម្មសកល ដែលភាគច្រើនលក់ផលិតផលិតផលមានតម្លៃទាប។ Made in China 2025 មានគោលបំណងផ្លាស់ប្តូរអ្វីៗទាំងអស់នេះ ដោយជួយឧស្សាហកម្មផលិតកម្មរបស់ចិនផលិតផលិតផលដែលមានគុណភាពខ្ពស់ បច្ចេកវិទ្យាខ្ពស់ និងមានតម្លៃខ្ពស់ តាមរយៈការបង្កើតថ្មីតាមបែបវិទ្យាសាស្ត្រ និងបច្ចេកវិទ្យា។ នៅឆ្នាំ ២០១៨ ប្រធានាធិបតីអាម៉េរិកលោក ដូណាល់ ត្រាំ បានធ្វើឱ្យផែនការចិនជួបការពិបាក ដោយចាប់ផ្តើមសង្រ្គាមពាណិជ្ជកម្មជាមួយប្រទេសនេះ។ រដ្ឋាភិបាលអាម៉េរិកបានដាក់ក្រុមហ៊ុនបច្ចេកវិទ្យាខ្ពស់របស់ចិនជាច្រើនក្នុងបញ្ជីខ្មៅ ព្រមទាំងដាក់ពន្ធខ្ពស់លើការនាំចូលរបស់ចិន។ ទីក្រុងវ៉ាស៊ីនតោនក៏បានធ្វើការស៊ើបអង្កេតជាបន្តបន្ទាប់នៅទូទាំងប្រទេសលើអ្នកវិទ្យាសាស្ត្រអាម៉េរិកដែលសហការជាមួយចិន។ បន្ទាប់ពីឡើងកាន់តំណែងជាប្រធានាធិបតីអាម៉េរិកនៅឆ្នាំ ២០២១ លោក ចូ បៃឌិន ក៏បានបន្តចាត់វិធានការសំដៅទៅចិន ដូចជាការចេញបម្រាមលើការនាំចេញបច្ចេកវិទ្យាផលិតបន្ទះឈីបទៅកាន់ប្រទេសអាស៊ីជាដើម។ ចាប់តាំងពីសង្គ្រាមពាណិជ្ជកម្មផ្ទុះឡើង រដ្ឋាភិបាលចិនកម្របាននិយាយជាសាធារណៈអំពីផែនការ Made in China 2025 នៅលើឯកសារពាក់ព័ន្ធជាច្រើនត្រូវបានដកចេញពីវេបសាយណាស់ ។ តាមស្ថិតិរបស់កាសែត South China Morning Post (SCMP) ពីសៀវភៅមួយចំនួនដែលបានបោះពុម្ពកាលពី១០ឆ្នាំមុន និងប្រភពផ្លូវការមួយចំនួនបង្ហាញថា ផែនការ Made in China 2025 មានច្រើនជាង ២៦០គោលដៅដែលស្ថិតនៅវិស័យសំខាន់ៗចំនួន១០ ដែលភាគច្រើនពាក់ព័ន្ធបច្ចេកវិទ្យាស្មុគស្មាញ និងអ្នកជំនាញឯកទេសខ្ពស់។ ការវិភាគរបស់កាសែត SCMP បានបង្ហាញថា ច្រើនជាង ៨៦ភាគរយនៃគោលដៅទាំងនេះត្រូវបានបញ្ចប់ ដោយខ្លះទៀតទំនងជានឹងបញ្ចប់នៅឆ្នាំនេះ ឬឆ្នាំក្រោយ។ ក្នុងចំណោមនោះ គោលដៅមួយចំនួនដូចជាការផលិតរថយន្តអគ្គិសនី និងថាមពលកកើតឡើងវិញបានកើនលើសពីគោលដៅដែលបានកំណត់។ លទ្ធផលពីផែនការ Made in China 2025 បានបង្កើតការផ្លាស់ប្តូរយ៉ាងខ្លាំងនៅក្នុងសង្គមចិន។ ការលក់រថយន្តអគ្គិសនីនៅចិនបានកើនលើសការលក់រថយន្តដែលប្រើឥន្ធនៈហ្វូស៊ីលក្នុងចំណោមម៉ាករថយន្តរបស់ចិនសំខាន់។ យន្តហោះដឹកអ្នកដំណើរប្រភេទ C919 ដែលផលិតនៅចិន បានចាប់ផ្តើមបម្រើផ្លូវអាកាសដ៏មមាញឹកនៅក្នុងប្រទេសនេះ។ ភាពរីកចម្រើននៃបច្ចេកវិទ្យា 5G អនុញ្ញាតឱ្យអ្នកដំណើរតាមរថភ្លើងនៅចិនរីករាយជាមួយអ៊ីនធឺណិតបច្ចេកវិទ្យាខ្ពស់ ទោះបីជារថភ្លើងឆ្លងកាត់ផ្លូវរូងក្រោមដីក៏ដោយ។ បច្ចុប្បន្ន ចិនមានរោងចក្រ និងស្ថានីយស្វ័យប្រវត្តិកម្មដ៏ឆ្លាតវៃបំផុតនៅក្នុងពិភពលោក។ ទូរសព្ទលំដាប់ខ្ពស់ដែលប្រើប្រាស់បន្ទះឈីប និងប្រព័ន្ធប្រតិបត្តិការដែលបង្កើតឡើងដោយអាជីវកម្មចិនបច្ចុប្បន្នជាអ្នកលក់ដាច់បំផុត។ សមត្ថភាពផលិតកប៉ាល់របស់ចិនក៏វ៉ាដាច់អាម៉េរិកដល់ទៅ២០០ ដងឯណោះ។ សម្ពាធពីលោកខាងលិច រារាំងផែនការដែលនៅសេសសល់ ទោះបីជាសម្រេចបានគោលដៅខ្លះ ប៉ុន្តែបច្ចេកវិទ្យាធំៗមួយចំនួននៅតែមិនទាន់សម្រេចបានដូចជា ការផលិតបន្ទះឈីបអេឡិចត្រូនិចកម្រិតខ្ពស់ ការផលិតយន្តហោះអន្តរទ្វីប និងសេវាអ៊ីនធឺណិតនៅផ្កាយរណប។ នៅឆ្នាំ ២០២៤ រដ្ឋាភិបាលចិនបានស្នើផែនការមហិច្ឆិតាមួយទៀតពោលគឺអភិវឌ្ឍ «កត្តាជំរុញផលិតកម្មថ្មី» ដែលចាត់ទុកថាជាការបន្តនៃគំនិតផ្តួចផ្តើម Made in China 2025។ បច្ចុប្បន្ន ការប្រឈមមុខនិងលំហូរនៃទំនិញបច្ចេកវិទ្យាខ្ពស់ដែលមានតំលៃថោកពីចិន ជាពិសេស បន្ទះស្រូបពន្លឺព្រះអាទិត្យ តួប៊ីនខ្យល់ រថយន្តអគ្គិសនីជាដើម ប្រទេសលោកខាងលិចកំពុងពិចារណាដាក់ទណ្ឌកម្មបន្ថែម និងប្រើយុទ្ធសាស្ត្រសង្គ្រាមពាណិជ្ជកម្មថ្មីដែលផ្តោតលើប្រទេសអាស៊ីមួយនេះ។ ទោះជាយ៉ាងណា បើតាមអ្នកវិភាគ វិធានការទាំងនេះទំនងជាមិនមានប្រសិទ្ធភាពទេ។ ព្រោះវិធានការរឹតត្បិតដែលប្រទេសលោកខាងលិចដាក់មកលើចិនរហូតមកដល់ពេលនេះមិនមានប្រសិទ្ធភាពខ្លាំងទេ សូម្បីតែមានការប្រឆាំងក៏ដោយ។ វិស័យដែលចិនប្រឈមនឹងការលំបាកខ្លាំងបំផុតដោយសារវិធានការលោកខាងលិចគឺឧស្សាហកម្មព័ត៌មានវិទ្យា។ អាម៉េរិក និងសម្ព័ន្ធមិត្តមិនត្រឹមតែរារាំងក្រុមហ៊ុនចិនពីការចូលប្រើបច្ចេកវិទ្យាបន្ទះឈីបកម្រិតខ្ពស់ប៉ុណ្ណោះទេ ហើយថែមទាំងបង្កការលំបាកដល់ផលិតផលទូរគមនាគមន៍ដែលផលិតដោយចិន ដូចជាមូលដ្ឋានដំឡើង 5G ចូលទៅកាន់ទីផ្សារអាម៉េរិក និងអឺរ៉ុប។ លើសពីនេះ ប្រាក់ចំណូលធ្លាក់ចុះបានដាក់សម្ពាធលើធុរកិច្ចចិនក្នុងការវិនិយោគលើការស្រាវជ្រាវ អភិវឌ្ឍវិទ្យាសាស្ត្រ និងបច្ចេកវិទ្យា។ ទោះបីជាមានបញ្ហាប្រឈមទាំងនេះក៏ដោយ ចិនបានសម្រេចគោលដៅភាគច្រើនរបស់ខ្លួននៅក្នុងខ្សែច្រវាក់រួមបញ្ចូលគ្នាដូចជា ឧបករណ៍ទូរគមនាគមន៍ ប្រព័ន្ធប្រតិបត្តិការ កម្មវិធីឧស្សាហកម្ម និងការផលិតឧបករណ៍ឆ្លាតវៃ។ បច្ចុប្បន្ន សហគ្រាសចិនអាចផលិតផលិតផលដែលមានតម្លៃខ្ពស់ដូចជា Server, CPU, Drive SSD, ខ្សែកាបអុបទិកល្បឿនលឿន ប្រព័ន្ធប្រតិបត្តិការឧស្សាហកម្ម និងប្រព័ន្ធទិន្នន័យធំ។ ផលិតផលទាំងនេះមួយចំនួនទទួលបានចំណែកទីផ្សារធំគួរសម។ ចិនក៏អាចផលិតស្មាតហ្វូនជាមួយនឹងមុខងារឆ្លាតវៃសិប្បនិម្មិត (AI) ដែលមានការប្រកួតប្រជែងខ្ពស់ផងដែរ។ នៅក្នុងវិស័យបច្ចេកវិទ្យាថត Photolithography ក្រុមហ៊ុន Huawei Technologies បានទទួលជោគជ័យមួយចំនួនក្នុងការផលិតបន្ទះឈីបកម្រិតខ្ពស់។ ទោះជាយ៉ាងណាក៏ដោយ ចិនមិនទាន់សម្រេចបាននូវគោលដៅរបស់ខ្លួនក្នុងការធ្វើឧស្សាហូបនីយកម្មបច្ចេកវិទ្យាថតរូប EUV ទំនើបបំផុតនោះទេ។ គោលដៅនៃការផលិតឧបករណ៍វាស់ស្ទង់ដោយស្វ័យប្រវត្តិ និងការកំណត់អត្តសញ្ញាណក៏មិនបានសម្រេចដែរ មួយផ្នែកដោយសារតែការរឹតបន្តឹងរបស់អាម៉េរិក។ តាមទិន្នន័យចុងក្រោយ ឧបករណ៍វាស់ស្ទង់ដ៏ឆ្លាតវៃបំផុត និងឧបករណ៍វិភាគធាតុផ្សំតាមអ៊ីនធឺណិតនៅលើទីផ្សារចិននៅតែជាម៉ាកយីហោបរទេស។ ចំណែកនៅក្នុងវិស័យរថយន្តអគ្គិសនី រថយន្តបច្ចេកវិទ្យាខ្ពស់ដែលផលិតដោយចិនកំពុងចាប់ផ្តើមទទួលបានចំណែកទីផ្សារអន្តរជាតិ ដោយជំរុញឱ្យចិនវ៉ាដាច់ជប៉ុនជាអ្នកនាំចេញរថយន្តធំជាងគេលើពិភពលោកនៅឆ្នាំ២០២៣។ ក្រោមផែនការ Made in China 2025 ទីក្រុងប៉េកាំងមានគោលបំណងនាំយករថយន្តអគ្គិសនីប្រចាំឆ្នាំដើម្បីលក់ឲ្យបាន ៣លានគ្រឿងនៅឆ្នាំ ២០២៥។ ក្រុមហ៊ុនផលិតរថយន្តចិនកាលពីឆ្នាំមុនបានលក់រថយន្តអគ្គិសនីដល់ជិត ១០លានគ្រឿង ក្នុងនោះក្រុមហ៊ុន BYD បានលក់រថយន្តចំនួន៣លានគ្រឿង។ រថយន្តអគ្គិសនីរបស់ចិនមិនត្រឹមតែមានការប្រកួតប្រជែងក្នុងតម្លៃប៉ុណ្ណោះទេ ប៉ុន្តែថែមទាំងមានគុណភាពបច្ចេកវិជ្ជាដែលមានប្រៀបជាងគូប្រជែងមួយចំនួន។ កាលពី១០ឆ្នាំមុន ទីក្រុងប៉េកាំងបានកំណត់គោលដៅផលិតរថយន្តអគ្គិសនីដែលមានតម្លៃទាប និងដំណើរការខ្ពស់សម្រាប់អតិថិជនក្នុងស្រុក។ រថយន្តអគ្គិសនីម៉ាកយីហោចិនពេលនេះអាចភ្ជាប់អ៊ីនធឺណិតបានហើយមានមុខងារកម្សាន្តដ៏សម្បូរបែបដូចនិងគោលដៅដែលបានកំណត់កាលពី១០ឆ្នាំមុន។ យ៉ាងណាមិញ ក្រុមហ៊ុនផលិតរថយន្តចិនភាគច្រើននៅតែពឹងផ្អែកលើអាជីវកម្មរបស់អាម៉េរិកដូចជា NVIDIA សម្រាប់បន្ទះឈីបបើកបរដោយស្វ័យប្រវត្តិ។ អ្នកជំនាញផ្នែកឧស្សាហកម្មមួយចំនួនលើកឡើងថា តម្រូវបន្ទះឈីបកម្រិតខ្ពស់ក្នុងស្រុកនៅក្នុងរថយន្តអគ្គិសនីរបស់ចិននឹងកើនឡើងយ៉ាងខ្លាំងនៅឆ្នាំនេះ។ បន្ថែមពីនេះ នៅក្នុងវិស័យអវកាសដែលជាកម្មវត្ថុនៃការដាក់ទណ្ឌកម្មរបស់អាម៉េរិក ផ្កាយរណប និងរ៉ុក្កែតរបស់ចិន មិនអាចប្រើប្រាស់បន្ទះឈីប សមាសធាតុ ឬបច្ចេកវិទ្យារបស់អាម៉េរិកបានទេ។ អ្នកវិទ្យាសាស្ត្រមកពីរដ្ឋបាលអាកាសចរណ៍ និងអវកាសអាម៉េរិក (NASA) ក៏ត្រូវបានហាមឃាត់មិនឱ្យទាក់ទងភាគីចិនដែរ។ ទោះជាយ៉ាងណាក៏ដោយ ចិនបានសម្រេចគោលដៅភាគច្រើនរបស់ខ្លួនក្នុងវិស័យនេះ រួមទាំងការរុករកភពអង្គារ ការអភិវឌ្ឍប្រព័ន្ធរុករកផ្កាយរណបសកលលោក BeiDou ការសាងសង់ស្ថានីយ៍អវកាស ការរុករកផ្ទៃដែលមិនច្បាស់លាស់នៃឋានព្រះច័ន្ទ និងការសាងសង់បណ្តាញផ្កាយរណបពាណិជ្ជកម្មដ៏ធំបំផុតរបស់ពិភពលោក។ ក្រុមហ៊ុនអវកាសចិនមួយចំនួនក៏មានគម្រោងបាញ់បង្ហោះផ្កាយរណបកែច្នៃឡើងវិញនៅឆ្នាំនេះ ឬនៅឆ្នាំ២០២៥ ។ ដូច្នេះគោលដៅនេះទំនងជានឹងសម្រេចបានទាន់ពេលវេលា។ នៅក្នុងវិស័យមនុស្សយន្ត ឧបករណ៍កសិកម្ម ជីវឱសថ និងវិស្វកម្មសមុទ្រ គោលដៅទាំងអស់ត្រូវបានសម្រេច។ តួយ៉ាងដូចជា ឱសថប្រឆាំងមហារីកដែលផលិតនៅចិនបានចាប់ផ្តើមលេចឡើងនៅលើទីផ្សារអាម៉េរិកក្នុងតម្លៃត្រឹមតែមួយចំណែកតូចនៃផលិតផលស្រដៀងគ្នាពីក្រុមហ៊ុនឱសថលោកខាងលិច។ ការកែលម្អបច្ចេកវិទ្យាបានជួយចិនបង្កើនទិន្នផលកសិកម្មយ៉ាងច្រើន។ ទោះបីជាតំបន់ដាំដុះមានកម្រិតក៏ដោយ ក៏ចិនផលិតបន្លែទូទាំងពិភពលោកបានច្រើនជាង ៥០ភាគរយ ដោយប្រើដ្រូន ឧបករណ៍បណ្តុះគ្រាប់ដោយស្វ័យប្រវត្តិ និងបច្ចេកវិទ្យាជីវសាស្រ្ត។ ផលិតផលដូចជាមនុស្សយន្តមានរូបរាងសត្វ ផលិតដោយសហគ្រាសចិនក៏បានយកឈ្នះដៃគូប្រកួតប្រជែងអន្តរជាតិជាច្រើនជាមួយនឹងដំណើរការឈានមុខគេ និងតម្លៃទាប។ ចិនក៏ជាកន្លែងផលិតកប៉ាល់ធំជាងគេលើពិភពលោក ដែលមានសមត្ថភាពផលិតកប៉ាល់ស៊ីវិល និងយោធាគ្រប់ប្រភេទ។ ជារួម ចំណែកគោលដៅដែលសម្រេចបានតិចតួចនៅក្នុងផែនការ Made in China 2025 គឺជាប្រភេទសម្ភារៈថ្មីដែលបច្ចុប្បន្នមានតែ ៧៥ភាគរយនៃគោលដៅប៉ុណ្ណោះដែលត្រូវបានសម្រេច។ ក្នុងចំណោមនោះគោលដៅដែលមិនអាចសម្រេចបានគួរឱ្យកត់សម្គាល់មានដូចជា ឧស្សាហូបនីយកម្មនៃសារធាតុគីមីដែលមានតម្លៃទាប វត្ថុធាតុដើមពិសេសមួយចំនួន និងសម្ភារៈអេឡិចត្រូនិច ដែលអាចបង្កើនជួរប្រតិបត្តិការរបស់រថយន្តទ្វេដងជាមួយនឹងថ្មលីចូមអ៊ីយ៉ុងជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3703.txt	ការទូទាត់ឃ្យូអរកូដ (QR Code) ឆ្លងដែនតាមរយៈប្រព័ន្ធហិរញ្ញវត្ថុឌីជីថលបាគង (Bakong) នឹងជំរុញការប្រើប្រាស់ប្រាក់រៀលខ្មែរ។ នេះបើតាមទេសាភិបាលធនាគារជាតិនៃកម្ពុជា លោកស្រី ជា សិរី បានថ្លែងនៅក្នុងវេទិកាអនាគតនៃអាស៊ី ដែលរៀបចំឡើងដោយ Nikkei នៅថ្ងៃទី២៤ ខែឧសភា។	ការទូទាត់ជាង ៨០ភាគរយនៃសេដ្ឋកិច្ចកម្ពុជានៅតែប្រើប្រាស់ប្រាក់ដុល្លារអាម៉េរិក។ មើលឃើញបែបនេះ ធនាគារជាតិកំពុងជំរុញប្រាក់រៀលខ្មែរឲ្យដើរតួនាទីកាន់តែសំខាន់នៅក្នុងការប្រតិបត្តិការទូទាត់។ យ៉ាងណាមិញ លោកស្រី ជា សិរី បាននិយាយនៅក្រៅសន្និសីទទីក្រុងតូក្យូថា ៖«អត្រានៃការប្រើប្រាស់ប្រាក់រៀលក្នុងប្រតិបត្តិការឌីជីថលមានទំហំច្រើន»។ នេះបើតាមសារព័ត៌មាន Nikkei Asia។ ការទូទាត់តាមឌីជីថលសរុបដែលធ្វើឡើងតាមរយៈប្រព័ន្ធបាគងបានកើនឡើងដល់ ៧០ ពាន់លានដុល្លារ ចាប់តាំងពីការបើកដំណើរការនៅឆ្នាំ២០២០ ពោលគឺប្រហែលទ្វេដងនៃផលិតផលក្នុងស្រុកសរុបរបស់កម្ពុជា។ ស្របពេលប្រតិបត្តិការក្នុងស្រុកដែលប្រព័ន្ធបាគងអាចធ្វើឡើងជាប្រាក់រៀល ឬដុល្លារ គេឃើញប្រតិបត្តិការរូបិយប័ណ្ណក្នុងស្រុកមានចំនួន ២០ពាន់លានដុល្លារនៃចំនួនប្រតិបត្តិការសរុបក្នុងឆ្នាំ២០២៣ ច្រើនជាង២ដងបើធៀបឆ្នាំ ២០២២។ ទេសាភិបាលធនាគារជាតិនៃកម្ពុជាបានមើលឃើញថា ប្រតិបត្តិការឆ្លងដែនជាគន្លឹះក្នុងការពង្រីកការប្រើប្រាស់ប្រាក់រៀល។ កន្លងមក ប្រព័ន្ធបាគងត្រូវបានប្រើរួចហើយសម្រាប់ការទូទាត់តាម QR រវាងកម្ពុជា ថៃ ឡាវ និងវៀតណាម ព្រមទាំងសេវាដែលពាក់ព័ន្ធនឹង UnionPay របស់ចិន។ ការបង់ប្រាក់ឆ្លងដែនទាំងនេះអាចអនុវត្តទៅបានតែចំពោះប្រាក់រៀលប៉ុណ្ណោះ។ ប្រជាជនកម្ពុជាត្រូវមានគណនីប្រាក់រៀលបាគង ដើម្បីទូទាត់ប្រាក់នៅតាមប្រទេសទាំងនោះ។ ឧទាហរណ៍ នៅភ្ញៀវទេសចរថៃអាចធ្វើប្រតិបត្តិការទូទាត់ QR នៅកម្ពុជាបាន លុះត្រាតែកន្លែងដែលពួកគេកំពុងទិញទំនិញមានទទួលយកប្រាក់រៀល។ មុខងារទូទាត់ឆ្លងព្រំដែន (Cross-border QR code payments) ជាមធ្យោបាយមួយដើម្បីលើកកម្ពស់ការប្រើប្រាស់រូបិយប័ណ្ណក្នុងស្រុក ដោយសារវាលើកទឹកចិត្តឱ្យម្ចាស់អាជីវកម្មបើកគណនី និងទទួលយកការទូទាត់ជាប្រាក់រៀល។ យ៉ាងណាមិញ លោកស្រី សិរី និយាយថា ៖«លោកស្រីនឹងមិនបង្ខំប្រជាពលរដ្ឋឲ្យប្រើប្រាស់ប្រាក់រៀលតាមរយៈវិធានការរដ្ឋបាលឡើយ»។ នេះបើតាមសារព័ត៌មានជប៉ុន Nikkei Asia។ ធនាគារជាតិនៃកម្ពុជា គ្រោងនឹងបើកការបង់ប្រាក់ឆ្លងប្រទេសដោយប្រើប្រព័ន្ធបាគងជាមួយឥណ្ឌានៅដើមខែមិថុនា និងកំពុងធ្វើការជាមួយភាគីជប៉ុន។ លោកស្រី សេរី បានលើកឡើងថា ៖« យើងរីករាយក្នុងការស្វែងរកប្រទេសផ្សេងទៀតដែលមានទំនាក់ទំនងប្រជាជនសកម្មជាមួយកម្ពុជា»។ បច្ចុប្បន្ន ប្រព័ន្ធបាគងមានការប្រើប្រាស់ប្រហែល ១០លានគណនីនៅកម្ពុជា ខណៈប្រជាជនសរុបមានចំនួនជាង១៧លាននាក់។ ការបង្កើនការប្រើប្រាស់រូបិយប័ណ្ណក្នុងស្រុករបស់កម្ពុជា ជាផ្នែកមួយដែលធ្វើឲ្យប្រទេសមានគោលនយោបាយរូបិយវត្ថុឯករាជ្យ ដោយប្រព័ន្ធបាគងជាមធ្យោបាយមួយដ៏សំខាន់ ដើម្បីផ្លាស់ប្តូរការពឹងផ្អែកលើប្រាក់ដុល្លារដែលមានជាយូរណាស់មកហើយ។ ទន្ទឹមនេះ រដ្ឋាភិបាលកម្ពុជាបាននិងកំពុងទទួលយកការបង់ពន្ធ និងបើកប្រាក់ខែមន្ត្រីរាជការជាប្រាក់រៀល។ លើសពីនេះ ការឡើងថ្លៃនៃប្រាក់ដុល្លារ បានបង្កបញ្ហានានារួមទាំងការផ្តល់ប្រាក់កម្ចីប្រាក់ដុល្លារដែលមានតម្លៃថ្លៃជាងមុន ជាហេតុនាំឱ្យការផ្តល់ប្រាក់កម្ចីមានភាពយឺតយ៉ាវ។ ដូច្នេះ ធនាគារជាតិនៃកម្ពុជា បាននិងកំពុងលើកទឹកចិត្តឱ្យខ្ចីរូបិយប័ណ្ណក្នុងស្រុក តាមរយៈអត្រាការប្រាក់យោងរបស់ខ្លួន។ ជុំវិញនឹងរូបិយប័ណ្ណឌីជីថល ថ្មីៗនេះទីក្រុងហុងកុងបានអនុញ្ញាតឱ្យប្រជាជនបើកកាបូបឌីជីថលជាមួយនឹងប្រាក់យ័នឌីជីថលរបស់ចិន ដែលអ្នកខ្លះចាត់ទុកថាជាជំហានឆ្ពោះទៅរកការធ្វើអន្តរកម្មទូទាត់ឌីជីថលមួយដែលគេហៅថា e-CNY ។ លោកស្រី សេរី បាននិយាយថា ការធ្វើជាអន្តរជាតិនៃប្រាក់យ័នឌីជីថលជាផ្លូវមួយដ៏វែងឆ្ងាយដែលរូបិយប័ណ្ណនេះទំនងជាមានន័យសម្រាប់ប្រតិបត្តិការក្នុងស្រុកប៉ុណ្ណោះ។ ប្រមុខធនាគារកណ្តាលកម្ពុជារូបនេះបានបញ្ជាក់ថា ការធ្វើរូបិយប័ណ្ណឌីជីថលជាអន្តរជាតិនឹងតម្រូវឱ្យមានការរួមបញ្ចូលបច្ចេកវិទ្យាផ្សេងៗគ្នាដែលប្រើប្រាស់នៅក្នុងប្រទេសនានា។ តួយ៉ាងដូចជា ប្រព័ន្ធបាគងត្រូវបានបង្កើតឡើងដោយក្រុមហ៊ុនជប៉ុន Soramitsu ប្រើប្រាស់ទម្រង់ blockchain Hyperledger Iroha ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3704.txt	ការលេចឡើងនូវបច្ចេកវិទ្យាថ្មីៗដូចជាកម្មវិធី AI Chatbots ដូចជា ChatGPT, Google Bard បានបង្កជាក្តីបារម្ភសម្រាប់អ្នកប្រកបអាជីពជាអ្នកនិពន្ធ ឬសារព័ត៌មាន ដែលឧបករណ៍បច្ចេកវិទ្យាទាំងនេះអាចជំនួសការងារខ្លួនបាន។	ការលេចរូបរាងឡើងនៃបញ្ញាសិប្បនិម្មិត ChatGPT មិនមែនជាក្តីបារម្ភថ្មីសម្រាប់អ្នកកាសែត ជុំវិញបច្ចេកវិទ្យាមួយនេះ អាចសរសេរ និងផលិតព័ត៌មានដោយខ្លួនឯងបានយ៉ាងឆាប់រហ័ស។ ចាប់តាំងពីឆ្នាំ ២០១៧ ទីភ្នាក់ងារព័ត៌មាន Reuters បានប្រើប្រាស់ឧបករណ៍ News Tracer ដែលមានសមត្ថភាពត្រង tweets រាប់លាន ដើម្បីចាប់យកព័ត៌មានក្តៅៗដែលមាននៅលើបណ្តាញ X ។ ពាក់ព័ន្ធនឹងបញ្ហានេះ វាមិនងាយឡើយសម្រាប់ទីភ្នាក់ងារព័ត៌មាន Reuters ក្នុងការខកខានព្រឹត្តិការណ៍ធំៗ ដូចជារញ្ជួយដី ភេរវកម្ម។ ចាប់ពីពេលនោះ អ្នកយកព័ត៌មានគ្រាន់តែធ្វើការផ្ទៀងផ្ទាត់ ដើម្បីផ្តល់ព័ត៌មានជូនមិត្តអ្នកអានបានភ្លាមៗ។ អ្នកជំនាញ លោក Peter Bale ប្រធានផ្នែកគំនិតផ្តួចផ្តើមនិពន្ធរបស់សមាគមប្រព័ន្ធផ្សព្វផ្សាយសារព័ត៌មានអន្តរជាតិ ( INME) បានសង្គត់ធ្ងន់ថា ៖« បញ្ញាសិប្បនិមិត្តបានបង្ហាញពីតម្លៃដ៏អស្ចារ្យរបស់វាសម្រាប់បង្ហាញទិន្នន័យរបស់សារព័ត៌មាននៅក្នុងទម្រង់ព័ត៌មានមួយចំនួនដូចជាព័ត៌មានកីឡា ឬរបាយការណ៍ទីផ្សារភាគហ៊ុន ដែលអនុញ្ញាតឱ្យមានការវិភាគរហូតដល់សំណុំទិន្នន័យដ៏ធំដូចជា ព័ត៌មានស៊ើបអង្កេត ឬអត្ថបទវេជ្ជសាស្ត្រជាដើម»។ ជាឧទាហរណ៍ឯកសារទិន្នន័យ Panama Papers ដ៏ល្បីល្បាញរបស់សមាគមអ្នកកាសែតស៊ើបអង្កេតអន្តរជាតិ IJCJ បានប្រើកម្មវិធីដើម្បីត្រងចាប់ឯកសារចំនួន ១៣,៤លានទំព័រអំពីក្រុមហ៊ុនឈូងសមុទ្រ។ បើគ្មានជំនួយពីបញ្ញាសិប្បនិម្មិតទេ បើទោះបីជាអ្នកយកព័ត៌មានមានសមត្ថភាពខ្លាំងប៉ុនណា ក៏មិនអាចបំពេញការងារយ៉ាងច្រើនបែបនេះក្នុងរយៈពេលដ៏ខ្លីនោះទេ។ ចំណែកការប្រើប្រាស់ Bot ដើម្បីសរសេរព័ត៌មានមិនមែនជារឿងថ្មីដែរ។ អំឡុងពីឆ្នាំ ២០១៧ ដល់ឆ្នាំ២០១៨ ទីភ្នាក់ងារសារព័ត៌មានក្នុងស្រុក Mitt Media របស់ស៊ុយអែតបានប្រើប្រាស់ bot ដើម្បីសរសេរអត្ថបទប្រហែល ៤១ពាន់អត្ថបទអំពីការប្រកួតកីឡាដែលមានចំណាត់ថ្នាក់ទាបនៅក្នុងប្រទេស ក៏ដូចជាការជួយលក់អត្ថបទដល់អ្នកជាវតាមរយៈបច្ចេកវិទ្យាព័ត៌មានផ្ទាល់ខ្លួន។ មិនបាច់និយាយប្រទេសឆ្ងាយ នៅឆ្នាំ ២០១៨ កាសែតអេឡិចត្រូនិក VietnamPlus របស់វៀតណាម និងក្រុមហ៊ុន Infore ក៏បានបើកដំណើរការ Chatbot ដើម្បីប្រាស្រ័យទាក់ទងជាមួយអ្នកអានដោយផ្ទាល់។ បន្ទប់ព័ត៌មានជាច្រើនផ្សេងទៀតនៅវៀតណាមក៏បានប្រើប្រាស់បច្ចេកវិទ្យានិម្មិតបែបនេះ សម្រាប់ផលិតព័ត៌មានវីដេអូ ផតខាស ឬចែកចាយព័ត៌មាននៅលើបណ្តាញសង្គមផងដែរ។ យ៉ាងណាមិញ ការប្រើប្រាស់ AI ក្នុងការផលិតសារព័ត៌មានជាដំណើរការដែលបានបង្កើតឡើងយ៉ាងប្រុងប្រយ័ត្ននៅក្នុងបន្ទប់ព័ត៌មានជាច្រើន។ ប្រព័ន្ធ AI ដែលសារព័ត៌មានធំៗប្រើប្រើប្រាស់ទាំងនេះមិនគួរច្រឡំជាមួយនឹងសមត្ថភាពក្នុងការផ្តល់ចម្លើយភ្លាមៗដូចជា chatbots ឬការក្លែងធ្វើសារព័ត៌មាននៃឧបករណ៍ AI ដែលទើបនឹងចេញថ្មីៗដូចជា ChatGPT នោះទេ។ ប៉ុន្តែវាហាក់បីដូចជាឧបករណ៍ AI ដែលមានសមត្ថភាពបង្កើតមាតិកាថ្មី (AI ជំនាន់ថ្មី) នឹងអាចគាំទ្រ ឬជំនួសការងារមួយចំនួនក្នុងការរាយការណ៍ព័ត៌មាន និងកម្មវិធីផ្សេងៗ។ ទោះយ៉ាងណាក៏ដោយ មិនថាមានបញ្ហាអ្វី ChatGPT នៅតែជាចលនាជំរុញដ៏សំខាន់មួយសម្រាប់វិស័យប្រព័ន្ធផ្សព្វផ្សាយ ក៏ដូចជាការលើកឡើងអំពីបញ្ហាប្រឈម ជាពិសេសបញ្ហាក្រមសីលធម៌អ្នកសារព័ត៌មាន។ រហូតមកដល់ពេលនេះ អ្នកជំនាញនៅតែបែងចែកអំពីអត្ថប្រយោជន៍ និងគ្រោះថ្នាក់នៃការនាំយក AI ទៅក្នុងការផលិតសារព័ត៌មាន ហើយកត្តាមួយណានឹងមានឥទ្ធិពលខ្លាំងជាង។ ប៉ុន្តែមិនថាយ៉ាងណា សង្រ្គាមរវាងក្រុមហ៊ុនបច្ចេកវិទ្យាយក្សមួយចំនួនបានផ្ទុះឡើងចាប់តាំងពី ChatGPT បានកកើត។ បើតាមអ្នកជំនាញ Bale ប្រសិនបើបន្ទប់ព័ត៌មានពីមុនបានស្វែងយល់ច្រើនពីរបៀបដែល Google Search ដំណើរការ ម៉្លេះពេលនេះពួកគេអាចនឹងប្រឈមមុខនឹងការលំបាកកាន់តែច្រើនជាងនេះ។ ការដកស្រង់ខ្លឹមសារ និងប្រភព ដែលត្រូវបានគេមើលឃើញថាជាបញ្ហាចម្បងសម្រាប់អ្នកបង្កើតមាតិកា កំពុងក្លាយជាការប្រឈមមុខដាក់គ្នាក្នុងចំណោមអ្នកបោះពុម្ពផ្សាយ និងក្រុមហ៊ុនដែលលើកកម្ពស់ការអនុវត្ត AI ជាមួយនិយតករ និងអ្នកនយោបាយ ដែលសុទ្ធសឹងតែបុគ្គលដែលមានប្រតិកម្មយឺតយ៉ាវចំពោះការផ្លាស់ប្តូរបច្ចេកវិទ្យា។ គំរូបច្ចុប្បន្នរបស់ ChatGPT ស្ទើរតែគ្មានការដកស្រង់ ឬព័ត៌មានច្បាស់លាស់ដែលបង្ហាញពីប្រភពដើមដែលផ្តល់ជូនអ្នកប្រើប្រាស់។ ថ្វីបើដូច្នេះ យោងតាមការស្រាវជ្រាវកាលពីចុងឆ្នាំ ២០២៣ ដែលមានចំណងជើងថា«Next-Gen Journalists : Navigating Misinformation, AI & The Future of Journalism » ដោយក្រុមហ៊ុនទំនាក់ទំនងជាយុទ្ធសាស្ត្រ Greentarget អ្នកសារព័ត៌មាននាពេលអនាគតមានទស្សនៈខុសៗគ្នាលើ AI ដែលមានឥទ្ធិពលទៅលើវិជ្ជាជីវៈនេះ។ ការស្រាវជ្រាវបានធ្វើការស្ទង់មតិនិស្សិតផ្នែកសារព័ត៌មាន និងអ្នកសារព័ត៌មានវ័យក្មេងចំនួន ១០០នាក់ រៀបរាប់ពីអ្វីដែលអ្នកជំនាញសារព័ត៌មានជំនាន់ក្រោយបានព្យាករអំពី AI និងបញ្ហាប្រឈម និងឱកាសដែលពួកគេប្រឈមមុខ។ ខណៈពេលដែលជិត៣ភាគ៤នៃនិស្សិតសារព័ត៌មាន និងអ្នកជំនាញដែលបានស្ទង់មតិរំពឹងថា AI នឹងមានឥទ្ធិពលយ៉ាងខ្លាំងលើវិស័យមួយនេះ មានតែពាក់កណ្តាលប៉ុណ្ណោះដែលជឿថាបច្ចេកវិទ្យានេះបង្កការគំរាមកំហែង។ ទន្ទឹមនេះ អ្នកជំនាន់ក្រោយភាគច្រើនបានប្រើប្រាស់ឧបករណ៍ AI រួចហើយសម្រាប់ការស្រាវជ្រាវ ការសរសេរ និងការកែសម្រួល។ ការស្រាវជ្រាវបង្ហាញថា អ្នកសារព័ត៌មានជំនាន់ក្រោយមើលឃើញថា AI ជាបច្ចេកវិទ្យាមួយដ៏កំពុងតែរីកចម្រើន។ ទោះបីជា បញ្ញាសិប្បនិម្មិតមិនបានជ្រៀតចូលទៅក្នុងកម្មវិធីសិក្សារបស់សាលាសារព័ត៌មាន ដូចដែលវាមានជាមួយប្រព័ន្ធផ្សព្វផ្សាយសង្គមក៏ដោយ ភាគច្រើន ៥៧ភាគរយនៃអ្នកឆ្លើយតបបាននិយាយថា ការប្រើប្រាស់ និងផលប៉ះពាល់នៃ AI ក្នុងវិស័យសារព័ត៌មានជាផ្នែកមួយនៃដំណើរការអប់រំរបស់ពួកគេ។ ជារួម មនុស្សមួយចំនួននៅតែចាត់ទុក AI មិនសូវមានការគំរាមកំហែង ដោយលើកឡើងថា បញ្ញាសិប្បនិម្មិត គឺមិនចាំបាច់ក្នុងវិស័យសារព័ត៌មាន ឬថាប្រសិនបញ្ញាសិប្បនិម្មិត ធ្វើនៅក្នុងវិស័យសារព័ត៌មាន វាគ្រាន់តែជាផ្សព្វផ្សាយព័ត៌មានមិនពិតប៉ុណ្ណោះ។ អ្នកកាសែតវ័យក្មេងមួយចំនួននិយាយថា AI មិនបានបង្ហាញពីព្រឹត្តិការណ៍ និងបទពិសោធន៍ពិតរបស់មនុស្សឡើយ។ ចំណែកអ្នកផ្សេងទៀតមានការព្រួយបារម្ភថា បញ្ញាសិប្បនិម្មិតមានសក្តានុពលអាចជំនួសការងារអ្នកកាសែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3705.txt	រដ្ឋាភិបាលថៃ ចង់លក់អង្ករទាំងអស់ដែលមានក្នុងស្តុកសល់រយៈពេល ១០ឆ្នាំ ក្រោមកម្មវិធីឧបត្ថម្ភធនស្រូវរបស់អតីតនាយករដ្ឋមន្រ្តី យីងឡាក់ ស៊ីណាវ៉ាត់ ដើម្បីប្រមូលលុយចូលរតនាគារវិញ។ នេះបើតាមរដ្ឋមន្ត្រីក្រសួងពាណិជ្ជកម្មថៃ លោក Phumtham Wechayachai នៅថ្ងៃទី១៣ ខែឧសភា។	ការដេញថ្លៃអង្ករដែលនៅសល់ពីកម្មវិធីឧបត្ថម្ភធនស្រូវដ៏ចម្រូងចម្រាសក្រោមការគ្រប់គ្រងរបស់អតីតនាយករដ្ឋមន្ត្រីលោកស្រី យីងឡាក់ ស៊ីណាវ៉ាត់ អាចជួយឱ្យរដ្ឋាភិបាលបច្ចុប្បន្នរកចំណូលបានខ្លះ។ «ការណ៍នេះល្អជាងទុកឲ្យខូចអង្ករលែងមានតម្លៃ»។ រដ្ឋមន្ត្រីក្រសួងពាណិជ្ជកម្មថៃ លោក Phumtham Wechayachai បានសង្កត់ធ្ងន់បែបនេះ។ លោក Phumtham បានបន្តថា ក្រសួងពាណិជ្ជកម្មមិនមានសិទ្ធិក្នុងការប្រាប់ក្រុមហ៊ុនឯកជនណាដែលឈ្នះការដេញថ្លៃ ថាតើត្រូវធ្វើអ្វីជាមួយអង្ករនោះទេ។ បើតាមរដ្ឋមន្រ្តីពាណិជ្ជកម្មរូបនេះ មានរោងចក្រចម្រាញ់មួយចំនួនបានចាប់អារម្មណ៍ទិញអង្ករ ដើម្បីផលិតស្រា បន្ថែមពីលើអ្នកនាំចេញអង្ករ។ ឆ្លើយតបនឹងក្តីកង្វល់អំពីសារធាតុអាហ្វ្លាតុកស៊ីនក្នុងអង្ករអាយុ១០ឆ្នាំ ដែលអាចបង្កជាជំងឺមហារីកថ្លើមនោះ លោក Phumtham បានបញ្ជាក់ថា ប្រសិនបើគុណភាពអង្ករត្រូវបានកែលម្អតាមបច្ចេកវិជ្ជាទំនើប វានឹងមានសុវត្ថិភាពសម្រាប់ការប្រើប្រាស់។ ពាក់ព័ន្ធរឿងនេះដែរ រដ្ឋមន្ត្រីការពារជាតិថៃលោក Sutin Klungsang នៅថ្ងៃដដែលនោះ បានបដិសេធព័ត៌មានដែលថា ក្រសួងការពារជាតិនឹងទិញអង្ករស្តុកនេះ ដើម្បីផ្តល់ទាហាន។ ក្នុងដំណើរទស្សនកិច្ចរបស់លោកទៅកាន់យោធភូមិភាគទី១៥ ក្នុងខេត្ត Phetchaburi លោក Sutin បានបញ្ជាក់ថា ទាហាននឹងទទួលបានអាហារមានគុណភាពល្អ នឹងមិនផ្តល់អង្ករដែលមានគុណភាពអន់នោះទេ។ កន្លងមក លោកនាយករដ្ឋមន្រ្ដី សេដ្ឋា ថាវីស៊ីន បាននិយាយថា រដ្ឋាភិបាលនឹងបញ្ជូនសំណាកអង្ករទាំងនេះទៅធ្វើតេស្តមន្ទីរពិសោធន៍ដើម្បីធានាសុវត្ថិភាព។ លោកសេដ្ឋា ក៏ធ្លាប់បរិភោគអង្ករនេះដែរ ដោយអះអាងថា មានរសជាតិល្អ។ អ្នកនាំពាក្យរដ្ឋាភិបាលលោក Chai Wacharonke ក៏បានបញ្ជាក់ដែរថា នាយកដ្ឋានវិទ្យាសាស្ត្រសុខាភិបាល នឹងធ្វើតេស្ដអង្ករនៅតាមឃ្លាំងនានាក្នុងខេត្ត Surin ដើម្បីបំបាត់កង្វល់ជុំវិញអង្ករឃ្លាំងស្តុកមិនមានសុវត្ថិភាពសម្រាប់ការប្រើប្រាស់ ឬលក់។ គួរបញ្ញាក់ថា កម្មវិធីឧបត្ថម្ភធនតម្លៃស្រូវរបស់រដ្ឋបាលរបស់អតីតនាយករដ្ឋមន្ត្រី យីងឡាក់ បានទិញស្រូវពីកសិករក្នុងតម្លៃខ្ពស់ជាងតម្លៃទីផ្សារ ៥០ភាគរយ។ គោលនយោបាយនេះត្រូវបានគាំទ្រដោយកសិករ ប៉ុន្តែមានការរិះគន់ថាគោលនយោបាយនេះធ្វើឱ្យរដ្ឋខាតបង់ប្រហែល ៧-៨ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3706.txt	បន្ទាប់ពីផ្ទុះសង្គ្រាមនៅអ៊ុយក្រែន រុស្ស៊ី និងចិនបានប្រើប្រាស់រូបិយប័ណ្ណក្នុងស្រុកយ៉ាងសកម្ម ដើម្បីជំនួសរូបិយប័ណ្ណលោកខាងលិចក្នុងដោះដូរពាណិជ្ជកម្មទ្វេភាគី។ បច្ចុប្បន្ន ជាង ៩០ភាគរយនៃការដោះដូរពាណិជ្ជកម្មចិន-រុស្ស៊ី ប្រើប្រាស់ប្រាក់រូប្លិ៍ និងយ័ន។	«យើងបានចាត់វិធានការទាន់ពេលវេលា និងសម្របសម្រួលយ៉ាងល្អ ដើម្បីផ្លាស់ទៅជាប្រើរូបិយប័ណ្ណគ្នាទៅមកក្នុងការទូទាត់រវាងប្រទេសទាំងពីរ។ ការណ៍នេះ បានពង្រឹងទំនាក់ទំនងពាណិជ្ជកម្ម និងវិនិយោគរវាងរុស្ស៊ី និងចិន»។ ប្រធានាធិបតីរុស្ស៊ី លោក វ្ល៉ាឌីមៀ ពូទីន បាននិយាយទៅកាន់អ្នកសារព័ត៌មាននៅថ្ងៃទី១៦ ខែឧសភា បន្ទាប់ពីជំនួបជាមួយមេដឹកនាំចិននៅទីក្រុងប៉េកាំង។ មេដឹកនាំរុស្ស៊ី បានបន្តថា អត្រានៃការប្រើប្រាស់ប្រាក់រូប្លិ៍ និងប្រាក់យ័នក្នុងប្រតិបត្តិការពាណិជ្ជកម្មរវាងប្រទេសទាំងពីរមានលើសពី ៩០ភាគរយ ហើយកំពុងតែកើនឡើងបន្តទៀត។ នេះបើតាមការចុះផ្សាយរបស់ទីភ្នាក់ងារព័ត៌មាន Tass។ លោក ពូទីន បន្តថា ប្រទេសទាំងពីរបានសហការយ៉ាងសកម្មក្នុងការវិនិយោគ។ គម្រោងជាង៨០ ដែលមានតម្លៃសរុប ២០០ពាន់លានដុល្លារកំពុងបន្ត និងរួចរាល់តាមរយៈគណៈកម្មាធិការអន្តររដ្ឋាភិបាល។ មេដឹកនាំរុស្ស៊ី បានទៅបំពេញទស្សនកិច្ចផ្លូវរដ្ឋនៅពីថ្ងៃទី១៦-១៧ ខែឧសភា តបតាមការអញ្ជើញរបស់សមភាគីចិន លោក ស៊ី ជិនភីង ដើម្បីពិភាក្សាអំពីការពង្រឹងភាពជាដៃគូលើគ្រប់ជ្រុងជ្រោយ និងការផ្លាស់ប្តូរយុទ្ធសាស្ត្រនៅទីក្រុងមូស្គូ-ប៉េកាំង។ នេះជាដំណើរទៅក្រៅប្រទេសលើកដំបូងរបស់លោកចាប់តាំងពីបានស្បថចូលកាន់តំណែងអាណត្តិទី៥នៅថ្ងៃទី៧ ខែឧសភា។ សេដ្ឋកិច្ចរុស្ស៊ី-ចិន កាន់តែមានភាពស្និទ្ធស្នាលជាងមុន ចាប់តាំងពីសង្រ្គាមនៅអ៊ុយក្រែនបានផ្ទុះឡើងនៅដើមឆ្នាំ២០២២។ កាលពីឆ្នាំមុន ទំហំពាណិជ្ជកម្មនៃប្រទេសទាំងពីរបានកំណត់កំណត់ត្រាចំនួន ២៤០ពាន់លានដុល្លារ។ រុស្ស៊ីបានបង្កើនការនាំចូលទំនិញសំខាន់ៗពីចិន។ ទន្ទឹមនេះ ចិនទិញប្រេងរុស្ស៊ីតម្លៃថោកក្នុងបរិមាណច្រើន។ នៅក្នុងខែកញ្ញា ឆ្នាំ២០២៣ លោកពូទីនក៏បានលើកឡើងថា ទំនាក់ទំនងរវាងទីក្រុងម៉ូស្គូ និងទីក្រុងប៉េកាំងបានឈានដល់កម្រិតមួយដែលមិនធ្លាប់មានពីមុនមក ហើយនឹងបន្តពង្រឹងកិច្ចសហប្រតិបត្តិការទៀត។ នៅក្នុងកិច្ចប្រជុំមួយ កាលពីចុងឆ្នាំមុន ឧបនាយករដ្ឋមន្ត្រីរុស្ស៊ី Andrey Belousov បាននិយាយថា រូបិយប័ណ្ណនៃប្រទេសលោកខាងលិចកំពុងបាត់បន្តិចម្តងៗនៅក្នុងសកម្មភាពពាណិជ្ជកម្មរុស្ស៊ី-ចិន។ ចាប់តាំងពីឆ្នាំ២០១៤ រុស្ស៊ីបានចាប់ផ្តើមកាត់បន្ថយការពឹងផ្អែករបស់ខ្លួនលើប្រាក់ដុល្លារបន្ទាប់ពីការបញ្ចូលតំបន់គ្រីមៀ។ នៅឆ្នាំ ២០១៨ នៅពេលអាម៉េរិកដាក់ទណ្ឌកម្មសេដ្ឋកិច្ចកាន់តែច្រើន ទីក្រុងមូស្គូបានចាប់ផ្តើមលក់មូលបត្របំណុលរបស់រដ្ឋាភិបាលអាម៉េរិក ហើយសម្លឹងមើលការជួញដូរជារូបិយបណ្ណរូប្លិ៍ និងរូបិយប័ណ្ណផ្សេងទៀត។ នៅឆ្នាំ២០២២ បន្ទាប់ពីត្រូវបានដាក់ទណ្ឌកម្មដោយលោកខាងលិចព្រោះតែសង្គ្រាមនៅអ៊ុយក្រែន ទីក្រុងម៉ូស្គូបានពន្លឿនដំណើរការនេះ។ ចិនក៏ចង់កាត់បន្ថយការពឹងផ្អែករបស់ខ្លួនលើប្រាក់ដុល្លារ ដើម្បីគ្រប់គ្រងហានិភ័យ ខណៈភាពតានតឹងជាមួយអាម៉េរិកបានបន្តកើនឡើងនាពេលថ្មីៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3707.txt	តម្លៃខុនដូដែលមានអាយុច្រើនជាងមួយទសវត្សរ៍ នៅកណ្តាលទីក្រុងតូក្យូបានហក់ឡើងយ៉ាងខ្លាំង ខណៈអ្នកវិនិយោគបរទេសប្រញាប់ប្រញាល់ទិញ នៅពេលប្រាក់យ៉េនធ្លាក់ថ្លៃ។ នេះ បើតាមការចុះផ្សាយរបស់សារព័ត៌មាន Nikkei Asia នៅថ្ងៃទី១១ ខែឧសភា។	ទិន្នន័យពីក្រុមហ៊ុនសេវាកម្មអចលនទ្រព្យ Tokyo Kantei បានបង្ហាញថា អាផាតមិននៅកណ្តាលទីក្រុងតូក្យូក្នុងខែមីនាមានតម្លៃជាមធ្យម ១០ ៥០០ដុល្លារក្នុងមួយម៉ែត្រការ៉េ។ នេះជាតម្លៃខ្ពស់បំផុត និងកើនឡើង ១៣,១ភាគរយ បើធៀបរយៈពេលដូចគ្នាក្នុងឆ្នាំ២០២៣។ តំបន់កណ្តាលទីក្រុងតូក្យូ ដែលបានស្ថិតិរួមមានសង្កាត់ Chiyoda, Chuo, Minato, Shinjuku, Bunkyo និង Shibuya។ ទន្ទឹមនេះ តម្លៃអាផាតមិនចាស់ៗ នៅកណ្តាលទីក្រុងតូក្យូបានឡើងថ្លៃខ្ពស់ ខណៈអ្នកវិនិយោគបរទេស សម្រុកចូលទិញនៅពេលប្រាក់យ៉េនធ្លាក់ថ្លៃ។ លោក Joe Rigby ប្រធានក្រុមហ៊ុន Husing Japan ដែលជំនាញក្នុងការលក់អាផាតមិនដែលមានស្រាប់ នៅកណ្តាលក្រុងតូក្យូដល់ជនបរទេសបានបញ្ជាក់ថា ប្រតិបត្តិការជាមួយអតិថិជនបរទេសបានចាប់ផ្តើមរីកចម្រើនយ៉ាងខ្លាំង បន្ទាប់ពីជំងឺកូវីដ-១៩ បានថយចុះ។ នេះបើតាមសារព័ត៌មានជប៉ុន Nikkei ។ ដោយសារប្រាក់យ៉េនបន្តធ្លាក់ចុះ តម្លៃនៃការលក់អចលនទ្រព្យនៅទីក្រុងតូក្យូ គិតជាប្រាក់ដុល្លារមិនកើនថ្លៃនោះទេ។ ក្នុងខែមករា ឆ្នាំ២០២១ មួយដុល្លារអាចទិញបាន ១០៣ ឬ ១០៤ យ៉េន ខណៈឆ្នាំនេះ មួយដុល្លារ អាចប្តូរបានរហូតដល់ ១៦០យ៉េន។ បើផ្អែកលើការលក់ក្នុងរយៈពេលប៉ុន្មានឆ្នាំចុងក្រោយនេះ បច្ចុប្បន្នខុនដូចាស់ៗ មានតម្លៃប្រហែល៣ដង នៃតម្លៃដែលត្រូវបានដាក់លក់។ យោងតាមក្រុមហ៊ុន Tokyo Kantei អាផាតមិននៅជុំវិញស្ថានីយ៍រថភ្លើង Shin-Ochanomizu នៅលើខ្សែរថភ្លើង Chiyoda របស់ Tokyo Metro មានតម្លៃជាមធ្យម ២៤ ៤០០ដុល្លារក្នុងមួយម៉ែត្រការ៉េ ដែលកើនឡើងពីជិត ៨ ២០០ដុល្លារក្នុងមួយម៉ែត្រការ៉េ កាលពីមួយទសវត្សរ៍មុន។ គម្រោង Waterras Tower Residence ដែលបានបញ្ចប់នៅឆ្នាំ២០១៣ ជាមួយនឹងតម្លៃជាមធ្យម ៦៥០ ០០០ដុល្លារក្នុងមួយយូនីត បច្ចុប្បន្នតម្លៃបានឡើងដល់ជាមធ្យមជិត ១,៨លានដុល្លារក្នុងមួយយូនីត។ ទន្ទឹមនឹងនេះ គម្រោង Ark Hills Sengokuyama Residence ផ្ទះ១ខ្នងតម្លៃដើម ១,២លានដុល្លារ ឥឡូវនេះត្រូវបានលក់ក្នុងតម្លៃ ២,៣លានដុល្លារ។ ទោះយ៉ាងណាក៏ដោយ តម្លៃអចលនទ្រព្យនៅទីក្រុងតូក្យូជារួម នៅទាបជាងទីក្រុងសិង្ហបុរី និងញូវយ៉ក។ តាមការគណនាដោយវិទ្យាស្ថានអចលនទ្រព្យជប៉ុន កាលពីខែតុលា ឆ្នាំ២០២៣ តម្លៃខុនដូជាមធ្យម ក្នុងទីក្រុងហុងកុង និងទីក្រុងឡុងដ៍ គឺមានចំនួន ២,៦ដង និង ២ដងរៀងគ្នា នៃអគារប្រណីតនៅតំបន់ Minato របស់ទីក្រុងតូក្យូ។ ទីក្រុងតូក្យូ ជាបណ្តុំនៃមជ្ឈមណ្ឌលសេដ្ឋកិច្ច ពាណិជ្ជកម្ម វប្បធម៌ និងនយោបាយដែលម្រមូលផ្តុំទៅដោយមនុស្ស បណ្តាលឲ្យតម្រូវការផ្ទះមានការកើនឡើងខ្លាំង។ យោងតាមព័ត៌មានដែលបានចេញផ្សាយកាលពីខែមេសា ដោយក្រសួងកិច្ចការផ្ទៃក្នុង និងទំនាក់ទំនងជប៉ុន ទីក្រុងតូក្យូ ជាកន្លែងតែមួយគត់ក្នុងចំណោមខេត្តចំនួន៤៧ ដែលចំនួនប្រជាជនបានកើនឡើងខ្លាំងក្នុងឆ្នាំនេះ។ ក្រៅពីខុនដូចាស់ៗ ទីផ្សារអាផាតមិនថ្មីៗ ក៏មានភាពរស់រវើកដែរ។ តម្លៃជាមធ្យមនៃអាផាតមិនថ្មីនៅកណ្តាលទីក្រុងតូក្យូ ដែលដាក់លក់នៅលើទីផ្សារកាលពីឆ្នាំមុន បានកើនឡើងលើសពី ៦៤១ ០០០ដុល្លារជាលើកដំបូង។ យោងតាមវិទ្យាស្ថានសេដ្ឋកិច្ចអចលនទ្រព្យជប៉ុន តម្លៃបានកើនឡើង ៣៩,៤ភាគរយ បើធៀបនឹងឆ្នាំ២០២២។ បន្ទាប់ពីបរិត្តផរណារាប់ទសវត្សរ៍ និងកំណើនសេដ្ឋកិច្ចនៅទ្រឹង ជប៉ុនកំពុងមើលឃើញការងើបឡើងវិញក្នុងទីផ្សារអចលនទ្រព្យរបស់ខ្លួន។ យោងតាម Reuters បន្ថែមពីលើអត្រាការប្រាក់ទាប តម្លៃអាផាតមិនក៏កំពុងកើនឡើងដែរ ដោយសារតែអ្នកទិញបរទេស ទាញយកអត្ថប្រយោជន៍ពីប្រាក់យ៉េនទន់ខ្សោយ។ ទន្ទឹមនេះ វិនិយោគិនមួយចំនួន កំពុងបង្វែរដើមទុនចេញពីចិន ខណៈប្រទេសនេះ កំពុងជួបវិបត្តិអចលនទ្រព្យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3708.txt	សេដ្ឋកិច្ចសិង្ហបុរីបានកើនឡើង ២,៧ភាគរយនៅក្នុងត្រីមាសទី១ ដោយសារផ្នែកមួយនៃដំណើរកម្សាន្តរបស់តារា Taylor Swift និងសិល្បករដទៃទៀត ខណៈវិស័យផលិតកម្មបានធ្លាក់ចុះ។	នេះជាកំណើនលឿនបំផុតសម្រាប់សិង្ហបុរីក្នុងរយៈពេល ១៨ ខែកន្លងមក ហើយខ្ពស់ជាងការព្យាករកំណើន ២,៥ភាគរយដែលជាការស្ទង់មតិរបស់ Reuters ។ ក្នុងរយៈពេល៣ខែឆ្នាំនេះ វិស័យផលិតកម្មរបស់សិង្ហបុរីបានធ្លាក់ចុះ ១,៨៥ភាគរយបើធៀបនឹងគ្រាដូចគ្នាកាលពីឆ្នាំមុន ភាគច្រើនដោយសារតែតម្រូវការធ្លាក់ចុះសម្រាប់រថយន្ត និងបន្ទះឈីប។ ផ្ទុយទៅវិញ វិស័យសេវាកម្មបានកើនឡើង ៣,៩ភាគរយលឿនជាងអត្រា ២ភាគរយនៃត្រីមាសមុន។ នេះបើយោងតាមទិន្នន័យពីក្រសួងពាណិជ្ជកម្ម និងឧស្សាហកម្មសិង្ហបុរី (MTI)។ លោក Gabriel Lim លេខាធិការអចិន្ត្រៃយ៍ MTI បានបញ្ជាក់ថា ការស្ទុះងើបឡើងវិញខ្លាំងជាងការរំពឹងទុកនៅក្នុងតម្រូវការសម្រាប់ការធ្វើដំណើរតាមផ្លូវអាកាស និងទេសចរណ៍បានបន្តជំរុញកំណើនក្នុងវិស័យអ្នកប្រើប្រាស់ដែលពាក់ព័ន្ធ។ លោកបានបន្តថា៖ «ការទូទាត់ និងប្រតិបត្តិការធានារ៉ាប់រងទទួលបានអត្ថប្រយោជន៍ពីការចំណាយលើការធ្វើដំណើរកាន់តែខ្ពស់»។ នេះបើតាមការចុះផ្សាយរបស់សារព័ត៌មាន Nikkei Asia ។ បើតាមក្រុមប្រឹក្សាទេសចរណ៍សិង្ហបុរី បុរីរដ្ឋមួយនេះបានស្វាគមន៍ភ្ញៀវទេសចរចំនួន ៤,៣៥លាននាក់សម្រាប់ ៣ខែឆ្នាំនេះ ដែលកើនឡើងប្រហែល ៥០ភាគរយក្នុងរយៈពេលដូចគ្នាឆ្នាំមុន។ វិស័យនេះមានភាពរស់រវើកដោយសារព្រឹត្តិការណ៍តន្ត្រីដោយមានវត្តមានសិល្បករអន្តរជាតិល្បីៗដូចជា Taylor Swift, Coldplay ឬ Ed Sheeran ជាដើម ។ សិង្ហបុរី ជាទីតាំងតែមួយគត់នៅអាស៊ីអាគ្នេយ៍សម្រាប់ការប្រគុំតន្រ្តីរបស់តារាប៉ុបអាម៉េរិក Taylor Swift កាលពីខែមីនា។ អាជ្ញាធររូបិយវត្ថុសិង្ហបុរី (MAS) ប៉ាន់ប្រមាណថា ជាងពាក់កណ្តាលនៃទស្សនិកជនដែលចូលរួមទស្សនាកម្មវិធីរបស់ Taylor Swifr និង Coldplay មកពីក្រៅប្រទេស។ MAS បានដកស្រង់ការប៉ាន់ប្រមាណរបស់អ្នកជំនាញថា ប្រាក់ចំណូលពីវិស័យទេសចរណ៍ពីកម្មវិធីទាំងនេះមានចន្លោះពី ២៦០ ទៅ ៣៣០ លានដុល្លារ។ យោងតាមវេបសាយទេសចរណ៍អនឡាញ Klook នៅពេលដែលអ្នកទេសចរទៅដល់សិង្ហបុរីដើម្បីចូលរួមការប្រគុំតន្ត្រី ពួកគេចំណាយលើសេវាកម្មផ្សេងទៀតជាមួយនឹងចំនួនទឹកប្រាក់ ៤ទៅ៥ដងនៃតម្លៃសំបុត្រទៅទស្សនា។ ក្នុងអំឡុងពេលការសម្តែងរបស់ Taylor Swift នៅលើប្រទេសនេះ ការចំណាយរបស់អតិថិជនបានកើនឡើង៥០ភាគរយ។ មនុស្សជាង ៦០០ពាន់នាក់បានតម្រង់ជួរលើអ៊ីនធឺណិត ដើម្បីរង់ចាំទិញសំបុត្រ ដើម្បីទស្សនាការបង្ហាញរបស់សិល្បករដ៏ល្បីរូបនេះ រួមទាំងកន្លែងស្នាក់នៅ ការដើរកម្សាន្ត និងម្ហូបអាហារជាដើម។ ថ្មីៗនេះ អាជ្ញាធរទេសចរណ៍សិង្ហបុរីបានបង្កើនការព្យាករថា នៅឆ្នាំនេះនឹងទទួលភ្ញៀវអន្តរជាតិពី ១៥-១៦,៥លាននាក់ ជាមួយនឹងប្រាក់ចំណូលពី ២០,៤-២១,៥ពាន់លានដុល្លារ។ លើសពីនេះ MTI រំពឹងថា កំណើនផលិតសរុបក្នុងស្រុកឆ្នាំ២០២៤ ស្ថិតនៅចន្លោះ ១-៣ភាគរយ ដោយសារការរំពឹងនៃការនាំចេញគ្រឿងអេឡិចត្រូនិចនឹងងើបឡើងវិញនៅក្នុងឆមាសទី២នៃឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3709.txt	គិតត្រឹមដំណាច់ខែមេសា ឆ្នាំ២០២៤ កម្ពុជាជាទីផ្សារនាំចេញជីកសិកម្មធំជាងគេរបស់វៀតណាម ជាមួយនឹងបរិមាណ ១៤៥ ៧៩៣តោន ស្មើនឹងតម្លៃជាង ៥៩លានដុល្លារ។ នេះបើតាមសារព័ត៌មានវៀតណាម CongThuong នាថ្ងៃទី១៥ ខែឧសភា។	តាមការបញ្ជាក់អគ្គនាយកដ្ឋានគយវៀតណាម រយៈពេល ៤ខែឆ្នាំនេះ ការនាំចេញជីវៀតណាមមានតម្លៃជាង ២៥២លានដុល្លារ ស្មើនឹង ៦២៤ ៤៦២តោន កើនឡើង ១៦,២ភាគរយជាបរិមាណ និងតម្លៃកើនឡើង ៨,៧ភាគរយ បើធៀបនឹងគ្រាដូចគ្នាក្នុងឆ្នាំ ២០២៣។ ទាក់ទងនឹងទីផ្សារជីកសិកម្មពិភពលោក ប្រទេសផលិតធំៗដូចជាចិន និងរុស្ស៊ី កំពុងពង្រីកការនាំចេញផលិតផលនេះ។ ចាប់តាំងពីចិនចេញការហាមប្រាមលើការនាំចេញអ៊ុយរ៉េ បណ្តាប្រទេសអាស៊ីកំពុងប្រញាប់ប្រញាល់ស្វែងរកប្រភពផ្គត់ផ្គង់ជំនួសថ្មី។ បើនិយាយពីទីផ្សារជីវៀតណាមវិញ ៤ខែឆ្នាំនេះ កម្ពុជាបានកាន់កាប់តំណែងជាអតិថិជនកំពូលជាមួយនឹងទិន្នផល ១៤៥ ៧៩៣តោនស្មើនឹងជាង ៥៩លានដុល្លារ ដែលថយចុះបរិមាណ ៣ភាគរយ និងតម្លៃ ៩ភាគយបើធៀបនឹងគ្រាដូចគ្នាឆ្នាំមុន។ តម្លៃនាំចេញឈានដល់ជាមធ្យម ៤០៦ដុល្លារក្នុងមួយតោន ធ្លាក់ចុះ ៦ភាគរយធៀបនឹងរយៈពេលដូចគ្នាកាលពីឆ្នាំមុន។ ក្រៅតែពីកម្ពុជា កូរ៉េខាងត្បូងជាទីផ្សារនាំចេញជីវៀតណាមធំជាងគេទីពីរ។ កំណើននៃការនាំចូលជីរបស់កូរ៉េខាងត្បូង ដោយសារតែចិនបានផ្អាកជាបណ្តោះអាសន្ននូវនីតិវិធីគយសម្រាប់ការនាំចេញអ៊ុយរ៉េទៅកាន់ប្រទេសនេះចាប់ពីថ្ងៃទី៣ខែធ្នូ ឆ្នាំ២០២៣។ បន្ថែមពីនេះ ទីផ្សារសំខាន់ទាំង២នេះ ប្រទេស និងដែនដីផ្សេងទៀតកំពុងកើនឡើងយ៉ាងខ្លាំងនូវការនាំចូលជីពីវៀតណាម រួមមាន ហ្វីលីពីន ឡាវ តៃវ៉ាន់ មីយ៉ាន់ម៉ា ម៉ាឡេស៊ី។ នៅឆ្នាំ២០២៤ អ្នកជំនាញព្យាករថា ការផ្គត់ផ្គង់ជីនឹងកាន់តែតឹងតែងឡើង ដោយសារតែប្រទេសផ្គត់ផ្គង់ធំៗពីររបស់ពិភពលោកគឺ ចិន និងរុស្ស៊ី ដាក់កម្រិតលើការនាំចេញ។ នេះអាចបណ្តាលឱ្យតម្លៃជីនៅឆ្នាំ ២០២៤ កើនឡើងបន្តិចបើធៀបនឹងឆ្នាំមុន។ សមាគមជីអន្តរជាតិ (IFA) បានព្យាករថា ការប្រើប្រាស់ជីសកលនៅឆ្នាំនេះនឹងកើនឡើង ៤ភាគរយបើធៀបនឹងឆ្នាំ២០២៣ ដែលឈានដល់ ១៩២,៥លានតោន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_371.txt	នៅវេទិកាការពារជាតិ Xiangshan ឧត្តមសេនីយ៍ចិន Zhang Youxia បានរិះគន់ប្រទេសមួយចំនួន ដែលចាត់ទុកពិភពលោកជានំខេកមួយ ដើម្បីប្រកួត និងចូលរួមដើរតាមនយោបាយរបស់ខ្លួន ដែលនាំទៅរកលទ្ធិឯកតោភាគី។	លោក Zhang Youxia អនុប្រធានគណៈកម្មាធិការយោធាមជ្ឈិម បានចោទប្រកាន់ប្រទេសមួយចំនួនថា ដើម្បីផលប្រយោជន៍អាត្មានិយមរបស់ក្រុមខ្លួន ពួកគេបង្កជម្លោះគ្រប់ទីកន្លែង ។ ការអះអាងបែបនេះធ្វើឡើងនៅក្នុងវេទិកាការពារជាតិ Xiangshan ក្នុងចំណោមម្រមុខយោធាប្រទេសមួយចំនួន ក្នុងនោះក៏មានរដ្ឋមន្ត្រីការពារជាតិរុស្ស៊ី លោក Sergei Soigu។ វេទិកា Xiangshan ទីក្រុងប៉េកាំង ដែលជាព្រឹត្តិការណ៍ការទូតយោធាប្រចាំឆ្នាំដ៏ធំបំផុតរបស់ចិន បានចាប់ផ្តើមដោយគ្មានរដ្ឋមន្ត្រីការពារជាតិរបស់ប្រទេសខ្លួន ដែលជាធម្មតាធ្វើជាអធិបតីក្នុងព្រឹត្តិការណ៍នេះ។ កាលពីថ្ងៃទី២៤ ខែតុលា ប្រព័ន្ធផ្សព្វផ្សាយចិនបានរាយការណ៍ថា រដ្ឋមន្ត្រីក្រសួងការពារជាតិលោក Li Shangfu ត្រូវបានបណ្តេញចេញពីការងារដោយមិនបានផ្តល់ការពន្យល់ណាមួយឡើយ។ លោកមិនបានបង្ហាញខ្លួនជាសាធារណៈតាំងពីចុងខែសីហា ឆ្នាំ២០២៣។ ឧត្តមសេនីយ Zhang Youxia ដែលជាមេទ័ពកំពូលទី២ របស់ចិនមិនបានបង្ហាញឈ្មោះប្រទេសណាមួយទេ ដោយលោក គ្រាន់តែសង្កត់ធ្ងន់ថា៖ «ពួកគេបង្កើតជម្លោះភូមិសាស្ត្រនយោបាយក្លែងក្លាយជាច្រើន បន្ទាប់មកអធិប្បាយយុត្តិធម៌ ខណៈដែលការពិតត្រូវបានទំលាក់ទៅម្ខាងដែលធ្វើឱ្យស្ថានការណ៍ក្នុងតំបន់កាន់តែស្មុគស្មាញ និងពិបាកដោះស្រាយ »។ មេទ័ពរូបនេះបន្តថា នៅពីក្រោយឆាក ក្រុមនេះតែងកាន់កាំបិត និងមិនខ្វល់ពីការញុះញង់មនុស្សឱ្យចូលរួមក្នុងសង្គ្រាម ដរាបណាពួកគេជាអ្នកទទួលបានផលប្រយោជន៍ពីភាពវឹកវរ ។ លោក Zhang Youxia ថែមទាំងព្រមានថា ប្រទេសនានាមិនគួរមានចេតនាបង្ករឿងដល់ប្រទេសផ្សេងទៀត លើបញ្ហាធំ និងរសើបដូចជាតៃវ៉ាន់ ដែលមើលទៅលោកចង់សំដៅលើអាម៉េរិក។ គំនិតផ្តួចផ្តើមសន្តិសុខពិភពលោករបស់ប្រធានាធិបតីចិន ស៊ី ជិនភីង បង្ហាញពិភពលោកនូវទិសដៅត្រឹមត្រូវសម្រាប់សន្តិសុខរួម និងសន្តិភាពយូរអង្វែង។ ចិននឹងពង្រឹងកិច្ចសហប្រតិបត្តិការ និងការសម្របសម្រួលជាយុទ្ធសាស្ត្រជាមួយរុស្ស៊ី ហើយឈរលើមូលដ្ឋាននៃការគោរពគ្នាទៅវិញទៅមក ការរួមរស់ដោយសន្តិភាព និងកិច្ចសហប្រតិបត្តិការ ដែលមានផលប្រយោជន៍ទៅវិញទៅមក និងអភិវឌ្ឍទំនាក់ទំនងយោធាជាមួយអាម៉េរិក។ នេះបើតាមលោក Zhang Youxia។ យោធាចិន និងអាម៉េរិក មិនមានទំនាក់ទំនងផ្ទាល់ទេ ចាប់តាំងពីទីក្រុងប៉េកាំង បានតែងតាំងលោក Li Shangfu ជាបុគ្គលម្នាក់ស្ថិតក្រោមបញ្ជីទណ្ឌកម្មរបស់ទីក្រុងវ៉ាស៊ីនតោន នៅខែមីនា ឆ្នាំ២០២៣។ ប្រទេសលោកខាងលិចជាច្រើន មិនចាប់អារម្មណ៍លើវេទិកា Xiangshan ឬគ្រាន់តែបញ្ជូនគណៈប្រតិភូតូច និងថ្នាក់ទាបមកចូលរួមប៉ុណ្ណោះ។ ប្រទេសទាំងនេះ តែងតែចង់ពិភាក្សាអំពីបញ្ហាសន្តិសុខអន្តរជាតិ នៅឯកិច្ចសន្ទនា Shangri-La ដែលធ្វើឡើងជារៀងរាល់ឆ្នាំក្នុងប្រទេសសិង្ហបុរី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3710.txt	ក្រុមហ៊ុនអចលនទ្រព្យដ៏ធំ China Vanke ទើបតែលក់ដីមួយកន្លែងក្នុងទីក្រុង Shenzhen ដោយទទួលយកការខាតបង់ជិត ៣០ភាគរយ ដោយសាររងសម្ពាធសាច់ប្រាក់ងាយស្រួលអស់រយៈពេលជាច្រើនខែ។	តាមឯកសារដែលបានដាក់ជូនមជ្ឈមណ្ឌលពាណិជ្ជកម្មនៅទីក្រុង Shenzhen ក្រុមហ៊ុន China Vanke ទើបតែបានលក់ដីមួយកន្លែងនៅទីនេះតាមរយៈការដេញថ្លៃដោយទទួលបានប្រាក់ចំនួន ៣០៩លានដុល្លារ។ នេះជាតម្លៃដែលទាបជាងថ្លៃពេលទិញកាលពី ៧ឆ្នាំមុនជិត ៣០ភាគរយជាមួយដីឡូតិ៍មានទំហំដី ១៩ពាន់ម៉ែត្រការ៉េ។ ក្រុមហ៊ុន Baishuoyinghai និងម្ចាស់ភាគហ៊ុនធំជាងគេរបស់ China Vnake ជាក្រុមហ៊ុនគ្រប់គ្រងដោយរដ្ឋ Shenzhen Metro បានទិញដីនេះរួមគ្នា។ ក្រុមហ៊ុនទាំងនេះ ជាភាគីតែមួយគត់ដែលចូលរួមក្នុងការទិញបន្ទាប់ពីផ្សារហ៊ុនចិនបានបិទ។ ក្រុមហ៊ុន China Vanke បានបញ្ជាក់ថា ម្ចាស់ភាគហ៊ុនធំជាងគេបានគាំទ្រក្រុមហ៊ុនតាមរបៀបស្របច្បាប់ ស្របតាមស្ថានភាពទីផ្សារ។ ក្រុមហ៊ុនមានគោលបំណងបង្កើនលំហូរសាច់ប្រាក់បន្ថែមទៀតនៅឆ្នាំនេះដោយការខ្ចីប្រាក់ពីធនាគារ និងលក់ទ្រព្យសម្បត្តិបន្ថែមជាង ៤,១៤ពាន់លានដុល្លារ។ នេះបើតាមសារព័ត៌មាន Reuters ។ កាលពីសប្តាហ៍មុន China Vanke បានលើកឡើងថាខ្លួនបានទទួលប្រាក់កម្ចីចំនួន ២,៧៦ពាន់លានដុល្លារពីក្រុមធនាគារដែលដឹកនាំដោយធនាគារឧស្សាហកម្មនិងពាណិជ្ជនៃប្រទេសចិន (ICBC) ។ China Vanke កំពុងខិតខំបង្កើនហិរញ្ញវត្ថុរបស់ខ្លួនបន្ថែមទៀត។ កាលពីខែមុន ក្រុមហ៊ុនបាននិយាយថា ពួកគេកំពុងប្រឈមមុខនឹងសម្ពាធសាច់ប្រាក់ងាយស្រួលរយៈពេលខ្លី ដែលភាគច្រើនដោយសារតែវិបត្តិអចលនទ្រព្យចិនដែលអូសបន្លាយពេលយូរ។ ទីភ្នាក់ងារវាយតម្លៃឥណទាន Fitch កាលពីសប្តាហ៍មុនបានទម្លាក់ចំណាត់ថ្នាក់ឥណទានរបស់ក្រុមហ៊ុននេះពី BB+ ទៅ BB- ជាមួយនឹងទស្សនវិស័យអវិជ្ជមាន។ មូលហេតុគឺដោយសារការលក់ផ្ទះនៅឆ្នាំនេះមានចំនួនតិចជាងការព្យាករ។ China Vanke បច្ចុប្បន្នជាក្រុមហ៊ុនអចលនទ្រព្យធំទីពីរនៅចិនបើផ្អែកលើការលក់ផ្ទះក្នុងឆ្នាំ ២០២៣។ នេះបើយោងតាមក្រុមហ៊ុនស្រាវជ្រាវអចលនទ្រព្យ CRIC ។ មុននេះ ទីផ្សារនៅតែវាយតម្លៃហិរញ្ញវត្ថុរបស់ក្រុមហ៊ុននេះថារឹងមាំ។ ទោះយ៉ាងណាក៏ដោយ ក្នុងរយៈពេលប៉ុន្មានខែកន្លងមកនេះ ស្ថានភាពហិរញ្ញវត្ថុរបស់ក្រុមហ៊ុននេះកាន់តែយ៉ាប់យ៉ឺន។ ភាគហ៊ុន និងមូលបត្របំណុលរបស់ពួកគេត្រូវបានលក់ចេញនៅដើមខែមីនា បន្ទាប់ពីមានព័ត៌មានថា ក្រុមហ៊ុនបានផ្ញើសំណើដើម្បីបន្តការសងបំណុលទៅម្ចាស់បំណុលជាបន្តបន្ទាប់។ កាលពីខែមីនា មន្ត្រីចិនបានជួបជាមួយស្ថាប័នហិរញ្ញវត្ថុដើម្បីពិភាក្សាអំពីស្ថានភាពរបស់ក្រុមហ៊ុន China Vanke។ នៅទីនេះ ពួកគេបានស្នើសុំឱ្យធនាគារធំៗផ្តល់ការគាំទ្រផ្នែកហិរញ្ញវត្ថុ ហើយបានស្នើឱ្យម្ចាស់បំណុលឯកជនពិភាក្សាអំពីការបន្តការសងបំណុលឲ្យ China Vanke។ គួរបញ្ជាក់ថា វិស័យអចលនទ្រព្យចិនបានធ្លាក់ក្នុងវិបត្តិតាំងពីឆ្នាំ២០២១ ហើយមិនមានសញ្ញាណាមួយនឹងបញ្ចប់ក្នុងពេលឆាប់ៗនេះទេ។ ក្រុមហ៊ុនអចលនៈទ្រព្យជាបន្តបន្ទាប់ក្នុងប្រទេសនេះបានជាប់បំណុលវ័ណ្ណក រួមទាំងក្រុមហ៊ុនខ្នាតយក្សដូចជា China Evergrande Group និង Country Garden ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3711.txt	របាយការណ៍ថ្មីមួយរបស់ធនាគារកណ្តាល San Francisco បានបង្ហាញថា គិតត្រឹមខែមីនា ប្រជាជនអាម៉េរិកបានប្រើប្រាស់ប្រាក់សន្សំអស់រាប់ពាន់លានដុល្លារ។	ក្នុងអំឡុងពេលរាលដាលជំងឺកូវីដ-១៩ ប្រជាជនអាម៉េរិកសន្សំប្រាក់បានចំនួន ២,១ទ្រីលានដុល្លារ។ ប្រាក់ទាំងនេះ បានជួយឱ្យពួកគេបន្តចំណាយសម្រាប់ប៉ុន្មានឆ្នាំខាងមុខ ដោយរួមចំណែកដល់ការទ្រទ្រង់សេដ្ឋកិច្ច បើទោះបីជាមានការកើនឡើងអត្រាការប្រាក់ និងអតិផរណាខ្ពស់ជាបន្តបន្ទាប់ក៏ដោយ។ យ៉ាងណាមិញ ប្រាក់សន្សំទាំងនេះលែងមានទៀតហើយ។ របាយការណ៍ចុងក្រោយបំផុតពីធនាគារកណ្តាលអាម៉េរិក (Fed) នៅ San Francisco បង្ហាញថា ការសន្សំប្រាក់អំឡុងពេលរាលដាលជំងឺកូវីដ-១៩ របស់ប្រជាជនអាម៉េរិកបានត្រឡប់ទៅអវិជ្ជមាន។ ការណ៍នេះមានន័យថា មនុស្សជាច្រើនមានបំណុលច្រើនជាងការសន្សំ។ របាយការណ៍បង្ហាញថា គិតត្រឹមខែមីនា ប្រជាជនអាម៉េរិកបានចាយអស់ប្រាក់ដែលបានសន្សំអំឡុងជំងឺរាតត្បាត។ បើតាមទូរទស្សន៍ CNN នេះជាបញ្ហាគួរឱ្យកត់សម្គាល់មួយ ពីព្រោះការប្រើប្រាស់បច្ចុប្បន្នដើរតួយ៉ាងសំខាន់ក្នុងកំណើនសេដ្ឋកិច្ច។ ការប្រើប្រាស់នៅអាម៉េរិកមានភាពរស់រវើក ជាពិសេសក្នុងរយៈពេល ២ឆ្នាំចុងក្រោយនេះ។ យ៉ាងណាមិញ នៅពេលការសន្សំកាន់តែតិច ការប្រើប្រាស់អាចរងផលពិបាក ដែលបណ្តាលប៉ះពាល់ដល់ប្រទេសសេដ្ឋកិច្ចដ៏ធំបំផុតរបស់ពិភពលោក។ ទន្ទឹមនេះ បំណុលក៏កំពុងកើនឡើងគួរឲ្យព្រួយបារម្ភ។ ប្រធានធនាគារកណ្តាល Chicago លោក Austan Goolsbee បាននិយាយកាលពីខែមុនថា បំណុលអតិថិជនមិនទាន់ឈានដល់កម្រិតខ្ពស់នៅឡើយទេ ។ ទោះជាយ៉ាងណា Fed មានការព្រួយបារម្ភអំពីអត្រាយឺតយ៉ាវសម្រាប់ប្រាក់កម្ចីរថយន្ត ការជួលផ្ទះ និងការចំណាយលើកាតឥណទាន។ លោកនិយាយថា៖ «ប្រសិនបើអត្រាយឺតយ៉ាវលើកម្ចីអតិថិជនចាប់ផ្តើមកើនឡើង វានឹងជាសញ្ញាមួយដែលថាអ្វីៗកាន់តែអាក្រក់ទៅៗ»។ នេះបើតាម CNN ដកស្រង់សម្តីលោក Goolsbee ។ ផលិតផលក្នុងស្រុកសរុប (GDP) របស់អាម៉េរិកបានកើនឡើងត្រឹមតែ ១,៦ភាគរយប៉ុណ្ណោះនៅក្នុងត្រីមាសទី១ឆ្នាំនេះ ដែលទាបជាងការព្យាកររបស់អ្នកសេដ្ឋកិច្ច។ អ្នកវិភាគមួយចំនួនថែមទាំងបានទម្លាក់ការព្យាករកំណើនរបស់ពួកគេសម្រាប់ឆ្នាំនេះទៀតផង។ ទីភ្នាក់ងារវាយតម្លៃឥណទាន Fitch Ratings បានសរសេរនៅក្នុងរបាយការណ៍ចុងក្រោយរបស់ខ្លួនថា កំណើនសេដ្ឋកិច្ចអាម៉េរិកអាចធ្លាក់ចុះយ៉ាងខ្លាំងនៅឆ្នាំ ២០២៤។ លើសពីនេះ អ្នកលក់រាយក៏មានការព្រួយបារម្ភដែរ។ លោកស្រី Sarah Wyeth នាយកផ្នែកលក់រាយនៅ S&P Global Ratings បាននិយាយថា ក្នុងរយៈពេលមួយឆ្នាំកន្លងមក ការចំណាយជាច្រើនបានកើនឡើងខ្ពស់ជាងបីឆ្នាំមុន ខណៈប្រាក់ចំណូលមិនមានការកើនឡើងស្របគ្នានោះទេ។ នេះធ្វើឲ្យអតិថិជនលែងទិញទំនិញច្រើនដូចមុនទៀតហើយ។ ប៉ុន្មានសប្តាហ៍មកនេះ អ្នកលក់រាយមួយចំនួនបានប្រកាសបញ្ចុះតម្លៃដើម្បីទាក់ទាញអតិថិជន លើទំនិញដូចជាសម្លៀកបំពាក់ ការតុបតែងគេហដ្ឋាន ឬសិប្បកម្មជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3712.txt	គ្រួសាររបស់លោកស្រី Shi Mei នៅខេត្ត Shandong របស់ចិន អាចរកចំណូលបានប្រហែល ១០០០០ដុល្លារក្នុងមួយឆ្នាំ ពីការលក់ថាមពលពន្លឺព្រះអាទិត្យនៅលើដំបូល ដែលផ្គត់ផ្គង់ទៅបណ្តាញអគ្គិសនីក្នុងស្រុក។ នេះបើតាមការចុះផ្សាយរបស់សារព័ត៌មាន AP។	ពីរនាក់ប្តីប្រពន្ធរបស់អ្នកស្រី Shi Mei មានជីវភាពសមរម្យដោយរបរដាំពោត និងស្រូវនៅកសិដ្ឋានតូចមួយ។ ប៉ុន្តែចាប់ពីឆ្នាំ២០២១ គ្រួសារអ្នកស្រីបានសម្រេចចិត្តវិនិយោគបន្ថែមលើថាមពលពន្លឺព្រះអាទិត្យ។ អ្នកទាំងពីរបានចុះកិច្ចសន្យាដំឡើងបន្ទះស្រូបពន្លឺព្រះអាទិត្យ ចំនួន ៤០ បន្ទះនៅលើដំបូលដើម្បីផ្គត់ផ្គង់អគ្គិសនីដល់បណ្តាញក្នុងស្រុក។ តាមរយៈកម្មវិធីមួយនៅលើទូរសព្ទ អ្នកស្រី Shi អាចមើលឃើញថាតើអគ្គិសនីត្រូវបានបង្កើតឡើងប៉ុន្មាន និងតម្លៃប៉ុន្មានក្នុងមួយវ៉ាត់។ ជាមធ្យម គ្រួសាររបស់អ្នកស្រីរកចំណូលបានប្រហែល ១០០០០ដុល្លារក្នុងមួយឆ្នាំ។ លោកស្រីនិយាយថា ៖«នៅពេលព្រះអាទិត្យរះឡើង គឺអាចរកលុយបាន»។ គ្រួសារលោកស្រី Shi បង្ហាញពីផ្នែកមួយនៃការរីកចម្រើនវិស័យថាមពលពន្លឺព្រះអាទិត្យនៅចិន។ ប្រទេសមួយនេះ បាននាំមុខប្រទេសផ្សេងក្នុងពិភពលោកពិភពលោកជាយូរមកហើយក្នុងការផលិតបន្ទះសូឡា ប៉ុន្តែការដំឡើងនៅលើដំបូលផ្ទះទើបតែកើនឡើងនៅប៉ុន្មានឆ្នាំចុងក្រោយនេះទេ។ កំណើននេះ ដោយសាររដ្ឋាភិបាលចិនបានផ្តោតលើការកាត់បន្ថយការបំភាយឧស្ម័នផ្ទះកញ្ចក់ ទន្ទឹមការអភិវឌ្ឍសេដ្ឋកិច្ចបៃតង។ ចិនបានដាក់គោលដៅ ២០ភាគរយនៃការប្រើប្រាស់ថាមពលអគ្គិសនីដែលផលិតនៅឆ្នាំ ២០២៥ បានមកពីថាមពលកកើតឡើងវិញ។ ប្រទេសនេះបានផ្តល់ការគាំទ្រយ៉ាងខ្លាំងដល់រដ្ឋាភិបាលក្នុងតំបន់ និងអាជីវកម្មក្នុងស្រុក។ ជាលទ្ធផល ទាំងការផលិត និងការដំឡើងបន្ទះស្រូបពន្លឺព្រះអាទិត្យបានកើនឡើងយ៉ាងឆាប់រហ័ស។ សមត្ថភាពថាមពលពន្លឺព្រះអាទិត្យលើដំបូលភាគច្រើននៅចិន បានកើនឡើងនៅ២ឆ្នាំចុងក្រោយនេះ។ ការផលិតអគ្គិសនីដោយខ្លួនឯងកាន់តែមានភាពទាក់ទាញនៅពេលដែលទីក្រុងប៉េកាំងបានគាំទ្ររដ្ឋាភិបាលក្នុងតំបន់ក្នុងការដំឡើងថាមពលពន្លឺព្រះអាទិត្យ និងការដំឡើងថ្លៃទិញអគ្គិសនី។ ការណ៍នេះបណ្តាលឱ្យបណ្តាញអគ្គិសនីផ្ទុកលើសចំនួនកំណត់។ គ្រួសាររបស់អ្នកស្រី Shi មានសំណាងបានចូលរួមមុនពេលកំណត់។ ទីក្រុងមួយចំនួនក្នុងខេត្ត Shandong បច្ចុប្បន្នបានបញ្ឈប់ការដំឡើងថាមពលពន្លឺព្រះអាទិត្យនៅលើដំបូល។ តាមរដ្ឋបាលថាមពលជាតិចិន សកម្មភាពដំឡើងបន្ទះស្រូបពន្លឺព្រះអាទិត្យនៅប្រទេសនេះកំពុងកើនឡើងយ៉ាងខ្លាំង។ នៅឆ្នាំ ២០២៣ ថាមពលពន្លឺព្រះអាទិត្យដែលទើបដំឡើងថ្មីរបស់ចិននឹងមានប្រហែល ២១៦ជីហ្គាវ៉ាត់។ ចំនួននេះគឺច្រើនជាង ៥០ភាគរយនៃដែលអគ្គិសនីសរុបរបស់ពិភពលោកបានផលិតកាលពីឆ្នាំ២០២៣។ នេះបើយោងតាមក្រុមហ៊ុនស្រាវជ្រាវ Wood Mackenzie ។ លោក Grace Gao សកម្មជនអាកាសធាតុនៅ Greenpeace នៅចិននិយាយថា ថាមពលពន្លឺព្រះអាទិត្យត្រឹមតែ១ជីហ្គាវ៉ាត់គឺគ្រប់គ្រាន់សម្រាប់ផ្តល់ថាមពលដល់គ្រួសារចិនចំនួន ៣២០ពាន់នាក់ក្នុងមួយឆ្នាំ។ កាលពីឆ្នាំមុន ខេត្ត Shandong បានដំឡើងបន្ទះស្រូបពន្លឺព្រះអាទិត្យបន្ថែម ១៤ជីហ្គាវ៉ាត់។ ខេត្តនេះមានលទ្ធភាពផលិតអគ្គិសនីបានច្រើនជាងការប្រើប្រាស់ទៅទៀត។ ក្នុងឆ្នាំ២០១៤ ចិនបានប្រកាសការឧបត្ថម្ភធនសម្រាប់ថាមពលពន្លឺព្រះអាទិត្យនៅលើដំបូល និងក្រុមហ៊ុនថាមពលពន្លឺព្រះអាទិត្យ។ Shandong ជាខេត្តនាំមុខគេនៅចិនខាងផលិតថាមពលកកើតឡើងវិញ។ ប៉ុន្តែកំណើននេះ ក៏អាចប្រឈមបញ្ហានៃការរីកលូតលាស់លឿនពេកដែរ។ លោក Peng Peng អគ្គលេខាធិការនៃសម្ព័ន្ធហិរញ្ញប្បទានថាមពល និងការវិនិយោគថ្មីរបស់ចិនបានថ្លែងថា ៖«ខេត្តផ្សេងទៀតក៏នឹងមានបញ្ហានេះដែរ ប្រសិនបើថាមពលពន្លឺព្រះអាទិត្យត្រូវបានបង្កើតបន្ថែមទៀត។ លោក Wang Xingyong ដែលជាអ្នកជំនាញក្នុងការដំឡើងបន្ទះស្រូបពន្លឺព្រះអាទិត្យសម្រាប់អតិថិជនតាំងពីអ្នកភូមិរហូតដល់រោងចក្របានលើកឡើងថា ការលក់បានកើនឡើងទ្វេដងជារៀងរាល់ឆ្នាំចាប់តាំងពីឆ្នាំ ២០១៦។ នេះបើតាមសារព័ត៌មាន AP នៅថ្ងៃទី ២១ ខែឧសភា។ ទន្ទឹមនេះ លោក Liu Wenping វិនិយោគិននៅក្នុងក្រុមហ៊ុនថាមពលពន្លឺព្រះអាទិត្យបាននិយាយថា ប្រជាជនចិនអាចរកប្រាក់បានតាមរយៈការជួលដំបូលផ្ទះរបស់ពួកគេដើម្បីដំឡើងបន្ទះសូឡាជាមួយតម្លៃ ៤១៤ដុល្លារក្នុងមួយខែ។ គួរបញ្ជាក់ថា ក្រុមហ៊ុនផលិតអាគុយ រថយន្តអគ្គិសនី និងក្រុមហ៊ុនថាមពលនៅចិនកំពុងប្រជែងគ្នាដើម្បីបង្កើតថ្មទំនើបបន្ថែមទៀតដើម្បីរក្សាទុកថាមពលពន្លឺព្រះអាទិត្យ។ អាជ្ញាធរខេត្ត Shandong កំពុងសាកល្បងអាគុយលីចូម ដែក និងផូស្វាត ដើម្បីរក្សាទុកថាមពលខ្ពស់បំផុត ហើយបន្ទាប់មកផ្គត់ផ្គង់វាទៅបណ្តាញអគ្គិសនីរបស់ខេត្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.